
LIETUVIŠKO LEIDIMO PRATARMĖ 


Jūsų rankose - ne geografijos vadovėlis, ne akademinė studija 
ir ne reportažų rinktinė. Priskirčiau Timo Marshallo „Geogra- 
fijos įkaitus“, pavyzdžiui, dalykinės eseistikos žanrui. Svarbi ji 
tuo, kad - ir perkeltine prasme, ir beveik pažodžiui - nuleidžia 
mus ant žemės. 

Kiek kartų, svarstydami apie vieną ar kitą pasaulio lyderio 
žingsnį mes bandome gilintis į jo psichologiją, galbūt netgi 
pasiieškoti gandų apie vaikystėje patirtas baimes? Viskas gali 
būti ir dažnai yra gerokai paprasčiau - valstybių vadovų ar 
bendruomenių vadų sprendimus gali lemti ir lemia erdvė, ku- 
rioje gyvena žmonės, - kalnai, upės, salos ir sąsiauriai, džiun- 
glės ir dykumos. 

Nėra taip, kad didūs vyrai ir uždegančios idėjos autoriai 
visai nieko nereiškia — ir Timas Marshallas vienoje kitoje 
vietoje net jiems ir nusilenkia. Bet vis dėlto jis primygtinai 
kviečia mąstančius apie istoriją ir politiką niekada nepamiršti 
pačių pamatinių dalykų - pavyzdžiui, geografijos ir klimato. 

Visi Timo Marshallo knygos apžvalgininkai mėgindami ją 
kritikuoti dažniausiai užsimena, kad jis vienaip ar kitaip ne- 
įvertino kurio nors regiono specifikos. Amerikietis apžvalgi- 
ninkas gali parašyti, kad Jungtinių Valstijų istorijoje ne viskas 
yra visai taip, kaip rašo autorius, - ir Apalačai, ir Uoliniai kal- 


nai buvo visai padorios kliūtys naujakuriams slenkant į vaka- 
rus. Turkų recenzentas, be abejo, turės pastabų dėl Vidurinių 
Rytų geopolitinės padėties vertinimo ir Osmanų imperijos 
paveldo. Europiečiai prasitaria, kad, kalbėdamas apie žemyną 
sujungianti prekybinių upių tinklą, autorius vis dėlto neįver- 
tina istorinių aplinkybių, lėmusių tai, kad ilgą laiką teritorija 
buvo ne vientisa, o susiskaldžiusi į feodalines valstybėles. Kad 
ir kokios patogios būtų vietovės geografinės sąlygos. 

Knygoje, žinoma, juntamas britiškas žvilgsnis — kaip vals- 
tybės negali pabėgti nuo savo geografijos, taip ir autorius, kad 
ir kaip norėtų būti objektyvus, negali pabėgti nuo kultūros ir 
visuomenės, kurioje išaugo. Taigi, nori nenori autorius ati- 
džiau mato tas teritorijas, kur kitados britai žaidė „Didįjį Zai- 
dimą“ ar kur iki šiol itin populiarus kriketas. 

Kelios teritorijos (ir apie tai autorius įžangoje sąžiningai 
pasisako) yra aplenkiamos, nors regbis bei kriketas ten ir žai- 
džiamas. Australija ir Naujoji Zelandija bei gretimos Ramiojo 
vandenyno teritorijos nelabai matomos - ir kai kurie recen- 
zentai pastebėjo, kad Timui Marshallui toks didokas vandens 
telkinys kaip Ramusis vandenynas yra ne toks įdomus nei 
Atlanto ar Arkties. Ir tai visai suprantama - Atlantas yra Vaka- 
rų civilizacijos bastiono vandenynas, Arktis - galima ateitis. 

Bet ar galima dėl to, kad į kurį nors regioną atkreipta dė- 
mesio mažiau, piktintis? Pasaulis nėra toks jau mažas, o Ti- 
mas Marshallas sugeba - ir tai bene gražiausia jo pasakojimo 
stiliaus savybė - keliais potėpiais apibūdinti kurios nors teri- 
torijos ir istoriją, ir geografiją. 

Dera turėti mintyse, kad dėl pačių įvairiausių priežasčių 
įvykiai pasaulyje plėtojasi nepaprastai dinamiškai. Knyga pir- 
mąkart pasirodė 2015 m. vasarą, 2016 m. autorius iš esmės 


pildė ir taisė skyrius, kuriuose kalbama apie karščiausius taš- 
kus. Ir vis dėlto - jau po autoriaus pataisų įkaito Kašmyro re- 
gionas, dėl kurio ietis surėmę Indija ir Pakistanas. Į vis aršesnį 
konfliktą su JAV ir kitomis Vakarų valstybėmis įsitraukia Ru- 
sija - kaip artimiausioje ar tolesnėje ateityje gali pasielgti jos 
vadovai, beveik neįmanoma prognozuoti. Žinoma, tai tikrai 
nekeis fakto, kad Rusija visada baimingai žvelgs į Rytų Euro- 
pos lygumą ir visada norės neužšąlančių uostų. Ir dėl to mes, 
gyvenantys Baltijos jūros pakrantėje ir tos lygumos pakrašty- 
je, niekada negalėsime jaustis visiškai saugūs. Nes geografija 
nesikeičia šimtmečius - tai šia knyga pirmiausia ir nori pasa- 
kyti Timas Marshallas. 

Nors kartais tasai geografinis fatalizmas atrodo ir šiek tiek 
perdėtas - atseit, kad ir kaip stengtumės, vis tiek mums gam- 
tos nubrėžtų ribų nepramušime. Autorius tai irgi jaučia ir vie- 
nur kitur parašo, kad laikai vis dėlto keičiasi, kinta ir pasaulis. 
Ir greitai. Galų gale akivaizdus pavyzdys - kinai vandenyno 
rifus verčia salomis, o jose statomi karo lėktuvų kilimo ir tū- 
pimo takai. Dar vienas veiksnys - nors apie jį užsimenama 
kalbant apie Arkties vandenyną, - ko gero, turėtų ir galėtų su- 
silaukti daugiau dėmesio - klimato kaita. Kintantis klimatas 
ne tik ilgesniam laikui atveria šiaurinius navigacijos kelius, bet 
ir didina dykumų zonas Afrikoje, dėl to šiokių tokių nepato- 
gumų patiria ir likęs pasaulis — kad ir susidurdamas su smurtu 
arabų valstybėse ar nežinodamas, kur apgyvendinti pabėgė- 
lius. Bet čia jau mes žengiame į šiek tiek pavojingą lauką - kai 
aptariame ne tai, ką autorius parašė, o ką, mūsų nuomone, 
turėtų parašyti. 

Nedarysime šitos nuodėmės. Timo Marshallo knyga yra 
būtina tiems skaitytojams, kurie domisi šiuolaikine ir istorine 


geopolitika, o galbūt kartais draugų būrelyje norės argumen- 
tuotai pasiginčyti apie Rusijos, Saudo Arabijos, Izraelio, Ki- 
nijos, Indijos ar Jungtinių Valstijų politikų daugiau ar mažiau 
keistai atrodančius sprendimus. 


Aurelijus Katkevičius 


PRATARMĖ 


Tapo nuvalkiota tiesa sakyti, kad gyvename itin nestabiliais 
laikais. Mums sako, kad pasaulis dar niekada nebuvo toks nenu- 
spėjamas. Tokie teiginiai pažadina atsargų, net skeptišką atsaką. 
Ir būti atsargiems yra gerai. Pasaulis visuomet buvo nestabilus, 
o ateitis pagal apibrėžimą yra nenuspėjama. Mūsų šiuolaikiniai 
rūpesčiai, be abejo, gali būti gerokai didesni. Na, bentjau 1914 m. 
šimtmečio minėjimas turėjo mums tai priminti. 

Turint visa tai galvoje, be abejonės, susiduriame su esmi- 
nėmis permainomis, kurios bus iš tikrųjų reikšmingos mūsų 
ir mūsų vaikų ateičiai, kad ir kur gyventume. Ekonominės, 
socialinės ir demografinės permainos susijusios su sparčia 
technologijų kaita, turi globalių padarinių ir atskiria mūsų gy- 
venamus laikus nuo ankstesnių. Galbūt dėl to tiek daug kal- 
bame apie „išskirtinį neapibrėžtumą“ ir todėl „geopolitiniai“ 
komentarai tapo vis augančia pramone. 

Timas Marshallas - kaip asmuo ir kaip profesionalas - yra 
nepaprastai kvalifikuotas prisijungti prie šios diskusijos. Jis 
tiesiogiai dalyvavo daugelyje pastarųjų dvidešimt penkerių 
metų dramatiškiausių įvykių. Kaip mums primena jo įžanga, 
jis buvo priešakinėje linijoje Balkanuose, Afganistane ir Siri- 
joje. Jis matė, kaip sprendimai ir įvykiai, tarptautiniai konflik- 
tai ir pilietiniai karai gali būti suprantami tik visiškai įvertinus 


viltis, baimes ir įsitikinimus, kuriuos suformavo istorija, ir 
kaip jie savo ruožtu nulemiami fizinės aplinkos - geografijos, 
kurioje individai, visuomenės ir šalys plėtojosi. 

Dėl to ši knyga kupina pagrįstų įžvalgų, tiesiogiai reikšmin- 
gų mūsų saugumui ir gerovei. Kas paveikė Rusijos veiksmus 
Ukrainoje? Ar mums (Vakarams) nepavyko viso to numatyti? 
Jei taip - kodėl? Kiek toli Maskva eis dabar? Ar Kinija pagaliau 
jaučiasi saugi teritorijoje, kurią riboja natūralios sausumos sie- 
nos, ir kaip tai paveiks Pekino požiūrį į jūrinę galią ir JAV? Ką 
tai reiškia kitoms šalims regione, įskaitant Indiją ir Japoniją? 
Daugiau nei 200 metų Jungtinės Valstijos kūrė gerovę naudo- 
damosi itin.patogia geografine padėtimi ir gamtos išteklių do- 
vanomis. Dabar ji turi netradicinių naftos ir dujų išteklių šalti- 
nių. Ar tai paveiks jų pasaulinę politiką? JAV turi išskirtinę galią 
ir atsparumą, tad kodėl taip daug kalbama apie Jungtinių Vals- 
tijy nuosmukį? Kiek giliai įsišakniję skirtumai, kiek neužgesi- 
namos aistros Šiaurės Afrikoje, Viduriniuose Rytuose ir Pietų 
Azijoje, ar mes galime ateityje atrasti kokią nors viltį? Ir paga- 
liau — galbūt svarbiausias mūsų šaliai, kuri yra viena iš didžiau- 
sių ir globaliausių ekonomikų: kaip reaguoja Europa į artimus 
ir ne tokius artimus konfliktus ir neapibrėžtumus? Kaip pabrė- 
zia Timas, per pastaruosius septyniasdešimt metų (o ypač nuo 
1991 m.) Europa priprato prie taikos ir gerovės. Ar mes dabar 
rizikuojame, priimdami tai kaip savaime suvokiamą dalyką? Ar 
vis dar suprantame, kas vyksta aplink mus? 

Jeigu norite apmąstyti šiuos klausimus, perskaitykite šią 
knygą. 

Seras Johnas Scarlettas 


Slaptosios žvalgybos tarnybos (MI6) 
vadovas 2004-2009 m. 


IZANGA 


x PUTINAS SAKO, KAD JIS RELIGINGAS ZMOGUS 
ir Rusijos stačiatikių bažnyčios rėmėjas. Jeigu taip yra iš 
tikrųjų, jis galėtų eiti kasnakt lovon melsdamasis ir klausdamas 
Dievo: „Kodėl Tu nesukūrei Ukrainoje šiek tiek kalnų?“ 

Jeigu Dievas būtų sukūręs Ukrainoje kalnų, didžiosios 
Rytų Europos lygumos platybės nebūtų tokia gundanti teri- 
torija, iš kurios vis iš naujo galima pulti Rusiją. O dabar Puti- 
nas neturi pasirinkimo: jis turi bent jau stengtis kontroliuoti 
vakarines lygumas. Ir taip yra su visomis mažomis ir didelė- 
mis valstybėmis. Kraštovaizdis įkalina jų vadovus ir suteikia 
jiems mažiau pasirinkimų ir mažiau erdvės manevrams, negu 
būtų galima pagalvoti. Tai galima pasakyti apie Atėnų impe- 
riją, persus, babiloniečius ir anksčiau gyvavusias civilizacijas: 
tai galioja ir kiekvienam vadovui, kuris ieško aukštesnės vieto- 
vės, kad galėtų apginti savo gentį. 

Žemės, kurioje gyvename, reljefas visuomet mus formavo. 
Jis formavo karus, galias, politiką ir tautų, kurios dabar gyvena 
beveik kiekviename Žemės kampelyje, socialinę raidą. Atrodo, 
jog technologijos galėjo įveikti ir dvasinius, ir fizinius atstumus 
tarp mūsų, bet lengva pamiršti, kad Žemė, kurioje gyvename, 
dirbame ir auginame savo vaikus, yra labai svarbi, ir pasirinki- 
mai tų, kurie vadovauja septyniems milijardams planetos gy- 

ventojų, kažkiek visada bus priklausomi nuo mus varžančių 
upių, kalnų, dykumų, ežerų ir jūrų - taip buvo visada. 

Apskritai nėra vieno geografinio veiksnio, kuris būtų svar- 
besnis už kurį nors kitą. Kalnai nėra svarbesni negu dykumos, 
upės - negu džiunglės. Skirtingose planetos vietose įvairios 
geografinės sąlygos yra tarp svarbiausių veiksnių, lemiančių, 
ką žmonės gali daryti ir ko ne. 

Kalbant plačiau, geopolitika žvelgia, kaip tarptautiniai 
santykiai gali būti suprasti pasitelkus geografinius veiksnius: 
ne tik fizinį kraštovaizdį - pavyzdžiui, natūralius kalnų barje- 
rus ar upių tinklų jungtis, — bet ir klimatą, demografiją, kultū- 
rinius regionus ir prieigą prie gamtos išteklių. Tokie veiksniai 
gali esmingai paveikti daugelį įvairių mūsų civilizacijos as- 
pektų, pradedant politine ir karine strategija ir baigiat žmonių 
socialine raida, įskaitant kalbą, prekybą ir religiją. 

Fizinė realybė, kuri dažnai yra nacionalinės ir tarptauti- 
nės politikos pamatai, pernelyg dažnai neįvertinama ir rašant 
apie istoriją, ir šiuolaikiniuose pasakojimuose apie pasaulio 
įvykius. Geografija akivaizdžiai yra esminė klausimo „ko- 
del", lygiai kaip ir „kas“, dalis. Tai gali būti ne pats svarbiau- 
sias lemiamas veiksnys, bet jis tikrai labiausiai neįvertinamas. 
Pavyzdžiu paimkime Kiniją ir Indiją: dvi didžiulės šalys su 
daugybe gyventojų, turinčios labai ilgą bendrą sieną, bet po- 
litiškai ir kultūriškai labai skirtingos. Nebūtų keista, jei šiodvi 
milžinės būtų kelis kartus kariavusios viena su kita, bet tikro- 
vėje, išskyrus mėnesio trukmės kovas 1962 m., karų niekada 
nekilo. Kodėl? Kadangi jas skiria aukščiausių pasaulyje kalnų 
grandinė, pro Himalajus ar per juos praktiškai neįmanoma 
perkelti didesnių kariuomenės kolonų. Technologijoms to- 
bulėjant, be abejo, atsiranda būdų įveikti šią kliūtį, bet fizinis 


barjeras vis tiek atbaido, taigi abi šalys savo užsienio politikoje 
didžiausią dėmesį skiria kitiems regionams, nors ir įdėmiai 
stebi viena kitą. 

Atskiri vadovai, idėjos, technologijos ir kiti veiksniai at- 
lieka savo vaidmenį istorijoje, bet jie visi laikini. Kiekviena 
nauja karta vis tiek susidurs su fizine kiūtimi, kurią sukuria 
Hindukušas ar Himalajai, iššūkiais, sukeltais liūčių sezono, 
nepatogumais dėl ribotos prieigos prie gamtos iškasenų ar 
maisto išteklių. 

Pirmąkart šia tema susidomėjau, kai rašiau apie Balkanų 
karus 1990 m. Iš arti stebėjau, kaip įvairių tautų vadai - tebū- 
nie tai serbai, kroatai ar bosniai - sąmoningai priminė savo 
„gentims“ apie senas skirtybes ir — taip - senas neapykantas 
regione, kur pilna įvairovės. Kai jie atskyrė tautas, ilgai netru- 
ko, kol šios stojo viena prieš kitą. 

Ibaro upė Kosove yra puikus pavyzdys. Osmanų valdžia 
Serbijoje buvo įtvirtinta po mūšio Kosovo lauke 1389 m., vy- 
kusio netoli tos vietos, kur Ibaras teka pro Mitrovicos miestą. 
Per kitus amžius serbų populiacija ėmė trauktis už Ibaro, o 
musulmonai albanai pamažu nusileido nuo Malesijos kalno į 
Kosovą ir aštuoniolikto amžiaus viduryje tapo dauguma. 

Peršokame į dvidešimtą amžių ir vis dar matome aiškų pa- 
sidalijimą, paženklintą upės. Tuomet 1990 m. po NATO oro 
smūgių ir Kosovo išvadavimo armijos puolimo sausumoje Ju- 
goslavijos (Serbijos) kariuomenė pasitraukė už Ibaro, paskui 
ją ėjo dauguma likusių gyventojų serbų. Ir upė tapo faktine 
siena to, ką dabar kai kurios šalys pripažįsta kaip nepriklauso- 
mą Kosovo valstybę. 

Mitrovica buvo vieta, kur judančios į priekį NATO sausu- 
mos pajėgos sustojo. Per trijų mėnesių karą buvo užmaskuotų 


grasinimų, kad NATO ketina įsiveržti į visą Serbiją. Iš tikrųjų 
geografiniai ir politiniai ribojimai reiškė, kad NATO lyderiai 
niekada neturėjo tokios galimybės. Vengrija aiškiai parodė, 
kad ji neleis veržtis iš savo teritorijos, nes bijojo represijų 
prieš 350 000 etninių vengrų Šiaurės Serbijoje. Alternatyva 
buvo įsiveržti iš pietų, taip Ibarą galima būtų pasiekti dvigu- 
bai greičiau, bet tuomet NATO būtų susidūrusi su kalnais virš 
galvų. 

Aš tuo metu dirbau su serbų komanda Belgrade ir paklau- 
siau jų, kas atsitiks, jei ateis NATO. „Mes padėsime savo ka- 
meras, Timai, ir paimsime ginklus“, - buvo atsakyta. Jie buvo 
serbų liberalai, geri mano draugai, jie nepritarė šalies vyriau- 
sybei ir vis dėlto išsitraukė žemėlapius ir parodė man, kur ser- 
bai gins savo teritoriją kalnuose ir kur NATO bus sumalta ir 
sustabdyta. Tai buvo palengvėjimas - gauti geografijos pamo- 
ką, kodėl NATO pasirinkimas buvo gerokai labiau ribotas, 
nei apie tai pasakojo Briuselio ryšių su visuomene mašina. 

Supratimas, kiek svarbus fizinis kraštovaizdis, padedan- 
tis rengti naujienas iš Balkanų, gerokai pagelbėjo ir ateityje. 
Pavyzdžiui, 2001 m., prabėgus kelioms savaitėms po rugsėjo 
11 d., aš mačiau, kaip net ir turint šiuolaikines technologijas 
klimatas diktuoja karines galimybes ir galingiausioms pasau- 
lio kariuomenėms. Aš buvau Šiaurės Afganistane, kirtęs sie- 
ną su Tadžikistanu ženklinančią upę plaustu, kad pasiekčiau 
Šiaurės Aljanso (ŠA) dalinius, kovojančius su Talibanu. 

Amerikiečių naikintuvai ir bombonešiai jau skraidė virš 
galvos, jie daužė Talibano ir „Al-Oaedos“ pozicijas šaltose dul- 
kėtose lygumose ir kalvose į rytus nuo Mazari Šarifo, kad iš- 
grįstų kelią puolimui Kabulo link. Po kelių savaičių atrodė, kad 
ŠA pasirengęs judėti į pietus. O tada pasaulis pakeitė spalvą. 


Viską nudažydama garstyčių spalva, kilo didžiausia mano 
kada nors patirta smėlio audra. Net oras aplink atrodė tokios 
spalvos, tirštas nuo smėlio dalelių. Trisdešimt šešias valandas 
nejudėjo niekas, tiktai smėlis. Pačiame audros įkarštyje nebu- 
vo matyti toliau nei keli jardai priešais ir aišku buvo tik tai, 
kad puolimas turės palaukti gero oro. 

Amerikiečių palydovinė technologija, šiuolaikiškiausias 
mokslas, buvo bejėgis ir aklas šios laukinės žemės klimato 
akivaizdoje. Visi - nuo prezidento Busho ir generalinio štabo 
iki ŠA pajėgų sausumoje - tiesiog turėjo laukti. Paskui pali- 
jo, ir smėlis, nusėdęs ant visų ir visko, virto purvu. Lijo taip 
smarkiai, kad atrodė, jog apdžiūvusio molio trobelės, kuriose 
gyvenome, tirpsta. Ir vėl tapo aišku, kad į pietus judama ne- 
bus, kol iki galo nepasisakė geografija ir klimatas. Geografijos 
taisyklės, kurias žinojo Hanibalas, Sun Tzu ir Aleksandras Di- 
dysis, galioja ir šiandienos vadams. 

Visai neseniai, 2012 m., man davė dar vieną geostrategi- 
jos pamoką: kai Sirijoje įsisiautėjo pilietinis karas, stovėjau 
ant vienos Sirijos kalvos viršūnės, žiūrėjau į slėnį, besidrie- 
kiantį į pietus nuo Hamos miesto, ir mačiau tolumoje degantį 
kaimelį. Sirai draugai parodė daug didesnę gyvenvietę maž- 
daug už mylios”, jie sakė, kad iš tos pusės ir buvo pulta. Paskui 
paaiškino, kad jeigu viena pusė galėtų išstumti pakankamai 
savo priešininkų iš slėnio, šis galėtų būti prijungtas prie kitos 
teritorijos, prieinančios prie vienintelio krašto plento, taigi 
ji būtų naudinga formuojant vientisą vertingą teritoriją, kuri 
vieną dieną galėtų būti panaudota kuriant mini valstybę, jei 


* 1 jardas - 0,9144 m. 
** 1 mylia - apie 1,6 km. 

Sirijos vėl į vientisą darinį surinkti nepavyktų. Anksčiau aš ten 
mačiau tik degantį kaimelį, dabar galėjau įžvelgti jo strateginę 
svarbą ir suprasti, kaip politinę realybę kuria pamatinės fizi- 
nės aplinkybės. 

Geopolitika veikia kiekvieną šalį, nesvarbu, kariaujančią, 
kaip pateiktuose pavyzdžiuose, ar gyvenančią taikiai. Kad ir 
kokį regioną paimtume, visur bus savi atvejai. Šiuose pusla- 
piuose aš negalėjau išaiškinti kiekvieno: Kanada, Australija, 
Indonezija, be kitų, bus tik trumpai paminėtos, nors visą 
knygą būtų galima skirti vien Australijai ir būdams, kuriais 
geografija apibrėžė jos ryšius su kitomis pasaulio dalimis, - ir 
fiziniu, ir kultūriniu požiūriu. Vietoj to aš susitelkiau į galias 
ir regionus, kurie geriausiai iliustruoja pagrindinius knygos 
teiginius, kalbančius apie praeities geopolitikos paveldą (na- 
cionalinių valstybių formavimasis); aštriausias situacijas, su 
kuriomis susiduriame dabar (rūpesčiai Ukrainoje, besiple- 
čianti Kinijos įtaka); ir pažvelgiau į ateitį (auganti konkuren- 
cija Arktyje). 

Rusijoje mes matome Arkties įtaką ir kaip jos stingdantis 
klimatas riboja Rusijos galimybes būti tikrai pasauline galia. 
Kinijoje mes matome galios ribojimus, kai stingama pasau- 
linio karinio laivyno, o 2016 m. ir greitis, su kuriuo Kinija 
stengiasi pakeisti esamą padėtį, tampa akivaizdus. Skyrius 
apie JAV iliustruoja, kaip apgalvoti sprendimai plėsti terito- 
riją svarbiausiuose regionuose leido joms pasiekti savo šiuo- 
laikinę dviejų vandenynų supergalios padėtį. Europa rodo 
mums lygumų ir laivybai tinkamų upių vertę ir jungiant re- 
gionus tarpusavyje, ir kuriant kultūrą, lėmusią šiuolaikinio 
pasaulio atsiradimą, o Afrika yra puikus izoliacijos padarinių 


pavyzdys. 


Skyrius apie Vidurinius Rytus rodo, kodėl brėžti linijas 
žemėlapiuose, nekreipiant dėmesio į topografiją ir - tai ly- 
giai svarbu - geografines kultūras, šiame regione yra receptas 
susidurti su rūpesčiais. Ir mes šį šimtmetį vis dar būsime šių 
rūpesčių liudininkai. Ta pati tema plėtojama skyriuose apie 
Afriką ir Indiją bei Pakistaną. Kolonijas valdžiusios galybės 
braižė dirbtines sienas ant popieriaus, visiškai ignoruodamos 
fizinę regiono tikrovę. Dabar stengiamasi prievarta jas per- 
braižyti, tai truks dar keletą metų, o tada nacionalinių valsty- 
bių žemėlapis nebeatrodys taip, kaip dabar. 

Japonija ir Korėja yra labai skirtingi pavyzdžiai, palyginti 
su Kosovu ar Sirija, nes jos daugiausia etniškai vienalytės. Bet 
joms kyla kitų problemų: Japonija yra salų valstybė, jai trūks- 
ta gamtos išteklių, o Korėjos padalijimas yra vis dar spręstina 
problema. O Lotynų Amerika yra anomalija. Jos patys pietūs 
yra tiek atkirsti nuo likusio pasaulio, kad pasaulinė prekyba 
sudėtinga, o vidinė geografija yra kliūtis sukurti prekybinę są- 
jungą — tokią pat sėkmingą kaip ES. 

Pagaliau mes prieiname prie vienos iš mažiausiai apgyven- 
dintų vietų - Arkties. Beveik visą laiką žmonės ją ignoravo, 
bet dvidešimtame amžiuje ten radome energijos išteklių, o 
dvidešimt pirmo amžiaus diplomatija nulems, kas šiuos ištek- 
lius valdys - ir pardavinės. 

Geografijos, kaip lemiamo žmonijos istorijos veiksnio, 
matymas gali būti laikomas niūriu požiūriu į pasaulį, todėl 
kai kuriuose intelektualų sluoksniuose jis nemėgstamas. Tei- 
giama, kad gamta galingesnė negu žmogus ir kad mes riboti, 
kai sprendžiame savo likimą. Vis dėlto kiti veiksniai irgi turi 
įtakos įvykiams. Kiekvienas susivokiantis žmogus gali matyti, 
kad dabar šiuolaikinės technologijos lenkia geležines geogra- 


fijos taisykles. Jos randa būdų apeiti, perlipti ar prasiskverb- 
ti pro kai kurias kliūtis. Amerikiečiai dabar gali nuskraidinti 
lėktuvą nuo pat Misūrio iki Mosulo ir ten bombarduoti, ir 
jam pakeliui nereikės betoninio tako degalams papildyti. Tai 
kartu su iš dalies savarankiškomis didžiosiomis lėktuvnešių 
kovinėmis grupėmis reiškia, jog jiems dabar visiškai nereikia 
sąjungininko ar kolonijos, kad galėtų pasiekti bet kurią vie- 
tą visame pasaulyje. Be abejo, jeigu jie turi oro pajėgų bazę 
Diego Garsijos atole ar nuolatinę prieigą prie uosto Bahreine, 
galimybių yra daugiau, bet tai ne tiek svarbu. 

Taigi oro pajėgos pakeitė taisykles, tą patį - tik kitu būdu - 
padarė internetas. Bet geografija ir istorija, kaip valstybės įsi- 
kūrė toje geografijoje, lieka esminiu dalyku, kai norime su- 
prasti pasaulį šiandien ir savo ateitį. 

Konfliktą Irake ir Sirijoje lėmė tai, kad kolonijas valdan- 
čios valstybės ignoravo geografijos taisykles, o štai Tibetą 
okupavusi Kinija joms pakluso; Amerikos globali užsienio 
politika taip pat jų nulemta, ir netgi technologinis pranašu- 
mas ir paskutinės likusios supergalybės jėga gali tik priblukin- 
ti taisykles, kurias nustatė gamta ar Dievas. 

Kokios tos taisyklės? Vieta pradėti yra žemėse, kur val- 
džią sunku apginti, todėl šimtmečiais jos vadovai problemas 
spręsdavo plėsdami valstybę išorėn. Tai šalis, neturinti kalnų 
vakaruose: Rusija. 


PIRMAS SKYRIUS 


Rusija 


Milžiniškas (būdvardis; milžiniškesnis, milZiniskiausias): 
labai didelio ploto ar dydžio; neaprėpiamas. 

USIJA YRA MILŽINIŠKA. JI NEAPRĖPIAMA. DIDŽIULĖ. Jos 
Roses siekia šešis milijonus kvadratinių mylių; tai didžiau- 
sia šalis pasaulyje. 

Jos miškai, ežerai, upės, įšalusi tundra, stepės, taiga ir kal- 
nai — visa tai yra milžiniška. Šis dydis ilgai sunkėsi į mūsų 
bendrą sąmonę. Kad ir kur būtume, šalia yra Rusija, galbūt 
į rytus nuo mūsų ar į vakarus, į šiaurę ar į pietus — bet čia pat 
visada yra rusiškas lokys. 

Ne sutapimas, kad lokys yra šios milžiniškos valstybės 
simbolis. Štai jis sėdi, kartais snaudžia, kartais riaumoja, di- 
dingas, bet žiaurus. Lokys yra Rusijos pasaulis, bet rusai ven- 
gia vadinti šio žvėries jo senuoju tradiciniu germanų ir slavų 
kalboms žinomu vardu - bera, nes bijo pažadinti jo tamsiąją 
pusę. Jie vadina jį medved - mėgstantis medų. 

Bent jau 120 000 tų medved gyvena šalyje, kuri apžergia 
Europą ir Aziją. Į vakarus nuo Uralo kalnų plyti europinė Ru- 
sija. Į rytus nuo jų - Sibiras, besidriekiantis iki pat Beringo jū- 
ros ir Ramiojo vandenyno. Net ir dvidešimt pirmame amžiuje 
pervažiuoti ją traukiniu užtrunka šešias dienas. Rusijos va- 
dovai turi matyti šiuos atstumus bei skirtumus ir atitinkamai 
formuluoti politiką; keletą amžių iki šių laikų jie žvelgė į visas 
puses, bet daugiausia buvo susitelkę į vakarų pusę. 

Bandydami prasiskverbti iki lokio širdies, rašytojai daž- 
nai pasitelkia garsią Winstono Churchillio 1939 m. pasaky- 
tą pastabą apie Rusiją: „Tai galvosūkis, suvyniotas į paslaptį 
ir paslėptas mįslėje“, bet retas kuris baigia sakinį, o pabaiga 
tokia: „...bet galbūt raktas yra. Tas raktas yra Rusijos nacio- 
naliniai interesai“ Po septynerių metų jis pasinaudojo šiuo 
raktu, kad atrakintų savo spėjimo variantą. Jis tvirtino: „Aš 
įsitikinęs, kad nėra nieko, kuo jie nesižavėtų taip, kaip jėga, ir 

nėra nieko, ką jie gerbtų mažiau nei silpnumas, ypač karinis 
silpnumas. 

Jis beveik galėjo taip kalbėti apie dabartinę Rusijos va- 
dovybę, kuri, nors dabar suvyniota į demokratijos apsiaustą, 
lieka savo prigimtimi autoritarinė, o jos šerdyje vis dar gyvi 
nacionaliniai interesai. Kai Vladimiras Putinas negalvoja apie 
Dievą ir kalnus, jis galvoja apie picą. O ypač apie picos gabalo 
formą: pleištą. 

Šio pleišto plonagalys yra Lenkija. Čia milžiniška Rytų 
Europos lyguma, besidriekianti nuo Prancūzijos iki Uralo 
kalnų (kurie tęsiasi 1000 mylių iš šiaurės į pietus ir taip suku- 
ria natūralią sieną tarp Europos ir Azijos), yra tik 300 mylių 
pločio. Ji plyti nuo Baltijos jūros šiaurėje iki Karpatų kalnų 
pietuose. Rytų Europos lyguma apima visą Vakarų ir Šiaurės 
Prancūziją, Belgiją, Nyderlandus, Šiaurės Vokietiją ir beveik 
visą Lenkiją. 

Žvelgiant iš Rusijos žiūros taško tai yra dviašmenis kalavi- 
jas. Lenkija yra sąlygiškai siauras koridorius, į kurį Rusija, jei 
prireiktų, gali įvesti savo ginkluotąsias pajėgas ir taip užkar- 
dyti kelią bet kokiam priešui priartėti prie Maskvos. Bet nuo 
šio taško pleištas ima platėti; kol pasiekiame Rusijos sieną, 
jis praplatėja iki 2000 mylių ir lieka lyguma iki pat Maskvos 
ir toliau. Net su didele kariuomene prie šios ribos būtų labai 
sunku rimtai apsiginti. Bet Rusija niekuomet nebuvo nugalė- 
ta iš šios pusės iš dalies dėl savo strateginio gylio. Kai prisiar- 
tina prie Maskvos, kariuomenė jau turi itin netvarias tiekimo 
linijas, tai būtent ta klaida, kurią Napoleonas padarė 1812 m., 
o Hitleris pakartojo 1941 m. 

Panašiai Tolimuosiuose Rytuose Rusiją gina pati geo- 
grafija. Labai sunku pastumti kariuomenę iš Azijos aukštyn 

į azijinę Rusiją; nėra ko ten pulti, nebent sniegą, ir nusigau- 
ti gali tik iki Uralo. Tuomet galima užimti didžiulius plotus, 
kur bus sudėtingos sąlygos, ilgos tiekimo linijos ir nuolatinė 
kontratakos rizika. 

Galėtumėt pagalvoti, kad niekas pulti Rusijos neketina, 
bet rusai tai mato ne taip, ir ne be reikalo. Per pastaruosius 
500 metų iš vakarų jie buvo užpulti keletą kartų. Lenkai 
atėjo per Rytų Europos lygumą 1605 m., po jų 1708 m. buvo 
švedai, valdomi Karolio XII, prancūzai, vedami Napoleono 
1812 m., ir dukart vokiečiai - abiejuose pasauliniuose ka- 
ruose — 1914 m. ir 1941 m. Kitaip tariant, jeigu pradėtume 
skaičiuoti nuo Napoleono įsiveržimo 1812 m., bet šiuokart 
įtrauktume Krymo karus 1853-1856 m. ir du pasaulinius 
karus iki 1945-ųjų, išeitų, kad rusai kariavo Rytų Europos 
lygumoje ar šalia jos vidutiniškai kas trisdešimt trejus metus. 

1945 m. pasibaigus Antrajam pasauliniam karui rusai 
okupavo teritoriją, atkariautą iš Vokietijos Vidurio ir Rytų 
Europoje, dalis jos tapo Sovietų Sąjunga, ir visa tai ėmė pri- 
minti senąją Rusijos imperiją. 1949 m. buvo sukurta Šiaurės 
Atlanto sutarties organizacija (NATO), suvienijusi Europos 
ir Šiaurės Amerikos valstybes, jos tikslas - apginti Europą ir 
Šiaurės Atlanto kraštus nuo sovietų agresijos pavojaus. Atsa- 
kydamos dauguma Europos komunistinių valstybių, vado- 
vaujamos Rusijos, 1955 m. sudarė Varšuvos sutartį - tarpu- 
savio pagalbos ir karinės gynybos paktą. Manyta, kad sutartis 
bus geležinė, bet beveik nemačiomis 1980 m. ji jau rūdijo, o 
1989 m. griuvus Berlyno sienai subyrėjo į dulkes. 

Prezidentas Putinas nėra paskutinio sovietų prezidento 
Michailo Gorbačiovo gerbėjas. Jis kaltina jį dėl Rusijos sau- 
gumo griovimo ir apibūdina buvusios Sovietų Sąjungos su- 


26 


byrėjimą paskutiniame XX a. dešimtmetyje kaip „didžiausią 
amžiaus geopolitinę katastrofą“. 

Nuo to laiko rusai neramiai stebėjo, kaip NATO nuolat 
šliaužia vis arčiau, apimdama šalis, kurių, Rusijos teigimu, 
ji žadėjo neprisijungti: Čekiją, Vengriją ir Lenkiją 1999 m.; 
Bulgariją, Estiją, Latviją, Lietuvą, Rumuniją ir Slovakiją 
2004 m.; Albaniją 2009 m. NATO teigia, kad jokių tokių pa- 
žadų nebuvo. 

Rusija, kaip ir visos didžiosios galybės, mąsto 100 metų 
į ateitį ir supranta, kad per tiek laiko visko gali atsitikti. Kas 
prieš šimtmetį galėjo atspėti, kad JAV karinės pajėgos bus per 
keletą šimtų mylių nuo Maskvos Lenkijoje ir Baltijos šalyse? 
2004-aisiais, prabėgus vos penkiolikai metų nuo 1989-ųjų, 
kiekviena buvusi Varšuvos sutarties šalis priklausė NATO 
arba Europos Sąjungai. 

Maskvos valdžios sąmonė visiškai to apimta, na, dar Ru- 
sijos istorijos. 

Rusijos, kaip sąvokos, pradžia yra devintame amžiuje ir 
laisvoje rytų slavų genčių sąjungoje, žinomoje kaip Kijevo Ru- 
sia, įsikūrusioje Kijeve ir kituose miesteliuose prie Dniepro 
upės krantų, dabartinėje Ukrainoje. Mongolai, plėsdami savo 
imperiją, nuolat puolė šį regioną iš pietų ir rytų, kol galiausiai 
tryliktame amžiuje jį nukariavo. Jauna Rusija tuomet persi- 
kėlė į šiaurės rytus, į Maskvos apylinkes. Ši ankstyvoji Rusija, 
žinoma kaip Maskvos Didžioji Kunigaikštystė, buvo neap- 
ginama. Čia nebuvo kalnų, nebuvo dykumų, nedaug upių. Į 
visas puses plytėjo lygumos, o už stepės į pietus ir rytus buvo 
įsikūrę mongolai. Įsiveržėliai galėjo prie tos vietos prisiartinti 
iš kur užsigeidę, nebuvo daug natūralių, gynybai tinkamų po- 
zicijų. 

Pasirodo Ivanas Rūstusis, pirmasis caras. Jis praktikoje 
įgyvendino puolimo kaip gynybos sampratą - tai yra pradėti 
savo plėtrą susitelkiant namuose ir tada pajudant į išorę. Tai 
veda į didybę. Štai žmogus, patvirtinantis teoriją, kad atski- 
ros asmenybės gali pakeisti istoriją. Be jo charakterio — bea- 
todairisko negailestingumo ir vizijos — Rusijos istorija būtų 
kitokia. 

Jauna Rusija pradėjo pamažu plėstis valdant Ivano sene- 
liui Ivanui Didžiajam, bet ekspansija paspartėjo, kai jaunesny- 
sis Ivanas 1533 m. gavo valdžią. Rusija rytuose pasislinko link 
Uralo, pietuose - link Kaspijos jūros, o šiaurėje — link Poliari- 
nio rato. Ji įgijo priėjimą prie Kaspijos, paskui prie Juodosios 
jūros, taigi pasinaudojo Kaukazo kalnais kaip daline kliūtimi 
tarp Rusijos ir mongolų. Čečėnijoje buvo pastatyta karinė 
bazė, kad sulaikytų galimus užpuolikus, - ar tai būtų mongolų 
Aukso orda, ar persų Osmanų imperija. 

Pasitaikė nesėkmių, bet per kitą amžių Rusija pajudėjo už 
Uralo ir įsiveržė į Sibirą, galiausiai prisijungdama visas žemes 
iki Ramiojo vandenyno pakrantės rytuose. 

Dabar rusai turėjo dalinę buferinę zoną ir užnugarį - stra- 
teginį gylį - vietą, kur būtų galima atsitraukti kam nors įsiver- 
žus. Niekas neketino rusų pulti jėga nei iš Arkties pusės, nei 
nueiti viso kelio iki Uralo, kad prisigautų iki jų. Jų žemė ėmė 
tapti ta Rusija, kurią mes pažįstame dabar, ir tam, kad prisi- 
artintum prie jos iš pietų ar pietryčių, reikia turėti didžiulę 
kariuomenę, labai ilgą tiekimo grandinę ir mūšiais prasiskinti 
kelią pro gynybines pozicijas. 

Aštuonioliktame amžiuje Rusija - valdant Petrui Didžia- 
jam, 1721 m. įkūrusiam Rusijos imperiją, ir vėliau imperato- 
rienei Jekaterinai Didžiajai - žvelgė į vakarus ir plėtė imperiją, 

kol tapo viena iš didesnių Europos galybių, daugiausia palai- 
koma prekybos ir nacionalizmo. Saugesnė ir galingesnė Rusi- 
ja dabar galėjo okupuoti Ukrainą ir pasiekti Karpatų kalnus. 
Ji užėmė tai, ką dabar vadiname Baltijos šalimis, - Lietuvą, 
Latviją ir Estiją. Taip ji apsisaugojo nuo įsiveržimo žeme iš 
šitos pusės ar iš Baltijos jūros. 

Dabar Maskvą, šalies širdį, juosė didžiulis žiedas. Jis prasi- 
dėjo Arktyje, ėjo per Baltijos regioną, pro Ukrainą, Karpatus, 
Juodąją jūrą, Kaukazą ir Kaspijos jūrą, suko į Uralą ir vėl drie- 
kėsi iki Poliarinio rato. 

Dvidešimtame amžiuje komunistinė Rusija sukūrė Sovie- 
tų Sąjungą. Už „pasaulio darbininkai, vienykitės“ šūkio slėpė- 
si paprasčiausiai paryškinta Rusijos imperija. Po Antrojo pa- 
saulinio karo ji driekėsi nuo Ramiojo vandenyno iki Berlyno, 
nuo Arkties iki Afganistano sienų — ekonominė, politinė ir 
karinė supergalybė, kurios varžove buvo tik Jungtinės Ame- 
rikos Valstijos. 

Rusija yra didžiausia pasaulio šalis, dvigubai didesnė negu 
JAV ar Kinija, penkis kartus didesnė nei Indija, dvidešimt 
penkis kartus didesnė už Jungtinę Karalystę. Joje gana mažai 
gyventojų - 144 milijonai, mažiau negu Nigerijoje ar Pakista- 
ne. Jos žemės ūkio vegetacijos sezonas trumpas, šalis vargsta 
stengdamasi adekvačiai paskirstyti tai, kas auginama vienuo- 
likoje laiko juostų, kurias valdo Maskva. 

Rusija iki Uralo yra europinė galia, nes ribojasi su Europos 
žemėmis, bet ji nėra Azijos galybė, nors ribojasi su Kazach- 
stanu, Mongolija, Kinija, Šiaurės Korėja ir turi jūrų sienas su 
keliomis valstybėmis, įskaitant Japoniją ir JAV. 

Iš buvusios kandidatės į JAV viceprezidentes Sarahos 
Palin buvo šaipomasi, kai, anot kalbų, ji sakiusi: „Rusiją iš 

tikrųjų galima matyti nuo žemės čia, Aliaskoje“ Šis sakinys 
žiniasklaidos atpasakojimuose virto: „Aš galiu matyti Rusiją 
iš savo namų“ O iš tikrųjų ji pasakė: „Rusiją galima pamatyti 
nuo žemės čia, Aliaskoje, iš Aliaskos salų.“ Ji buvo teisi. Rusi- 
jai priklausanti sala Beringo sąsiauryje nuo Amerikos — Ma- 
žosios Diomedo salos — yra nutolusi dvi su puse mylios ir gali 
būti įžiūrima plika akimi. Rusiją iš tikrųjų galima pamatyti iš 
Amerikos. 

Aukštai Uralo kalnuose stovi kryžius, ženklinantis vietą, 
kur baigiasi Europa ir prasideda Azija. Kai dangus giedras, čia 
gražu, pro kėnius gali matyti mylias į rytus. Žiemą jie apsnig- 
ti, kaip ir Sibiro lyguma, kuri žemiau driekiasi iki pat Jekate- 
rinburgo miesto. Turistai čia mėgsta lankytis, kad pastatytų 
vieną koją Europoje, o kitą - Azijoje. Tai priminimas apie tai, 
kokia didžiulė yra Rusija, - kai suvoki, kad kryžius pastatytas 
pervažiavus vos ketvirtį šalies. Jūs galite nukeliauti 1500 my- 
lių nuo Sankt Peterburgo per Vakarų Rusiją, pasiekti Uralą, 
bet reikės nukakti dar 4500 mylių, kol pasieksite Beringo są- 
siaurį ir galbūt būsite pastebėti ponios Palin iš Aliaskos Jung- 
tinėse Valstijose. 

Netrukus po Sovietų Sąjungos žlugimo aš lankiausi Ura- 
le, toje vietoje, kur Europa tampa Azija, lydimas rusų opera- 
toriaus su komanda. Operatorius buvo nekalbus, stojiškas, 
žilstelėjęs filmavimo veteranas, sūnus Raudonosios armijos 
operatoriaus, nufilmavusio nemažai kadrų, kai vokiečiai buvo 
apgulę Stalingradą. Paklausiau jo: „Taigi, jūs europietis ar azi- 
jietis? Jis kelias sekundes pamąstė, tuomet atsakė: „Nė vie- 
nas — aš esu rusas.“ 

Kad ir kokia būtų Rusijos europinė istorija, ji nėra Azijos 
galybė dėl daugelio priežasčių. Nors 75 procentai Rusijos teri- 

torijos yra Azijoje, ten gyvena tik 22 procentai jos gyventojų. 
Sibiras gali būti Rusijos „lobių skrynia“, bet tai atšiauri žemė, 
ištisus mėnesius įšalusi, padengta milžiniškais miškų (taigos) 
plotais, ten prasta žemė žemdirbystei, didžiulės pelkių platy- 
bės. Iš vakarų į rytus nutiesti tik du geležinkeliai - Transsibiro 
ir Baikalo-Amūro magistralė. Iš šiaurės į pietus yra nedaug 
kelių, taigi Rusija neturi lengvų būdų projektuoti savo galią 
pietų pusėn - į šiuolaikinę Mongoliją ar Kiniją: tam jai trūksta 
žmonių ir tiekimo linijų. 

Kinija galbūt ir gali tolimoje ateityje kontroliuoti Sibiro 
dalis, bet tai būtų dėl krintančio gimstamumo Rusijoje ir kinų 
imigracijos šiaurėn. Jau Sibiro vakaruose, pelkėtoje Vakarų 
Sibiro lygumoje, tarp Uralo vakaruose ir Jenisejaus upės už 
1000 mylių į rytus, daugumoje miestelių ir miestų galėtumėt 
pamatyti kinų restoranų. Ateina dar daugiau įvairaus verslo. 
Tuščios ir gyventojų netenkančios Rusijos Tolimųjų Rytų 
erdvės dar greičiau gali pakliūti į Kinijos kultūrinę ir galbūt 
politinę įtaką. 

Kai išvažiuojate iš Rusijos centro, dauguma Rusijos Fede- 
racijos gyventojų nėra etniniai rusai ir mažai rodo ištikimy- 
bės Maskvai, dėl to sukurta agresyvi saugumo sistema, pana- 
ši į buvusią sovietų laikais. Tuo metu Rusija iš tikrųjų buvo 
kolonijinė galia ir valdė valstybes ir tautas, kurios jautėsi su 
šeimininkais neturinčios nieko bendra; Rusijos Federacijos 
dalys - pavyzdžiui, Čečėnija ir Dagestanas Kaukaze - ir dabar 
taip jaučiasi. 

Pačioje praėjusio amžiaus pabaigoje dėl to, kad pernelyg 
išsiplėtė, leido pinigus, kurių neturėjo, beprotiškai tvarkė ūkį 
šalyje, neskirtoje gyventi žmonėms, ir dėl pralaimėjimo Afga- 
nistano kalnuose žlugo SSRS. Rusijos imperija susitraukė iki 

daugiau ar mažiau ikikomunistinės eros formos, o jos europi- 
nės sienos baigėsi prie Estijos, Latvijos, Baltarusijos, Ukrai- 
nos, Gruzijos ir Azerbaidžano. Sovietų įsiveržimas į Afganis- 
taną 1979 m. palaikyti komunistinę afganų vyriausybę kovoje 
prieš antikomunistinius musulmonų partizanus niekuomet 
niekaip nebuvo susijęs su marksizmo ir leninizmo džiaugsmų 
nešimu afganų tautai. Tai visuomet buvo daroma dėl to, kad 
Maskva norėjo kontroliuoti šią erdvę ir neleisti to daryti nie- 
kam kitam. 

Gyvybiškai svarbu, jog įsiveržimas į Afganistaną suteikė 
viltį didžiajai Rusijos svajonei, kad jos kariuomenė sugebės 
„nuplauti savo batus šiltuose Indijos vandenyno vandenyse“, 
tariant ultranacionalisto rusų politiko Vladimiro Žirinovs- 
kio žodžiais, ir taip pasieks tai, ko niekada neturėjo: šiltą jūrų 
uostą, kur vanduo žiemą neužšąla, turintį laisvą prieigą prie 
didžiųjų pasaulio prekybos kelių. Arkties uostai, tokie kaip 
Murmanskas, kasmet užšąla keliems mėnesiams; Vladivosto- 
kas, didžiausias Rusijos uostas Ramiajame vandenyne, ledo 
surakintas būna apie keturis mėnesius ir yra apsuptas Japo- 
nijos jūros, kurioje vyrauja japonai. Tai ne tik sulaiko preky- 
bos srautą, tai neleidžia Rusijos laivynui veikti kaip globaliai 
galiai. Be kita ko, vandens transportas yra daug pigesnis negu 
sausumos ar Oro. 

Bet dėl įspūdingų Kandaharo lygumų ir Hindukušo kalnų 
jokioms įsiveržusioms pajėgoms niekada nieko nepavyko Af- 
ganistane, todėl jis nusipelnė „Imperijų kapinių“ pavadinimo. 
Patirtis Afganistane kartais vadinama „Rusijos Vietnamu“, 
nuo to laiko Maskvos svajonės apie šiltų vandenų atvirus jūrų 
kelius ištirpo ir dabar turbūt yra dar miglotesnės negu buvo 
per pastaruosius 200 metų. 

Silto vandens uosto su tiesioginiu išėjimu į vandenynus 
neturėjimas visada buvo Rusijos Achilo kulnas. Strategiškai 
tai jai buvo tiek pat svarbu kaip ir Rytų Europos lyguma. Rusi- 
ja turi geografinių kliūčių, ir nuo to, kad netaptų gerokai silp- 
nesne valstybe, ją gelbsti tik nafta ir dujos. Nenuostabu, kad 
savo 1725 m. testamente Petras Didysis patarė palikuonims 
„priartėti kuo arčiau prie Konstantinopolio ir Indijos. Kas ten 
valdys, bus tikrasis pasaulio valdovas. Taigi, nuolat skatinkite 
karus - ne tik Turkijoje, bet ir Persijoje... Skverbkitės iki pat 
Persijos įlankos, eikite iki pat Indijos.“ 

Subyrėjusi Sovietų Sąjunga suskilo į penkiolika šalių. 
Geografija atkeršijo sovietų ideologijai, ir žemėlapyje pasi- 
rodė daug logiškesnis paveikslas, toks, kuriame kalnai, upės, 
ežerai ir jūros apibrėžia, kur gyvena tautos, kaip jos atskirtos 
viena nuo kitos, taigi, kaip įgyja skirtingas kalbas ir papročius. 
Šios taisyklės išimtis yra „-stanai“, — pavyzdžiui, Tadžikista- 
nas, — kurių sienas tyčia nubraižė Stalinas, norėdamas susilp- 
ninti kiekvieną valstybę, todėl padarydamas taip, kad jose 
būtų didelės kitų valstybių tautų mažumos. 

Jeigu pažvelgsite į istoriją iš tolimos perspektyvos - o dau- 
guma karinių planuotojų taip ir daro, - pamatysite, kad kiek- 
vienoje iš valstybių, kurios anksčiau sudarė SSRS, ir kai kurio- 
se valstybėse, anksčiau buvusiose Varšuvos sutarties kariniame 
aljanse, dar viskas gali būti peržaista. Jos gali būti padalytos į 
tris grupes: neutralios, provakarietiškos ir prorusiškos. 

Neutralios šalys - Uzbekistanas, Azerbaidžanas ir Turk- 
mėnistanas - turi mažiausiai priežasčių būti Rusijos ar Va- 
karų sąjungininkėmis. Taip yra todėl, kad visos trys turi savų 
energijos išteklių ir neturi niekam dėkoti už saugumą ar pre- 


kybą. 

Prorusiškoje stovykloje yra Kazachstanas, Kirgizstanas, 
Tadžikistanas, Baltarusija ir Armėnija. Jų ekonomikos susi- 
jusios su Rusija tiek pat, kiek ir Rytų Ukrainos ekonomika 
(dar viena maišto tenai priežastis). Iš jų didžiausia — Kazach- 
stanas - linksta į Rusiją diplomatijos požiūriu, o jos didžiulė 
rusų mažuma gerai integruota. Iš šių penkių visos, išskyrus 
Tadzikistana, kartu su Rusija sudarė naująją Eurazijos Eko- 
nominę Sąjungą (tokia varguolių ES), kuri 2016 m. sausį at- 
šventė savo pirmąsias metines. Ir visos yra karinėje sąjungoje 
su Rusija, ši sąjunga vadinasi Kolektyvinio saugumo sutarties 
organizacija. KSSO kenčia dėl to, kad neturi tokio vardo, kurį 
galima būtų ištarti kaip vieną žodį, ir dėl to, kad tai yra gerokai 
nudrenuotas Varšuvos blokas. Rusijos kariuomenė bazuojasi 
Kirgizstane, Tadžikistane ir Armėnijoje. 

Ir galiausiai yra provakarietiškos šalys, anksčiau priklau- 
siusios Varšuvos sutarčiai, bet dabar priklausančios NATO 
ir / arba Europos Sąjungai: Lenkija, Latvija, Lietuva, Estija, 
Čekija, Bulgarija, Vengrija, Slovakija, Albanija ir Rumuni- 
ja. Nėra atsitiktinumas, kad daugelis šių valstybių labiausiai 
nukentėjo nuo sovietų tironijos. Pridėkime prie šių Gruziją, 
Ukrainą ir Moldovą, kurios norėtų prisijungti prie abiejų or- 
ganizacijų, bet yra laikomos šiek tiek atokiau dėl savo geogra- 
finio artumo Rusijai, be to, visos trys savo žemėse turi Rusijos 
dalinių ar prorusišką miliciją. Kiekvienos iš šių trijų narystė 
NATO galėtų sukelti karą. 

Visa tai paaiškina, kodėl 2013 m., kai politinė kova dėl 
Ukrainos krypties kaip reikiant įkaito, Maskva labai susitelkė. 

Kol Kijeve valdė prorusiška vyriausybė, rusai galėjo kliau- 
tis, kad jų buferinė zona liks neliesta ir saugos Rytų Europos 
lygumą. Būtų priimtina net ir apsimestinai neutrali Ukraina, 

jei pažadėtų neprisijungti prie ES ar NATO ir toliau nuo- 
moti Rusijai neužšąlantį Sevastopolio uostą Kryme. Tai, kad 
Ukraina buvo priklausoma nuo Rusijos energijos išteklių, 
taip pat darė jos neutralią laikyseną priimtiną, nors ir erzino. 
Bet provakarietiška Ukraina, turinti ambicijų prisijungti prie 
dviejų didžiųjų Vakarų aljansų, kelianti abejonių dėl Rusi- 
jos priėjimo prie jos Juodosios jūros uosto? Ukraina, kurioje 
vieną dieną galėtų įsikurti NATO karinio laivyno bazė? To 
negali būti. 

Ukrainos prezidentas Viktoras Janukovyčius bandė žaisti 
abiejose pusėse. Jis flirtavo su Vakarais, bet lenkėsi Maskvai — 
taigi Putinas jį toleravo. Kai jis priartėjo prie rimtos prekybos 
sutarties su ES pasirašymo, galinčios nuvesti iki narystės, Pu- 
tinas ėmė veržti varžtus. 

Rusijos užsienio politikos elitas narystę ES laiko tik prie- 
danga narystei NATO, o Rusijai Ukrainos narystė NATO yra 
raudona linija. Putinas vis labiau spaudė Janukovyčių, pateikė 
jam pasiūlymą, kurio jis nepajėgė atsisakyti, ir Ukrainos pre- 
zidentas iššliaužė iš sandorio su ES ir sudarė paktą su Maskva, 
įžiebdamas protestus, po kurių ir buvo nuverstas. 

Vokiečiai ir amerikiečiai rėmė opozicines partijas, o ypač 
Berlynas, kuris kaip savo žmogų vertino politiku tapusį buvu- 
sį pasaulio bokso čempioną Vitalijų Kličko. Vakarai intelek- 
tualiai ir ekonomiškai traukė Ukrainą į savo puse - mokydami 
ir finansuodami kai kurias demokratinės opozicijos grupes. 

Kijevo gatvėse prasidėjo grumtynės, demonstracijos išpli- 
to po visą šalį. Rytuose minios rinkosi paremti prezidento, o 
šalies vakaruose, tokiuose miestuose kaip Lvovas (anksčiau 
priklausęs Lenkijai), žmonės stengėsi atsikratyti bet kokios 
prorusiškos įtakos. 

2014 m. vasario viduryje Lvovas ir kiti miestai nebebuvo 
kontroliuojami vyriausybės. Vasario 22 d., po dešimčių mir- 
čių Kijeve, prezidentas, išsigandęs dėl savo gyvybės, pabėgo. 
Antirusiškos grupuotės, kai kurios iš jų provakarietiškos, kai 
kurios profašistinės, paėmė valdžią. Nuo šios akimirkos bur- 
tas buvo mestas. Prezidentas Putinas neturėjo daug pasirinki- 
mų - jis turėjo aneksuoti. Krymą, kuriame gyveno ne tik daug 
rusakalbių ukrainiečių, bet ir įsikūręs Sevastopolio uostas — 
o tai daug svarbiau. 

Geografinis imperatyvas ir visas NATO judėjimas į rytus 
yra būtent tai, ką Putinas turėjo galvoje, kai kalbėdamas apie 
aneksiją sakė: „Rusija atsidūrė padėtyje, kai nebegali trauktis. 
Jeigu suspausite spyruoklę iki pat galo, ji smarkiai smogs išsi- 
tiesdama." 

Sevastopolis yra vienintelis didesnis iš tikrųjų neužšąlantis 
uostas. Tačiau išėjimas iš Juodosios į Viduržemio jūrą apribo- 
tas 1936 m. Montrė konvencijos, pagal kurią Turkija — dabar 
NATO narė - kontroliuoja Bosforą. Rusijos karo laivai per- 
plaukia sąsiaurį, bet ribotais kiekiais, ir tai būtų neleista kilus 
konfliktui. Bet net perplaukus Bosforą rusams reikia kirsti Egė- 
jo jūrą, prieš patenkant į Viduržemio, o paskui įveikti Gibral- 
taro sąsiaurį, kad patektų į Atlanto vandenyną, arba sulaukti 
leidimo plaukti Sueco kanalu, kad pasiektų Indijos vandenyną. 

Rusai turi nedidelę karinio jūrų laivyno bazę Tartuse, Si- 
rijos Viduržemio pakrantėje (tai iš dalies paaiškina, kodėl jie 
palaikė Sirijos vyriausybę, kai 2011 m. prasidėjo kovos), bet 
ten maža atsargų tiekimo ir papildymo bazė, ne didesnės ir 
pajėgos. 

Kita strateginė problema, kad kilus karui Rusijos karinis 
laivynas negali išsigauti ir iš Baltijos jūros — dėl Skagerako są- 

siaurio, kuris ją jungia su Šiaurės jūra. Siauras sąsiauris kon- 
troliuojamas NATO narių Danijos ir Norvegijos; ir netgi jei- 
gu laivai jį įveiktų, kelias į Atlantą veda pro vadinamąjį GIJK 
(Grenlandija / Islandija / Jungtinė Karalystė) plyšį Šiaurės 
jūroje — ir tokių dalykų mes Vakarų Europoje galime pamatyti 
daugiau. 

Aneksavę Krymą rusai laiko negaišta. Jie didina Juodosios 
jūros laivyną Sevastopolyje ir stato naują karinį laivyną Rusi- 
jos Novorosijsko uoste, kuris, nors nėra gilus, suteiks rusams 
papildomų pajėgumų. Užsakyta aštuoniasdešimties naujų lai- 
vų statyba, keleto povandeninių laivų. Laivynas vis tiek nebus 
tiek stiprus, kad išsiveržtų iš Juodosios jūros kilus karui, bet 
jo galia auga. 

Kad tai būtų atremta, kitą dešimtmetį galėsime pamatyti, 
kaip JAV skatina savo NATO partnerę Rumuniją pagausinti 
savo laivyną Juodojoje jūroje, kartu kliaudamasi, kad Turkija 
išlaikys Bosforo liniją. 

Krymas du amžius buvo Rusijos dalis, kol 1954 m. jį 
Ukrainos sovietų respublikai perdavė prezidentas Chruščio- 
vas - tai nutiko tais laikais, kai buvo įsivaizduojama, kad so- 
vietinis žmogus gyvens amžinai ir amžinai bus Maskvos kon- 
troliuojamas. 

Dabar, kai Ukraina tapo nebe sovietinė ir net ne prorusiš- 
ka, Putinas suprato, kad padėtį reikia keisti. Ar Vakarų diplo- 
matai tai žinojo? Jeigu ne, tuomet jie nebuvo išmokę taisyklės 
A iš pirmosios „Diplomatijos pradedantiesiems“ pamokos: 
susidūrusi su kuo nors, ką laiko grėsme egzistencijai, didžioji 
galia panaudos jėgą. Jeigu jie tai suvokė, matyt, manė, jog tai, 
kad Putinas aneksuos Krymą, yra tinkama kaina už Ukrainos 
pritraukimą į šiuolaikinę Europą ir Vakarų įtakos sferą. 

Kilniaširdiškas požiūris yra toks: JAV ir europiečiai žvelgia 
priekin norėdami pasveikinti Ukrainą demokratiniame pasau- 
lyje kaip visateisę jo liberalių institucijų ir teisinės sandaros 
narę, ir čia Maskva nelabai ką gali padaryti. Šis požiūris neatsi- 
žvelgia į faktą, kad geopolitika egzistuoja ir dvidešimt pirma- 
me amžiuje ir kad Rusija nesilaiko įstatymų bei taisyklių. 

Apakinta pergalės, naujoji laikinoji Ukrainos vyriausybė 
neatidėliodama padarė kelis kvailus pareiškimus - ne pats men- 
kiausias iš jų buvo ketinimas panaikinti rusų kalbą kaip antrą 
valstybinę kalbą įvairiuose regionuose. Turint galvoje, kad tai 
regionai, kur gyvena daugiausia rusakalbių ir justi daugiausia 
simpatijų Rusijai, tarp jų, be abejo, Krymas, tai turėjo sukel- 
ti atoveiksmį. Ir davė prezidentui Putinui taip reikalingų temų 
propagandai, kad etniniams rusams Ukrainoje reikia apsaugos. 

Kremlius turi įstatymą, reikalaujantį, kad vyriausybė gin- 
tų „etninius rusus“. Šio termino apibrėžimą (ir taip sumanyta) 
sunku išaiškinti, nes jis bus tikslinamas pagal tai, ką Rusija pa- 
sirinks, buvusioje Sovietų Sąjungoje kilus galimoms krizėms. 
Kai tai bus paranku Rusijai, jie bus apibrėžti paprasčiausiai 
kaip žmonės, kurie kalba rusiškai kaip pirmąja kalba. Kitą 
kartą gali būti pasitelktas naujasis pilietybės įstatymas, kuris 
apibrėžia, kad jeigu jūsų seneliai gyveno Rusijoje ir rusų yra 
jūsų gimtoji kalba, jūs galite gauti Rusijos pilietybę. Turint 
galvoje, kad kilus krizei žmonės bus linkę imti Rusijos pasus, 
kad apsidraustų, o tai bus svertas Rusijai įsitraukti į konfliktą. 

Maždaug 60 procentų Krymo gyventojų yra „etniniai ru- 
sai’, taigi čia Kremlius veržėsi pro atdaras duris. Putinas pa- 
skatino priešukrainietiškas demonstracijas ir sukėlė tiek rū- 
pesčių, kad galiausiai „turėjo“ pasiųsti savo pajėgas iš karinio 
jūrų laivyno bazės į gatves ginti žmonių. Ukrainos kariškiai 

regione nebuvo pasirengę susidurti ir su žmonėmis, ir su Ru- 
sijos kariuomene, todėl greitai pasitraukė. Krymas vėl de facto 
tapo Rusijos dalimi. 

Būtų galima ginčytis, kad prezidentas Putinas vis dėlto 
turėjo pasirinkimą: jis galėjo gerbti Ukrainos teritorinį vien- 
tisumą. Bet kadangi jis lošė geografinėmis kortomis, kurias 
Dievas padalijo Rusijai, tokios galimybės iš tikrųjų niekada 
nebuvo. Jis negalėjo būti žmogus, kuris „prarado Krymą, o 
kartu su juo ir vienintelį tinkamą neužšąlantį uostą, prie kurio 
jo šalis turi prieigą. ` 

Niekas nepuolė ginti Ukrainos, kai ji prarado Belgijos arba 
JAV Merilando valstijos dydžio teritoriją. Ukraina ir jos kai- 
mynai žinojo geografinę tiesą: jeigu tu nesi NATO, Maskva 
yra šalia, o Vašingtonas (Kolumbijos apygarda) labai toli. Ru- 
sijai tai buvo egzistencijos klausimas: ji negalėjo susitaikyti su 
Krymo praradimu. Vakarai galėjo. 

ES įvedė ribotas sankcijas - ribotas, nes kelios Europos 
šalys, tarp jų Vokietija, priklauso nuo Rusijos energijos ištek- 
lių — žiemą jais šildo savo namus. Vamzdynas eina iš rytų į 
vakarus, o Kremlius gali užsukti ar atsukti čiaupus. 

Ateinančiais metais energetika, kaip politikos galia, bus 
naudojama vėl ir vėl, o „etninių rusų sąvoka bus taikoma pa- 
teisinti bet kokius Rusijos žingsnius. 

2014 m. vienoje kalboje prezidentas Putinas trumpai pa- 
minėjo „Novorosiją“ arba „Naująją Rusiją. Kremliaus ste- 
bėtojai giliai įkvėpė. Jis atgaivino geografinį terminą, taikytą 
sričiai, kuri dabar yra Pietų ir Rytų Ukraina ir kurią Rusija 
atkariavo iš Osmanų imperijos valdant Jekaterinai Didžiajai 
aštuoniolikto amžiaus pabaigoje. Jekaterina šiuose regionuo- 
se įkurdino rusus, pareikalavo, kad rusų kalba būtų pirmoji. 

„Novorosija“ buvo perduota naujai įkurtai Ukrainos Sovietų 
Socialistinei Respublikai 1922 m. „Kodėl? - retoriškai klausė 
Putinas. - Tegul Dievas juos teisia.“ Savo kalboje jis išvardijo 
Ukrainos Charkovo, Luhansko, Donecko, Chersono, Myko- 
lajivo ir Odesos sritis, paskui tarė: „Rusija prarado šias terito- 
rijas dėl įvairių priežasčių, bet žmonės liko.“ 

Keli milijonai etninių rusų vis dar gyvena buvusios SSRS 
kraštuose, bet ne Rusijoje. 

Nenuostabu, kad užgrobusi Krymą Rusija žengė toliau ir 
paskatino prorusiškai nusiteikusių žmonių maištus Ukrainos 
rytų pramoniniuose centruose Luhanske ir Donecke. Rusija 
lengvai galėjo įvesti savo kariuomenę iki pat rytinio Dniepro 
kranto Kijeve. Bet jai nereikėjo galvos skausmo, kurį tai sukel- 
tų. Ne taip skausminga ir pigiau paskatinti neramumus prie 
rytinių Ukrainos sienų, priminti Kijevui, kas kontroliuoja 
energijos tiekimą, ir užtikrinti, kad Kijevo susižavėjimas flir- 
tuojančiais Vakarais neperaugtų į santuoką, subrandinančią 
vaisius ES ir NATO rūmuose. 

Slapta parama sukilimams Rytų Ukrainoje buvo logistiš- 
kai paprasta ir turėjo papildomą pranašumą, nes ją buvo ga- 
lima neigti tarptautinėje scenoje. Begėdiškai meluoti didžio- 
joje Jungtinių Tautų Saugumo Tarybos salėje yra paprasta, 
jeigu oponentas neturi konkrečių jūsų veiksmų įrodymų ir, 
dar svarbiau, nenori konkrečių įrodymų, jeigu dėl to jam rei- 
kėtų ką nors daryti. Daug politikų Vakaruose atsiduso su pa- 
lengvėjimu ir tyliai sumurméjo: „Ačiū Dievui, Ukraina nėra 
NATO narė, kitaip mes turėtume veikti.“ 

Krymo aneksija parodė, kaip Rusija yra pasirengusi kari- 
niams veiksmams apginti tai, ką ji suvokia kaip savo interesus 
regione, kurį vadina „artimuoju užsieniu“. Ji racionaliai laži- 

nosi, kad išorinės jėgos nesikiš ir Krymas yra „padaromas“. Jis 
arti Rusijos, tiekimas įmanomas per Juodąją ir Azovo jūras, 
galima pasikliauti didumos pusiasalio gyventojų parama. 

Rusija su Ukraina kol kas nebaigė, kaip nebaigė ir kitur. 
Jeigu nejaus grėsmės, Rusija greičiausiai nesiųs savo kariuo- 
menės į Baltijos šalis arba nejudės Gruzijoje toliau, negu yra 
jau dabar; bet ji ir toliau spaus Gruziją, o šiuo nepastoviu lai- 
kotarpiu ir nauji kariniai veiksmai negali būti atmesti. 

Bet vis dėlto, lygiai kaip Rusijos veiksmai kare su Gruzija 
2008 m. buvo perspėjimas NATO nesiartinti, panašiai NATO 
pranešimas Rusijai 2014 m. buvo: „Tiek į vakarus ir ne toliau. 
Sauja NATO karo lėktuvų buvo nuskraidinta į Baltijos šalis, 
karinės pratybos buvo paskelbtos Lenkijoje, o amerikiečiai 
pradėjo planuoti įkurdinti papildomą karinę įrangą tiek arti 
prie Rusijos, kiek įmanoma. Tuo pat metu gynybos ir užsie- 
nio reikalų ministrai puolė lankyti Baltijos šalis, Gruziją ir 
Moldovą, kad dar kartą patvirtintų joms savo paramą. 

Kai kurie komentatoriai prapliupo panieka dėl tokios reak- 
cijos ir teigė, kad šeši Baltijos oro erdvėje skraidantys Karališ- 
kųjų oro pajėgų naikintuvai „Typhoon“ kažin ar galėtų sulaiky- 
ti Rusijos ordas. Bet reakcija buvo diplomatinis signalas, ir jis 
buvo aiškus - NATO pasirengusi kovai. Iš tikrųjų ji turėtų būti, 
nes jeigu nesugebėtų reaguoti į šalies narės užpuolimą, iš karto 
taptų nebereikalinga. Amerikiečiai - jau judantys link naujo 
tipo užsienio politikos, kurios rėmuose jaučiasi ne taip suvar- 
žyti esamų struktūrų ir yra pasirengę kurti naujas, kai jiems 
atrodo, kad toks poreikis kyla, - yra gerokai nusivylę Europos 
šalių nevykdomais įsipareigojimais skirti pinigų gynybai. 

Trijų Baltijos šalių atveju NATO pozicija yra aiški. Kadan- 
gijos visos yra Aljanso narės, ginkluota Rusijos agresija prieš 

bet kurią iš jų paleis veikti NATO steigiamosios sutarties 
5-ajj straipsnį, kuriame sakoma: „Ginkluotas bet kurios vie- 
nos ar daugiau [NATO šalies narės] puolimas Europoje ar 
Šiaurės Amerikoje bus laikomas puolimu prieš jas visas“, 
toliau sakoma, kad NATO ateis į pagalbą, jeigu tai bus rei- 
kalinga. Penktasis straipsnis veikė po teroristų puolimo JAV 
2001 m. rugsėjo 11 d., išgrįsdamas kelią NATO įsitraukti į 
karo veiksmus Afganistane. 

Prezidentas Putinas istorijos mokosi. Atrodo, jis išmoko 
sovietų laikų pamokas, kai Rusija pernelyg išsiplėtė ir buvo 
priversta susitraukti. Atviras Baltijos šalių užpuolimas taip 
pat būtų per didelis išsiplėtimas, ir nepanašu, kad jis įvyktų, 
ypačjei NATO ir jos politiniai vadovai garantuos, kad Putinas 
supranta jų signalus. Bet 2016 m. pradžioje Rusijos preziden- 
tas pasiuntė savo signalą. Jis pakeitė Rusijos bendros karinės 
strategijos dokumentą ir nuėjo toliau, nei buvo aptariama 
2015 m. karinės jūrų strategijos dokumente: pirmą kartą JAV 
buvo įvardytos kaip „išorinė grėsmė“ Rusijai. 

Rusijai nereikia siųsti tankų divizijos į Latviją, Lietuvą ar 
Estiją, kad paveiktų ten įvykius, bet jeigu ji kada tai padarytų, 
teisintų tokius veiksmus didžiulės rusų bendruomenės tose 
šalyse diskriminavimu. Ir Estijoje, ir Latvijoje maždaug vie- 
nas iš keturių žmonių yra etninis rusas, Lietuvoje jų yra 5,8 
procento. Estijoje rusakalbiai teigia esantys nepakankamai 
atstovaujami vyriausybėje, tūkstančiai jų neturi jokios pilie- 
tybės formos. Tai nereiškia, kad jie nori būti Rusijos dalimi, 
bet tai yra vienas iš svertų, kuriuo Rusija gali pasinaudoti, 
kad paveiktų įvykius. 

Rusakalbiai gyventojai Baltijos šalyse gali būti išjudinti 
pasunkinant jų gyvenimą. Daugeliui iš jų jau atstovauja vi- 

siškai susiformavusios politinės partijos. Rusija taip pat kon- 
troliuoja centrinį šildymą Baltijos šalių žmonių namuose. Ji 
gali nustatyti kainą, kurią gyventojai kas mėnesį moka pagal 
savo šildymo sąskaitas, ir, jeigu norėtų, galėtų tiesiog išjungti 
šildymą. 

Rusija ir toliau gins savo interesus Baltijos šalyse. Jos yra 
viena iš silpnų grandžių Rusijos gynyboje nuo SSRS griūties 
laikų, dar viena spraga sienoje, kurią ji norėtų matyti kaip lan- 
ką nuo Baltijos jūros į pietus, paskui į pietryčius ir iki pat Uralo. 

Tai mus atveda prie kitos spragos sienoje ir kito regiono, į 
kurį Maskva žvelgia kaip į galimą buferinę valstybę. Kremlius 
nuolat atidžiai stebi Moldovą. 

Visoms pusėms Moldova yra kitokia problema. Jeigu Ru- 
sija pultų šalį, jai reikėtų pereiti Ukrainą, per Dniepro upę, 
paskui dar vieną valstybinę sieną. Tai gali būti padaryta. Dau- 
gybės prarastų gyvybių kaina ir naudojant Odesą kaip sutelk- 
ties tašką — bet vis dėlto to nepaneigsi. Nors tokie veiksmai 
ir galėtų nesukelti karo su NATO (Moldova nėra narė), bet 
turbūt išprovokuotų iki šiol nematyto lygio sankcijas prieš 
Maskvą ir patvirtintų tai, ką šių eilučių autorius tiki jau esant 
realybe - šąlantys santykiai tarp Rusijos ir Vakarų jau yra nau- 
jas Šaltasis karas. 

Kodėl rusai norėtų Moldovos? Karpatų kalnams sukant į 
pietvakarius ir tampant Transilvanijos Alpėmis, pietryčiuose 
plyti lyguma, vedanti į Juodąją jūrą. Šią lygumą taip pat gali- 
ma laikyti lygiu koridoriumi į Rusiją. Kaip kad rusai norėtų 
kontroliuoti Rytų Europos lygumą jos siauriausiame taške 
Lenkijoje, panašiai jie norėtų kontroliuoti lygumą prie Juo- 
dosios jūros, žinomą kaip Moldova, regione, kuris anksčiau 
buvo vadinamas Besarabija. 

Kelios šalys, buvusios Sovietų Sąjungos narės, tikisi artimesnių 
sąsajų su Europa, bet kol kai kurie regionai, tokie kaip 
Padniestrė Moldovoje, lieka smarkiai prorusiški, 
galimi būsimi konfliktai. 


Po Krymo karo (per kurį Vakarų Europos sąjungininkai 
kariavo su Rusija norėdami nuo jos apginti Osmanų Turkiją) 
1856 m. Paryžiaus sutartis grąžino kai kurias Besarabijos že- 
mes Moldovai, taip atkirsdama Rusiją nuo Dunojaus. Rusijai 
prireikė bemaž šimtmečio, kad susigrąžintų prieigą prie jo, 
bet, žlugus SSRS, ji dar kartą turėjo pasitraukti į rytus. Vis dėl- 
to rusai jau kontroliuoja dalį Moldovos - regioną, vadinamą 
Padniestre, Moldovos žemes į rytus nuo Dniestro upės, besi- 
ribojančias su Ukraina. Išmintingas Stalinas čia apgyvendino 
daug rusų - lygiai kaip ir Kryme, deportavęs iš jo totorius. 

Šiuolaikinėje Padniestrėje gyvena bent jau 50 procentų 
rusakalbių arba kalbančių ukrainietiškai, ši gyventojų dalis 
yra prorusiška. Kai Moldova 1991 m. tapo nepriklausoma, 
rusakalbiai gyventojai sukilo ir po neilgai trukusių mūšių pa- 
siskelbė atskira Padniestrės Moldavijos Respublika. Padėjo 
ir tai, kad teritorijoje buvo įsikūrę Rusijos kareiviai, ji iki šiol 
laiko čia 2000 karių pajėgas. 

Rusijos kariniai veiksmai Moldovoje mažai tikėtini, bet 
Kremlius gali naudoti ir iš tikrųjų naudoja savo ekonominius 
raumenis ir nestabilią padėtį Padniestrėje, mėgindama pa- 
veikti Moldovos vyriausybę, kad ši šalis neprisijungtų prie ES 
arba NATO. 

Moldova priklauso nuo Rusijos energijos išteklių, jos der- 
lius keliauja į rytus, o Rusijos importuojamo puikaus molda- 
viško vyno kiekis linksta kilti ar kristi priklausomai nuo dvie- 
jų šalių santykių. 

Priešais Moldovą skersai Juodąją jūrą įsikūrusi kita vyną 
gaminanti šalis - Gruzija. Rusijos vietų, kurias reikia kont- 
roliuoti, sąraše ji nėra labai aukštai dėl dviejų priežasčių. Pir- 
miausia - po Gruzijos ir Rusijos 2008 m. karo didelės šalies 
teritorijos liko okupuotos Rusijos pajėgų, jos dabar visiškai 
kontroliuoja Abchazijos ir Pietų Osetijos regionus. Antra, 
ji yra į pietus nuo Kaukazo kalnų, o Rusija laiko nemenkas 
pajėgas kaimyninėje Armėnijoje. Maskva būtų linkusi turėti 
dar vieną savo buferinės zonos sluoksnį, bet gali gyventi ir 
neokupuodama likusios Gruzijos. Padėtis galėtų keistis, jei 
Gruzija imtų rimčiau svarstyti galimybę tapti NATO nare. Ir 
būtent dėl to kol kas NATO valstybių vyriausybės linkusios 
ją atstumti - jos nenori įsivelti į neišvengiamą konfliktą su 
Rusija. 

Dauguma Gruzijos gyventojų norėtų artimesnių ryšių su 
ES šalimis, bet 2008 m. šokas, kai prezidentas Michailas Sa- 
akašvilis naiviai manė, jog amerikiečiai gali atvykti jo gelbė- 
ti po to, kai jis provokavo rusus, privertė daugelį pasvarstyti, 
kad reikia elgtis atsargiau. 2013 m. jie išrinko daug palankes- 
nę Maskvai vyriausybę ir prezidentą Georgijų Margelašvilį. 
Kaip ir Ukrainoje, žmonės instinktyviai suvokia kiekvienam 
tuose kraštuose pažįstamą banalybę: Vašingtonas labai toli, o 
Maskva arti. 

Galingiausi Rusijos ginklai dabar, palikus nuošalyje bran- 
duolines raketas, yra ne rusų kariuomenė ir karinės oro pa- 
jėgos, bet dujos ir nafta. Rusija yra antra po JAV pasaulio di- 
džiausia gamtinių dujų tiekėja ir, žinoma, ji naudoja šią galią 
pranašumui įtvirtinti. Kuo geresni jūsų santykiai su Rusija, 
tuo mažiau jūs mokate už energijos išteklius; pavyzdžiui, 
Suomija gauna geresnę kainą negu Baltijos valstybės. Ši po- 
litika taikoma taip agresyviai, Rusija taip tvirtai sugniaužusi 
Europos energijos išteklių tiekimą, kad rengiamos priemonės 
atšipinti jos poveikį. Daugelis Europos šalių stengiasi atsikra- 
tyti priklausomybės nuo Rusijos energijos — ne tik tiesdamos 
alternatyvius vamzdynus, bet ir statydamos uostus. 

Vidutiniškai daugiau nei 25 procentai Europos dujų ir naf- 
tos importuojama iš Rusijos, bet dažnai kuo arčiau Maskvos 
yra šalis, tuo didesnė jos priklausomybė. O tai savo ruožtu 
menkina šalies užsienio politikos galimybes. Latvija, Slovaki- 
ja, Suomija ir Estija 100 procentų priklauso nuo rusiškų dujų, 
Čekija, Bulgarija ir Lietuva - 80 procentų, o Graikija, Austrija 
ir Vengrija — 60 procentų. Apie pusę Vokietijoje suvartoja- 
mų dujų ateina iš Rusijos, o tai kartu su didžiuliais prekybos 
sandoriais iš dalies yra priežastis, kodėl Vokietijos politikai 

daug mažiau linkę skubėti kritikuoti Kremliaus agresyvų elge- 
sį negu Didžiosios Britanijos, kuri ne tik yra priklausoma tik 
13 procentų, bet ir turi savo dujų gavybos pramonę, įskaitant 
devynių mėnesių tiekimo atsargas". 

Iš rytų į vakarus eina keli didesni vamzdynai iš Rusijos, 
vieni — naftos, kiti - dujų. Dujotiekiai yra patys svarbiausi. 

Šiaurėje per Baltijos jūrą tiesiai į Vokietiją eina Šiaurės 
srautas. Žemiau per Baltarusiją eina Jamalo dujotiekis, mai- 
tinantis Lenkiją ir Vokietiją. Pietuose yra Žydrasis srautas, 
per Juodąją jūrą atvedantis dujas į Turkiją. Iki pat 2015 m. 
pradžios buvo planuojamas projektas, pavadintas Pietų srau- 
tu, - ketinta naudoti tą patį kelią, bet nutiesti atšaką į Vengri- 
ją, Austriją, Serbiją, Bulgariją ir Italiją. Pietų srautas — Rusijos 
mėginimas garantuoti, kad net kilus konfliktams su Ukraina ji 
turės solidų tiekimo kelią į dideles Vakarų Europos ir Balkanų 
rinkas. Kelios ES valstybės paspaudė savo kaimynus atsisaky- 
ti šių planų, o Bulgarija galiausiai iš esmės uždarė projektą ir 
pranešė, kad vamzdynai per jos teritoriją tiesiami nebus. Pre- 
zidentas Putinas sureagavo kreipdamasis į Turkiją su nauju 
pasiūlymu, kartais vadinamu Turkijos srautu. 

Rusijos Pietų srauto ir Turkijos srauto projektai apei- 
ti Ukrainą atsirado po kainų ginčų tarp šių dviejų valstybių 
2005-2010 m., dėl kurių įvairiu metu buvo nutrauktas dujų 
tiekimas į aštuoniolika šalių. Europos valstybės, turėjusios 
gauti naudos iš Pietų srauto, buvo pastebimai santūresnės kri- 
tikuodamos Rusiją per 2014 m. Krymo krizę. 

Ir čia pasirodo amerikiečiai pateikdami ir JAV, ir Europai 
naudingą strategiją. Matydami, kad Europa nori dujų ir neno- 


* Rašyta 2014 m., nuo to laiko priklausomybė nuo Rusijos energijos išteklių 
sumažėjo (čia ir toliau - vertėjo pastabos). 

ri atrodyti silpna Rusijos užsienio politikos atžvilgiu, ameri- 
kiečiai tiki turintys atsakymą. Milžiniškas skalūnų dujų gavy- 
bos bumas JAV ne tik leidžia joms užsitikrinti vidinį energijos 
tiekimą, bet ir parduoti perteklių vienam iš didžiausių energi- 
jos vartotojų — Europai. 

Kad tai būtų galima padaryti, dujas reikia suskystinti ir 
perplukdyti per Atlantą. O tam savo ruožtu reikia, kad prie 
Europos krantų būtų pastatyta suskystintų gamtinių dujų 
(SkGD) terminalų ir uostų - juose priimamas krovinys ir vėl 
būtų paverčiamas į dujas. Vašingtonas jau išduoda licencijas 
eksporto infrastruktūrai, o Europa pradeda ilgalaikį projek- 
tą statyti daugiau SkGD terminalų. Lenkija ir Lietuva stato 
SkGD terminalus’, kitos šalys, pavyzdžiui, Čekija, nori tiesti 
vamzdynus, prisijungiančius prie šių terminalų, žinodamos, 
kad jos gali gauti naudos ne tik iš amerikiečių suskystin- 
tų dujų, bet ir vežti jas iš Šiaurės Afrikos ar Vidurinių Rytų. 
Kremlius daugiau nebegalės užsukti čiaupų. 

Rusai, matydami ilgalaikį pavojų, aiškina, kad vamzdynų 
dujos pigesnės negu SkGD, o prezidentas Putinas su „o ką aš 
blogo padariau“ veido išraiška teigia, kad Europa jau turi pati- 
kimą ir pigesnį dujų šaltinį - iš jo šalies. Nepanašu, kad SkGD 
visiškai pakeistų rusų dujas, bet jos sustiprins silpną Europos 
ranką ir derantis dėl kainų, ir užsienio politikoje. Rengdamasi 
galimam pajamų kritimui Rusija planuoja vamzdynus į piet- 
ryčius ir tikisi padidinti pardavimą Kinijai. 

Tai ekonominis mūšis, pagrįstas geografija, ir vienas iš 
šiuolaikinių pavyzdžių, kai technologijos yra naudojamos 
stengiantis įveikti ankstesnių epochų geografinius ribojimus. 


* Lietuvos terminalas jau pastatytas. 

Daug kalbama apie ekonominį skausmą, kurį patyrė Ru- 
sija 2014 m., kai naftos kaina nukrito žemiau nei 50 dolerių 
už barelį, ir dar žemiau 2015 m. Maskvos 2016 m. biudžetas 
ir išlaidų prognozė 2017 m. buvo pagrįsta 50 dolerių už ba- 
relį kaina, ir nors Rusija pradėjo išgauti rekordinius kiekius 
naftos, ji žinojo, kad galų suvesti neįstengs. Rusija praranda 
apie 2 milijardus dolerių pajamų naftos kainai krintant vienu 
doleriu, o šalies ekonomika tikrai gavo smūgį, daug paprastų 
žmonių patyrė didelių sunkumų, bet prognozės apie valsty- 
bės žlugimą gana smarkiai prašovė pro šalį. Rusija iš visų jėgų 
didins savo išlaidas kariuomenei, ir nors jos laukia sunkumai, 
Pasaulio bankas prognozuoja, kad šio dešimtmečio antroje 
pusėje šios šalies ekonomika šiek tiek paaugs. Jeigu naujai at- 
rastus didžiulius naftos kiekius Arkties Karos jūroje pavyks 
išgauti ir tiekti į krantą, augimas bus dar didesnis. 

Užsienyje Rusija naudojasi savo įtaka, ypač Lotynų Ame- 
rikoje, jos bičiulės yra tos Pietų Amerikos šalys, kurių santy- 
kiai su Jungtinėmis Valstijomis nelabai draugiški, pavyzdžiui, 
Venesuela. Rusija stengiasi stebėti Amerikos judesius Vidu- 
riniuose Rytuose arba bent jau laiduoti, kad jos balsas būtų 
girdimas, Rusija labai daug pinigų leidžia karinėms pajėgoms 
Arktyje ir nuolat domisi Grenlandija bei palaiko savo terito- 
rines pretenzijas. 

Nuo komunizmo žlugimo rusai mažiau skiria dėmesio Af- 
rikai, bet palaiko savo turimą įtaką, nors ir pralaimi mūšį su 
Kinija. 

Jos gal ir varžovės, bet įvairiais lygiais abi milžinės ir ben- 
dradarbiauja. Maskva, žinodama, kad europiečiai turi ilgalai- 
kių ambicijų atsikratyti priklausomybės nuo Rusijos energi- 
jos išteklių, dairosi į Kiniją kaip į alternatyvų klientą. Kinija 

pirkėjo rinkoje turi geresnes pozicijas, ryšiai tarp šalių yra 
nuoširdūs ir plėtojami. Nuo 2018 m. Rusija tieks Kinijai 38 
milijardus kubinių metrų dujų per metus pagal trisdešimties 
metų 400 milijardų dolerių vertės sandorį. 

Dienos, kai Rusija buvo laikoma karine grėsme Kinijai, 
praėjo, mintis, kad Rusijos daliniai okupuotų Mandžiūriją, 
kaip tai nutiko 1945 m., nesuvokiama, nors jos budria akimi 
stebi viena kitą tose vietose, kur kiekviena norėtų būti vyrau- 
jančia galia, pavyzdžiui, Kazachstane. Bet dėl ideologinio va- 
dovavimo pasauliniam komunizmui jos nebesivaržo, ir tai iš- 
laisvino abi puses bendradarbiauti kariniame lygmenyje, kur 
jų interesai sutampa. Atrodo, tai keistas atvejis, bet 2015 m. 
gegužę jos surengė bendras tikro šaudymo pratybas Vidurže- 
mio jūroje. Pekino veiksmai jūrose už 9000 mylių nuo namų 
buvo dalis jo bandymo išplėsti savo karinio jūrų laivyno gali- 
mybes planetoje, o Maskva turi projektų, susijusių su Vidur- 
žemio jūroje rastais dujų telkiniais, flirtuoja su Graikija ir nori 
apginti savo nedidelį karinio laivyno uostą Sirijos pakrantė- 
je. Be to, abi pusės yra visai laimingos, galėdamos paerzinti 
NATO pajėgas regione, įskaitant amerikiečių 6-ąjį laivyną, 
įsikūrusį Neapolyje. 

Namuose Rusija susiduria su daugeliu iššūkių, ne men- 
kiausias iš jų yra demografinis. Staigus gyventojų skaičiaus 
kritimas gali būti pristabdytas, bet tai lieka problema. Vidu- 
tinė ruso vyro gyvenimo trukmė nesiekia šešiasdešimt pen- 
kerių, o tai reiškia, kad Rusija užima vietą apatinėje pusėje 
tarp 193 Jungtinių Tautų valstybių narių, dabar yra tik 144 
milijonų rusų (neskaitant Krymo). 

Nuo Didžiosios Moskovijos Kunigaikštystės per Petrą 
Pirmąjį, Staliną ir dabar Putiną - kiekvienas Rusijos vado- 

vas susidūrė su tokiomis pačiomis problemomis. Nesvarbu, 
ar valdančiųjų ideologija yra carinė, komunistinė ar saviškių 
kapitalizmo - uostai vis dar užšąla, o Rytų Europos lyguma 
vis dar plokščia. 

Panaikinkime nacionalinių valstybių ribas, ir žemėlapis, 
su kuriuo susidūrė Ivanas Rūstusis, bus toks pat, kokį iki šių 
dienų mato Vladimiras Putinas. 


ANTRAS SKYRIUS 


—-——————————————————————————————————— 


Kinija yra civilizacija, kuri apsimeta valstybe. 


Lucianas Pye, politologas 

Didzioji kinu siena 


006 M. SPALĮ JUNGTINIŲ VALSTIJŲ KARINIO LAIVYNO 

superlėktuvnešio grupė, vedama 1000 pėdų Jungtinių 
Valstijų karo laivo „USS Kitty Hawk“ ramiai plaukė per Rytų 
Kinijos jūrą tarp Japonijos ir Taivano, nesikišdama į niekieno 
reikalus, kai be jokio perspėjimo grupės viduryje išniro Kinijos 
karinio jūrų laivyno povandeninis laivas. 

Tokio dydžio amerikiečių lėktuvnešis būna apsuptas maž- 
daug dvylikos kitų karo laivų, turi priedangą iš oro ir povan- 
deninių laivų priedangą iš gelmės. Kinų „Song“ klasės povan- 
deninė valtis gali būti labai tyli, nes varoma elektra, bet vis 
tiek - toks išnirimas buvo tas pats, lyg „Pepsi-Colos“ vado- 
vybė pasirodytų „Coca-Colos“ valdybos posėdyje, prieš tai 
pusvalandį po stalu klausiusis pokalbių. 

Amerikiečiai buvo ir nustebę, ir supyke. Nustebe, nes netu- 
rėjo supratimo, kad kinų povandeninis laivas gali tai padaryti 
nepastebėtas, pikti, nes jo nepastebėjo, ir traktavo šį veiksmą 
kaip provokaciją, ypač įvertinus tai, kad povandeninis laivas 
torpedomis galėjo pasiekti patį „Kitty Hawk“. Jie protestavo, 
gal net per daug, o kinai atsakė: „O! Koks sutapimas, mes iš- 
nirome jūsų kovinės grupės, kuri plaukiojo prie mūsų krantų, 
viduryje, kaip keista“ | 

Tai buvo atvirkščia dvidešimt pirmo amžiaus kanonierių 
diplomatija; britai ją taikė, atvesdami karo laivus prie kokios 
nors mažesnės galios krantų parodydami ketinimus, o kinai 
išniro priešais akis prie pat savo krantų su aiškiu pranešimu: 
„Mes jau esame jūrinė galia ir čia yra mūsų jūra.“ Užtruko 
4000 metų, bet Kinija atkeliauja į uostą - ir jūrų kelią - prie 
jūsų valstybės. 


* 1 pėda - 30,48 cm. 

Iki šiol Kinija niekada nebuvo jūrų galia - ji užima didžiu- 
lę teritoriją, turi daugybę sienų ir trumpus jūrų kelius iki pre- 
kybos partnerių - taigi niekada nejautė poreikio tokia būti ir 
retai buvo ideologiškai ekspansyvi. Jos pirkliai seniai plaukio- 
jo po vandenynus, bet jos karinis laivynas neieškojo teritorijų 
už savo regiono ribų, o patruliuoti didžiųjų Ramiojo, Atlanto 
ir Indijos vandenynų kelius sudėtinga ir neverta pastangų. Ji 
visuomet buvo sausumos galia, turėjo daug žemės ir daug gy- 
ventojų - dabar jų yra apie 1,4 milijardo. 

Kinijos, kaip vientisos valstybės, koncepcija radosi beveik 
prieš 4000 metų. Kinijos civilizacijos radimosi vieta yra re- 
gione, žinomame kaip Šiaurės Kinijos lyguma, kinai ją vadi- 
na Vidurio lyguma. Didelis žemumų plotas - beveik 160 000 
kvadratinių mylių — driekiasi žemiau Vidinės Mongolijos, į 
pietus nuo Mandžiūrijos, aplink Geltonosios upės baseiną ir 
žemiau Jangdzės upės — abi jos teka iš rytų į vakarus. Dabar tai 
viena iš labiausiai apgyvendintų teritorijų pasaulyje. 

Geltonosios upės baseine dažni niokojami potvyniai, davę 
upei nepavydėtiną „Hanio sūnų rimbo“ pravardę. Regiono in- 
dustrializacija prasidėjo XX a. šeštajame dešimtmetyje ir per 
pastaruosius tris dešimtmečius greitai spartėjo. Siaubingai už- 
teršta upė dabar yra tiek užkimšta nuodingomis atliekomis, 
kad kartais sunkiai prasiveržia iki jūros. Ir vis dėlto Geltonoji 
upė Kinijai yra tas pats kaip Nilas Egiptui - jos civilizacijos 
lopšys, kur žmonės mokėsi dirbti žemę, gaminti popierių ir 
paraką. 

Į šiaurę nuo šios ankstyvosios Kinijos driekėsi atšiauri Go- 
bio dykuma, dabar ten įsikūrusi Mongolija. Į vakarus žemė 
pamažu kyla, kol tampa Tibeto kalnynu, pasiekiančiu Hima- 
lajus. Į pietryčius ir pietus tyvuliuoja jūra. 

Centrinės žemės, Šiaurės Kinijos lyguma, buvo ir yra di- 
džiulė, derlinga lyguma, per kurią teka dvi pagrindinės upės, 
klimatas čia leidžia nuimti du ryžių ir sojų pupelių derlius per 
sezoną, o tai skatina greitą gyventojų skaičiaus augimą. Apie 
1500 m. prieš Kristų iš šimtų mažyčių miestų-valstybių, kurių 
daugelis kariavo tarpusavyje, susiformavo ankstyviausia Ki- 
nijos valstybės versija - Šangų dinastija. Būtent čia pasirodė 
žmonės, kurie vėliau tapo žinomi kaip haniai, jie gynė centri- 
nes žemes ir sukūrė aplink šią sritį buferinę zoną. 

Haniai sudaro apie 90 procentų Kinijos gyventojų, jie vy- 
rauja Kinijos politikoje ir versle. Juos skiria mandarinų, Kan- 
tono ir daugelis kitų regioninių kalbų, bet vienija etniškumas 
ir - politiniu lygmeniu - geopolitinė paskata ginti šalies šir- 
dį. Mandarinų kalba, atsiradusi šiaurinėje regiono dalyje, yra 
pagrindinė kalba, vartojama valdžios įstaigose, nacionalinėje 
valstybinėje televizijoje ir švietime. Mandarinų kalba panaši į 
Kantono ir daugelį kitų, kai rašoma, bet labai skiriasi, kai kal- 
bama. 

Centrinė šalies dalis yra politinis, kultūrinis, demograf- 
nis ir - svarbiausia - žemdirbystės gravitacijos centras. Apie 
milijardą žmonių gyvena šioje Kinijos dalyje, nors jos dydis 
prilygsta pusei Jungtinių Valstijų, kur gyvena 332 milijonai. 
Kadangi centrinės dalies teritorija yra patogi sėsliai gyventi ir 
žemdirbiškam gyvenimo būdui, ankstyvosios dinastijos jau- 
tė grėsmę iš juos supančių ne hanių valdomų teritorijų, ypač 
Mongolijos, kur klajojo nuožmių kariūnų gaujos. 

Kinija pasirinko tokią pačią strategiją kaip Rusija: puo- 
limas kaip gynyba, vedantis į galią. Kaip pamatysime, buvo 
natūralių kliūčių, kurios — jei haniai būtų galėję jas pasiekti 
ir kontroliuoti - būtų galėjusios juos apginti nuo išorinių 

agresorių. Tai buvo tūkstantmečių kova, visiškai baigta tik 
1951 m. aneksavus Tibetą. 

Maždaug garsaus kinų filosofo Konfucijaus laikais (551- 
479 m. prieš Kristų) jau buvo stiprus kiniško identiteto ir 
skirtumo tarp civilizuotos Kinijos ir ją supančių „barbariškų“ 
regionų pojūtis. Šis identiškumo jausmas vienijo apie šešias- 
dešimt milijonų žmonių. 

200 m. prieš Kristų Kinija plėtėsi į pietryčius, bet nepasiekė 
Tibeto, į šiaurę iki Vidurinės Azijos stepių ir į pietus iki pat Pietų 
Kinijos jūros. Didžioji kinų siena (Kinijoje žinoma kaip Ilgoji 
siena) buvo pradėta statyti Činų dinastijos (221-207 m. prieš 
Kristų), o žemėlapyje Kinija ėmė įgauti tokį pavidalą, kokį mes 
dabar suvokiame kaip jos šiuolaikinę formą. Bet praėjo daugiau 
nei 2000 metų, kol šiandieninės sienos buvo įtvirtintos. 

Tarp 605 ir 609 m. po Kristaus šimtmečius statytas ir šian- 
dien ilgiausias pasaulyje žmogaus iškastas vandens kelias buvo 
pratęstas ir pagaliau sujungė Geltonąją upę ir Jangdzę. Sujų 
dinastija (581-618 m. po Kristaus) į darbą įkinkė daugybę 
valdinių darbininkų, ir šie sujungė gamtinius intakus į laivybai 
tinkamą vandens kelią tarp dviejų didžiųjų upių. Tai sujungė 
šiaurinius ir pietinius hanius tarpusavyje dar artimiau. Keli 
milijonai vergų penkerius metus triūsė, ir sena problema - 
kaip pervežti prekes iš pietų į šiaurę - buvo išspręsta, bet ne 
kita problema, egzistuojanti iki šių dienų, - potvyniai. 

Haniai dar kariavo vieni su kitais, bet vis mažiau, ir vienuo- 
likto amžiaus po Kristaus pradžioje jie buvo priversti sutelk- 
ti savo dėmesį į mongolų, besiveržiančių iš šiaurės, bangas. 
Mongolai nugalėjo visas dinastijas — ir šiaurines, ir pietines — 
1279 m. jų chanas Chu Bilajus tapo pirmuoju užsieniečiu, val- 
džiusiu visą šalį kaip Mongolų (Juanių) dinastijos imperato- 

rius. Užtruko beveik devyniasdešimt metų, kol haniai vėl ėmėsi 
atsakomybės už savo gyvenimą - įsikūrė Mingų dinastija. 

Tuo metu mezgėsi vis daugiau ryšių su pirkliais ir pasiun- 
tiniais iš besiformuojančių Europos valstybių, pavyzdžiui, Is- 
panijos ir Portugalijos. Kinijos valdovai buvo prieš bet kokį 
nuolatinį europiečių buvimą, bet vis labiau atverdavo pa- 
krantės sritis prekybai. Tai būdinga Kinijai iki šių dienų - kai 
Kinija atsiveria, pakrantės regionai klesti, bet vidinės žemės 
būna apleistos. Prekybos lemtas klestėjimas tokius pakrantės 
miestus kaip Šanchajus pavertė pasiturinčiais, bet kaimų šie 
turtai nepasiekė. Dėl to tik dar labiau padidėjo žmonių srautas 
į miestus ir išryškėjo regioniniai skirtumai. 

Aštuonioliktame amžiuje Kinija pasiekė atskiras Birmos 
ir Indokinijos sritis pietuose ir užkariavo Sindziangą šiaurės 
vakaruose, jis tapo didžiausia šalies provincija. Raižytų kalnų 
ir plačių apdykumėjusių slėnių Sindziango plotas - 642 820 
kvadratinių mylių, dvigubai didesnis už Teksasą, arba, kitaip 
tariant, į jį būtų galima sutalpinti Jungtinę Karalystę, Pran- 
cūziją, Vokietiją, Austriją, Šveicariją, Olandiją, Belgiją ir dar 
liktų vietos Liuksemburgui. Ir Lichtenšteinui. 

Bet įgijus daugiau žemių Kinijai kilo ir daugiau problemų. 
Sindziangas, apgyvendintas musulmonų, buvo amžinas nesta- 
bilumo ir net maištų šaltinis, kaip ir kiti regionai, bet haniams 
šis buferis buvo vertas pastangų, ypač tuomet, kai į šalį devy- 
nioliktame ir dvidešimtame amžiuje atkeliavo europiečiai. 

Pasirodė imperinės galybės, tarp jų ir britai, ir padalijo šalį 
į įtakos sferas. Tai buvo (ir tebėra) didžiausias pažeminimas, 
kinų patirtas nuo mongolų įsiveržimo. Šia istorija komunistų 
partija dažnai remiasi: iš dalies tai tiesa, bet ir praverčia pri- 
dengti pačios partijos nesėkmes ir represijų politiką. 

Vėliau įsiveržė japonai - plėsdami savo teritoriją kaip kylan- 
ti pasaulinė galia, jie puolė pirmiausia 1932 m., paskui 1937 m., 
tuomet okupavo didumą centrinės dalies, taip pat Mandžiū- 
riją ir Vidinę Mongoliją. Antrojo pasaulinio karo pabaigoje 
1945 m. Japonija besąlygiškai kapituliavo amerikiečiams, tai 
lėmė japonų pajėgų išvedimą, bet Mandžiūrijoje juos pakeitė 
puolanti sovietų kariuomenė, kuri atsitraukė 1946 m. 

Keli išoriniai stebėtojai manė, kad pokario metai atneš į 
Kiniją liberalią demokratiją. Tai buvo tik žavios svajonės, pa- 
našios į tas naivias nėsąmones, kurių vakariečiai prirašė pir- 
mosiomis pastarojo „Arabų pavasario“ dienomis ir kurios, 
kaip ir Kinijos atveju, buvo pagrįstos tautų vidinės dinamikos, 
politikos ir regiono geografijos supratimo trūkumu. 

Vietoj to nacionalistų pajėgos, vadovaujamos Chiang Kai- 
sheko, ir komunistų armija, vedama Mao Zedongo, kovojo dėl 
viršenybės iki 1949 m., kai komunistai nugalėjo, o nacionalis- 
tai pasitraukė į Taivaną. Tais pačiais metais Pekino radijas pa- 
skelbė: „Liaudies išvadavimo armija turi išvaduoti visas kinų 
teritorijas, įskaitant Tibetą, Sindzianga, Hainaną ir Taivaną.“ 

Mao taip centralizavo valdžią, kaip nebuvo regėta jokioje 
ankstesnėje dinastijoje. Jis užblokavo Rusijos poveikį Vidinėje 
Mongolijoje ir padidino Pekino įtaką Mongolijoje. 1951 m. 
Kinija baigė aneksuoti Tibetą (dar viena didžiulė ne hanių te- 
ritorija), tuomet Kinijos mokyklų vadovėlių žemėlapiai ėmė 
vaizduoti Kiniją, besidriekiančią net į Vidurinės Azijos respu- 
blikas. Šalis ir vėl buvo suvienyta. Mao praleido likusį gyvenimą 
stengdamasis, kad taip ir būtų, įvesdamas Komunistų partijos 
kontrolę kiekviename gyvenimo aspekte, bet nusigręždamas 
nuo išorės pasaulio. Šalis išliko desperatiškai nuskurdusi, ypač 
tolimesnėse nuo pakrantės srityse, bet vieninga. 

Mao įpėdiniai pamėgino paversti jo Ilgąjį žygį į pergalę 
ekonominiu žygiu į klestėjimą. XX amžiaus devintojo dešimt- 
mečio pradžioje kinų lyderis Deng Xiaopingas nukalė termi- 
ną „Socializmas su kiniškais bruožais“, panašu, kad jį galima 
išversti ir taip: „Visiška Komunistų partijos kontrolė kapita- 
listinėje ekonomikoje“ Kinija tapo didžiąja prekybine galia ir 
augančiu kariniu gigantu. Dešimtojo dešimtmečio pabaigoje 
ji atsigavo nuo šoko po Tianamenio aikštės žudynių 1989 m., 
atgavo Honkongą iš Didžiosios Britanijos ir Makao iš Portu- 
galijos ir galėjo apžvelgti savo sienas, įvertinti savo saugumo 
padėtį ir suplanuoti savo didįjį judesį į išorinį pasaulį. 

Jei pasižiūrėtume į dabartines Kinijos sienas, pamatytume 
didžiąją galią, dabar visiškai tikrą dėl to, kad ji apsaugota savo 
geografinės padėties, sukuriančios geras aplinkybes efektyviai 
gynybai ir prekybai. Kinijoje kompaso kryptys visuomet ri- 
kiuojamos tokia tvarka: rytai-pietüs-vakarai-Siaure, bet mes 
pradékime nuo šiaurės ir judėkime pagal laikrodžio rodyklę. 

Šiaurėje matome 2906 mylių ilgio sieną su Mongolija. 
Šią sieną apžergusi Gobio dykuma. Senovės klajokliai kariai 
gebėjo ją kirtę pulti pietus, bet šiuolaikinė kariuomenė būtų 
pastebėta besitelkianti tenai savaites prieš puolimą, jai reikėtų 
neįtikėtinai ilgų tiekimo linijų per nesvetingą teritoriją, kol 
patektų į Vidinę Mongoliją (tai Kinijos dalis) ir pagaliau pri- 
artėtų prie centrinės dalies. Ten labai nedaug kelių, kuriais 
gali judėti sunkioji šarvuotoji technika, mažai gyvenamųjų 
sričių. Gobio dykuma yra didžiulė ankstyvojo perspėjimo ir 
gynybos sistemos linija. Bet kokia Kinijos slinktis į šiaurę bus 
ne karinė, bet prekybinė Kinijai stengiantis išsiurbti Mongo- 
lijos gamtos išteklius, pirmiausia iškasenas. O tai didins hanių 
migraciją į Mongoliją. 

Greta, į rytus, iki pat Ramiojo vandenyno arba bent jau 
iki Japonijos jūros, šio vandenyno dalies, driekiasi Kinijos 
siena su Rusija. Virš jos — kalnuoti Rusijos Tolimieji Rytai, 
didžiulė nesvetinga teritorija, kur itin mažai gyventojų. Že- 
miau jų - Mandžiūrija, per kurią rusai turėtų pereiti, jeigu 
norėtų pasiekti Kinijos centrinę dalį. Mandžiūrijos populia- 
cija — 100 milijonų, ji auga; palyginti, Rusijos Tolimuosiuose 
Rytuose gyvena mažiau nei 7 milijonai žmonių ir nėra jokių 
požymių, kad jų daugėtų. Galima tikėtis didelės migracijos iš 
pietų į šiaurę. Žvelgiant iš karinio taško geriausia vieta kirsti 
sieną būtų šalia Rusijos Ramiojo vandenyno uosto Vladivos- 
toko, bet tai daryti nėra nei priežasčių, nei ketinimų. Išties 
pastarosios Vakarų sankcijos prieš Rusiją dėl Ukrainos krizės 
pastūmėjo Rusiją į didžiulius ekonominius sandorius su Ki- 
nija - tokiomis sąlygomis, kurios neleidžia Rusijai paskęsti, 
bet yra naudingos Kinijai. Šiuose santykiuose Rusija yra silp- 
nesnė partnerė. 

Žemiau Rusijos Tolimųjų Rytų išilgai pakrantės yra Kini- 
jos Geltonoji, Rytų Kinijos ir Pietų Kinijos jūros, kurios veda 
į Ramųjį ir Indijos vandenynus, turi daug gerų uostų ir visada 
buvo naudojamos prekybai. Bet už bangų kyšo kelios salos 
dydžio problemos - vienos forma tokia kaip Japonijos, prie 
jos mes netrukus grįšime. 

Tęsdami pagal laikrodžio rodyklę prieisime prie kitų sau- 
sumos sienų: su Vietnamu, Laosu ir Birma. Vietnamas dir- 
gina Kiniją. Šimtmečius dvi valstybės riejosi dėl teritorijos. 
Abiejų nelaimei, toje pietinėje teritorijoje yra siena, kurią ka- 
riuomenė gali kirsti be didelio vargo, tai iš dalies paaiškina, 
kodėl Kinija vyravo ir buvo okupavusi Vietnamą 1000 metų - 
nuo 111 m. prieš Kristų iki 938 m. po Kristaus, ir jų trumpą 

pasienio karą 1979 m. Vis dėlto augant Kinijos karinei galiai 
Vietnamas bus mažiau linkęs veltis į susišaudymus ir arba bus 
vis draugiškesnis Amerikai, kur ieškos apsaugos, arba tyliai 
diplomatiškai pradės slinkti į draugystę su Pekinu. Tai, kad 
abi šalys faktiškai komunistinės, nedaug kaip veikia jų san- 
tykius: juos apibrėžia bendra geografija. Žvelgiant iš Pekino, 
Vietnamas yra nedidelė suvaldoma grėsmė. 

Siena su Laosu eina per kalvotas džiungles, ją sunku kirsti 
pirkliams - ir dar sunkiau kariuomenei. Pagal laikrodžio ro- 
dyklę toliau pajudėjus link Birmos, kalvotos džiunglės tampa 
kalnais, o vakariniame pakraštyje jie pasiekia 20 000 pėdų ir 
perauga į Himalajus. 

Tai mus atveda prie Tibeto ir jo svarbos Kinijai. Himalajai 
driekiasi per visą Kinijos ir Indijos sienos ilgį, kol pažemėja 
ir tampa Karakorumo kalnynu, besiribojančiu su Pakistanu, 
Afganistanu ir Tadžikistanu. Tai gamtos sukurta Didžiosios 
kinų sienos versija, arba - žvelgiant į ją iš Naujojo Delio pu- 
sės - Didžioji indų siena. Ji atkerta dvi daugiausia gyventojų 
planetoje turinčias valstybes vieną nuo kitos ir kariniu, ir eko- 
nominiu požiūriu. 

Jos turi dėl ko ginčytis: Kinija pretenduoja į Indijos Aru- 
načal Pradešo provinciją, Indija teigia, kad Kinija yra oku- 
pavusi Aksaičiną. Ir nors nukreipusios artileriją viena į kitą 
ant šios natūralios sienos viršūnių, abi pusės turi svarbesnių 
veiklos sričių nei iš naujo pradėti susisaudymus, kokie buvo 
1962 metais, kai aršių pasienio ginčų serija baigėsi žiauriu di- 
deliu kalnų mūšiu. Bet vis dėlto įtampa išlieka visą laiką, ir 
kiekvienai pusei tenka šioje padėtyje elgtis atsargiai. 

Per šimtmečius prekyba tarp Kinijos ir Indijos buvo labai 
menka, ir nepanašu, kad tai greitai pasikeistų. Žinoma, siena 


64 


iš tikrųjų yra Tibeto ir Indijos siena — ir būtent del to Kinija 
visuomet norėjo ją kontroliuoti. 

Tai baimės geopolitika. Jei Kinija nekontroliuotų Tibeto, 
visada būtų galimybė, kad Indija gali pamėginti tai padaryti. 
Tai leistų jai užimti vyraujančias Tibeto kalnyno aukštumas 
ir bazę, iš kurios būtų galima pajudėti į Kinijos centrinę dalį, 
taip pat kontroliuoti trijų Kinijos didžiųjų upių - Geltono- 
sios, Jangdzės ir Mekongo - ištakas, dėl to Tibetas žinomas 
ir kaip „Kinijos vandentiekio bokštas“. Kinija, vartojanti maž- 
daug tiek pat vandens kaip JAV, bet turinti penkiskart daugiau 
gyventojų, tikrai to neleis. 

Nesvarbu, ar Indija nori atkirsti Kinijos upių vandenį, 
svarbu, kad ji galėtų turėti galios tai padaryti. Šimtmečius 
Kinija bandė užtikrinti, kad taip niekada neatsitiktų. Akto- 
rius Richardas Gere'as ir „Laisvojo Tibeto“ judėjimas ir toliau 
priešinsis neteisybei, kurią atnešė kinų hanių okupacija, o da- 
bar - įsikūrimas tenai, bet kovoje tarp Dalai Lamos, Tibeto 
nepriklausomybės judėjimo, Holivudo žvaigždžių ir Kinijos 
komunistų partijos, kuri valdo antrą pagal dydį pasaulio eko- 
nomiką, bus tik vienas laimėtojas. 

Kai vakariečiai, ar tai būtų R. Gere'as, ar Barackas Obama, 
kalba apie Tibetą, kinus tai gerokai erzina. Jie nemano, kad tai 
pavojinga ar kad ką nors griauna - tiesiog erzina. Jie į tai žvel- 
gia ne kaip į žmogaus teises, bet kaip į geopolitinį saugumą, ir 
gali tik manyti, kad vakariečiai mėgina pakenkti jų saugumui. 
Tačiau kinų saugumas nebuvo pažeistas ir nebus, net jeigu ir 
kils naujų protestų prieš hanius. Demografija ir geopolitika 
prieštarauja Tibeto nepriklausomybei. 

Kinai kuria akivaizdžius faktus ant „pasaulio stogo“. XX a. 
šeštajame dešimtmetyje Kinų komunistinė liaudies armija ėmė 

tiesti į Tibetą kelius, nuo to laiko jie padėjo atvesti šiuolaikinį 
pasaulį į senovinę karalystę, bet keliai, o dabar ir geležinkeliai, 
taip pat atveža ir hanius. 

Ilgai buvo kalbama, kad per amžinąjį įšalą, Tibeto kalnus 
ir slėnius neįmanoma nutiesti geležinkelio. Geriausi Europos 
inžinieriai, prakirtę kelią per Alpes, teigė, kad tai padaryti 
neįmanoma. Dar 1988 m. kelionių rašytojas Paulas Theroux 
savo knygoje „Važiuojant geležiniu gaidžiu“ rašė: „Kunlūno 
kalnai yra garantija, kad geležinkelis niekada nepasieks Lha- 
sos. Kunlūnas skiria Sindziango provinciją nuo Tibeto, ir uz 
tai Theroux dėkoja: „Tai greičiau geras dalykas. Maniau, kad 
mėgstu geležinkelius, kol pamačiau Tibetą, tada suvokiau, 
kad laukinę gamtą aš mėgstu daug labiau.“ Bet kinai jį nutiesė. 
Tikriausiai tik jie galėjo tai padaryti. Liniją į Tibeto sostinę 
Lhasą 2006 m. atidarė tuometinis Kinijos prezidentas Hu 
Jintao. Dabar keleiviniai ir prekiniai traukiniai atvyksta net iš 
Šanchajaus ir Pekino keturis kartus per dieną. 

Jie daug ką atveža, pavyzdžiui, vartojimo prekių iš visos 
Kinijos, kompiuterių, spalvotų televizorių ir mobiliųjų tele- 
fonų. Jie atgabena turistų, kurie palaiko vietos ekonomiką, 
jie neša šiuolaikinį pasaulį į senovišką ir nuskurdusią žemę, 
geresnę gyvenimo kokybę ir sveikatos apsaugą, jie suteikia ga- 
limybę vežti Tibeto prekes į didįjį pasaulį. Bet kartu jie atveža 
keletą milijonų kinų hanių naujakurių. 

Tikruosius skaičius rasti sunku: „Laisvojo Tibeto“ judė- 
jimas skelbia, kad platesniame kultūriniame Tibeto regione 
tibetiečiai dabar yra mažuma, bet Kinijos vyriausybė teigia, 
kad oficialiame Tibeto autonominiame regione daugiau negu 
90 procentų žmonių yra tibetiečiai. Abi pusės perdeda, bet 
įrodymai sako, kad vyriausybė perdeda labiau. Jos skaičiai ne- 

apima hanių migrantų, kurie nėra užsiregistravę kaip reziden- 
tai, bet atsitiktinis stebėtojas gali pamatyti, kad dabar Tibeto 
miestuose vyrauja hanių rajonai. 

Kažkada dauguma Mandžiūrijos, Vidinės Mongolijos ir 
Sindziango gyventojų buvo etniniai mandžiūrai, mongolai ir 
uigūrai; dabar visuose trijuose regionuose daugumą sudaro 
arba greitai sudarys kinai haniai. Taip nutiks ir su Tibetu. 

Tai reiškia, kad ir toliau bus piktinamasi haniais, todėl kils 
tokių sukilimų kaip 2008 m., kai antikiniškai nusiteikę Tibeto 
protestuotai Lhasoje degino ir plėšė hanių nuosavybę, dvi- 
dešimt vienas žmogus žuvo, šimtai buvo sužeista. Valdžia ir 
toliau taikys griežtas priemones, toliau veiks Tibeto laisvės 
judėjimas, vienuoliai ir toliau deginsis, kad atkreiptų pasaulio 
dėmesį į tibetiečių padėtį, - o haniai ir toliau ten važiuos. 

Didžiulė Kinijos populiacija, daugiausia susitelkusi cent- 
rinėje dalyje, ieško būdų plėstis. Kaip amerikiečiai žvelgė į 
Vakarus, lygiai taip mąsto kinai, kaip geležinis žirgas atvežė 
europiečius naujakurius į komančų ir navahų žemes, taip ge- 
ležiniai gaidžiai veža hanius pas tibetiečius. 

Pagaliau laikrodžio rodyklė pajuda už Pakistano, Tadžikis- 
tano ir Kirgizstano sienų (visur kalnai), kol pasiekia sieną su 
Kazachstanu, kuri ir vėl šiaurėje atveda iki Mongolijos. Tai se- 
nasis Šilko kelias, sausumos prekybos tiltas iš Vidurio karalys- 
tės į pasaulį. Teoriškai tai Kinijos gynybos silpnoji vieta, tarpas 
tarp kalnų ir dykumos, bet ji toli nuo šalies centro, kazachai 
negali grasinti Kinijai, o Rusija dar už kelių šimtų mylių. 

Į pietryčius nuo šios kazachų sienos įsikūrusi nerami „pu- 
siau autonominė“ Kinijos Sindziango provincija ir jos tikrieji 
gyventojai musulmonai - uigūrai, kalbantys panašia į turkų 
kalba. Sindziangas ribojasi su aštuoniomis šalimis: Rusija, 

Mongolija, Kazachstanu, Kirgizstanu, Tadžikistanu, Afganis- 
tanu, Pakistanu ir Indija. 

Sindziangas visada buvo, yra ir bus problema. Uigūrai 
dukart paskelbė nepriklausomą „Rytų Turkestano“ valsty- 
be - XX a. ketvirtajame ir penktajame dešimtmečiuose. Jie 
stebėjo, kaip Rusijos imperija žlunga ir jų buvę sovietiniai 
kaimynai „-stanuose“ tampa nepriklausomomis valstybėmis, 
juos įkvėpė Tibeto nepriklausomybės judėjimas, daugelis iš 
jų dabar ragina atsiskirti nuo Kinijos. 

Etniniai maištai prasiveržė 2009 m., žuvo per 200 žmo- 
nių. Pekinas atsakė trimis būdais: jis negailestingai užgniau- 
Zé pasipriešinimą, pumpavo pinigus į regioną ir tęsė į šią 
provinciją kinų hanių darbininkų perkėlimą. Kinijai Sin- 
dziangas yra pernelyg svarbus, kad ji galėtų nepriklausomy- 
bės judėjimui leisti įsisiūbuoti: jis ne tik ribojasi su aštuonio- 
mis šalimis, taip atitverdamas centrinę šalies dalį, bet dar turi 
ir naftos, jame išdėstytos Kinijos branduolinių ginklų bandy- 
mų zonos. Ši teritorija yra ir raktas į Kinijos „Vienos juostos, 
vieno kelio“ ekonominę strategiją. Kelias, kad ir kaip keistai 
tai skambėtų, yra jūrinis - krovinių greitkelio per vandeny- 
nq kūrimas; juosta yra „Šilko kelio ekonominė juosta“ — sau- 
sumos kelias, apimantis senąjį Šilko kelią, einantis tiesiai per 
Sindziangą ir toliau nusukantis į pietus link didžiulio giliavan- 
denio uosto, kurį Kinija stato Pakistane, Gvadare. 2015 m. Ki- 
nija pasirašė keturiasdešimties metų uosto nuomos sutartį. 
Tokiu būdu „juosta ir kelias“ bus sujungti. 

Dauguma visame Sindziange besikuriančių naujų mies- 
telių ir miestų yra dažniausiai apgyvendinti kinų hanių, pri- 
trauktų darbo naujose gamyklose, į kurias investuoja cent- 
rinė vyriausybė. Klasikinis pavyzdys - Šihezi miestas, esantis 

85 mylias į šiaurės vakarus nuo sostinės Uruméi. I$ jo 650 000 
gyventojų, manoma, bent 620 000 yra haniai. Apskritai, verti- 
nant konservatyviai, manoma, kad Sindziange gyvena 40 pro- 
centų hanių - ir net pats Urumči dabar gali būti gyvenamas 
daugiausia hanių, nors oficialius skaičius sunku gauti ir jie ne 
visada patikimi dėl jų politinio svorio. 

Vokietijoje yra įsikūręs Pasaulinis uigūrų kongresas, o Tur- 
kijoje įsteigtas Rytų Turkestano išsivadavimo judėjimas, bet ui- 
gūrų separatistams trūksta tokios figūros kaip Dalai Lama, prie 
kurios galėtų susitelkti užsienio žiniasklaida, jų problemos pa- 
saulyje beveik nežinomos. Kinija bando tokią padėtį ir išlaikyti, 
kurdama gerus santykius su kuo daugiau pasienio šalių, kad tik 
bet koks organizuotas nepriklausomybės judėjimas neturėtų 
tiekimo linijų ar kokios nors vietos, kur galėtų atsitraukti. Peki- 
nas vaizduoja separatistus kaip islamo teroristus. „Al-Oaeda“ ir 
kitos grupės, įsikūrusios tokiose vietose kaip Tadžikistanas, iš 
tikrųjų stengiasi užmegzti ryšius su uigūrų separatistais, bet tas 
judėjimas pirmiausia yra nacionalistinis. Ir tik tada islamiškas. 
Vis dėlto ginklų, bombų ir peilių puolimai regione prieš vals- 
tybę arba hanius per pastaruosius keletą metų iš tikrųjų atrodo 
galintys tęstis ir galiausiai peraugti į visiškai rimtą sukilimą. 

2016 m. pradžioje vietos valdžios pareigūnai sakė, kad 
deradikalizacijos pastangos „pastebimai susilpnino“ užsimez- 
gantį islamistų judėjimą. Bet, turint galvoje, kad Turkijos ka- 
riuomenė pranešė, jog sulaikė 324 įtariamus džihadistus iš 
Sindziango pakeliui į Siriją 2015 m., nepanašu į tai. 

Kinija šios teritorijos neatiduos ir, kaip ir Tibete, nepri- 
klausomybės langas užsidaro. Abi yra buferinės zonos, vie- 
noje driekiasi stambus sausumos prekybos kelias, ir - tai dar 
svarbiau — abi siūlo rinką (nors ir su ribotomis pajamomis) 

ekonomikai, kuri turi ir toliau gaminti ir parduoti prekes, jei 
ketina augti ir išvengti masinio nedarbo. Nesugebėjimas tai 
padaryti tikriausiai vestų į išplitusius pilietinius neramumus, 
taip grėstų Komunistų partijos kontrolei ir Kinijos vienybei. 

Panašios yra partijos pasipriešinimo demokratijai ir žmo- 
gaus teisėms priežastys. Jeigu žmonėms būtų suteikta teisė 
laisvai balsuoti, hanių vienybė galėtų įskilti arba - labiau tikė- 
tina - kaimų ir miestų gyventojai imtų konfliktuoti. Tai savo 
ruožtu paskatintų buferinių zonų tautas ir dar labiau susil- 
pnintų Kiniją. Nuo pastarojo karto, kai Kinija buvo pažemin- 
ta ir išprievartauta užsienio galybių, prabėgo vos šimtmetis; 
Pekinui vienybė ir ekonomikos pažanga yra gerokai svarbesni 
prioritetai nei demokratijos principai. 

Kinai žvelgia į visuomenę visai kitaip nei Vakarai. Vaka- 
rų mintis yra prisodrinta rūpesčio dėl žmogaus teisių, kinų 
mintis kolektyvą vertina labiau nei individą. Tai, ką Vakarai 
traktuoja kaip žmogaus teises, kinų vadovybė vertina kaip 
pavojingas teorijas, keliančias pavojų daugumai, ir daugumai 
gyventojų tai priimtina, bent jau plati šeima tikrai yra svarbes- 
nė nei individas. 

Kartą pakviečiau kinų ambasadorių Londone į prašmatnų 
prancūzų restoraną, tikėdamasis, kad jis pakartosiąs ministro 
pirmininko Zhou Enlai dažnai cituojamą atsakymą į Richardo 
Nixono klausimą „Koks yra prancūzų revoliucijos poveikis?“, 
į kurį ministras pirmininkas atsakęs: „Per anksti spręsti.“ Deja, 
taip neįvyko, bet aš išklausiau griežtos paskaitos apie tai, kaip 
visiškas įgyvendinimas to, „ką jūs vadinate žmogaus teisėmis", 
Kinijoje vestų į pasklidusią prievartą ir mirtį, paskui jis manęs 
paklausė: „Kodėl manote, kad jūsų vertybės galios kultūroje, 
kurios jūs nesuprantate?“ 

Sandoris tarp partijos vadovų ir žmonių jau visą kartą buvo 
toks: „Mes padarysime, kad jūs gyventumėte geriau — jūs pa- 
klusite mūsų įsakymams: Kol ekonomika auga, didysis susita- 
rimas galioja. Jeigu ji sustoja arba pasuka atgal, sandoris baig- 
tas. Dabartinis demonstracijų ir pasipiktinimo korupcija ir 
neefektyvumu lygis rodo, kas gali atsitikti, jei sandoris žlugtų. 

Kita vis auganti partijos problema yra jos gebėjimas išmai- 
tinti žmones. Pasak jų Žemės ūkio ministerijos, daugiau negu 
40 procentų dirbamųjų žemių dabar yra arba užterštos, arba 
jų derlingas sluoksnis menksta. 

Kinija yra pakliuvusi į ydingą ratą. Jai reikia ir toliau plėtoti 
pramonę, modernizuotis, ir kelti gyvenimo standartus, bet tai 
gresia maisto gamybai. Jei ji nesugebės išspręsti šios proble- 
mos, kils neramumų. 

Kasdien visoje Kinijoje dėl įvairių priežasčių surengiama 
apie 500 protestų, daugiausia taikių. Jeigu prie to prisidės ma- 
sinis nedarbas arba visuotinis badas, jų kils gerokai daugiau, ir 
abi pusės naudos jėgą daug dažniau. 

O žvelgiant iš ekonomikos taško Kinija dabar turi sudariu- 
si su pasauliu didįjį sandorį - „Mes viską gaminsime pigiai — 
jūs pigiai tai pirksite.“ 

Palikime nuošaliau faktą, kad darbo jėgos kaina Kinijoje 
jau kyla, su ja pradeda varžytis Tailandas ir Indonezija - bent 
jau dėl kainos, jei ne apimties. Kas atsitiktų, jei žaliavos, rei- 
kalingos produkcijai pagaminti, išsektų, jei kas nors jas gautų 
pirmiau arba jeigu prasidėtų jūrinė jūsų prekių - išvežamų 
ir jvezamy - blokada? Na, tuomet jums reikia karinio jūrų 
laivyno. 

Kinai buvo didieji jūrų keliautojai, ypač penkioliktame 
amžiuje, kai jie skrodė Indijos vandenyną, admirolo Zheng 

He ekspedicija pasiekė net Keniją. Bet tai buvo bandymai 
uždirbti pinigų, ne galios plėtimas, tokie žygiai nebuvo skirti 
sukurti priešakines bazes, kurios galėtų būti panaudotos pa- 
laikyti karines operacijas. 

4000 audringų metų bandžiusi susitelkti sausumoje, Ki- 
nija dabar kuria žydrųjų vandenų karinį laivyną. Žaliųjų van- 
denų karinis laivynas patruliuoja jos jūrų sienas, žydrųjų van- 
deny karinis laivynas patruliuoja vandenynuose. Užtruks dar 
trisdešimt metų (įvertinus ekonomikos pažangą), kol Kinija 
kj galingiausiai kada nors pasaulio matytai jūrų galiai - Jung- 
tinių Valstijų kariniam laivynui. Bet dabar, kai ji stato, moko ir 
mokosi, kinų karinis laivynas susidurs su varžovais jūrose, ir 
tai, kaip šie susidūrimai bus suvaldyti — ypač kinų ir amerikie- 
čių, - apibrėš didžiosios galios politiką šiame amžiuje. 

Jauni jūrininkai, dabar besimokantys naudotame lėktuv- 
nešyje, kurį Kinija ištraukė iš Ukrainos sąvartyno, bus tie, ku- 
rie, jei pasieks admirolo laipsnį, gali išmokti pakankamai, kad 
žinotų, kaip vesti dvylikos laivų lėktuvnešio grupę per visą 
pasaulį ir atgal - ir, jeigu prireiks, pakeliui kariauti. Kaip kai 
kurios turtingesnės arabų valstybės ėmė suvokti, kad negali 
nusipirkti efektyvios kariuomenės tiesiog nuo lentynos. Kini- 
jos statomas lėktuvnešis jau bebaigiamas, o 2016 m. pradžioje 
ji paskelbė, kad 2021 m. pabaigoje bus pastatytas trečias. Abe- 
jotina, kad jis bus atominis ir turės JAV lėktuvnešių pajėgu- 
mų, bet visi šie laivai suteiks Kinijai daugiau galimybių, taip 
pat ir veikti toliau vandenynuose. 

Palaipsniui kinai leis vis daugiau laivų į jūras prie savo 
krantų ir į Ramųjį vandenyną. Kaskart nuleidus vieną Kini- 
jos jūrose bus vis mažiau vietos amerikiečiams. Amerikiečiai 

tai žino, kaip žino ir tai, kad kinai kuria sausumoje dislokuo- 
jamas priešlaivines sistemas — taip padvigubės priežasčių, 
kodėl JAV arba bet kurios jų sąjungininkės karinis laivynas 
galėtų vieną dieną gerokai pagalvoti, ar plaukti per Pietų Ki- 
nijos jūrą. Arba - išties — per bet kurią kitą „Kinijos“ jūrą. Vis 
didesniais atstumais veikianti Kinijos priešlaivinė artilerijos 
ugnies galia leis jos augančiam kariniam laivynui nuplaukti 
toliau nuo savo krantų, nes laivynas bus ne tiek gyvybiškai 
svarbus gynybai. Apie tai buvo užsiminta 2015 m. rugsėjį, kai 
kinai keturiais laivais (teisėtai) perplaukė amerikiečių terito- 
rinius vandenis prie Aliaskos krantų. Tai nutiko kaip tik prieš 
prezidento Xi Jinpingo vizitą į Jungtines Valstijas, ir tai ne su- 
tapimas. Beringo sąsiauris yra greičiausias būdas kinų laivams 
pasiekti Arkties vandenyną, ir ateinančiais metais prie Alias- 
kos pakrantės pamatysime jų daugiau. O iki tol tobulinami 
kinų kosminiai projektai stebės kiekvieną amerikiečių ar jų 
sąjungininkų judesį. 

Taigi, apėję pagal laikrodžio rodyklę sausumos sienas, da- 
bar žvelgiame į rytus, pietus ir pietvakarius - į jūrą. 

Tarp Kinijos ir Ramiojo vandenyno yra archipelagas, kurį 
Pekinas vadina „Pirmosios salos grandine“. Čia taip pat yra 
„Devynių brūkšnių linija“, neseniai, 2013 m., virtusi dešimties 
brūkšnių linija, kai Kinija į ją įtraukė Taivaną, kuris, jos teigi- 
mu, yra jos teritorija. Šis ginčas dėl daugiau kaip 200 mažučių 
salelių ir rifų nuosavybės nuodija Kinijos santykius su kaimy- 
nais. Nacionalinis išdidumas reiškia, jog Kinija nori kontro- 
liuoti kelius pro grandinę, geopolitika diktuoja, kad ji privalo 
tai daryti. Ji suteikia prieigą prie svarbiausių pasaulio laivybos 
linijų Pietų Kinijos jūroje. Taikos metu kelias atviras įvairiose 
vietose, bet kilus karui jos gali būti labai lengvai pertvertos, 

Pietu Kinijos jüra yra karštai gin¿ijama sritis tarp Kinijos 
ir jos kaimynų, nesutariama dėl salų priklausomybės, 
gamtos išteklių ir jūrų kontrolės bei laivybos linijų. 


o Kinija atsidurtų blokadoje. Visos didžios valstybės leidžia 
taikos metus besiruošdamos dienai, kai prasidės karas. 
Laisvam keliui į Ramųjį vandenyną pirmiausia trukdo 
Japonija. Kinų laivai, išplaukę iš Geltonosios jūros ir apsukę 
Korėjos pusiasalį, į Ramųjį vandenyną turėtų plaukti per Ja- 
ponijos jūrą ir aukštyn pro Laperūzo sąsiaurį virš Hokaido 
salos. Diduma šių erdvių yra japonų arba rusų teritoriniai 
vandenys ir esant didelei įtampai ar priešiškumui būtų Kinijai 
nepasiekiamos. Net jeigu ten ir praplauktų, kinai vis tiek tu- 
rėtų judėti pro Kurilų salas, išsidėsčiusias į šiaurės rytus nuo 
Hokaido, kurias kontroliuoja Rusija ir savomis laiko Japonija. 

Japonija taip pat ginčijasi su Kinija dėl negyvenamos salų 
grandinės, kurią vadina Senkaku, o kinai žino kaip Diaoju, į 
šiaurės rytus nuo Taivano. Tai labiausiai dviejų valstybių gin- 
čijama teritorija. O jeigu kinų laivai, išplaukę iš Šanchajaus, 
juda iš Rytų Kinijos jūros tiesia linija link Ramiojo vandeny- 
no, jie turi praplaukti pro Riūkiū salas, tarp kurių yra Okinava, 
ojoje ne tik didžiulė amerikiečių karinė bazė, bet ir tiek prieš- 
laivinių raketų, kiek tik japonai galėjo sukrauti ant salos smai- 
galio. Tokijo žinutė tokia: „Mes žinome, kad jūs ten keliaujate, 
bet pakeliui nebandykite prasidėti su mumis“ 

Kitas galimas konflikto įsiplieskimo su Japonija židinys — 
Rytų Kinijos jūros dujų atsargos. Pekinas virš didžiosios jūros 
dalies paskelbė „Oro gynybos identifikacijos zoną“ ir reika- 
lauja iš anksto įspėti, jei kas nors kitas ketintų per ją skristi. 
Amerikiečiai ir japonai bando ją ignoruoti, bet tai gali tapti 
karšta problema, kai tik kinai to panorės arba jeigu koks inci- 
dentas nebus suvaldytas. 

Žemiau Okinavos yra Taivanas - jis netoli Kinijos kranto ir 
skiria Rytų Kinijos jūrą nuo Pietų Kinijos jūros. Kinija teigia, 
kad Taivanas yra jos dvidešimt trečia provincija, bet dabar jis 
amerikiečių sąjungininkas, o jo karinis jūrų laivynas ir karinės 
oro pajėgos Vašingtono apginkluoti iki dantų. Kinija jį pradėjo 
kontroliuoti septynioliktame amžiuje, bet pastarąjį šimtmetį jį 
tevaldė penkerius metus (nuo 1945 m. iki 1949 m.). 

Taivano oficialus pavadinimas yra Kinijos Respublika, 
kad skirtųsi nuo Kinijos Liaudies Respublikos, nors abi pu- 
sės mano, kad jų jurisdikcija turėtų apimti abi teritorijas. Su 
šiuo pavadinimu Pekinas gali sugyventi, nes jis neapibrėžia, 
jog Taivanas yra atskira valstybė. Amerikiečiai įsipareigojo 
ginti Taivaną Kinijos invazijos atveju pagal Taivano santykių 

aktą, priimtą 1979 m. Bet jeigu Taivanas paskelbtų visišką ne- 
priklausomybę nuo Kinijos - o Kinija tai vertintų kaip karo 
veiksmą - JAV nebūtų įsipareigojusios jo gelbėti, nes toks pa- 
skelbimas būtų laikomas provokaciniu. 

Šios dvi vyriausybės konkuruoja dėl pripažinimo - kiek- 
vienoje pasaulio šalyje daugeliu atvejų Pekinas laimi. Kai jūs 
galite pasiūlyti potencialią 1,4 milijardo žmonių rinką prieš 
23 milijonų, daugumai šalių netenka ilgai svarstyti. Ir vis dėl- 
to yra dvidešimt dvi šalys (daugiausia besivystančios, pavyz- 
džiui, Svazilandas, Burkina Faso ir San Tomės ir Principės sa- 
los), kurios renkasi Taivaną, paprastai toks pasirinkimas yra 
padoriai atlyginamas. 

Kinai pasiryžę perimti Taivaną, bet nė iš tolo nesugebė- 
tų paimti jį karine galia. Vietoj to jie taiko minkštąją galią — 
didina tarp dviejų valstybių prekybą ir turizmą. Kinija nori 
parsivilioti Taivaną atgal į savo glėbį. Kai 2014 m. Honkonge 
protestavo studentai, viena iš priežasčių, kodėl valdžia jų ne- 
galėjo greitai išdaužyti iš gatvių — kaip jie būtų padarę, pavyz- 
džiui, Uruméi, - ten pasaulio kameros prievartą būtų užfiksa- 
vusios. Kinijoje dauguma kadrų būtų užblokuota, bet Taivane 
žmonės pamatytų tai, ką matė visas pasaulis, ir pasiklaustų 
savęs, kiek artimų santykių su tokia valdžia jie nori. Pekinas 
abejojo - jis žaidžia ilgai trunkantį žaidimą. 

Minkštosios galios taikymo tikslas — įtikinti Taivano gy- 
ventojus, kad jiems nėra ko bijoti sugrįžti į „tėvynę“. „Oro 
gynybos identifikacijos zona“, išnirimas šalia JAV laivų ir ka- 
rinio laivyno kūrimas yra dalis ilgalaikio plano susilpninti 
amerikiečių pasiryžimą ginti salą, esančią 140 mylių nuo že- 
myninės Kinijos krantų, bet 6400 mylių nuo vakarinės JAV 
pakrantės. 


76 


Plaukdami iš Pietų Kinijos jūros kinų laivai vis tiek susi- 
durtų su problemomis - ar jie plauktų į Ramųjį, ar į Indijos 
vandenyną, o šis yra pagrindinis pasaulio vandens kelias pluk- 
dyti dujas ir naftą, be kurių Kinija žlugtų. 

Kad nukaktų į vakarus, į energijos gavybos šalis Persijos 
įlankoje, jie turi plaukti pro Vietnamą, kuris, kaip minėjome, 
pastaruoju metu rodo iniciatyvą suartėti su amerikiečiais. Jie 
turi praplaukti netoli Filipinų, JAV sąjungininkės valstybės, 
prieš mėgindami plaukti pro Malakos sąsiaurį tarp Malaizijos, 
Singapūro ir Indonezijos, - visos šios valstybės yra diploma- 
tiniais ir kariniais santykiais susijusios su JAV. Sąsiauris yra 
maždaug 500 mylių ilgio ir mažiau nei dviejų mylių pločio 
siauriausioje vietoje. Tai visuomet buvo smaugimo taškas - o 
kinai lieka pažeidžiami smaugimui. Visos valstybės prie są- 
siaurio ir jo apylinkėse yra sunerimusios dėl kinų vyravimo, 
dauguma iš jų turi teritorinių ginčų su Pekinu. 

Kinija savinasi bemaž visą Pietų Kinijos jūrą, o energijos 
išteklius, kurių, kaip manoma, esama jos dugne, laiko savais. 
Tačiau Malaizija, Taivanas, Vietnamas, Filipinai ir Brunėjus 
taip pat turi teritorinių pretenzijų Kinijai ir vieni kitiems. Pa- 
vyzdžiui, Filipinai ir Kinija aršiai ginčijasi dėl Bėdos salų - di- 
delio rifo Spratlio salyne Pietų Kinijos jūroje, vieną dieną jos 
gali ir pateisinti savo vardą. Kiekvienas iš šimtų atolų, dėl kurių 
ginčijamasi, o kartais ir tiesiog iš vandens kyšančios uolos gali 
virsti diplomatine krize, nes kiekvieną uolą supa potencialus 
ginčas dėl žvejybos zonų, tyrimų teisių ir suvereniteto. 

Kad palaikytų savo tikslus, Kinija taiko sanpilų ir preten- 
zijų į žemę metodą - eilę rifų ir atolų ginčijamoje teritorijoje 
ji pradeda versti salomis. Pavyzdžiui, vienas iš Spratlio rifų 
(kurio pavadinimas - Liepsnojančio Kryžiaus rifas - vykusiai 

jį apibūdina) dabar jau yra sala, kurioje įrengtas uostas ir kili- 
mo bei tūpimo takas, galintis priimti naikintuvus, taip Kinija 
gauna daug daugiau oro erdvės kontrolės regione nei turėjo 
ligi šiol. Kitame rife išdėstyti artilerijos daliniai. 

2015 m. vasarą JAV gynybos sekretorius Ashas Carteris 
sakė: „Povandeninės uolos pavertimas aerodromu tiesiog ne- 
suteikia suvereniteto teisių ar leidimo riboti tarptautinį oro ar 
jūrų tranzitą.' Tai nutiko netrukus po to, kai Kinija paskelbė 
keičianti savo karinę laikyseną regione iš gynybinės į gynybi- 
nę ir puolamąją vienu metu. Toks žingsnis pabrėžia Kinijos 
ketinimus būti taisyklių diktuotoja regione, dėl to ji ir gundys, 
ir gąsdins savo kaimynus. 

Kinija turi apsaugoti kelius per Pietų Kinijos jūrą — ir kad 
jos prekės patektų į rinką, ir kad gautų išteklių, reikalingų šioms 
prekėms pagaminti — be kita ko, naftos, dujų ir brangiųjų meta- 
lų. Ji negali leisti, kad jai būtų paskelbta blokada. Diplomatija 
yra vienas sprendimas, nuolat augantis karinis laivynas - kitas, 
bet geriausios garantijos yra vamzdynai, keliai ir uostai. 

Diplomatiniais būdais Kinija bandys atitraukti Pietryčių 
Azijos valstybes nuo JAV, naudodama ir meduolį, ir rimbą. 
Bus per daug rimbo - ir tos šalys dar artimiau gynybinėmis 
sutartimis susisies su Vašingtonu; bus per daug meduolio - ir 
jos gali nepaklusti Pekino valiai. Dabar jos vis dar ieško apsau- 
gos anapus Ramiojo vandenyno. 

Kinų dabar spausdinami regiono žemėlapiai rodo, kad 
beveik visa Pietų Kinijos jūra yra jų. Tai ketinimų demons- 
travimas, pagrįstas agresyvių karinių jūrų patrulių ir oficialių 
pareiškimų. Pekinas ketina pakeisti savo kaimynų mąstymą 
ir paveikti Amerikos mąstymą bei elgseną — vis stumdamas 
ir stumdamas savo darbotvarkę, kol jos varžovai atsitrauks. 

Čia varžomasi dėl tarptautinių vandenų koncepcijos ir laisvo 
plaukimo esant taikai - dėl tokių dalykų kitos galybės lengvai 
nepasitraukia. 

Geopolitikos tyrinėtojas Robertas Kaplanas plėtoja teo- 
riją, kad Pietų Kinijos jūra kinams dvidešimt pirmame am- 
žiuje yra tai, kas Karibų jūra buvo JAV dvidešimto amžiaus 
pradžioje. Amerikiečiai, susitelkę sausumoje, tapo dviejų 
vandenynų (Atlanto ir Ramiojo) galybe, tuomet ėmė kontro- 
liuoti aplinkines jūras, išstumdami ispanus iš Kubos. 

Kinija taip pat ketina tapti dviejų vandenynų - Ramiojo ir 
Indijos - galia. Kad tai pasiektų, Kinija investuoja į giliavan- 
denius uostus Birmoje, Bangladeše, Pakistane ir Šri Lankoje — 
tai investicijos, už kurias ji įsigyja gerus santykius, galimybę 
savo būsimajam kariniam laivynui turėti draugiškas bazes, ku- 
rias būtų galima lankyti ar jose apsistoti, ir prekybinius ryšius. 

Indijos vandenyno ir Bengalijos įlankos uostai yra netgi 
didesnio plano apsaugoti Kinijos ateitį dalis. Jos išnuomotas 
naujas giliavandenis uostas Pakistano mieste Gvadare (jei 
Pakistano Beludžistano regionas bus pakankamai stabilus) 
bus raktas kuriant alternatyvų sausumos kelią į Kiniją. Iš 
Birmos vakarinės pakrantės Kinija nutiesė gamtinių dujų ir 
naftos vamzdynus, jungiančius Bengalijos įlanką su Pietva- 
karių Kinija - taip Kinija stengiasi sumažinti savo erzinančią 
priklausomybę nuo Malakos sąsiaurio, pro kurį praplaukia 
beveik 80 procentų gaunamų energijos išteklių. Tai iš dalies 
paaiškina, kodėl, Birmos chuntai 2010 m. pradėjus pamažu 
atsiverti išoriniam pasauliui, ne tik kinai pramynė takelį iki jų 
durų. Amerikiečiai ir japonai taip pat paskubėjo užmegzti ge- 
resnius santykius — ir prezidentas Barackas Obama, ir Japo- 
nijos ministras pirmininkas Shinzo Abe paskubėjo pareikšti 

pagarbą asmeniškai. Jeigu jie galėtų paveikti Birmą, galėtų 
padėti kliudyti Kinijai. Kol kas kinai laimi šį savotišką Zai- 
dimą globalioje šachmatų lentoje, bet amerikiečiai gali juos 
nurungti, jei tik Birmos vyriausybė bus tikra, kad Vašingto- 
nas ją rems. I 

Kinai taip pat stato uostus Kenijoje, geležinkelius Ango- 
loje, hidroelektrinės užtvanką Etiopijoje. Jie skersai ir išilgai 
naršo po Afriką ieškodami iškasenų ir brangiųjų metalų. 

Kinijos įmonės ir darbininkai pasklidę visame pasaulyje, 
ne ką trukus paskui juos pajudės Kinijos kariškiai. Su didele 
galia ateina didelė atsakomybė. Kinija nenorės, kad jūros ke- 
lius jos kaimynystėje saugotų amerikiečiai. Ir bus atvejų, kai 
kinai turės veikti ne šiame regione. Gamtos katastrofa, tero- 
ristų ar įkaitų incidentas, įtraukiantis daug kinų darbininkų, 
pareikalautų Kinijos veiksmų, o tai reiškia bazių įkūrimą arba 
bent susitarimą su kitomis valstybėmis, kad Kinija galėtų kirs- 
ti jų teritoriją. Dabar pasaulyje yra pasklidę dešimtys milijo- 
nų kinų, kai kurie iš jų apgyvendinti didžiuliuose darbininkų 
kompleksuose įvairiose Afrikos dalyse. 

Per artėjantį dešimtmetį Kinija stengsis tapti paslankesnė. 
Ji vos sugebėjo nusiųsti Liaudies armiją padėti įveikti katas- 
trofiško 2008 m. žemės drebėjimo Sičuane padarinių. Ji mo- 
bilizavo kariuomenę, bet ne jos įrangą, pajudėti į užsienį būtų 
daug didesnis iššūkis. 

Tai pasikeis. Kinijos nepaspausi, jos diplomatiškai ar eko- 
nomiškai nepaveiksi pasitelkęs žmogaus teises. Ji jaučiasi sau- 
giai savo sienose verždamasi už pirmosios salų grandinės pan- 
čių ir dabar pasitikėdama savimi juda po visą Žemės rutulį. 
Jeigu Kinija sugebės išvengti rimto konflikto su Japonija ar 
JAV, tuomet vienintelis tikras pavojus jai būtų tik ji pati. 

Yra 1,4 milijardo priežasčių, kodėl Kinijai gali pavykti, ir 
1,4 milijardo priežasčių, kodėl ji gali nesugebėti aplenkti JAV, 
kaip didžiausios pasaulio galios. Didžioji depresija, panaši į 
XX a. trečiojo dešimtmečio, gali ją pastūmėti atgal dešimtme- 
čiais. Kinija sukibo su pasauline ekonomika. Jei mes neperka- 
me, jie negamina. O jeigu jie negamina, ten prasideda masinis 
nedarbas. O jeigu ten prasidės masinis ir ilgalaikis nedarbas, 
šiame amžiuje, kai kinai visi susitelkė miestuose, kils neiš- 
vengiami socialiniai neramumai - tokio masto (kaip ir viskas 
šiuolaikinėje Kinijoje), kokio ligi šiol nematėme. 

dairytumėtės, kokią čia šalį nusipirkus apsigyventi, nekil- 
nojamojo turto agentas pirmiausia jums parodytų Jungtines 
Amerikos Valstijas. 

Markas Twainas turėjo omeny klaidingus pranešimus 
apie savo mirtį, bet jis būtų galėjęs taip įvertinti ir pernelyg 
entuziastingus pranešimus apie JAV žlugimą. 

Tai šaunus rajonas, vaizdai nepaprasti, yra nuostabių van- 
dens telkinių, puikus susisiekimas. O kaimynai? Kaimynai ža- 
vūs, nekelia jokių rūpesčių. 

Jeigu suskaidysite šią gyvenamąją erdvę į daugelį dalių, tai 
gerokai sumažintų jos erdvę - ypač jei nuomininkai ne visi 
kalba ta pačia kalba arba moka nuomą skirtingomis valiuto- 
mis — bet kaip vienus namus vienai šeimai jų pagerinti nejma- 
noma. 

Yra penkiasdešimt Amerikos valstijų, bet jos jungiasi į vie- 
ną naciją taip, kaip dvidešimt aštuonios suverenios Europos 
Sąjungos valstybės niekada nesugebės. Dauguma ES valsty- 
bių turi daug stipresnį ir daug labiau apibrėžtą nacionalinį 
identitetą negu bet kuri Amerikos valstija. Lengva rasti pran- 
cūzą, kuris jaučiasi pirmiausia prancūzas, paskui europietis, 
arba tokį, kuris jaučiasi menkai susijęs su Europos idėja, bet 
amerikietis identifikuojasi su savo sąjunga taip, kaip labai re- 
tas europietis su savąja. Tai paaiškina geografija ir JAV vieni- 
jimosi istorija. 

Tapant ryškiais plačiais teptuko potėpiais iš rytų į vakarus 
galima šią milžinišką šalį padalyti į tris dalis. 

Pirmiausia matome Rytų pakrantės lygumą, plytinčią iki 
Apalačų kalnų, ši teritorija gerai drėkinama trumpų, bet lai- 
vybai tinkamų upių, čia derlinga žemė. Pajudėję toliau į vaka- 

rus, atkaksime į Didžiąsias lygumas, besidriekiančias iki pat 
Uolinių kalnų, šioje zonoje esantis Misisipės baseinas sudaro 
tinklą didžiulių ir laivybai tinkamų upių, sutekančių į Misisi- 
pę, oši plaukia žemyn iki pat Meksikos įlankos, kurią atitveria 
Floridos pusiasalis ir keletas salų. Perkopę įspūdingus Uoli- 
nius kalnus, pateksime į dykumą, pasieksime Siera Nevados 
kalnus, siaurą pakrantės lygumą ir galiausiai - Ramiojo van- 
denyno krantą. 

Į šiaurę, virš Didžiųjų ežerų, driekiasi Kanados skydas, di- 
džiausia pasaulio prekambro uolynų zona, diduma jos netin- 
kama gyventi žmonėms. Į pietvakarius - dykuma. Geografija 
lėmė, kad jeigu politinis darinys sugebėtų užimti ir kontro- 
liuoti žemę „nuo jūros iki žėrinčios jūros“, tai būtų didi galia, 
didžiausia istorijoje. Kai ši galia buvo pasiekta, į šią sąjungą 
tapo beveik neįmanoma įsiveržti. Kaip matėme ir Rusijos 
atveju, yra „strateginis gylis“, kur besiginančios pajėgos gali 
atsitraukti. Kanados dydis (ir šiek mažesne apimtimi - Mek- 
sikos) taip pat yra pranašumas, nes kiekviena priešiška galia, 
bandanti įsiveržti per šias šalis, susidurtų su neįtikėtinai ilgų 
tiekimo linijų problema. 

Moderniais laikais lygiai svarbu, kad kiekvienas, pakan- 
kamai kvailas, kad svarstytų veržtis į Ameriką, greitai būtų 
priverstas apmąstyti faktą, kad joje yra šimtai milijonų ginklų, 
visiškai prieinamų gyventojams, kurie savo gyvenimą, laisvę 
ir laimės siekį vertina labai rimtai. Be grėsmingų JAV ginkluo- 
tųjų pajėgų, dar yra Nacionalinė gvardija, valstijų policija ir, 
kaip matėme įvairiomis progomis 2015 m., savanoriška mies- 
to policija, galinti greitai tapti kariniais daliniais. Įsiveržimo 
atveju kiekvienas JAV Folsomas, Feirfaksas ar Farmervilis 
greitai primintų Irako Faludžą. | 


87 


Bet kad būtų pasiekta tokia beveik nepažeidžiama puoli- 
mo įprastiniais ginklais geografinė padėtis, reikėjo pirma įsi- 
gyti ir suvienyti teritoriją, o tai, įvertinus, kad žemynas nuo 
kranto iki kranto yra 3000 mylių pločio, buvo padaryta stul- 
binamai greitai. ۱ 

Septyniolikto amžiaus pradžioje išsilaipinę ir ėmę čia 
kurtis europiečiai greitai pamatė, kad šios „nepaliestos“ teri- 
torijos rytinėje pakrantėje pilna natūralių uostų, čia derlinga 
žemė. Vieta, kur jie galėjo gyventi ir, kitaip nei savo gimto- 
siose šalyse, tikėjosi gyventi laisvai. Jų paveldėtojai galiausiai 
atims iš vietos gyventojų jų laisvę, bet pirmieji naujakuriai to- 
kių ketinimų neturėjo. O geografija traukė skersai Atlantą jų 
vis daugiau. 

Paskutinė iš trylikos pirmųjų kolonijų įkurta Džordžija — 
1732 m. Visas tryliktukas vis labiau linko į nepriklausomy- 
be - iki pat JAV nepriklausomybės karo (1775-1783 m.). Šio 
laikotarpio pradžioje kolonijos, pamažu pradėjusios jungtis 
tarpusavyje, driekėsi apie 1000 mylių nuo Masačusetso šiau- 
rėje žemyn iki Džordžijos, manoma, kad jų bendras gyvento- 
jų skaičius sudarė apie 2,5 milijono žmonių. Iš rytų jas ribojo 
Atlanto vandenynas, iš vakarų - Apalačų kalnai. Apalačai, be- 
sitęsiantys 1500 mylių, yra įspūdingi, bet, palyginti su Uo- 
liniais, nėra itin aukšti. Vis dėlto tai buvo sunkiai įveikiama 
kliūtis pirmiesiems naujakuriams, kurie tuo metu ėmėsi kon- 
soliduoti užimtą teritoriją, rengėsi ją patys valdyti ir judėti į 
vakarus. Britų vyriausybė draudė kurtis į vakarus nuo Apa- 
lačų, nes norėjo užsitikrinti, kad prekyba ir mokesčiai liktų 
rytinėje pakrantėje. 

Nepriklausomybės deklaracijoje (1776 m.) sakoma: „Kai 
žmonių gyvenimo tėkmėje vienai tautai tampa reikalinga at- 

sieti politinius ryšius, kurie jungė ją su kita, ir prisiimti žemės 
Galias, užimti atskirą ir lygią padėtį, į kurią suteikia jai teisę 
Gamtos Dėsniai ir Gamtos Dievas, derama pagarba žmonijos 
nuomonėms reikalauja, kad jie paskelbtų priežastis, kurios 
skatina juos atsiskirti.“ Toliau bendrais bruožais šiek tiek pla- 
čiau nusakomos tos priežastys ir tvirtinama (be jokios iro- 
nijos dėl vergvaldystės užuominos), kad akivaizdu, jog visi 
žmonės buvo sukurti lygūs. Šie kilnūs jausmai padėjo iškovoti 
pergalę Nepriklausomybės kare, o tai savo ruožtu atvedė prie 
naujos nacionalinės valstybės radimosi. 

Devyniolikto amžiaus pradžioje naujosios šalies vadovy- 
bė vis dar nelabai įsivaizdavo, kad ji yra už tūkstančių mylių 
nuo „Pietų jūros“, arba Ramiojo vandenyno. Naudodamiesi 
indėnų takais pavieniai tyrinėtojai, kuriuos galėtume pava- 
dinti bebaimiais, pereidavo Apalačus ir pasiekdavo Misisipę. 
Jie manė, kad ten gali rasti vandens kelią, vedantį į vandenyną 
ir taip pasiekiantį didžiulius žemės plotus, kuriuos pietvaka- 
rių ir Ramiojo vandenyno pakrantėje ištyrinėjo ispanai, įskai- 
tant ir vietas, kurias dabar vadiname Teksasu ir Kalifornija. 

Tuo metu neapsiplunksnavusios JAV toli gražu nebuvo 
saugios, ir jeigu jos būtų apribotos tuometinėmis sienomis, 
sunkiai būtų galėjusios tapti didžia galybe. Jų piliečiai jau tu- 
rėjo prieigą prie Ohajo upės, čia pat į vakarus už Apalačų, bet 
ji vedė į Misisipę, o šios vakarinis krantas į pietus iki pat Nau- 
jojo Orleano buvo kontroliuojamas prancūzų. Taigi prancū- 
zai galėjo kontroliuoti visą amerikiečių prekybą su Senuoju 
Pasauliu iš Meksikos įlankos, taip pat ir milžinišką teritoriją 
į vakarus nuo srities, kuri dabar yra pats Amerikos centras. 
1802 m., prabėgus metams, kai tapo prezidentu, Thomas Je- 
ffersonas rašė: „Planetoje yra vienintelis taškas, kurio savi- 


89 


ninkas yra mūsų natūralus ir įprastinis priešas. Tai Naujasis 
Orleanas. 

Taigi, Prancūzija buvo savininkė ir problema. Bet sprendi- 
mas, priešingai nei įprasta, buvo ne karas. 

1803 m. Jungtinės Valstijos paprasčiausiai nusipirko iš 
Prancūzijos visos Luizianos teritorijos kontrolę. Tai buvo že- 
mės nuo Meksikos įlankos į šiaurės vakarus iki pat Misisipės 
intakų Uoliniuose kalnuose. Tai plotas, prilygstantis šiuolai- 
kinėms Ispanijai, Italijai, Prancūzijai, Jungtinei Karalystei ir 
Vokietijai kartu sudėjus. Kartu su juo buvo gautas Misisipės 
baseinas, iš kurio plaukė Amerikos kelias į didybę. 

Brūkštelėjus plunksna ir perdavus per 15 milijonų dole- 
rių, 1803 m. Luiziana padvigubino JAV plotą ir suteikė jai di- 
džiausio vidinio vandens kelio pasaulyje kontrolę. Kaip rašė 
amerikiečių istorikas Henry Adamsas: „Niekuomet Jungtinės 
Valstijos negavo tiek daug už tiek mažai.“ 

Misisipės baseine yra daugiau laivybai tinkamų upių negu 
visame likusiame pasaulyje kartu sudėjus. Niekur kitur nėra 
tiek daug upių, kurių ištakos nėra aukštumose ir kurių van- 
denys ramiai teka milžiniškus nuotolius iki pat vandenyno. 
Misisipė, maitinama daugumos baseino upių sistemos, pra- 
sideda prie Mineapolio ir baigiasi už 1800 mylių Meksikos 
įlankoje. Taigi upės tapo natūraliu kanalu vis labiau besiplėto- 
jančiai prekybai, vedančiu į puikų uostą ir naudojančiu laivų 
transportą, kuris buvo ir yra daug kartų pigesnis negu sausu- 
mos kelių. 

Amerikiečiai dabar turėjo strateginį geografinį gylį, daug 
derlingos žemės ir verslo alternatyvą Atlanto uostams. Jie taip 
pat turėjo vis besiplečiančius kelius iš rytų į vakarus, jungian- 
čius rytų pakrantę su naująja teritorija, ir upių, tekančių iš 

šiaurės į pietus, jungiančių tuomet retai apgyvendintas žemes 
vienas su kitomis ir taip skatinančias Ameriką susiformuoti 
kaip vientisą darinį. 

Dabar apėmė jausmas, kad nacija taps kolosu, žemynine 
galia. Jie slinko pirmyn, vis į vakarus, bet žvelgė ir į pietus rū- 
pindamiesi karūnos brangakmenio - Misisipės - saugumu. 

Iki 1814 metų britai pasitraukė, o prancūzai atidavė Lui- 
zianą. Dabar visas triukas buvo priversti pasitraukti ispanus. 
Tai nebuvo pernelyg sunku. Ispanai buvo iškamuoti Europo- 
je karo su Napoleonu, amerikiečiai stūmė indėnų seminolų 
gentis į ispaniškąją Florida, Madridas žinojo, kad po indėnų 
pajudės naujakuriai. 1819 m. ispanai perdavė Floridą JAV, o 
kartu su ja - didžiulę teritoriją. 

Nupirkta Luiziana suformavo JAV valstybės centrinę dalį, 
bet 1819 m. Tarpžemyninė sutartis suteikė kai ką bemaž tiek 
pat vertinga. Ispanai sutiko, kad JAV jurisdikcija galioja toli- 
muosiuose vakaruose virš 42 lygiagretės, ten dabar yra siena 
tarp Kalifornijos ir Oregono, o Ispanija kontroliuos tai, kas 
yra žemiau ir į vakarus nuo amerikiečių teritorijos. JAV pasie- 
kė Ramųjį vandenyną. 

Tuo metu dauguma amerikiečių manė, kad didžioji 
1819 m. pergalė buvo gauti Floridą, bet valstybės sekretorius 
Johnas Ouincy Adamsas rašė savo dienoraštyje: „Apibrėžtos 
sienos linijos iki Ramiojo vandenyno įsigijimas formuoja di- 
džią mūsų epochos istoriją. 

Bet buvo dar viena ispanakalbė problema - Meksika. 

Nors Luizianos įsigijimas padvigubino JAV dydį, kai 
1821 m. Meksika tapo nepriklausoma nuo Ispanijos, jos siena 
buvo vos už 200 mylių nuo Naujojo Orleano uosto. Dvide- 
šimt pirmame amžiuje Meksika nekelia teritorinės grėsmės 

JAV, nors jos artumas kelia problemų, nes tenkina Amerikos 
apetitą nelegaliems darbininkams ir narkotikams. 

1821 m. buvo kitaip. Meksika kontroliavo visas žemes iki 
pat šiaurinės Kalifornijos, su tuo JAV galėjo susitaikyti, bet ji 
driekėsi ir į rytus, įskaitant teritorijas, kurios dabar yra Tek- 
sasas, tuomet, kaip ir dabar, besiribojantis su Luiziana. Mek- 
sikoje tada buvo 6,2 milijono gyventojų, JAV - 9,6 milijono. 
JAV kariuomenė gal ir galėjo išlydėti galinguosius britus, bet 
šie kariavo už 3000 mylių nuo namų, jų tiekimo linijos buvo 
per vandenyną. O meksikiečiai — už gretimų durų. 

Pamažu Vašingtonas paskatino amerikiečius ir naujai at- 
vykstančiuosius pradėti kurtis abiejose JAV ir Meksikos sie- 
nos pusėse. Imigrantų bangos vyko ir plito į vakarus ir į piet- 
vakarius. Jie nedaug turėjo galimybių įleisti šaknis regione, 
kurį mes dabar pažįstame kaip šiuolaikinę Meksiką, taip asi- 
miliuotis ir padidinti ten gyventojų skaičių. Meksika nėra 
tokia palaiminta kaip Amerika. Jos dirbamosios žemės pras- 
tos, nėra upių sistemos, kurią būtų galima pasitelkti trans- 
portui, ir buvo visiškai nedemokratiška, o tai reiškė, kad 
naujai atvykusieji turėjo menkai galimybių kada nors gauti 
žemės. 

Kol vyko skverbimasis į Teksasą, Vašingtonas 1823 m. 
paskelbė „Monroe doktriną“ (pavadintą prezidento Jameso 
Monroe vardu). Pati jos esmė — perspėjimas Europos ga- 
lioms, kad jos negali daugiau užimti žemių Vakarų pusrutu- 
lyje, o jeigu prarastų kurią nors savo tuomet turimą teritoriją, 
jos negali reikalauti jos sugrąžinti. Arba bus pasitelkta jėga. 

Devyniolikto amžiaus ketvirtajame dešimtmetyje baltųjų 
naujakurių Teksase buvo pakankamai, kad būtų galima kel- 
ti Meksikos klausimą. Meksikiečių - katalikų ir ispanakalbių 

gyventojų - buvo keli tūkstančiai, bet tuomet ten jau gyveno 
apie 20 000 baltųjų protestantų naujakurių. 1835-1836 m. 
Teksaso revoliucija išgrūdo meksikiečius, bet tai buvo labai 
apylygės varžybos, ir jeigu naujakuriai tuomet būtų pralai- 
mėję, meksikiečių kariuomenė būtų galėjusi nužygiuoti iki 
Naujojo Orleano ir kontroliuoti pietinę Misisipės dalį. Tai tas 
vienas iš didžiųjų „kas, jeigu“ šiuolaikinėje istorijoje. 

Bet vis dėlto istorija pakrypo kitaip, ir Teksasas, padeda- 
mas amerikiečių pinigų, ginklų ir idėjų, tapo nepriklausomas. 
Teritorija prisijungė 'prie Sąjungos 1845 m., kartu kariavo 
1846-1848 m. Meksikos kare, kuriame sutriuškino savo pie- 
tinę kaimynę, iš jos buvo pareikalauta susitaikyti, kad Meksi- 
ka baigiasi pietinio Rio Grandės kranto smėlynuose. 

Su Kalifornija, Naująja Meksika ir žeme, kur dabar yra 
Arizona, Nevada, Juta ir dar dalis Kolorado, žemyninių JAV 
sienos atrodo panašios į šiandienines, ir tai daugeliu atvejų 
yra natūralios sienos. Pietuose Rio Grandė teka per dykumą, 
šiaurėje yra didieji ežerai ir uolėta žemė prie sienos, kur gyve- 
na nedaug žmonių, ypač rytinėje žemyno dalyje, o rytuose ir 
vakaruose - didieji vandenynai. Vis dėlto dvidešimt pirmame 
amžiuje pietryčiuose kultūrinė ir istorinė regiono atmintis, 
kad tai yra ispanų žemė, vėl išnyra į paviršių, nes demografija 
sparčiai keičiasi ir per kelis dešimtmečius ispanakalbiai suda- 
rys daugumą gyventojų. 

Bet grįžkime į 1848 metus. Europiečiai išvyko, Misisipės 
baseinas apsaugotas nuo puolimo sausuma, Ramusis vande- 
nynas pasiektas, dabar aišku, kad likusios indėnų tautos bus 
numalšintos: JAV grėsmių nebeliko. Atėjo laikas uždirbti šiek 
tiek pinigų ir tuomet pasidairyti už jūrų, kad būtų apsaugotos 
prieigos prie trijų būsimosios supergalybės kranto linijų. 

Pagelbėjo 1848-1849 m. Kalifornijos aukso karštligė, bet 
imigrantai judėjo į vakarus. Galų gale čia buvo kuriama že- 
myną apimanti imperija, ir jai augant atvykdavo vis daugiau 
imigrantų. 1862 m. priimtas Naujakurių nuosavybės aktas 
skyrė 160 akrų federalinės žemės kiekvienam, dirbančiam ją 
penkerius metus ir mokančiam kuklų mokestį. Jeigu būtumėt 
vargšas žmogus iš Vokietijos, Skandinavijos ar Italijos, ar ke- 
liautumėte į Lotynų Ameriką tapti vergu, jei galėtumėte vykti 
į JAV ir būti laisvu žemės savininku? 

1867 m. iš Rusijos buvo nusipirkta Aliaska. Tuo metu visa 
tai buvo žinoma kaip „Sewardo beprotybė“ - pagal valstybės 
sekretorių Williamą Sewarda, kuris ir sutarė dėl sandorio. Jis 
sumokėjo 7,2 milijono dolerių, arba po 2 centus už akrą. Spau- 
da jj kaltino nusipirkus sniego, bet 1896 m. atradus didžiulius 
aukso klodus nuomonė pasikeitė. Po kelių dešimtmečių buvo 
atrasti ir milžiniški naftos ištekliai. 

Praėjus dvejiems metams po Aliaskos įsigijimo, 1869 m., 
nutiestas transkontinentinis geležinkelis. Dabar buvo galima 
pervažiuoti šalį per savaitę, o anksčiau tai būtų trukę keletą 
rizikingų mėnesių. 

Augdama ir turtėdama šalis ėmė plėtoti žydrųjų vandenų 
karinį laivyną. Ilgą laiką devyniolikto amžiaus užsienio po- 
litikoje vyravo prekybos plėtra ir kivirčų vengimas tolimes- 
niuose kraštuose, bet atėjo laikas judėti toliau ir ginti pakran- 
čių prieigas. Vienintelė reali grėsmė kilo iš Ispanijos - ją gal 
ir pavyko įtikinti palikti žemyną, bet ji vis dar kontroliavo 
Kubos, Puerto Riko salas ir dalį dabartinės Dominikos Res- 
publikos. 

Ypač Kuba neleido Amerikos prezidentams miegoti nak- 
timis, kaip tai ir vėl nutiko 1962 m. kilus Kubos raketų krizei. 

Sala yra prie pat Floridos ir suteikia jai priėjimą prie Floridos 
sąsiaurių, Jukatano kanalo Meksikos įlankoje ir galimą jų kon- 
trolę. Tai prieiga prie Naujojo Orleano uosto. 

Devyniolikto amžiaus pabaigoje Ispanijos galia gal ir ma- 
žėjo, bet ji vis dar turėjo grėsmingas karines pajėgas. 1898 m. 
JAV paskelbė karą Ispanijai, sutriuškino jos kariuomenę ir įgi- 
jo Kubos, o kartu ir Puerto Riko, Guamo ir Filipinų kontrolę. 
Visos šios šalys buvo naudingos, bet Guamas ypač svarbi stra- 
teginė nuosavybė, o Kuba - strateginė grėsmė, jeigu ją kon- 
troliuotų kita didžioji galia. 

1898 m. grėsmė buvo pašalinta per karą su Ispanija. 
1962 m. ji buvo panaikinta pagrasinus karu su Sovietų Sąjun- 
ga, rusai atsitraukė. Dabar jokia didžioji galia neremia Kubos, 
ir, atrodo, jos likimas yra ir vėl grįžti į kultūrinę ir tikriausiai 
politinę JAV įtaką. 

Amerika judėjo greitai. Tais pačiais metais, kai pasirūpino 
Kuba, Floridos sąsiauriais ir diduma Karibų, ji prisijungė ir 
Ramiojo vandenyno Havajų salas, taip apsaugodama prieigas 
prie savo vakarų pakrantės. 1903 m. Amerika pasirašė sutartį, 
suteikiančią jai išskirtines teises į Panamos kanalą. Prekyba 
klestėjo. 

Tai buvo tinkamas laikas JAV parodyti, kad jos jau itin aki- 
vaizdžiai yra pasaulio scenoje, o koks gali būti tam geresnis 
būdas, negu apiplaukti pasaulį su karinėmis pajėgomis. 

Prezidentas Theodore'as Rooseveltas kalbėjo sąlygiškai 
švelniai - bet iš esmės jis apiplukdė aplink pasaulį didžiulę 
kuoką. Šešiolika karinio laivyno linijinių laivų iš Atlanto pajė- 
gų išplaukė iš JAV 1907 m. gruodį. Jų korpusai buvo nudažy- 
ti baltai, karinio laivyno taikos meto spalva, ir šis įspūdingas 
diplomatinio signalo pavyzdys tapo žinomas kaip „Didysis 

baltasis laivynas“. Per kitus keturiolika mėnesių laivynas ap- 
silankė dvidešimtyje uostų, įskaitant kai kuriuos Brazilijoje, 
Čilėje, Meksikoje, Naujojoje Zelandijoje, Australijoje, Eilipi- 
nuose, Japonijoje, Kinijoje, Italijoje ir Egipte. Iš jų svarbiausi 
buvo Japonijos uostai, ši šalis taip buvo įspėta, kad, reikalui 
prispaudus, JAV Atlanto laivynas gali būti pasiųstas ir į Ra- 
mųjį vandenyną. Ši kelionė, minkštosios ir kietosios galios 
derinys, įvyko anksčiau, nei buvo sugalvotas karinis terminas 
„jėgos projekcija, bet tai buvo būtent tai ir buvo deramai pa- 
stebėta kiekvienos didžiosios pasaulio galybės. 

Dauguma vėlesnių prezidentų turėjo galvoje George'o 
Washingtono 1796 metų atsisveikinimo kalbos patarimą ne- 
sivelti į „įsisenėjusias antipatijas prieš atskiras tautas ir aistrin- 
gus prisirišimus prie kitų“ ir „tiksliai vairuoti toliau nuo nuo- 
latinių sąjungų su bet kuria likusio pasaulio dalimi“. 

Išskyrus vėlyvą - nors esmingą — įsijungimą į Pirmąjį pa- 
saulinį karą dvidešimto amžiaus Amerika iš esmės sugebėjo 
nesivelti į sąjungas ir sąsajas iki 1941 m. 

Antrasis pasaulinis karas viską pakeitė. JAV buvo užpultos 
vis labiau militaristinės Japonijos, kai Vašingtonas prieš Toki- 
ją įvedė ekonomines sankcijas, kurios galėjo parklupdyti šalį. 
Amerikiečiai užsimojo kaip reikiant. Jie skleidė savo dabar 
jau didžiulę galią per visą pasaulį ir - kad viskas taip ir liktų — 
šįkart jie nesigręžė į namus. 

Kaip didžiausiai po karo iškilusiai pasaulio ekonominei 
ir karinei galiai, JAV dabar reikėjo kontroliuoti pasaulio jūrų 
kelius, palaikyti taiką ir pristatyti prekes į rinkas. 

Jie buvo „paskutiniai išlikę“. Europiečiai išsisėmė, o jų 
ekonomikos, kaip ir miestai bei miesteliai, skendėjo griu- 
vėsiuose. Japonai buvo sutriuškinti, kinai nuniokoti, ir dar 

kariavo vieni su kitais, o rusai nė iš tolo nedalyvavo kapitalis- 
tiniuose Žaidimuose. 

Prieš šimtmetį britai išmoko, kad jiems reikia tolimų ba- 
zių ir anglių krovimo stočių, kurių padedami jie galėtų ginti 
ir plėsti savo jūrinę galią. Dabar, Britanijai smunkant, ame- 
rikiečiai godžiai pažvelgė į britų nuosavybę ir tarė: „Gražios 
bazės - mes jas priglausime.* 

Kaina buvo gera. 1940 m. rudenį britams žūtbūtinai rei- 
kėjo daugiau karo laivų. Amerikiečiai turėjo penkiasdešimt 
atliekamų, taigi buvo pasirašyta „Eskadrinių minininkų už ba- 
zes sutartis“ ir britai iškeitė savo galimybę būti pasauline galia 
į pagalbą, kad galėtų toliau kariauti. Bemaž visos britų karinio 
laivyno bazės Vakarų pusrutulyje buvo perduotos. 

Visa kalba buvo ir vis dar yra apie betoną - uostų pastatų, 
kilimo ir tūpimo takų, sutvirtintų lėktuvų angarų, degalų tal- 
pyklų, sausų dokų ir specialiųjų pajėgų mokymo zonų. Rytuo- 
se po Japonijos pralaimėjimo Amerika nusitvėrė galimybės 
pasistatyti kažką tokio visame Ramiojo vandenyno regione. 
Guame, pusiaukelėje, jie jau tai turėjo, dabar jie įkūrė bazių iki 
pat Japonijos Okinavos salos Rytų Kinijos jūroje. 

Amerikiečiai žvelgė ir į sausumą. Jeigu jau jie turėjo sumo- 
kėti už Europos atkūrimą per 1948-1951 m. Marshallo pla- 
ną, tai norėjo būti tikri, kad Sovietų Sąjunga neištaškys visko 
aplink ir nepasieks Atlanto pakrantės. Pėstininkai nevažiavo 
namo. Jie įsikūrė Vokietijoje ir žvelgė į Raudonąją armiją per 
Rytų Europos lygumą. 

1949 m. Vašingtonas paskatino suformuoti NATO ir taip 
iš esmės prisiėmė vadovavimą išlikusiai Vakarų pasaulio ka- 
rinei galiai. Civilis NATO vadovas gali būti vienais metais 
belgas, kitais — britas, bet karinis vadovas visuomet yra ameri- 

kietis ir, be jokių abejonių, didžiausia ugnies galia NATO yra 
amerikiečių. 

Kad ir ką sakytų sutartis, NATO vyriausiasis vadas galiau- 
siai atsiskaito Vašingtonui. Jungtinė Karalystė ir Prancūzija 
išmoko šią pamoką per 1956 m. Sueco krizę - kai Amerikos 
spaudžiamos jos buvo priverstos baigti kanalo zonos okupa- 
ciją ir dėl to prarado didumą savo įtakos Viduriniuose Rytuo- 
se, - jokia NATO šalis nevykdo strateginės karinės jūrinės 
politikos pirma neatsiklaususi Vašingtono. 

Kai Islandija, Norvegija, Britanija ir Italija (visos NATO 
narės įkūrėjos) suteikė JAV prieigą ir teises į savo bazes, or- 
ganizacija ėmė vyrauti ne tik Ramiajame vandenyne, bet 
ir Šiaurės Atlante bei Viduržemio jūroje. 1951 m. ji išplėtė 
savo dominavimą Ramiajame vandenyne žemyn į pietus su- 
formuodama sąjungą su Australija ir Naująja Zelandija, o po 
1950-1953 m. Korėjos karo - į šiaurę. 

Dabar buvo du Jungtinių Valstijų žemėlapiai: pažįsta- 
mas, įstrižai besidriekiantis nuo Sietlo Ramiojo vandenyno 
pakrantėje iki kaistuvo rankenos Sargaso jūroje, ir kitas, ro- 
dantis Ameriklos geopolitinės galios atspaudą. Šiame žemė- 
lapyje buvo matyti bazės, uostai, kilimo ir tūpimo takai - ap- 
čiuopiami dalykai, kuriuos galima pažymėti ant popieriaus. 
Bet tai buvo ir konceptualus žemėlapis, sakantis, kad jeigu 
regione A susiklostytų padėtis B, šalimi C galima pasikliau- 
ti kaip JAV sąjungininke, ir atvirkščiai. Jeigu kokia didžio- 
ji galybė norėjo kur nors pasaulyje lošti, ji žinojo, kad nu- 
sprendusi JAV gali įsivelti į kautynes. Didžioji galia jau buvo 
scenoje. 

Dvidešimto amžiaus septintajame dešimtmetyje JAV 
žlugimas Vietname pakenkė jų pasitikėjimui ir privertė būti 

atsargesnes veliantis į užsienio reikalus. Bet vis dėlto tai, kas 
iš tikrųjų buvo pralaimėjimas, esmingai nepakeitė Amerikos 
globalios strategijos. 

Dabar buvo tiktai trys vietos, iš kurių galėjo kilti iššūkis 
amerikiečių hegemonijai: suvienyta Europa, Rusija ir Kinija. 
Visos turėjo stiprėti, bet dvi galėjo pasiekti savo ribas. 

Kai kurių europiečių svajonė apie ES kaip „vis glaudesne 
sąjungą“ ir bendrą užsienio bei gynybos politiką lėtai miršta 
mums prieš akis, ir net jeigu ES šalys gynybai išleistų daugiau, 
jos vis tiek priklausytų nuo JAV. 2008 m. ekonomikos krizė 
susilpnino Europos galias ir paliko jas nelabai ieškančias nuo- 
tykių užsienyje. 

1991 m. atrodė, kad iš Rusijos grėsmė nebekyla - dėl pa- 
čios Rusijos stulbinamos ekonominės nekompetencijos, kari- 
nio išsisklaidymo ir negebėjimo įtikinti valdomas mases savo 
imperijoje, kad gulagai ir valstybės subsidijuojamų traktorių 
perteklinė gamyba yra kelias į priekį. Naujausi Putino Rusi- 
jos pasistumdymai yra dyglys Amerikos šone, bet ne rimta 
grėsmė Amerikos vyravimui. Prezidentas Barackas Obama, 
2014 m. aprašydamas Rusiją kaip „jau nebe regioninę galią, 
galbūt ir buvo be reikalo provokuojantis, bet jis neklydo. Ru- 
sijos geografinio kalėjimo grotos, kaip matėme pirmame sky- 
riuje, vis dar savo vietoje: jie vis dar neturi šiltų vandenų uos- 
to su prieiga prie pasaulinių jūrų kelių, jiems vis dar trūksta 
karinės galios, kad kilus karui pasiektų Atlantą per Baltijos ir 
Šiaurės jūras arba per Juodąją ir Viduržemio jūras. 

JAV iš dalies prisidėjo prie vyriausybės pakeitimo Ukrai- 
noje 2014 m. Jos norėjo plėsti demokratiją pasaulyje, norėjo 
atitraukti Ukrainą nuo Rusijos įtakos ir taip susilpninti prezi- 
dentą Putiną. Vašingtonas žino, kad pastarąjį dešimtmetį, kai 

Amerika buvo užimta Irake ir Afganistane, rusai tuo pasinau- 
dojo teritorijose, kurias jie vadina savo „artimuoju užsieniu“, 
atgaudami rimtą atramą tokiose vietose kaip Kazachstanas ir 
užgrobdami dalį Gruzijos žemių. Vėluodami ir šiek tiek ne- 
nuoširdžiai amerikiečiai pabandė atsilošti ir paneigti Rusijos 
laimėjimus. 

Amerikiečiams rūpi Europa, jiems rūpi NATO, jie kartais 
imasi veiksmų (jeigu tai atitinka amerikiečių interesus), bet 
Rusija dabar amerikiečiams yra daugiausia europiečių prob- 
lema, nors ir tokia, kurią reikia prižiūrėti. 

Taigi lieka Kinija. Ir kylanti Kinija. 

Dauguma per pastarąjį dešimtmetį parašytų analitinių 
tekstų teigia, kad dvidešimt pirmo amžiaus viduryje Kinija 
aplenks JAV ir taps pirmaujančia supergalybe. Dėl antrame 
skyriuje aptartų priežasčių manęs tai neįtikina. Tai gali trukti 
ir šimtmetį. 

Ekonomiškai kinai sparčiai vejasi amerikiečius, ir tai su- 
teikia jiems daug įtakos ir vietą prie pagrindinių derybų stalų, 
bet kariniu ir strateginiu požiūriu jie atsilieka dešimtmečiais. 
JAV tuos dešimtmečius išnaudos, kad viskas ir liktų, kaip 
buvę, bet, regis, neišvengiama, jog atotrūkis mažės. 

Betonas kainuoja brangiai. Ne tik sumaišyti ir supilti, bet 
ir kad tau leistų maišyti ir pilti ten, kur tu nori. Kaip matėme 
iš sutarties „Eskadriniai minininkai už bazes“, amerikiečių pa- 
galba kitoms vyriausybėms ne visuomet visiškai altruistiška. 
Ekonominė ir - lygiai svarbu - karinė pagalba suteikia leidi- 
mą ne tik pilti betona, bet ir dar daugiau, net jeigu tai kainuoja 
šiek tiek brangiau. 

Pavyzdžiui, Vašingtonas gali būti pasipiktinęs dėl žmo- 
gaus teisių pažeidimų Sirijoje (priešiška valstybė) ir reiškia 

savo nuomonę garsiai, bet jo pasipiktinimą dėl pažeidimų 
Bahreine gali būti šiek tiek sunku išgirsti, nes jį prislopina 
JAV S-ojo laivyno varikliai - laivyno bazė įsikūrusi Bahrei- 
ne, laivynas yra šios šalies vyriausybės svečias. Antra vertus, 
parama gali pagelbėti įgyti galimybę užsiminti vyriausybei B 
(tarkim, Birmos), kad galbūt ji norėtų atsispirti vyriausybės K 
(sakykim, Kinijos) bandymui patikti. Šiuo konkrečiu atveju 
JAV atsilieka puse rato, nes Birmos vyriausybė tik neseniai 
ėmė atsiverti daugumai likusio pasaulio, o Pekinas turėjo gerą 
starto poziciją. | 

Vis dėlto, kai kalbama apie Japoniją, Tailandą, Vietnamą, 
Pietų Korėją, Singapūrą, Malaiziją, Indoneziją ir kitas šalis, 
amerikiečiai veržiasi į jau atviras duris dėl šių šalių nerimo, 
keliamo milžiniškos kaimynės, ir jų noro laikytis arčiau Va- 
šingtono. Jos visos gali turėti tarpusavio problemų, bet šios 
problemos tampa nykštukinės suvokiant, kad jeigu kaimynės 
nesilaikys kartu, jas paims vieną po kitos ir jos galiausiai atsi- 
durs Kinijos hegemonijoje. 

JAV yra vis dar pradinėje stadijoje to, ką 2011 m. tuome- 
tinė valstybės sekretorė Hillary Clinton pavadino „posūkiu į 
Kiniją. Tai buvo įdomi frazė, kurią kai kas vertino kaip nusi- 
gręžimą nuo Europos, bet posūkis į vieną pusę nereiškia kitos 
ignoravimą. Tai labiau klausimas, kiek svorio perkeli ant ku- 
rios kojos. 

Daug JAV vyriausybės užsienio politikos strategų įsitiki- 
nę, kad dvidešimt pirmo amžiaus istorija bus rašoma Azijoje 
ir Ramiojo vandenyno regione. Ten gyvena pusė pasaulio 
gyventojų, o jeigu skaičiuotume ir Indiją, manoma, jog re- 
giono ekonomika 2050 m. pasieks pusę viso pasaulio ūkio 
apimties. 

Todėl matysime, kaip JAV vis daugiau investuos laiko ir 
pinigų Rytų Azijoje, kad įtvirtintų regione savo buvimą ir 
ketinimus. Pavyzdžiui, Šiaurės Australijoje amerikiečiai įkū- 
rė JAV jūrų pėstininkų bazę. Bet kad iš tikrųjų įgytų įtaką, 
jiems gali tekti investuoti ir į ribotus karinius veiksmus, kad 
užtikrintų savo sąjungininkus, jog kilus karo veiksmams gel- 
bės juos. Pavyzdžiui, jeigu Kinija pradėtų šaudyti į Japonijos 
eskadrinį minininką, JAV karinio laivyno laivai turėtų šaudy- 
ti link Kinijos karo laivų ar net tiesiog į juos, kad parodytų, 
jog dėl incidento bus einama iki kovinių veiksmų. Panašiai, 
kai Šiaurės Korėja šaudo į Pietų Korėją, pietiečiai šaudo at- 
gal, bet šiuo metu to nedaro Jungtinės Valstijos. Vietoj to 
jos viešai paskelbia pajėgų parengtį, kad įspėtų priešininkus. 
Jeigu įtampa augtų, jos šautų perspėjamuosius šūvius link 
Šiaurės Korėjos taikinio ir pagaliau - tiesiogiai į jį. Tai būdas 
eskaluoti įtampą neskelbiant karo — ir būtent tuomet padėtis 
tampa pavojinga. 

JAV nori parodyti visam regionui, kad visų šalių tikrasis 
interesas — šlietis prie Vašingtono, Kinija daro priešingai. To- 
dėl, susidūrusi su iššūkiais, kiekviena pusė privalo reaguoti, 
nes po kiekvieno iššūkio, į kurį nesureaguojama, jos sąjungi- 
ninkų pasitikėjimas ir varžovų baimė pamažu senka, kol ga- 
liausiai atsitinka kažkas, kas įtikina kurią nors valstybę pereiti 
į kitą pusę. 

Analitikai dažnai rašo apie kai kurių kultūrų poreikį „ne- 
prarasti veido“, kad neatrodytų, jog traukiamasi, bet tai nėra 
tik arabų ar Rytų Azijos šalių kultūrų problema - tai apskri- 
tai žmonių problema. Ji gal ir ryškesnė arabų ir Rytų Azijos 
kraštuose, bet amerikiečių užsienio politikos strategai puikiai 
suvokia klausimo esmę - kaip ir kiekvienos kitos didžios vals- 

tybės. Anglų kalboje net yra du posakiai, parodantys, kaip 
giliai yra įsišaknijusi ši mintis: „Atiduok jiems col; , ir jie pa- 
ims mylią, ir prezidento Teodoro Ruzvelto 1900 m. pasakyta 
maksima, dabar jau įėjusi į politinį žodyną: „Kalbėk švelniai, 
bet turėk didelę lazdą“ 

Didysis šio amžiaus žaidimas priklausys nuo to, kaip kinai, 
amerikiečiai ir kiti regiono žaidėjai sugebės suvaldyti visas ky- 
lančias krizes „neprarasdami veido“ ir nesukurdami didžiulio 
apmaudo ir pykčio šaltinio abiejose pusėse. 

Kubos raketų krizė paprastai yra laikoma amerikiečių per- 
gale: mažiau rašoma apie tai, kad po keleto mėnesių, kai Ru- 
sija atitraukė savo raketas iš Kubos, Jungtinės Valstijos išvežė 
savo „Jupiter“ raketas iš Turkijos. Tai iš tikrųjų buvo kompro- 
misas, kai abi pusės galiausiai galėjo pasakyti savo visuome- 
nėms, kad jos nekapituliavo. 

Dvidešimt pirmame amžiuje Ramiajame vandenyne tu- 
rės būti sudaryta daugiau didžiųjų galių kompromisų. Arti- 
miausiu metu dauguma, bet ne visi, greičiausiai bus sudaryti 
kinų - vienas iš ankstyvesnių pavyzdžių yra Pekino paskelbta 
„Oro gynybos identifikacijos zona', reikalaujanti, kad užsie- 
nio valstybės informuotų juos prieš patekdamos į ginčytiną 
teritoriją, bet amerikiečiai laisvai skraido kiaurai jiems nieko 
nesakydami. Kinai kai ką laimėjo paskelbdami zoną ir pavers- 
dami tai problema, JAV šį tą gavo, nes visi mato, kad jos ne- 
kreipia dėmesio. Tai ilgas žaidimas. 

Tai taip pat katės ir pelės žaidimas. 2016 m. pradžioje Ki- 
nijos lėktuvas pirmąkart nusileido ant vieno iš tūpimo takų, 
pastatytų dirbtinėse salose, kurias ji pila Spratlio salų zonoje 


* 1 colis - 2,54 cm. 


103 


Pietų Kinijos jūroje. Vietnamas ir Filipinai formaliai protes- 
tavo, nes abi šalys turi pretenzijų į teritoriją, o JAV apibūdino 
šį veiksmą kaip gresiantį „regiono stabilumui“. Vašingtonas 
dabar stebi kiekvieną statybų projektą ir skrydį, jis turi pasi- 
rinkti, kada ir kur pareikš griežtesnius protestus ar pasiųs kari- 
nio laivyno arba karinių oro pajėgų patrulius prie ginčijamos 
teritorijos. Jis kažkaip turi patikinti savo sąjungininkus, kad 
stos greta jų ir laiduos laivybos laisvę tarptautiniuose vande- 
nyse, bet kartu nenueiti taip toli, kad įtrauktų Kiniją į karinį 
susidūrimą. 

JAV politika Japonijos atžvilgiu yra laiduoti, kad jos inte- 
resai, turint omenyje Kiniją, bendri, o Jungtinių Valstijų bazė 
Okinavoje liks atvira. Amerikiečiai padės Japonijos savigynos 
pajėgoms būti tvirtoms, bet kartu ribos Japonijos karines ga- 
limybes mesti iššūkį JAV Ramiajame vandenyne. 

Nors visos kitos šalys regione yra svarbios, šioje sudėtin- 
goje diplomatinėje dėlionėje pagrindinės šalys atrodo esan- 
čios Indonezija, Malaizija ir Singapūras. Jos išsidėsčiusios 
abipus Malakos sąsiaurio, kuris savo siauriausioje vietoje yra 
vos 1,7 mylios pločio. Kiekvieną dieną per sąsiaurį link vis 
labiau ištroškusios Kinijos ir kitų regiono vietų praplaukia 12 
milijonų barelių naftos. Kol šios trys šalys proamerikietiškos, 
amerikiečiai turi esminį pranašumą. 

Teigiama tai, kad kinai nėra politiškai ideologiški, jie ne- 
siekia skleisti komunizmo, jie netrokšta (pernelyg) daugiau 
teritorijos — kaip kad rusai norėjo Šaltojo karo metais - ir nė 
viena pusė neieško konflikto. Kinai gali susitaikyti, kad Ame- 
rika saugo daugumą jūros linijų, kuriomis pasauliui pristato- 
mos Kinijos prekės, kol amerikiečiai suvokia, kad bus ribos, 
kaip arti prie Kinijos krantų ši kontrolė yra. 

Kils ginčų, bus pasitelktas nacionalizmas, kad kartkartėm 
būtų pademonstruojama Kinijos liaudies vienybė, bet kiek- 
viena pusė ieškos kompromiso. Pavojus kils, jeigu jos netei- 
singai supras viena kitą arba statymai bus per aukšti. 

Yra įtampos taškų. Amerikiečiai sudarę su Taivanu sutartį, 
kurioje numatyta, kad kinams įsiveržus į sritį, kurią jie laiko 
savo dvidešimt trečiąja provincija, JAV pradės kariauti. Rau- 
donoji linija, galinti paskatinti Kinijos įsiveržimą, yra forma- 
lus JAV Taivano pripažinimas arba Taivano nepriklausomy- 
bės deklaracija. Bet kol kas tokių požymių nėra. 

Kinijos troškulys iš užsienio plaukiančiai naftai ir dujoms 
auga, o Jungtinių Valstijų krinta. Tai padarys didžiulę įtaką šių 
valstybių užsienio santykiams, ypač Viduriniuose Rytuose, ir 
sukels domino efektą kitose šalyse. 

Dėl pakrantės gręžinių JAV vandenyse ir požeminio ska- 
lūnų plėšymo didžiuliuose šalies regionuose, atrodo, Ameri- 
kos likimas yra ne tik visiškai patenkinti savo energijos porei- 
kius, bet ir iki 2020 m. tapti energijos išteklių eksportuotoja“. 
Tai reikš, kad jos dėmesys naftos ir dujų tiekimui iš Persijos 
įlankos sumažės. Ji vis dar turės tenai strateginių interesų, bet 
dėmesys nebebus toks intensyvus. Jeigu Amerikos dėmesys 
menks, įlankos valstybės ieškos naujų sąjungų. Vienas kan- 
didatas bus Iranas, kitas - Kinija, bet tai nutiks tik tuomet, 
kai kinai pasistatys savo vandenynų karinį laivyną ir, tai lygiai 
svarbu, bus pasirengę jį panaudoti. 

JAV S-asis laivynas neišplauks iš savo uosto Bahreine - šį 
betono gabalą jis atiduotų nenoriai. Bet jeigu energijos ištek- 
lių iš Saudo Arabijos, Kuveito, Jungtinių Arabų Emyratų ir 


* JAV pradėjo eksportuoti energijos išteklius jau 2016 m. 

Kataro daugiau nebereikės, kad Amerikoje degtų šviesa, o ke- 
liais važiuotų mašinos, JAV visuomenė ir Kongresas paklaus — 
o ką laivai ten veikia? Jeigu atsakymas bus „kontroliuoja Ira- 
na‘, to gali nebeužtekti diskusijai numaldyti. 

Kitur Viduriniuose Rytuose JAV politika trumpalaikėje 
perspektyvoje yra neleisti Iranui tapti pernelyg stipriam, kartu 
siekti vadinamojo „didžiojo sandorio“ - susitarimo dėl dauge- 
lio abi šalis skiriančių problemų - ir taip užbaigti tris su puse 
dešimtmečius trunkantį priešiškumą. Kai arabų valstybės įsi- 
velia į galimai dešimtmečius truksiančią kovą su ginkluotais 
islamistais, atrodo, kad Vašingtonas atsisako optimistinių idė- 
jų skatinti dzefersonisky demokratijų atsiradimą ir stengiasi 
susitelkti į bandymus suvaldyti padėtį, kartu desperatiškai mė- 
gindamas išvengti JAV kareivių batų žygiavimo per smėlį. 

Artimi santykiai su Izraeliu gali atvėsti, nors ir pamažu, 
tų vaikai labiau domėsis Lotynų Amerika ir Tolimaisiais Ry- 
tais negu mažyte šalimi pakrašty regiono, kuris nebėra gyvy- 
biškai svarbus Amerikos interesams. 

Politika Lotynų Amerikoje pirmiausia turės laiduoti, kad 
Panamos kanalas liktų atviras, reikės domėtis plaukimo per 
siūlomą Nikaragvos kanalą įkainiais ir stebėti Brazilijos kili- 
mą, jeigu kartais jai šautų į galvą idėjų apie įtaką Karibų jū- 
roje. Ekonomiškai JAV dėl įtakos taip pat varžysis su Kinija 
visoje Lotynų Amerikoje - bet tik Kuboje Vašingtonas pada- 
rys viską, kad dominuotų pokomunistinėje-pokastrinėje ero- 
je. Kubos atstumo nuo Floridos ir istorinių (tegul ir įvairaus 
pobūdžio) Kubos ir JAV santykių, turint omenyje Kinijos 
pragmatiškumą, turėtų pakakti, kad būtų nutiestas kelias JAV 
būti vyraujančia galia naujojoje Kuboje. Prezidento Obamos 

istorinis vizitas į salą 2016 m. pavasarį reiškė didžiulį poslinkį 
link šio tikslo. Jis yra pirmasis pareigas einantis JAV preziden- 
tas, nuvykęs į Havaną po Calvino Coolidge'o, apsilankiusio 
ten 1928 m. Buvęs Kubos vadovas Fidelis Castro niurnėjo dėl 
to, o valstybės kontroliuojama žiniasklaida pareigingai prane- 
šė apie jo neigiamas pastabas, bet neapleido jausmas, kad taip 
daroma tik tam, kad senukas būtų laimingas, - kolektyvinis 
sprendimas priimtas, prasidėjo nauja era. Amerikos artumas, 
galia ir Kubos kilmės amerikiečių skaičius per artimiausią de- 
šimtmetį turėtų sucementuoti šiuos naujus santykius. 

Amerika ne vienintelė valstybė, norinti Afrikos žemyno 
gamtos išteklių, bet daugiausia jų gauna Kinija. Kaip ir Vidu- 
riniuose Rytuose, JAV susidomėjusios stebės islamistų kovas 
Šiaurės Afrikoje, bet stengsis nejsivelti arčiau nei 30 000 pėdų 
virš Žemės. 

Amerikos eksperimentas kuriant valstybes už jūrų atrodo 
baigtas. 

Irake, Afganistane ir kitur JAV neįvertino mažųjų galių ir 
genčių mentaliteto bei jėgos. Amerikiečių pačių fizinio sau- 
gumo ir vienybės istorija nuvedė prie savo demokratinių ra- 
cionalistinių argumentų pervertinimo, o šie teigia, kad kom- 
promisas, sunkus darbas ir net balsavimas nugali atavistines 
ir giliai įsišaknijusias „kitų baimes, tegul jie bus sunitai, šii- 
tai, kurdai, arabai, musulmonai ar krikščionys. Jie manė, kad 
žmonės norės gyventi kartu, o iš tikrųjų daugelis nedrįso ir 
mieliau - dėl savo patirčių - linko gyventi atskirai. Tai liūdna 
išvada apie žmoniją, bet dažnai įvairiais istorijos laikotarpiais 
ir įvairiose vietose ji pasirodo esanti teisinga. Amerikiečių 
veiksmai nuo kunkuliuojančio puodo nukėlė dangtį, kuris lai- 
kinai slėpė šią tiesą. 

Tai nereiškia, kad amerikiečių politikai „naivūs“, kaip lin- 
kę tikėti kai kurie labiau pasipūtę europiečiai diplomatai, jie 
iš tikrųjų laikosi nuostatos, kad „tai galima padaryti“ ir „tai 
galima sutaisyti , kuri neišvengiamai ne visuomet veikia. 

Trisdešimt metų buvo madinga pranašauti apie neišven- 
giamą arba jau prasidėjusį JAV žlugimą. Tai nėra tiesa ir nebu- 
vo. Sėkmingiausia planetos šalis pradeda savarankiškai apsirū- 
pinti energija, ji lieka išskirtinė ekonominė galybė ir daugiau 
išleidžia kariniams moksliniams tyrimams, negu visos kitos 
NATO šalys kartu sudėtos skiria kariuomenei apskritai. Jos 
gyventojai nesensta kaip Europoje ir Japonijoje, o 2013 m. 
„Gallup“ tyrimas parodė, kad 25 procentai visų besitikinčių 
emigruoti žmonių nurodo JAV kaip pirmąjį savo pasirinkimą. 
Tais pačiais metais Šanchajaus universiteto ekspertai įvertino 
ir surikiavo dvidešimt geriausių pasaulio universitetų: septy- 
niolika iš jų įsikūrę JAV. 

Prūsų politikas Otto von Bismarckas daugiau nei prieš 
šimtmetį ištarė dviprasmišką sakinį: „Dievas ypač globoja 
girtuoklius, vaikus ir Jungtines Amerikos Valstijas.“ Atrodo, 
tai vis dar tiesa. 

AD IR KAIP TEN BŪTŲ, ŠIUOLAIKINIS PASAULIS KYLA IŠ 
Kis. Didžiosios Eurazijos žemės Vakarų priešaki- 
nis postas suteikė gyvybę Apšvietai, kuri atvedė į pramoninę 
revoliuciją, o iš to radosi tai, ką mes dabar matome aplinkui 
kiekvieną dieną. Dėl to galime dėkoti tai vietai, kurioje yra 
Europa, ar ją keikti. 

Klimatas, maitinamas Golfo srovės, palaimino regioną 
tinkamu kiekiu lietaus, kad būtų galima užauginti gausius der- 
lius, ir tinkama žeme, kad klestėtų javai. Tai atvėrė galimybes 
augti gyventojų skaičiui teritorijoje, kurios didžiojoje dalyje 
dirbti buvo galima visus metus, net vasaros karštyje. Žiema 
suteikia dar pranašumų, nes temperatūra pakankamai aukšta, 
kad būtų galima dirbti, bet ganėtinai šalta, kad sunyktų dau- 
guma bacilų, kurios iki šiol kamuoja didžiules kitas pasaulio 
dalis. 

Geri derliai reiškia perteklinį maistą, kurį galima parduoti, 
tai savo ruožtu sukuria prekybos centrus, o šie tampa mies- 
teliais. Tai taip pat leidžia žmonėms galvoti ne tik kaip prasi- 
manyti maisto, bet ir atkreipti dėmesį į idėjas ir technologijas. 

Vakarų Europoje nėra tikrų dykumų, užšalusi tundra yra 
vos keliose srityse tolimoje šiaurėje, žemės drebėjimai, ugni- 
kalnių išsiveržimai ir galingi potvyniai reti. Upės ilgos, jos 
teka lygumose, tinka laivybai, tiesiog sukurtos prekybai. Kai 
jos pasiekia įvairias jūras ir vandenynus, įteka į juos pakran- 
tėse, kur gausu natūralių uostų, - vakaruose, šiaurėje ir pie- 
tuose. 

Jeigu skaitote šias eilutes įkalinti pūgos Alpėse arba lauk- 
dami, kol atsitrauks Dunojaus potvynio vandenys, Europos 
geografinis palaiminimas gali neatrodyti toks akivaizdus, bet, 
palyginti su daugeliu vietų, ji yra palaiminta. Šie veiksniai lei- 

do europiečiams pirmiesiems sukurti pramonines nacionali- 
nes valstybes, o tai savo ruožtu vedė prie to, kad jie pirmieji 
pradėjo kariauti pramoniniu būdu. 

Jei paimsime Europą kaip visumą, pamatysime kalnus, 
upes ir slėnius, o tai paaiškina, kodėl čia tiek daug naciona- 
linių valstybių. Kitaip nei JAV, kuriose viena vyraujanti kalba 
ir kultūra greitai ir energingai skverbėsi vis toliau į vakarus, 
ir taip buvo sukurta milžiniška šalis, Europa tūkstantmečius 
augo organiškai ir išliko susiskaidžiusi į geografinius ir ling- 
vistinius regionus. | 

Įvairios Iberijos pusiasalio tautos, kurių plėtrą į šiaurę, pa- 
vyzdžiui, į Prancūziją, ribojo Pirėnai, pamažu per tūkstančius 
metų suartėjo ir suformavo Ispaniją ir Portugaliją - ir netgi 
Ispanija nėra visiškai vientisa šalis, turint galvoje, kad Katalo- 
nija vis garsiau prabyla apie savo nepriklausomybės troškimą. 
Prancūzija taip pat buvo suformuota natūralių barjerų - Pirė- 
nų, Alpių kalnų, Reino upės ir Atlanto vandenyno. 

Europos didžiosios upės nesusitinka (nebent paminėtu- 
me Savą, Belgrade įtekančią į Dunojų). Tai iš dalies paaiškina, 
kodėl tiek daug šalių gyvuoja sąlygiškai mažoje erdvėje. Ka- 
dangi upės nesusijungia, dauguma jų kai kur tampa sienomis, 
ir kiekviena iš jų yra pati ekonominės įtakos sfera, dėl to ant 
kiekvienos upės krantų išaugo bent po vieną didelį miesto 
tipo darinį, kai kurie iš jų vėliau tapo sostinėmis. 

Iliustracija gali būti antra pagal dydį Europos upė Duno- 
jus (1780 mylių ilgio). Ji išteka Vokietijos Švarcvaldo rajone 
ir teka į pietus iki Juodosios jūros. Iš viso Dunojaus baseinas 
apima aštuoniolika šalių ir pakeliui formuoja natūralias sie- 
nas, įskaitant Slovakijos ir Vengrijos, Kroatijos ir Serbijos, 
Serbijos ir Rumunijos, Rumunijos ir Bulgarijos. Daugiau nei 

Dunojaus baseinas iliustruoja A Europos teritorijos 
pranašumus: tarpusavyje besijungiančios upės lygumoje 
tapo natūraliomis sienomis ir laivybai puikiai tinkančiu 

transporto tinklu, paskatinusiu prekybą. 


prieš 2000 metų tai buvo viena iš Romos imperijos sienų, o 
tai padėjo upei viduramžiais tapti vienu iš didžiųjų prekybos 
kelių, prie kurio išaugo šiuolaikinės sostinės - Viena, Bratis- 
lava, Budapeštas ir Belgradas. Ji taip pat suformavo natūralią 
ribą tarp dviejų vėlesnių imperijų - Austrijos ir Vengrijos bei 
Osmanų. Kai šios traukėsi, scenoje vėl pasirodė tautos, ga- 
liausiai suformavusios nacionalines valstybes. Bet Dunojaus 
regiono geografija, ypač pietinėje dalyje, padeda paaiškinti, 
kodėl čia tiek daug mažų nacionalinių valstybių, palyginti su 
didesnėmis šalimis Rytų Europos lygumoje ir aplink ją. 

Keletą amžių šiaurinės Europos šalys buvo turtingesnės 
nei pietinės. Šiaurė anksčiau industrializavosi, jos ekonomika 
buvo sėkmingesnė. Kadangi daug šiaurinių šalių sudaro Vaka- 
rų Europos centrinę dalį, jų prekybinius ryšius buvo lengviau 
palaikyti, vienas turtingas kaimynas galėjo prekiauti su kitu — 
o, pavyzdžiui, ispanai, norėdami prekiauti, turėjo arba per- 
kopti Pirėnus, arba dairytis po ribotas Portugalijos ir Šiaurės 
Afrikos rinkas. 

Gyvuoja neįrodomų teorijų, kad katalikybės vyravimas 
pietuose juos stabdė, o protestantiška darbo etika stūmė šiau- 
rės šalis į didesnius aukščius. Kaskart, kai apsilankau Bavarijos 
Miuncheno mieste, mąstau apie šią teoriją, o kai vairuoju pro 
švytinčias BMW, „Allianz“ ir „Siemens“ būstinių šventyklas, 
turiu progą ja suabejoti. 34 procentai Vokietijos gyventojų 
yra katalikai, o pati Bavarija daugiausia katalikiška, bet bava- 
rų religiniai polinkiai neatrodo paveikę nei jų pažangos, nei 
jų griežtų reikalavimų, kad graikai dirbtų daugiau ir mokėtų 
daugiau mokesčių. 

Kontrastą tarp Šiaurės ir Pietų Europos taip pat bent iš da- 
lies galima priskirti faktui, kad pietuose yra mažiau pakrančių 
lygumų, tinkamų žemdirbystei, jie labiau kentėjo nuo sausrų 
ir gamtos katastrofų negu šiaurė, nors ir ne taip smarkiai, kaip 
kitos pasaulio vietos. Kaip matėme pirmame skyriuje, Rytų 
Europos lyguma yra nuo Prancūzijos iki Uralo kalnų Rusijoje 
besidriekiantis koridorius, iš šiaurės ribojamas Šiaurės ir Bal- 
tijos jūrų. Žemė leidžia turėti didelius dirbamųjų laukų plo- 
tus, o vandens keliai suteikia galimybę lengvai gabenti derlių 
ir kitas prekes. 

Iš visų šalių lygumoje Prancūzijos padėtis yra geriausia, 
ir tuo buvo galima pasinaudoti. Prancūzija yra vienintelė 

Europos šalis, kurią galima laikyti kartu ir šiaurės, ir pietų ga- 
lia. Ji turi didžiausią derlingos žemės plotą Vakarų Europoje, 
daugelis jos upių jungiasi viena su kita — viena teka į vaka- 
rus iki pat Atlanto (Sena), kita - į pietus iki Viduržemio jūros 
(Rona). Šie veiksniai kartu su sąlygiškai lygiomis vietovėmis 
lėmė atskirų regionų vienijimąsi ir galios centralizaciją - ypač 
nuo Napoleono laikų. 

Bet į pietus ir vakarus daug šalių lieka antroje Europos galių 
pakopoje, iš dalies dėl savo geografinės padėties. Pavyzdžiui, 
Italijos pietūs vis dar gerokai atsilieka nuo šiaurės savo išsivys- 
tymu, ir nors nuo 1871 m. šalis buvo suvienyta (įskaitant Ve- 
neciją ir Romą), atotrūkio tarp pietų ir šiaurės įtampos dabar 
yra didesnės negu kada nors nuo Antrojo pasaulinio karo lai- 
kų. Šiaurės sunkioji pramonė, turizmas ir finansų centrai seniai 
reiškia, kad ten aukštesni pragyvenimo standartai, o tai veda 
į formavimąsi politinių partijų, kurios agituoja už valstybinių 
subsidijų pietums nutraukimą ar net atsiskyrimą nuo jų. 

Ispanija taip pat vargsta dėl savo geografijos — ir visuomet 
vargo. Jos siaurose pakrančių lygumose žemė prasta, o prieiti 
prie rinkos jos viduje kliudo trumpos upės ir Centrinė Me- 
seta, plokščiakalnis, apsuptas kalnagūbrių, kai kurie ją ker- 
ta. Prekybai su Vakarų Europa dar labiau trukdo Pirėnai, o 
visos rinkos į pietus, kitapus Viduržemio jūros, yra besivys- 
tančiose šalyse, kur žmonių pajamos ribotos. Ispanija atsiliko 
po Antrojo pasaulinio karo, kai dėl Franco diktatūros buvo 
užšaldyti jos politiniai santykiai su šiuolaikinės Europos dau- 
guma. Franco mirė 1975 m., naujoji demokratinė Ispanija 
prisijungė prie ES 1986 m. Apie 1990-uosius ji ėmė prisivyti 
likusią Vakarų Europą, bet jai būdingi geografiniai trūkumai ir 
finansinis silpnumas ir toliau ją stabdo, išryškėjo ir per didelio 

išlaidavimo bei prastos centrinės fiskalinės kontrolės proble- 
mos. Ji buvo tarp šalių, kurioms 2008 m. ekonomikos krizė 
pakenkė labiausiai. 

Panašiai kenčia Graikija. Dauguma Graikijos pakrančių 
yra stačios uolos, ji turi nedaug pakrančių lygumų, tinkamų 
žemdirbystei. Šalies gilumoje - dar daugiau stačių uolų, upių, 
kuriomis neįmanoma laivyba, ir mažai plačių, derlingų slėnių. 
Dirbamoji žemė čia labai gera, problema ta, kad jos perne- 
lyg mažai, kad Graikija taptų didesne žemės ūkio produkcijos 
eksportuotoja arba galėtų sukurti daugiau nei saujelę didesnių 
miesto zonų su išsilavinusiais, įgudusiais ir technologiškai pa- 
žangiais gyventojais. Jos būklę dar labiau sunkina geografinė 
padėtis - Atėnai įsikūrę pačiame pusiasalio pakraštyje, beveik 
atkirsti nuo prekybos sausuma su Europa. Graikija priklauso 
nuo Egėjo jūros, tik taip prieina prie jūrų prekybos regione, 
bet už jūros - Turkija, didžiulis galimas priešas. Graikija ke- 
lis kartus kariavo su Turkija devyniolikto amžiaus pabaigoje 
ir dvidešimto pradžioje, o ir šiais laikais gynybai išleidžia di- 
džiulį kiekį eurų, kurių neturi. 

Vidinė pusiasalio dalis apsaugota kalnų, bet Graikijai dar 
priklauso apie 1400 salų (6000, jeigu priskaičiuosime įvairias 
Egėjo jūroje kyšančias uolas), iš jų apie 200 yra gyvenamos. 
Reikia padoraus laivyno vien patruliuoti šią teritoriją, ką jau 
kalbėti apie pakankamai galingą, kuris galėtų atremti bet kokį 
bandymą jas užimti. Rezultatas - didžiulės karinės išlaidos, 
kurių Graikija negali sau leisti. Šaltojo karo metais amerikie- 
čiai ir kiek mažiau britai mielai laiduodavo kai kuriuos kari- 
nius graikų įsipareigojimus, kad laikytų Sovietų Sąjungą to- 
liau nuo Egėjo ir Viduržemio jūros. Kai Šaltasis karas baigėsi, 
baigėsi ir čekiai. Bet Graikija ir toliau leido pinigus. 

Šio istorinio atotrūkio poveikis tebejuntamas iki šių dienų 
ir ypač po 2008 m. Europą ištikusio finansų kracho ir ideolo- 
ginio skilimo euro zonoje. 2012 m., kai Europa ėmė Graikiją 
gelbėti finansiškai ir pareikalavo griežto taupymo priemonių, 
kad šalis išliktų gyvybinga ir euro zonoje, geografinis pasida- 
lijimas labai greitai tapo akivaizdus. Donorės ir reikalautojos 
buvo šiaurės šalys, gavėjos ir prašytojos - daugiausia pietinės. 
Ilgai neužtruko, kol Vokietijos gyventojai ėmė piktintis, kad 
jie dirba iki šešiasdešimt penkerių ir moka mokesčius, kurie 
plaukia į Graikiją, kad ten žmonės galėtų išeiti į pensiją pen- 
kiasdešimt penkerių. Tuomet jie paklausė - kodėl? O atsaky- 
mas - „paremti varge ar nelaimėje - buvo nepatenkinamas. 

Vokiečiai vadovavo įvestoms griežto taupymo priemo- 
nėms, graikai ėmėsi atkirčio. Pavyzdžiui, Vokietijos finansų 
ministras Wolfgangas Schauble pakomentavo, jog jis „dar nėra 
tikras, kad visos partijos Graikijoje suvokia savo atsakomybę 
dėl sudėtingos padėties, kurioje atsidūrė jų šalis“. Į tai Graikijo- 
je prezidentas Karolos Papoulias, kovojęs prieš nacius, atsakė: 
„Aš negaliu sutikti, kai ponas Schauble įžeidinėja mano šalį... 
Kas toks yra ponas Schauble, kad įžeidinėtų Graikiją? Kas yra 
olandai? Kas tokie suomiai?“ Jis taip pat akivaizdžiai priminė 
Antrąjį pasaulinį karą: „Mes visuomet didžiavomės tuo, kad 
gynėme ne tik savo laisvę, ne tik savo šalį, bet ir Europos laisvę 
taip pat.” Netrukus į paviršių išniro stereotipai apie išlaidžius ir 
tingius pietiečius ir rūpestingus, darbščius šiauriečius, o graikų 
žiniasklaida nuolat ir aštriai priminė Vokietijos praeitį, taip pat 
ir priklijuodama Hitlerio ūsus ant kanclerės Merkel nuotrau- 
kos pirmajame laikraščio puslapyje. 

Graikijos mokesčių mokėtojai - kurių nepakanka, kad 
būtų palaikoma šalies ekonomika, - turi visiškai kitą požiūrį 

ir klausia: „Kodėl vokiečiai turėtų mums diktuoti, kai jie gau- 
na iš euro naudos daugiau negu bet kas kitas?“ Graikijoje ir 
kitur griežtos šiaurės įvestos taupymo priemonės suvokiamos 
kaip suvereniteto puolimas. 

„Europos šeimos“ pastate pasirodė įtrūkių. Vakarų Euro- 
pos periferijoje finansų krizė paliko Graikiją kaip pusiau at- 
sietą narę, rytuose taip pat ryškėja konfliktas. Jeigu pastarųjų 
septyniasdešimties metų taika - tikras nukrypimas nuo nor- 
mos - turėtų tęstis ir šiame šimtmetyje, taikai reikės meilės, 
rūpesčio ir dėmesio. | 

Po Antrojo pasaulinio karo gimusios kartos užaugo suvok- 
damos taiką kaip normą, ir dabartinės kartos europiečiams 
sunku patikėti, kad galėtų būti kitaip. Karai dabar atrodo kaž- 
kas, kas nutinka kur nors kitur ar praeityje, - blogiausiu atveju 
su jais susiduria Europos „periferija. Dviejų karų trauma, po 
kurios truko septyni dešimtmečiai taikos, o dar ir Sovietų Sa- 
jungos griuvimas įtikino daugelį žmonių, kad Vakarų Europa 
yra „pokonfliktinis“ regionas. 

Yra priežasčių tikėti, kad tai gali likti tiesa ateityje, bet ga- 
limi konflikto šaltiniai kunkuliuoja po paviršiumi, ir įtampos 
tarp europiečių ir rusų gali baigtis konfrontacija. Pavyzdžiui, 
istorija persekioja Lenkijos užsienio politiką, nors šalis dabar 
gyvena taikoje, yra sėkminga ir viena iš didesnių ES valstybių, 
turinti 38 milijonus gyventojų. Tai ir fiziškai viena iš didesnių 
narių, o jos ekonomika išnirus iš po geležinės uždangos pa- 
dvigubėjo, bet ji vis dar žvelgia į praeitį norėdama apsaugoti 
savo ateitį. 

Rytų Europos lygumos koridorius siauriausias tarp Len- 
kijos Baltijos jūros pakrantės ir Karpatų kalnų pradžios pie- 
tuose. Būtent čia, Rusijos kariškių požiūriu, gali būti įkurta 

geriausia gynybinė linija arba, žvelgiant iš galimo užpuoliko 
žiūros taško, vieta, kur jo pajėgos galėtų būti sutelktos prieš 
jam veržiantis Rusijos link. 

Lenkai yra matę abu variantus, kai kariuomenės žygiavo 
ir į vieną, ir į kitą pusę per šalį, dažnai keisdamos sienas. Jei- 
gu paimsite „Ihe Times Atlas of European History“ („Times 
Europos istorijos atlasas“) ir greitai perversite puslapius, lyg 
tai būtų vaikiška paveikslėlių knygutė, pamatysite Lenkiją 
pasirodančią apie 1000 m., paskui nuolat keičiančią formą, 
pradingstančią ir vėl pasirodančią, kol dvidešimto amžiaus 
pabaigoje ji įgauna savo dabartinę formą. 

Vokietijos ir Rusijos padėtis, pridėjus lenkų istorinę patir- 
tį su šiomis dviem šalimis, nepaverčia nė vienos iš jų natūralia 
Varšuvos sąjungininke. Kaip ir Prancūzija, Lenkija nori, kad 
Vokietija liktų užrakinta ES ir NATO, o ne tokios jau senos 
baimės, susijusios su Rusija, vėl išryškėjo kilus krizei Ukrai- 
noje. Šimtmečiais lenkai matė, kaip Rusijos banga užplūsta 
juos ir atsitraukia. Kai atėjo Sovietų (rusų) imperijos pabai- 
ga ir banga atsitraukė, teliko viena kryptis, kuria šalis galėjo 
judėti. 

Lenkijos santykiai su Didžiąja Britanija, kaip atsvara Vo- 
kietijai Europos Sąjungoje, yra gana geri nepaisant 1939 m. 
išdavystės: Didžioji Britanija ir Prancūzija pasirašė sutartį, ga- 
rantavusią pagalbą Lenkijai, jeigu šią užpultų Vokietija. Kai 
Lenkija buvo užpulta, atsakymas į žaibo karą (Blickrieg) buvo 
sėdėjimo karas (Sitzkrieg) - kol Lenkija buvo ryjama, abi są- 
jungininkės tupėjo už Maginot linijos Prancūzijoje. Kad ir 
kaip būtų, santykiai su Jungtine Karalyste išliko glaudūs, nors 
pagrindinis sąjungininkas, su kuriuo norėjo užmegzti ryšius 
1989 m. naujai išsivadavusi Lenkija, buvo Jungtinės Valstijos. 

Amerikiečiai priėmė lenkus, o lenkai amerikiečius: ir vie- 
ni, ir kiti - turėdami galvoje rusus. 1999 m. Lenkija prisijungė 
prie NATO, taip išplėsdama Aljanso įtaką 400 mylių arčiau 
Maskvos. Tuomet dar kelios buvusios Varšuvos sutarties ša- 
lys taip pat jau buvo Aljanso narės, ir 1999 m. Maskva bejė- 
giškai stebėjo, kaip NATO pradėjo karą su jos sąjungininke 
Serbija. Dešimtajame dešimtmetyje Rusija nepajėgė atsikirs- 
ti, bet po Jelcino chaoso metų į priekį žengė Putinas ir ėmė 
sukti viską atgal. 

Geriausiai žinoma Henry Kissingeriui priskiriama citata 
aštuntajame dešimtmetyje skambėjo taip: „Jeigu aš norėčiau 
paskambinti į Europa - kur skambinti?“ Lenkai klausimą pa- 
tobulino: „Jeigu rusai gąsdins, mums skambinti į Briuselį ar į 
Vašingtoną?“ Atsakymą jie žino. 

Balkanų šalys taip pat yra vėl nepriklausomos nuo impe- 
rijų. Kalnuota teritorija lėmė, kad regione susikūrė tiek daug 
mažų valstybių, ir tai viena iš priežasčių, neleidusių joms in- 
tegruotis, - kad ir kaip stengėsi eksperimentinė pietinių slavų 
sąjunga, kitaip žinoma kaip Jugoslavija. 

Pasibaigus dešimtojo dešimtmečio tarpusavio karams, 
dauguma buvusios Jugoslavijos šalių žvelgia vakarų pusėn, 
bet Serbijoje, kurioje vyrauja stačiatikybė, gyventojai slavai, 
rytų trauka lieka stipri. Rusija, kuri dar neatleido Vakarų vals- 
tybėms Serbijos bombardavimo 1999 m. ir Kosovo atsisky- 
rimo, vis dar bando įsukti Serbiją į savo orbitą pasinaudoda- 
ma kalbos, etninės kultūros, religijos ir energetikos sandorių 
trauka. 

Garsus Bismarcko posakis, kad didelis karas bus įžiebtas 
„kokios nors prakeiktos kvailystės Balkanuose, išsipildė. Re- 
gionas dabar yra ekonominio ir diplomatinio mūšio laukas, 

kuriame dėl įtakos varžosi ES, NATO, turkai ir rusai. Alba- 
nija, Bulgarija, Kroatija ir Rumunija pasirinko būti NATO 
sudėtyje. Šios šalys, išskyrus Albaniją, įstojo ir į ES, kaip ir 
Slovėnija. 

Įtampos siekia ir šiaurę — Skandinaviją. Danija jau yra 
NATO narė, o pastarasis Rusijos atgijimas sukėlė diskusijas 
Švedijoje, ar ne laikas po dviejų šimtmečių atsisakyti neutra- 
lumo politikos ir prisijungti prie Aljanso. 2013 m. rusų lėktu- 
vai nakties vidury treniravosi bombarduoti Švediją. Švedijos 
gynybos sistemos pasirodė apsnūdusios ir nesugebėjo perim- 
ti jokių lėktuvų, Danijos karinės oro pajėgos perėmė dangaus 
apsaugą ir nuginė rusus šalin. Vis dėlto dauguma švedų vis dar 
pasisako prieš narystę NATO, bet diskusijos tęsiasi, paskatin- 
tos Maskvos pranešimo, kad ji bus priversta „atsakyti, jeigu 
Švedija ar Suomija ketintų prisijungti prie Aljanso. 

ES ir NATO šalys privalo veikti vieningu frontu pasitikda- 
mos šiuos iššūkius, bet tai bus neįmanoma, kol pagrindinė są- 
saja ES liks nepakitusi - sąsaja tarp Prancūzijos ir Vokietijos. 

Kaip matėme, Prancūzijos vieta buvo geriausia pasinaudo- 
ti Europos klimatu, prekybos keliais ir natūraliomis sienomis. 
Ji iš dalies apsaugota, išimtis yra viena sritis - šiaurės rytuose, 
ten, kur Rytų Europos lyguma pereina į dabartinę Vokietiją. 
Kol Vokietija nebuvo vieninga šalis, tai neatrodė problema. 
Prancūzija buvo gerokai nutolusi nuo Rusijos, toli nuo mon- 
golų ordų, nuo Anglijos ją skyrė Lamanšo sąsiauris, o visa tai 
reiškė, kad visavertei invazijai ir visiškai okupacijai tikriausiai 
buvo galima atsispirti. Išties Prancūzija buvo išskirtinė galia 
žemyne: ji galėjo savo galią projektuoti net iki Maskvos vartų. 

Bet tuomet Vokietija susivienijo. 

Ji darė tai jau kurį laiką. Vokietijos „idėja“ gyvavo šimt- 

mečius: Rytų frankų žemės, kurios dešimtame amžiuje tapo 
Šventąja Romos imperija, kartais buvo vadinamos „vokieti- 
jomis‘, iš viso čia buvo iki 500 vokiečių mini karalysčių. Kai 
grese iš 39 valstybėlių susikūrė Vokietijos konfederacija. Tai 
savo ruožtu vedė į Šiaurės Vokietijos konfederaciją ir į Vokie- 
tijos suvienijimą 1871 m. po Prancūzijos ir Vokietijos karo, 
kai pergalinga vokiečių kariuomenė okupavo Paryžių. Dabar 
prie savo sienos Prancūzija turėjo geografiškai didesnę kai- 
mynę, turinčią panašiai gyventojų, bet labiau industrializuotą 
ir gerokai greičiau augančią. 

Po Vokietijos pergalės apie suvienijimą buvo paskelbta 
Versalio rūmuose netoli Paryžiaus. Silpnoji vieta prancūzų 
gynyboje, Rytų Europos lyguma, buvo pralaužta. Tai bus pa- 
daryta dar du kartus per kitus septyniasdešimt metų, o tuo- 
met, kad neutralizuotų grėsmę iš rytų, Prancūzija atsisakys 
karybos ir ims taikyti diplomatiją. 

Vokietija visuomet turėjo didesnių geografinių problemų 
negu Prancūzija. Rytų Europos lygumos platybės suteikė jai 
dvi priežastis baimintis: vakaruose vokiečiai matė savo seniai 
suvienytą ir galingą kaimynę Prancūziją, o rytuose — milžiniš- 
ką Rusijos lokį. Vokiečių didžiausia baimė buvo abiejų galių 
puolimas per lygumų koridorius vienu metu. Mes niekada 
nesužinosime, ar taip galėjo nutikti, bet pati to baimė sukėlė 
katastrofiškų padarinių. 

Prancūzija bijojo Vokietijos, Vokietija bijojo Prancūzijos, 
o kai Prancūzija 1907 m. sudarė su Rusija ir Didžiąja Britanija 
Antantės sąjungą, Vokietija bijojo visų trijų. Čia prisidėjo dar 
vienas dėmuo - kad Didžiosios Britanijos karinis laivynas gali 
bet kuriuo pasirinktu metu blokuoti Vokietijos prieigą prie 

Šiaurės jūros ir Atlanto. Du kartus ji nusprendė pirma pulti 
Prancūziją. 

Vokietijos geografinės padėties ir karingumo dilema tapo 
žinoma kaip „Vokiečių klausimas“. Po Antrojo pasaulinio karo 
siaubo, o iš tikrųjų po karų šimtmečių atsakymas buvo priimti 
Europos žemėse vieną neįveikiamą galią — JAV, šios sukūrė 
NATO, o tai pastūmėjo kurti Europos Sąjungą. Išsekinti karo, 
saugumą „garantuojant“ amerikiečių kariškiams, europiečiai 
pradėjo stulbinamą eksperimentą. Jie buvo paprašyti pasiti- 
kėti vienas kitu. 

Europos Sąjunga buvo sukurta taip, kad Prancūzija ir Vo- 
kietija galėtų apkabinti viena kitą taip stipriai meilės glėbyje, 
kad nė viena iš jų neturėtų laisvos rankos, kuria galėtų smogti 
kitai. Tai suveikė puikiai ir sukūrė didžiulę geografinę erdvę, 
kurioje dabar sutelkta didžiausia pasaulio ekonomika. 

Ypač naudinga tai buvo Vokietijai, 1945 m. ji pakilo iš 
pelenų ir pasinaudojo geografijos ypatybėmis, kurių kitados 
bijojo. Ji tapo didžiausia Europos gamintoja. Užuot per lygu- 
mas siuntusi kariuomenes, ji siuntė prekes su prestižine etike- 
te „Pagaminta Vokietijoje“, šios prekės plaukė Reinu ir Elbe, 
greitkeliais plūdo į Europą ir pasaulį, į šiaurę, pietus, vakarus 
ir - nuo 1990 m. vis daugiau - į rytus. 

Kad ir kaip ten būtų, tai, kas 1951 m. prasidėjo kaip šešių 
valstybių Europos anglių ir plieno bendrija, tapo dvidešimt 
aštuonių valstybių Europos Sąjunga, o jos ideologinė esmė 
buvo „vis artimesnė sąjunga“. Po pirmosios didelės Sąjungai 
smogusios finansų krizės ši ideologija atsidūrė ant netvirto 
pagrindo, o siejančios gijos apšiuro. ES viduje esama ženklų, 
kad, kaip tai įvardija geopolitikos tyrėjas Robertas Kaplanas, 
„geografija keršija“. 

Vis glaudesnė sąjunga vedė (devyniolikai iš dvidešimt aš- 
tuonių šalių) prie vieningos valiutos — euro. Visos dvidešimt 
aštuonios narės, išskyrus Daniją, Švediją ir Jungtinę Karalystę, 
siekia prisijungti prie jos, jei atitiks kriterijus ir kai juos atitiks. 
Dabar jau aišku (ir kai kuriems buvo aišku tuo metu), kad ją 
įvedant 1999 m. daugelis prisijungusių šalių buvo paprasčiau- 
siai nepasirengusios. 

1999 m. ne viena šalis į naujai apibrėžtus santykius ėjo 
„plačiai užmerktomis akimis“. Buvo numatyta, kad jų visų 
skolos lygis, nedarbas ir infliacija svyruos tam tikrose ribose. 
Problema, kad kai kurios, ypač Graikija, klastojo ataskaitas. 
Dauguma ekspertų tai žinojo, bet kadangi euras yra ne tik va- 
liuta, o ir ideologija, narės prisimerkė. 

Euro zonos šalys sutarė būti ekonomiškai susijusios, kaip 
pabrėžia Graikija, „varge ir nelaimėje“, bet kai 2008 m. smogė 
ekonomikos krizė, turtingesnės šalys turėjo gelbėti varginges- 
nes, ir įsižiebė bjaurus šeimos ginčas. Partneriai mėto vienas į 
kitą lėkštes dar ir šiandien. 

Euro krizė ir platesnės ekonomikos problemos atskleidė 
įtrūkius Europos namuose (ypač pagal senąją šiaurės ir pietų 
skirties sprūdžio liniją). Svajonė apie vis artimesnę sąjungą 
atrodo įšaldyta, galbūt net gręžiamasi atgal. Jeigu taip ir nu- 
tiktų, Vokietijos klausimas gali sugrįžti. Žvelgiant iš septynių 
dešimtmečių taikos perspektyvos, tai gali kelti nerimą, o Vo- 
kietija yra tarp taikiausių ir demokratiškiausių Europos šei- 
mos narių, bet žiūrint iš septynių šimtmečių Europos karų 
perspektyvos ir to negalima atmesti. 

Vokietija pasiryžusi likti gera europiete. Vokiečiai instink- 
tyviai žino, kad jeigu Europos Sąjunga subyrėtų, senosios Vo- 
kietijos baimės išnirs iš naujo, ypač dėl to, jog dabar ji daugiau- 

sia gyventojų turinti ir turtingiausia Europos valstybė - čia 
gyvena 82 milijonai žmonių, tai ketvirta pagal dydį pasaulio 
ekonomika. Žlugusi Europos Sąjunga pakenktų Vokietijai ir 
ekonomiškai: trečia pasaulio prekių eksportuotoja nenorėtų 
išvysti, kaip jai artimiausia rinka sukapojama į gabalus pro- 
tekcionizmo. 

Nors Vokietijos valstybei mažiau nei 150 metų, dabar ji 
nepakeičiama Europos jėga. Ekonomikoje ji nepralenkiama, 
ji kalba ramiai, bet turi didžiulę euro formos lazdą, ir žemy- 
nas klauso. Bet pasaulinėje užsienio politikoje ji tiesiog tyliai 
šnabžda, o kartais nekalba iš viso ir bjaurisi lazdomis. 

Antrojo pasaulinio karo šešėlis vis dar kybo virš Vokieti- 
jos. Amerikiečiai ir galiausiai Vakarų europiečiai mielai būtų 
priėmę Vokietijos naują ginklavimąsi dėl sovietų grėsmės, bet 
ji ginklavosi beveik nenoriai ir buvo nelikusi naudoti savo ka- 
rinės galios. Ji atliko statisto vaidmenį Kosove ir Afganistane, 
pasirinko nesikišti į Libijos konfliktą. 

Jos rimčiausias diplomatinis įsikišimas į ne ekonomikos 
krizę — Ukraina, o tai mums daug pasako, į kurią pusę Vokie- 
tija dabar žvelgia. Vokiečiai buvo įsitraukę į machinacijas, dėl 
kurių 2014 m. buvo nuverstas Ukrainos prezidentas Viktoras 
Janukovyčius, ji buvo aštriai kritiška, kai Rusija po to aneksa- 
vo Krymą. Bet, turėdamas galvoje dujotiekius, Berlynas linkęs 
būti pastebimai santūresnis kritikuodamas ir palaikydamas 
sankcijas nei, pavyzdžiui, gerokai mažiau nuo Rusijos energi- 
jos išteklių priklausanti Jungtinė Karalystė. Per ES ir NATO 
Vokietija yra išmetusi inkarą Vakarų Europoje, bet audroje 
inkarai gali išsprūsti, o Berlyno geografinė padėtis tokia, kad 
prireikus jis gali perkelti dėmesį į rytus ir nukalti gerokai arti- 
mesnius ryšius su Maskva. 

Visas šias žemyno machinacijas nuo Atlanto pakrančių 
stebi Jungtinė Karalystė, kartais jaučiama žemyno teritori- 
joje, kartais esanti „nuostabioje izoliacijoje“, visuomet labai 
linkusi veikti, kad didesnės galios nei ji Europoje neatsirastų. 
Tai dabar galioja Europos Sąjungos diplomatijos kabinetuo- 
se taip pat, kaip ir Azenkūro, Vaterlo ar Balaklavos mūšių lau- 
kuose. 

Kai gali, Jungtinė Karalystė prasibrauna į didžiosios pran- 
cūzų ir vokiečių sąjungos Europos Sąjungoje tarpą, kai tai ne- 
pavyksta, ieško sąjungų su kitomis, mažesnėmis valstybėmis 
narėmis, kad sukauptų pakankamai balsų ir galėtų mesti iššū- 
kį politikai, su kuria nesutinka. 

Geografiškai britai įsikūrę puikioje vietoje. Gera dirbamo- 
ji žemė, padorios upės, nuostabi prieiga prie jūrų ir jų žuvų 
išteklių, ganėtinai arti Europos žemyno, kad būtų galima pre- 
kiauti, ir vis dėlto saugu, nes gyvenama saloje, - buvo laikų, 
kai Jungtinė Karalystė dėkojo savo geografijai karams ir revo- 
liucijoms niokojant jos kaimynus. 

Britų praradimų ir patirčių pasauliniuose karuose negali- 
ma nuvertinti, bet visa tai labai menka, palyginti su tuo, kas 
vyko žemyninėje Europoje dvidešimtame amžiuje ir iš esmės 
prieš jį. Britai nežino, ką reiškia gyventi su istorine kolektyvi- 
ne atmintimi apie dažnus įsiveržimus ir sienų permainas. 

Gyvuoja teorija, kad sąlygiškas Jungtinės Karalystės sau- 
gumas per pastaruosius kelis šimtus metų yra priežastis, dėl 
kurios ji patyrė daugiau laisvės ir mažiau despotijos negu vals- 
tybės anapus sąsiaurio. Teorija teigia, kad čia buvo mažesnis 
„stiprių vyrų“ ar diktatorių poreikis ir pradedant „Magna Car- 
ta“ (1215 m.) bei Oksfordo nuostatais (1258 m.) buvo eina- 
ma į demokratijos formas gerokai anksčiau nei kitose šalyse. 

Tai puiki tema pokalbiui, bet niekas neįrodoma. Nepa- 
neigiama, kad vanduo aplink salą, medžiai saloje, kurie leido 
pastatyti didelį karinį laivyną, ir ekonominės sąlygos, suža- 
dinusios pramoninę revoliuciją, - visa tai suteikė galimybę 
Didžiajai Britanijai kontroliuoti pasaulinę imperiją. Didžioji 
Britanija gali būti didžiausia sala Europoje, bet tai nėra didelė 
šalis. Jos plėtra per visą gaublį aštuonioliktame, devyniolikta- 
me ir dvidešimtame amžiuje yra nuostabi, nors jos statusas 
nuo to laiko ir smuktelėjo. 

Geografinė padėtis jai vis dar suteikia strateginių pra- 
našumų, iš kurių vienas yra GIJK (Grenlandija, Islandija ir 
Jungtinė Karalystė) plyšys. Tai pasaulio jūrų linijų springimo 
taškas — gal nėra tiek svarbus, kiek Hormūzo ar Malakos sa- 
siauris, bet tradiciškai jis suteikdavo Jungtinei Karalystei pra- 
našumo Šiaurės Atlante. Alternatyvus kelias Šiaurės Europos 
kariniams laivynams (įskaitant Belgijos, Olandijos ir Prancū- 
zijos) pasiekti Atlanto vandenyną yra per Lamanšo sąsiaurį, 
bet šis yra siauras — vos 20 mylių prie Doverio - ir labai gerai 
ginamas. Bet koks rusų karo laivas, atplaukiantis iš Arkties, 
taip pat turėtų praplaukti pro GIJK pakeliui į Atlantą. 

Šis strateginis pranašumas sumažėjo, sumenkus Karališ- 
kojo karinio laivyno vaidmeniui ir galiai, bet karo atveju jis vėl 
būtų naudingas Jungtinei Karalystei. GIJK yra viena iš dauge- 
lio priežasčių, dėl ko Londonas supanikavo 2014 m., kai kurį 
laiką balsavimas dėl Škotijos nepriklausomybės atrodė būsiąs 
„taip“. Galios praradimas Šiaurės jūroje ir Šiaurės Atlante būtų 
buvęs strateginis smūgis ir esminė jranta dar likusiame Jungti- 
nės Karalystės prestiže. 

Britai dabar teturi kolektyvinę didybės atmintį. Ši atmintis 
įtikina daugelį žmonių saloje, kad jeigu ką nors reikia pasauly- 

je padaryti, Didžioji Britanija turėtų būti tarp šalių, kurios tai 
padaro. Britai lieka Europoje ir kartu ne joje, tą problemą dar 
reikės išspręsti. 

Prabėgus keturiasdešimt metų po prisijungimo prie ES, 
britai nusprendė surengti referendumą, ar likti jos dalimi. Du 
pagrindiniai klausimai, kurie privertė britus spraustis pro iš- 
ėjimo duris, yra susiję: suverenitetas ir imigracija. Antieuro- 
pinės nuomonės, remiamos ir kai kurių abejojančiųjų dėl ES, 
pakaitinamos ES priimamų įstatymų kiekio ir pobūdžio, ku- 
rių Jungtinė Karalystė, vykdydama narystės sutartį, turi laiky- 
tis. Pavyzdžiui, pasirodo skambių antraščių apie užsieniečius 
nusikaltėlius, nuteistus dėl sunkių nusikaltimų Jungtinėje Ka- 
ralystėje, kurie negali būti deportuoti dėl europinės Žmogaus 
teisių konvencijos. 

Tuo pat metu iš Vidurinių Rytų ir Afrikos atvykstančių 
ekonominių migrantų ir pabėgėlių banga taip pat žadina an- 
tieuropietiškus jausmus, nes daugelis iš šių migrantų nori 
pasiekti Britaniją, ir tikima, kad kitos ES šalys, per kurias jie 
vyksta, skatina tai daryti. 

Nusistatymas prieš imigrantus visada kyla ekonomikos 
recesijos, tokios, dėl kurios neseniai kentėjo Europa, laikais, 
jos efektas buvo matyti visame žemyne ir lėmė radikalių de- 
šiniųjų partijų iškilimą, visos jos kovoja prieš internacionaliz- 
mą ir taip silpnina ES audinį. 

Akivaizdų pavyzdį matėme 2016 m. pradžioje, kai pir- 
mąkart per pusę amžiaus Švedija pradėjo tikrinti keleivių iš 
Danijos dokumentus. Tai buvo tiesioginis atsakas į pabėgėlių 
ir migrantų, plaukiančių į Šiaurės Europą iš platesnių Viduri- 
nių Rytų, bangas ir į „Islamo valstybės“ išpuolius Paryžiuje 
2015 m. lapkritį. ES Šengeno zonos, besienės teritorijos, su- 

darytos iš dvidešimt šešių šalių, idėja patyrė kelis smarkius 
smūgius, kai įvairios šalys įvairiu metu dėl saugumo įvedė pa- 
sienio kontrolę. Baimindamasi tapti butelio kakliuku, Danija 
ėmė tikrinti atvykėlius iš Vokietijos. Visa tai didina sąnaudas, 
apsunkina keliones ir yra fizinis bei idėjinis „vis glaudesnės są- 
jungos“ puolimas. Kai pasigirdo raginimų sumažinti imigraci- 
jos lygį, kai kurie analitikai prakalbo apie „Europos tvirtovę“, 
bet jie nepastebi fakto, kad yra ir slinktis link „nacionalinės 
valstybės tvirtovės“. 

Europos tradicinė baltųjų populiacija žyla. Gyventojų 
skaičiaus prognozė primena apverstą piramidę - vis daugėja 
vyresnio amžiaus žmonių viršūnėje ir vis mažiau jaunesnių 
žmonių apačioje, kurie rūpintųsi jais ar mokėtų mokesčius. 
Žinoma, tokios pranašystės nė kiek nesusilpnino antiimigran- 
tiškų jausmų tarp tų, kurie anksčiau buvo vietos gyventojai, 
kovojantys su sparčiomis permainomis pasaulyje, kuriame 
užaugo. 

Šios demografinės permainos savo ruožtu veikia naciona- 
linių valstybių užsienio politiką, ypač arčiau Vidurinių Rytų. 
Kai kalbama, pavyzdžiui, apie Irako karą ar Izraelio ir Palesti- 
nos konfliktą, daugelis Europos vyriausybių formuluodamos 
politiką turi bent jau atsižvelgti į savo piliečių musulmonų 
jausmus. 

Europos šalių ypatybės ir vietinės socialinės normos taip 
pat yra paveiktos. Ginčams apie moterų teises ir moterų šy- 
dus, įstatymams apie šventvagystes, kalboms apie žodžio 
laisvę ir daugeliui kitų klausimų nemažą įtaką daro didžiulis 
kiekis musulmonų, gyvenančių Europos miestuose. Voltai- 
reo teiginys, kad jis iki mirties gintų kito asmens teisę sakyti 
bet ką, tegul tai būtų ir įžeidimas, kitados buvo priimamas 

kaip įprastas. Dabar, nors daug žmonių buvo nužudyta dėl to, 
kad tai, ką jie sakė, buvo įžeidžiama, diskusija pasislinko. Nėra 
neįprasta girdėti, kad galbūt religiniai įžeidimai turėtų būti 
ribojami, galbūt net laikomi neteisėtais. 

Nors anksčiau liberalai būtų buvę visiškai uz Voltaire’, 
dabar jie yra tik reliatyvizmo šešėlis. Prancūzų satyrinio žur- 
nalo „Charlie Hebdo“ žurnalistų žudynės 2015 m. susilaukė 
visuotinio pasmerkimo ir pasibjaurėjimo, bet kai kur liberalus 
pasmerkimas buvo sumišęs su „bet galbūt satyrikai nuėjo per 
toli“. Tai kažkas nauja šiuolaikinei Europai ir dalis jos kultūri- 
nių karų susiję su požiūriu į Europos politines struktūras. 

NATO apibrizgo pakraščiuose tuo pat metu, kaip ir Eu- 
ropos Sąjunga. Abi gali būti sulopytos, bet jeigu tai nepavyks, 
ilgainiui taps arba neveiksnios, arba nereikšmingos. Ir čia mes 
grįžtume prie suverenių Europos nacionalinių valstybių, kur 
kiekviena ieško sąjungų dairydamasi į galios sistemos pusiau- 
svyrą. Vokiečiai vėl imtų bijoti rusų ir prancūzų apsupties, 
prancūzai vėl imtų bijoti savo didesnės kaimynės, ir mes visi 
vėl grįžtume į dvidešimto amžiaus pradžią. 

Prancūzams tai košmaras. Jie sėkmingai padėjo įsikurti 
Vokietijai Europos Sąjungoje ir atrado, jog suvienijus Vokieti- 
ją Prancūzija tapo jaunesniąja partnere dviejų galių variklyje, 
o juk tikėjosi būti vairuotoja. Tai kelia Paryžiui problemų ir, 
atrodo, jis nesugeba jų išspręsti. Jeigu jis nesutiks su tuo, kad 
Berlynas tvarko Europos reikalus, rizikuoja susilpninti Euro- 
pos Sąjungą. Bet jeigu jis sutinka su Vokietijos lyderyste, jo 
paties galia mąžta. 

Prancūzija gali sau leisti užsienio politiką - išties, turėda- 
ma branduolinio stabdymo „smūgio pajėgas“, teritorijas užjū- 
ryje ir lėktuvnešiais sustiprintą kariuomenę, ji tai ir daro, - bet 

ji veikia saugiai žinodama, kad jos rytinis sparnas yra saugus ir 
ji gali pakelti akis į horizontą. 

Ir Prancūzija, ir Vokietija dabar veikia kartu, kad išlaikytų 
Europos Sąjungos vienybę: viena kitą jos mato kaip natūra- 
lius partnerius. Bet tik Vokietija turi planą B - Rusiją. 

Šaltojo karo pabaigoje išvydome, kaip daugumos žemyno 
galios kerpa savo karinius biudžetus ir mažina savo ginkluotą- 
sias pajėgas. Prireikė Rusijos ir Gruzijos 2008 m. karo ir Ru- 
sijos Krymo aneksijos 2014 m. šoko, kad dėmesys susitelktų 
prie šimtmečio senumo karo Europoje problemos galimybės. 

Dabar rusai nuolat skraido bandydami patikrinti Euro- 
pos oro gynybos sistemas ir yra užsiėmę bandymais susitelk- 
ti Pietų Osetijoje, Abchazijoje, Kryme. Jie palaiko ryšius su 
etniniais rusais Baltijos šalyse, o ir Kaliningrado eksklavas vis 
dar prie Baltijos jūros. 

Europiečiai pradėjo rimtai perskaičiuoti savo išlaidas 
kariuomenei, bet pinigų nėra per daug, jų laukia sudėtingi 
sprendimai. Kol jie diskutuoja dėl šių sprendimų, nuo senų 
žemėlapių nupurtomos dulkės, diplomatai ir karo strategai 
mato, kad nors Karolio Didžiojo, Napoleono, Hitlerio ir so- 
vietų grėsmė gal ir pradingo, Rytų Europos lyguma, Karpatai, 
Baltijos ir Šiaurės jūros vis dar čia. 

Savo knygoje „Apie rojų ir galią“ istorikas Robertas Kaga- 
nas teigia, kad Vakarų europiečiai gyvena rojuje, bet neturėtų 
mėginti veikti pagal rojaus taisykles, kai pajuda į galios pasau- 
lj. Galbūt euro krizei atslūgus, kai mes apsidairysime rojuje, 
atrodys neįsivaizduojama atsitraukti atgal, bet istorija mus 
moko, kiek daug gali pasikeisti vos per kelis dešimtmečius, 
o geografija sako, kad jeigu žmonės nuolat nesistengia įveikti 
jos „taisyklių“, šios įveikia mus. 

Tai turėjo galvoje Helmutas Koblis, kai atsisveikindamas 
su Vokietijos kanclerio pareigomis 1998 m. perspėjo, kad jis 
yra paskutinis Vokietijos vadovas, išgyvenęs Antrąjį pasaulinį 
karą, taigi patyręs visus jo sukeltus siaubus. 2012 m. jis parašė 
straipsnį populiariausiam Vokietijos dienraščiui „Bild“, jame 
jis akivaizdžiai vis dar buvo persekiojamas galimybės, kad dėl 
finansų krizės dabartinė vadovų karta neišsaugos pokarinio 
europietiško pasitikėjimo eksperimento: „Tiems, kurie to pa- 
tys nepatyrė ir ypač dabar, kilus krizei, klausia, kokia nauda iš 
Europos vienybės, nepaisant neįtikėtino Europos taikos lai- 
kotarpio, trunkančio daugiau nei 65 metus, ir nepaisant prob- 
lemų ir sunkumų, kuriuos mes dar turime įveikti, atsakymas 
yra toks: taika. 

Tai visada atrodo neįmanoma, kol nepadaroma. 


Nelsonas Mandela 

FRIKOS PAKRANTE? PUIKUS PAPLŪDIMIAI, TIKRAI ŽAVŪS, 

bet siaubingi gamtiniai uostai. Upės? Nuostabios upės, 
bet dauguma jų visiškai netinka kam nors gabenti, nes kas ke- 
lias mylias tenka įveikti krioklį. Tai tik dvi iš ilgo sąrašo prob- 
lemų, padedančių paaiškinti, kodėl Afrikai technologiniu ar 
politiniu požiūriu ne taip pasisekė kaip Vakarų Europai ar Šiau- 
rės Amerikai. 

Yra daug vietų, kurioms nepasisekė, bet nedaug tokių 
nelaimingų kaip Afrika, nors būtent čia prieš 200 000 metų 
atsirado Homo sapiens rūšis. Kaip šviesiausias iš rašytojų - Ja- 
redas Diamondas - rašė nuostabiame „National Geographic“ 
straipsnyje 2005 m.: „Tai visiškai priešinga tam, ko galėtum ti- 
kėtis iš pirmojo startavusio bėgiko.“ Vis dėlto pirmieji bėgikai 
nuo visų kitų buvo atskirti Sacharos dykumos ir Indijos bei 
Atlanto vandenynų. Beveik visas žemynas vystėsi izoliuotas 
nuo Eurazijos masyvo, kur technologijomis ir idėjomis buvo 
keičiamasi iš rytų į vakarus ir iš vakarų į rytus, bet ne iš šiaurės 
į pietus. 

Afrika yra milžiniškas žemynas, jį visada sudarė skirtingi 
regionai su jiems būdingu skirtingu klimatu ir kultūra, o siejo 
juos izoliacija - tarpusavio ir nuo likusio pasaulio. Dabar tai 
ne taip akivaizdu, bet paveldas lieka. 

Pasaulis ydingai suvokia Afrikos geografiją. Nedaug žmo- 
nių supranta, kokia ji iš tikrųjų didelė. Taip yra, nes dauguma 
iš mūsų naudoja standartinius Mercatoriaus pasaulio žemėla- 
pius. O jie, kaip ir kiti žemėlapiai, vaizduoja sferą ant plokščio 
paviršiaus ir todėl iškreipia pavidalus. Afrika yra daug daug 
ilgesnė, nei paprastai vaizduojama, tai paaiškina, koks di- 
džiulis pasiekimas buvo apiplaukti Gerosios Vilties kyšulį, ir 
primena, koks svarbus pasaulio prekybai yra Sueco kanalas. 


138 


Apiplaukti kyšulį buvo įspūdingas žygis, bet kai to daryti ne- 
bereikėjo, kelionė jūra iš Vakarų Europos į Indiją sutrumpėjo 
6000 mylių. 

Jeigu žiūrite į pasaulio žemėlapį ir mintyse priklijuojate 
Aliaską prie Kalifornijos, o tada apverčiate JAV aukštyn kojo- 
mis, atrodo, kad jos beveik tilptų į Afriką, tik šen bei ten liktų 
tarpeliai. Iš tikrųjų Afrika yra tris kartus didesnė už JAV. Dar 
kartą pažiūrėkite į standartinį Mercatoriaus žemėlapį ir pa- 
matysite, kad Grenlandija atrodo esanti tokio pat dydžio kaip 
Afrika, bet Afrika yra keturiolika kartų didesnė už Grenlandi- 
ją! Jūs galėtumėte sutalpinti JAV, Grenlandiją, Indiją, Kiniją, 
Ispaniją, Prancūziją, Vokietiją, Jungtinę Karalystę ir dar liktų 
vietos didumai Rytų Europos. Mes žinome, kad Afrika yra 
didžiulis žemynas, bet žemėlapiai retai parodo, koks didžiulis. 

Šio milžiniško žemėlapio geografija gali būti paaiškinta 
keletu būdų, bet pamatas galėtų būti galvoti apie Afriką, kaip 
sudarytą iš viršutinio trečdalio ir dviejų apatinių trečdalių. 

Viršutinis trečdalis prasideda prie Viduržemio krantų 
Šiaurės Afrikoje, kur įsikūrusios arabiškai kalbančios šalys. 
Pakrančių lygumos greitai tampa Sachara, didžiausia pasau- 
lio smėlio dykuma, ji beveik tokia didelė kaip JAV. Iškart po 
Sachara - Sachelio regionas, pusiau sausringa, uolomis nužer- 
ta smėlinga žemės juosta, plačiausiose vietose siekianti 3000 
mylių ir besidriekianti nuo Gambijos prie Atlanto iki Nigerio, 
Čado ir Eritrėjos prie Raudonosios jūros. Žodis „sachelis“ ki- 
lęs iš arabiško žodžio sahil, krantas, būtent taip žmonės, gyve- 
nantys regione, galvoja apie jį - kaip plačios Sacharos smėlio 
jūros pakrantę. Tai dar ir kitokia riba, čia islamo įtaka menks- 
ta. Nuo Sachelio iki Viduržemio jūros dauguma žmonių yra 
musulmonai. Į pietus religijų įvairovė daug didesnė. 

Iš tikrųjų į pietus nuo Sachelio, apatiniuose Afrikos dvie- 
juose trečdaliuose visur esama įvairovės. Žemė vidutiniška, 
atsiranda žalios augalijos, kuri mums artėjant prie Kongo ir 
Centrinės Afrikos Respublikos tampa džiunglėmis. Link rytų 
pakrantės, Ugandoje ir Tanzanijoje, tyvuliuoja dideli ežerai, o 
į vakarus, Angoloje ir Namibijoje, yra daugiau dykumų. Kai 
pasiekiame Pietų Afrikos Respublikos apatinį kyšulį, klimatas 
vėl tampa Viduržemio, nors nukeliavome beveik 5000 mylių 
nuo šiauriausio Tuniso Viduržemio jūros kranto taško. 

Turint galvoje, kad žmonės atsirado Afrikoje, visi mes esa- 
me afrikiečiai. Bet vis dėlto lenktynių taisyklės pasikeitė apie 
8000 m. prieš Kristų, tuomet kai kurie iš mūsų, nukeliavę į 
tokias vietas kaip Viduriniai Rytai ar kur kitur aplink Vidurže- 
mio jūrą, prarado kelionių aistrą, įsikūrė, ėmėsi žemdirbystės 
ir galiausiai susibūrė į kaimus ir miestelius. 

Bet ten, pietuose, buvo mažai augalų, norinčių tapti augi- 
namais, ir dar mažiau gyvūnų, geidžiančių būti naminiais. Di- 
dumą žemės užima džiunglės, pelkės, dykumos ar stačiašlaitės 
plynaukštės, nė viena šios teritorijos dalis netinka nei kvie- 
čiams ar ryžiams auginti, nei avių bandoms ganyti. Afrikos 
raganosiai, gazelės ir žirafos atkakliai atsisakė būti nešuliniais 
gyvuliais - arba, kaip apie tai rašo Diamondas įsimintiname 
sakinyje: „Istorija galėjo pasukti kitu keliu, jeigu Afrikos ka- 
riuomenės, pamaitintos tvartuose augintų žirafų mėsa ir ly- 
dimos kavalerijos ant didžiulių raganosių, būtų užplūdusios 
Europą ir įveikusios aviena maitinamus karius, apsižergusius 
mažučius arklius: Bet Afrikos ankstyvas startas mūsų bend- 
roje istorijoje išties leido jai išvystyti kai ką kita, ir tai iki šiol 
ją stabdo: mirtiną rinkinį ligų, tokių kaip maliarija ar geltonoji 
karštligė, kurioms plisti padeda karštis, o dabar viskas tampa 

dar sudėtingiau dėl gyvenimo susitelkus ir varganos sveikatos 
priežiūros infrastruktūros. Tai galima pasakyti ir apie kitus re- 
gionus - pavyzdžiui, Pietų Ameriką, - bet Afrikai į pietus nuo 
Sacharos buvo smogta ypač skaudžiai, tarkim, ŽIV viruso, be 
to, čia dar kyla atskirų problemų dėl uodų ir musių cėcė. 

Dauguma žemyno upių taip pat kelia problemų, nes jos 
išteka aukštumose ir leidžiasi staigiais kryčiais, kliudančiais 
laivybai. Pavyzdžiui, galingoji Zambezė, kad ir yra ketvirta pa- 
gal ilgį Afrikos upė, tekanti 1600 mylių ir galinti būti pribloš- 
kiantis atrakcionas turistams savo putojančiais slenksčiais ir 
Viktorijos kriokliais, kaip prekybos kelias, niekam tikusi. Ji 
plaukia per šešias šalis ir nuo 4900 pėdų aukščio leidžiasi iki 
jūros lygio, kol pasiekia Indijos vandenyną Mozambike. Kai 
kuriose jos dalyse galima plaukti plokščiadugnėmis valtimis, 
bet tos dalys nesusisiekia, taigi krovinių gabenimas apribotas. 

Šis trūkumas, priešingai nei Europoje, turinčioje Dunojų 
ir Reiną, kliudė susisiekimą ir prekybą tarp regionų - o tai 
savo ruožtu paveikė ekonomikos plėtrą ir trukdė formuotis 
didelėms prekybos sritims. Didžiosios žemyno upės - Nige- 
ris, Kongas, Zambezė, Nilas - nesijungia, ir tai veikia žmones. 
Rusijoje, Kinijoje ir JAV didžiulėse teritorijose kalbama viena 
kalba ir tai padeda prekybai, o Afrikoje gyvuoja tūkstančiai 
kalbų, neatsirado jokios kultūros, kuri galėtų vyrauti panašaus 
dydžio teritorijose. Kita vertus, Europa ganėtinai maža, kad 
turėtų lingua franca, kuria galėtų bendrauti, ir kraštovaizdį, 
skatinantį sąveiką. 

Net jeigu būtų atsiradusios technologiškai pažengusios 
tautos, dauguma žemyno žmonių vis tiek būtų vargę bandy- 
dami susisiekti su likusiu pasauliu, nes diduma žemės yra ri- 
bojama Indijos ir Atlanto vandenynų bei Sacharos dykumos. 

Idėjų ir technologijų mainai ne ką tepalietė į pietus nuo Sa- 
charos esančios Afrikos tūkstančius metų. Vis dėlto po maž- 
daug šešto amžiaus po Kristaus iškilo kelios Afrikos imperijos 
ir miestai-valstybės, pavyzdžiui, Malio imperija (tryliktas 
šešioliktas amžius), Didžiosios Zimbabvės miestas-valstybė 
(vienuoliktas-penkioliktas amžius), šis — teritorijoje tarp 
Zambezės ir Limpopo upių. Bet jos, kaip ir kitos, buvo už- 
darytos santykinai mažuose regioniniuose blokuose, ir nors 
tūkstančiai kultūrų, kurios iš tikrųjų skleidėsi žemyne, galėjo 
būti politiškai ištobulintos, fizinis kraštovaizdis liko kliūtimi 
plėtotis technologijoms: kai su visa jėga įsiveržė išorinis pa- 
saulis, dauguma tautų dar turėjo atrasti raštą, popierių, paraką 
ar ratą. 

Pirkliai iš Vidurinių Rytų ir Viduržemio jūros regiono at- 
kakdavo prekiauti į Sacharą prieš maždaug 2000 metų prisi- 
jaukinę kupranugarius, ypač daug čia pirko druskos, bet tik 
arabų septinto amžiaus užkariavimai sukūrė prielaidas paju- 
dėti į pietus. Iki devinto amžiaus jie kirto Sacharą, o iki vie- 
nuolikto buvo rimtai įsitvirtinę pietuose iki pat šiuolaikinės 
Nigerijos. Arabai taip pat leidosi žemyn iki rytinio kranto ir 
kūrėsi tokiose vietose kaip Zanzibaras ir Dar as Salamas - ten, 
kur dabar Tanzanija. 

Kai pagaliau penkioliktame amžiuje europiečiai vakarine 
pakrante nuplaukė žemyn, rado nedaug gamtinių uostų savo 
laivams. Ne taip, kaip Europoje ar Šiaurės Amerikoje, kur ran- 
tytos pakrantės sukūrė gilius natūralius uostus, dauguma Af- 
rikos pakrančių yra nuolaidžios. O kai jie ten nuplaukė, vargo 
bandydami prasiskverbti gilyn į žemyną daugiau nei 100 my- 
lių - upėmis keliauti buvo sunku, klimatas ir ligos irgi buvo 
iššūkis. 

Ir arabai, ir vėliau europiečiai atsigabeno naujų technolo- 
gijų, kurių neišleido iš savo rankų, ir išveždavo tai, ką rasdavo 
vertingo, o tai daugiausia buvo gamtos ištekliai ir žmonės. 

Vergija egzistavo gerokai anksčiau, negu išorinis pasaulis 
sugrįžo ten, kur ji prasidėjo. Pirkliai Sachelio regione naudojo 
tūkstančių vergų darbą pernešti didžiuliams kiekiams to kraš- 
to tuometinės vertingiausios prekės — druskos, bet tuomet 
arabai perdavė Afrikos vergų gaudymo praktiką norintiems 
tuo užsiimti genčių vadams, o šie juos pristatydavo į pakran- 
tę. Osmanų imperijos klestėjimo viršūnėje penkioliktame ir 
šešioliktame amžiuje šimtai tūkstančių afrikiečių (daugiausia 
iš Sudano regiono) buvo išvežti į Stambulą, Kairą, Damaską 
ir visą likusį arabų pasaulį. Europiečiai sekė šiuo pavyzdžiu, 
pranokdami arabus ir turkus savo godumu ir žiaurumu. 

O didžiosiose sostinėse - Londone, Paryžiuje, Briuselyje 
ir Lisabonoje - europiečiai kontūriniuose Afrikos geografi- 
niuose žemėlapiuose brėžė linijas - arba, kalbant agresyviau, 
miražus. Tarp tų linijų jie rašė tokius žodžius kaip „Vidurinis 
Kongas“ ar „Aukštutinė Volta“ ir tai vadino šalimis. Tos linijos 
kalbėjo daugiau apie tai, kaip toli kurios valstybės tyrėjai, ka- 
rinės pajėgos ir verslininkai pasislinko žemėlapyje, o ne apie 
tai, kaip žmonės, gyvenantys tarp linijų, suvokia save ar kaip 
jie nori organizuotis. Daug afrikiečių dabar yra iš dalies įkalin- 
ti politinės geografijos, kurią sukūrė europiečiai, ir neleidžian- 
čių plėstis natūralių kliūčių, kuriomis gamta juos apdovanojo. 
Iš viso to jie kuria šiuolaikinius namus ir - kartais — gyvas, 
susietas ekonomikas. 

Dabar Afrikoje penkiasdešimt šešios valstybės. Nuo to lai- 
ko, kai dvidešimto amžiaus viduryje pasaulį skrodė nepriklau- 
somybės judėjimo „permainų vėjas“, kai kurie žodžiai tarp li- 


143 


nijų pasikeitė - pavyzdžiui, Rodezija dabar yra Zimbabvė, bet 
sienos, kad ir kaip stebėtina, liko nepaliestos. Daugelis jų žymi 
tuos pačius perskyrimus, kaip ir tuomet, kai buvo pirmą kartą 
nubrėžtos, ir tie formalūs padalijimai yra vienas iš daugelio 
paveldo elementų, kuriuos kolonializmas paliko žemynui. 

Etniniai konfliktai Sudane, Somalyje, Kenijoje, Angolo- 
je, Kongo Demokratinėje Respublikoje, Nigerijoje, Malyje ir 
kitur — įrodymas, kad europietiškas suvokimas apie geogra- 
fiją neatitiko Afrikos demografijos tikrovės. Konfliktų galėjo 
kilti visuomet: zulai ir chosai turėjo tarpusavio prieštaravimų 
gerokai seniau nei pirmąkart pamatė europiečius. Bet kolo- 
nializmas vertė tuos prieštaravimus spręsti dirbtinėje struk- 
tūroje - nacionalinėje valstybėje pagal europiečių supratimą. 
Dabartiniai pilietiniai karai kyla iš dalies dėl to, kad koloni- 
zatoriai pasakė skirtingoms gentims, kad jos yra viena tauta 
vienoje valstybėje, o kai kolonizatoriai buvo išvyti, valstybėje 
išryškėjo vyraujanti tauta, kuri norėjo valdyti ją visą, taigi ne- 
išvengiamai prasidėjo prievarta. 

Imkime, pavyzdžiui, Libiją, dirbtinai sukonstruotą vos 
prieš kelis dešimtmečius ir sulig pirmuoju išmėginimu su- 
byrėjusią į savo buvusių trijų skirtingų geografinių regionų 
inkarnaciją. Vakaruose graikų laikais gyvavo Tripolitanija 
(iš graikiško žodžio tripolis - trys miestai, kurie galiausiai su- 
siliejo ir tapo Tripoliu. Sritis rytuose, išsidėsčiusi apie Ben- 
gazio miestą, bet besidriekianti iki Čado sienos, ir graikų, ir 
romėnų laikais buvo žinoma kaip Kirenaika. Dar žemiau po 
šiais dviem regionais, tolimiausiame šalies pietvakariniame 
kampe, yra Fezano regionas. 

Tripolitanija visuomet orientavosi į šiaurę ir šiaurės va- 
karus, prekiaudama su savaisiais kaimynais iš Pietų Europos. 

Kirenaika visuomet žvelgė į rytus - Egiptą ir arabų žemes. 
Net ir jūros srovės prie Bengazio regiono pakrantės natūraliai 
plukdo laivus į rytus. Fezanas tradiciškai buvo nomadų žemė, 
kurie ne ką bendra teturėjo su dviem pakrančių bendruome- 
nėmis. 

Graikai, romėnai ir turkai valdė teritoriją taip, kaip žmo- 
nės šimtmečius suvokia save. Vos dešimtmečių senumo eu- 
ropiečių supratimas apie Libiją vargu ar išliks, - viena iš dau- 
gelio islamistų grupuočių rytuose jau paskelbė „Kirenaikos 
emyratą“. Galbūt taip ir nesibaigs, bet tai yra pavyzdys, kaip 
regiono sąvoką nulėmė tik užsieniečių žemėlapiuose nubrėž- 
tos linijos. 

Bet didžiausios europiečių linijų braižymo nesėkmės — 
žemyno centre, ten yra milžiniška juodoji skylė, vadinama 
Kongo Demokratine Respublika - KDR. Šią žemę Josephas 
Conradas parinko savo romano „Tamsos širdis“ veiksmui, ir 
ši vieta lieka panirusi karo tamsoje. Tai puikus pavyzdys, kaip 
dirbtinių sienų nustatymas gali vesti prie silpnos ar suskilu- 
sios valstybės, draskomos vidinių konfliktų, o jos gamtos tur- 
tai pasmerkia ją pašaliečių eksploatacijai. 

KDR iliustruoja, kaip visa aprėpiantis terminas „besivys- 
tantis pasaulis“ yra pernelyg apibendrinantis būdas aprašyti 
šalis, kurios nėra šiuolaikinio industrializuoto pasaulio dalis. 
KDR nėra besivystanti, ji nerodo jokių to požymių. KDR nie- 
kada neturėjo būti suformuota kaip vienetas - ji subyrėjo ir 
dabar yra mažiausiai naujienose rodoma karo zona pasaulyje, 
nors ten karuose nuo XX a. dešimtojo dešimtmečio pabaigos 
žuvo šeši milijonai žmonių. 

KDR nėra nei demokratinė, nei respublika. Tai antra pagal 
dydį valstybė Afrikoje, turinti apie 75 milijonus gyventojų, 

nors dėl susiklosčiusios padėties sunku rasti tikslius skaičius. 
Ji didesnė negu Vokietija, Prancūzija ir Ispanija kartu sudėjus, 
joje yra Kongo atogrąžų giria, antra pagal dydį pasaulyje - po 
Amazonės. 

Gyventojai pasidaliję į daugiau nei 200 etninių grupių, iš 
jų didžiausia yra bantai. Šalyje keletas šimtų kalbų, bet pla- 
čiai vartojama prancūzų kalba šiek tiek šią prarają užlygina. 
Prancūzai vyrauja nuo tų laikų, kai KDR buvo Belgijos kolo- 
nija (1908-1960) ir anksčiau, kai belgų karalius Leopoldas 
naudojo kraštą kaip savo asmeninę nuosavybę - grobė šios 
šalies gamtos turtus ir taip kimšosi kišenes. Palyginti su Belgi- 
jos kolonijine valdžia, britų ir prancūzų kolonizatorių versijos 
atrodė teigiamai švelnios. Belgų administracija buvo beato- 
dairiškai žiauri nuo pradžios iki pabaigos, pastangų sukurti 
kokią nors infrastruktūrą ir taip padėti vietos gyventojams 
beveik nebuvo. Išvykdami 1960 m. belgai paliko labai mažą 
galimybę, kad šalis išsilaikys nesubyrėjusi. 

Pilietinis karas prasidėjo iš karto ir po kiek laiko suinten- 
syvėjo dėl to kruvino vaidmens, kuris jam teko pasauliniame 
Šaltajame kare. Vyriausybė sostinėje Kinšasoje parėmė suki- 
lėlių pusę Angolos kare, taip atkreipė į save JAV dėmesį, taip 
pat palaikančių sukilėlių judėjimą prieš sovietų remiamą An- 
golos vyriausybę. Kiekviena pusė tiekė kovotojams ginklų už 
šimtus milijonų dolerių. 

Kai Šaltasis karas baigėsi, abi didžiosios galios mažiau do- 
mėjosi tuo, kas tuomet vadinosi Zairu, ir šalis svirduliavo to- 
liau, palaikoma savo gamtos išteklių. Lūžių Slėnis užkabina 
KDR pietus ir rytus, o jame yra didžiuliai kiekiai kobalto, va- 
rio, deimantų, aukso, sidabro, cinko, anglių, mangano ir kitų 
mineralų, ypač Katangos provincijoje. 

Karaliaus Leopoldo laikais pasaulis norėjo regiono gumos 
besiplėtojančiai automobilių pramonei, dabar Kinija perka 
daugiau negu 50 procentų KDR eksporto, bet žmonės vis dar 
gyvena skurde. 2014 m. Jungtinių Tautų žmogaus socialinės 
raidos indekse KDR buvo 186 vietoje iš 187 vertintų šalių. 
Apatinės aštuoniolika šalių šiame sąraše - visos iš Afrikos. 

Šalis yra tiek turtinga išteklių ir tokia didelė, kad kiekvie- 
nas nori šiek tiek KDR atsikąsti, o ši, neturėdama tvirtos cent- 
rinės valdžios, negali stipriau atsikirsti. 

Regionas ribojasi su devyniomis valstybėmis. Jos visos 
atliko savo vaidmenį KDR agonijoje, tai viena iš priežasčių, 
kodėl Kongo karai vadinami ir „Afrikos pasauliniu karu“. Į 
pietus įsikūrusi Angola, į šiaurę - Kongo Respublika ir Cent- 
rinės Afrikos Respublika, į rytus - Uganda, Ruanda, Burun- 
dis, Tanzanija ir Zambija. Karų šaknys siekia dešimtmečius, 
bet žiauriausia Ruandai buvo 1994 m. smogusi katastrofa, vė- 
liau nuvilnijusi vakarų link. 

Po genocido Ruandoje išgyvenę tutsiai ir nuosaikūs hutai 
suformavo tutsių vadovaujamą vyriausybę. Hutų milicijos, 
Interahamvés, žudymo mašinos pabėgo į rytinę KDR, bet 
ten puldinėjo pasienį. Jie taip pat susijungė su KDR dali- 
niais ir žudė KDR tutsius, gyvenusius netoli sienos. Prisidėjo 
Ruandos ir Ugandos kariuomenės, remiamos Burundžio ir 
Eritrėjos. Susijungusios su opozicijos milicijomis, jos puolė 
Interahamvę ir nuvertė KDR vyriausybę. Jos taip pat pradėjo 
kontroliuoti didumą šalies gamtos turtų, ypač stengėsi Ru- 
anda, ši be paliovos vežė tonas koltano, naudojamo mobilių- 
jų telefonų ir kompiuterių procesorių gamyboje. Bet - kad 
ir kokios būtų - vyriausybinės pajėgos nepasidavė ir, jsitrau- 
kus Angolai, Namibijai ir Zimbabvei, tęsė kovą. Šalis tapo 


147 


plačiu mūšio lauku, kur kovojo daugiau nei dvidešimt atskirų 
dalyvių. 

Kukliausiais vertinimais, karuose žuvo dešimtys tūkstan- 
čių žmonių, o dar šeši milijonai mirė nuo ligų ir prasto maiti- 
nimosi. Jungtinės Tautos vertina, kad apie 50 procentų aukų 
buvo penkerių metų amžiaus nepasiekę vaikai. 

Per pastaruosius metus mūšiai aprimo, bet KDR vis dar 
vyksta pats mirtiniausias pasaulio konfliktas nuo Antrojo pa- 
saulinio karo ir Jungtinėms Tautoms vis dar reikia ten išlaikyti 
didžiausią taikdarių misiją, kad būtų išvengta naujo karo pro- 
veržio. Bet užduotis yra ne iš naujo surankioti Kliunkį Plium- 
kį, juk KDR niekuomet nebuvo vientisa. Dabar tenka laikyti 
gabalėlius atskirai, kol bus rastas būdas juos sujungti išmin- 
tingai ir taikiai. Europiečiai kolonizatoriai sukūrė kiaušinį be 
viščiuko, toks loginis absurdas kartojosi visame žemyne, šis 
absurdas jį persekioja ir toliau. 

Burundis yra kitas pavyzdys, kur etniškai nulemtos politi- 
nės įtampos kunkuliavo 2015 m. ir pasmarkėjo 2016 m. Anks- 
čiau tai buvo dalis Vokiečių Rytų Afrikos, tai teritorijai pri- 
klausė ir dabartinė Tanzanija, ji buvo padalyta tarp Belgijos ir 
Jungtinės Karalystės po Pirmojo pasaulinio karo ir valdoma 
Belgijos nuo 1945 m. iki nepriklausomybės 1962 m. Belgai 
buvo įpratę, kad tutsių gentys valdo hutus, ir nors jie sudarė 
vos 15 procentų gyventojų, tutsiai ir toliau vyravo politikoje, 
ekonomikoje ir kariuomenėje. Daugiau nei 300 000 žmonių 
žuvo pilietiniame kare nuo 1993 m. iki 2005 m. Prievartos ly- 
gis vėl pradėjo augti 2015-2016 metais, kai prezidentas Pier- 
reas Nkurunziza kitaip interpretavo konstituciją - taip, kad 
galėtų balotiruotis trečiai kadencijai. Tai nebuvo visai tai, ką 
turėjo galvoje prezidentas Obama, kai per savo kelionę Afri- 

koje 2015 m. liepą kritikavo Arfikos vadovus sakydamas: „Že- 
mynas nežengs į priekį, jei jo lyderiai atsisakys pasitraukti, kai 
jų valdymo laikas baigiasi... Kartais gali išgirsti vadus sakant: 
„Aš esu vienintelis asmuo, kuris gali išlaikyti šią tautą vienin- 
ga. Jeigu tai tiesa, tuomet vadovai visiškai nesugebėjo sukurti 
nacijos“ Šis sakinys apėmė ir Afrikos kolonijinį paveldą, ir tai, 
kad jos šiuolaikiniai vadai dažnai būna problemos dalis, o ne 
šio paveldo sprendimas. 

Afrika yra ir palaiminta, ir prakeikta dėl savo gamtos ištek- 
lių — palaiminta, nes gamtos turtų gausu, bet prakeikta dėl to, 
kad prašalaičiai ilgai juos grobė. Naujausiais laikais nacionali- 
nės valstybės sugebėjo išsireikalauti dalį šių turtų, o užsienio 
šalys dabar daugiau investuoja nei vagia, bet žmonės vis dar 
retai turi iš to naudos. 

Ne tik gamtos iškasenų turtinga Afrika, ji palaiminta dar ir 
dėl daugelio didelių upių - ir nors dauguma jų netinka preky- 
bai, jos puikiai tinka elektros energijai gaminti. Ir vis dėlto tai 
dar vieno galimo konflikto priežastis. 

Nilas, ilgiausia pasaulio upė (4100 mylių), paveikia dešimt 
šalių, įsikūrusių netoli jo baseino, - Burundį, Kongo Demo- 
kratinę Respubliką, Eritrėją, Etiopiją, Keniją, Ruandą, Suda- 
ną, Tanzaniją, Ugandą ir Egiptą. Dar penktame amžiuje prieš 
mūsų erą istorikas Herodotas sakė: „Egiptas yra Nilas, o Nilas 
yra Egiptas“ Tai vis dar tiesa, taigi, Kairo rūpestis yra galimas 
pavojus Egiptui priklausančiai 700 mylių ilgio, visiškai laivy- 
bai tinkamos Nilo dalies - dėl to jis būtų pasirengęs kariauti. 
Jei nebūtų Nilo, ten nebūtų nieko. Tai gal ir didelė šalis, bet 
dauguma iš jos 84 milijonų gyventojų gyvena per kelias my- 
lias nuo Nilo. Pamatavus pagal žmonių apgyvendintą plotą, 
Egiptas yra viena iš tankiausiai apgyvendintų pasaulio šalių. 

Egiptas, žinoma, buvo nacionalinė valstybė dar tuomet, 
kai dauguma europiečių gyveno molinėse trobelėse, bet jis 
visuomet buvo tik regioninė galia. Iš trijų pusių jį saugo dyku- 
mos, ir jis galėjo tapti didžia galia Viduržemio jūros regione, 
jeigu ne viena problema. Egipte beveik nėra medžių, ir taip 
buvo ilgą istorijos laiką, o jeigu neturite medžių, negalite pasi- 
statyti didelio laivyno, kuris gintų tavo galią. Egiptiečiai karinį 
laivyną visada turėjo - jie importuodavo kedrus iš Libano ir 
labai brangiai statydavo laivus - bet tai niekuomet nebuvo 
tolimųjų jūrų karinis laivynas. 

Dėl amerikiečių karinės pagalbos šiuolaikinis Egiptas da- 
bar turi galingiausias karines pajėgas iš visų arabų šalių, bet jį 
ir toliau sulaiko dykumos, jūra ir taikos sutartis su Izraeliu. Jis 
liks naujienose, nes kasdien stengiasi pamaitinti 84 milijonus 
žmonių, o kartu kariauja su islamistų sukilėliais, ypač Sinaju- 
je, ir saugo Sueco kanalą, pro kurį kiekvieną dieną pergabe- 
nama 8 procentai visos pasaulio prekybos apimties. Kasdien 
šiuo keliu gabenama apie 2,5 procento pasaulio naftos, kanalo 
uždarymas pridėtų apie penkiolika dienų plaukimo į Europą 
ir dešimt - į JAV, atitinkamai padidėtų sąnaudos. 

Nors Egiptas kariavo penkiuose karuose su Izraeliu, kita 
šalis, su kuria greičiausiai jis įsivels į konfliktą, yra Etiopija — 
ir tai nutiks dėl Nilo. Dvi seniausios žemyno šalys, turinčios 
didžiausias kariuomenes, gali prieiti prie mūšių dėl didžiausio 
regiono vandens šaltinio. 

Žydrasis Nilas, kurio ištakos Etiopijoje, ir Baltasis Nilas 
susitinka Sudano sostinėje, Chartume, toliau upė plaukia pro 
Nubijos dykumą į Egiptą. Iki šio taško daugiausia vandens yra 
iš Žydrojo Nilo. 

Etiopija kartais vadinama „Afrikos vandentiekio bokštu“, 

nes įsikūrusi aukštai virš jūros lygio, jos aukštumose yra dau- 
giau negu dvidešimt tvenkinių, maitinamų liūčių. 2011 m. 
Adis Abeba paskelbė apie bendrą su Kinija projektą pastatyti 
didžiulę hidroelektrinę netoli Sudano sienos, projektas vadi- 
namas Didžiąja Renesanso užtvanka, planuojama jį užbaigti 
iki 2020 m. Užtvanka bus naudojama elektros energijai ga- 
minti, ir vanduo toliau plauks į Egiptą; bet teoriškai užtvanka 
gali sulaikyti metinį vandens kiekį, projektas suteiktų Etio- 
pijai galimybę prilaikyti vandenį savo reikmėms ir drastiškai 
sumažinti srautą į Egiptą. 

Padėtis tokia, kad Egiptas turi galingesnę kariuomenę, 
bet viskas pamažu keičiasi, ir Etiopija, kurioje gyvena 96 
milijonai žmonių, auginasi jėgas. Kairas tai žino, kaip ir tai, 
kad tuomet, kai užtvanka bus pastatyta, jos galimas nugrio- 
vimas sukeltų katastrofišką potvynį ir Etiopijoje, ir Sudane. 
Vis dėlto jis neturi casus belli smogti prieš užbaigiant projektą, 
ir nors neseniai buvo viešai paskelbtos ministro rekomenda- 
cijos bombarduoti, per kelerius artimiausius metus greičiau 
išvysime intensyvias derybas, kuriose Egiptas norės tvirtų ga- 
rantijų, kad srovė niekuomet nebus sustabdyta. Manoma, kad 
tarp šio šimtmečio būsimų konfliktų kils ir vandens karų, o šį 
reikės stebėti. 

Kitas skystis, dėl kurio varžomasi, yra nafta. 

Nigerija yra didžiausia naftos išgavėja į pietus nuo Sa- 
charos esančioje Afrikoje, visos jos aukštos kokybės naftos 
atsargos yra pietuose. Šiaurėje gyvenantys nigeriečiai skun- 
džiasi, kad iš naftos gaunamas pelnas nepadalijamas po lygiai 
visiems šalies regionams. Tai savo ruožtu didina etnines ir re- 
ligines įtampas tarp žmonių, gyvenančių Nigerio deltoje, ir 
gyvenančių šiaurės rytuose. 

Dydžiu, gyventojų kiekiu ir gamtos istekliais Nigerija yra 
galingiausia Vakarų Afrikos šalis. Gyventojų ji turi daugiausia 
žemyne - 177 milijonus, o tai, kartu su jos dydžiu ir gamtos 
turtais, daro ją vyraujančia regionine galia. Ji suformuota iš 
kelių senovinių karalysčių, į vieną darinį jas sutelkė britai, taip 
suformuodami administracinę sritį. 1898 m. jie nubraižė „Ni- 
gerio upės britų protektoratą“, o šis savo ruožtu tapo Nigerija. 

Dabar ji gal ir yra regioninė galybė, bet jos gyventojai ir 
ištekliai dešimtmečius buvo tvarkomi ydingai. Kolonijos lai- 
kais britai buvo linkę likti pietvakarinėje srityje, pakrantėje. Jų 
„civilizacinė“ misija retai kada pasiekdavo aukštumas centre 
ar musulmonus, gyvenančius šiaurėje, ir ši šalies pusė liko 
mažiau išsivysčiusi nei pietūs. Dauguma iš naftos uždirbtų pi- 
nigų išleidžiama sumokėti įtakingiems Nigerijos sudėtingos 
genčių sistemos veikėjams. Pakrantės naftos pramonei upės 
deltoje grasina Nigerio deltos išlaisvinimo judėjimas, tokį 
įmantrų pavadinimą turi grupuotė, kuri tikrai veikia regione, 
žalojamame naftos pramonės, bet tai tik terorizmo ir nusa- 
vinimo priedanga. Užsieniečių naftos pramonės darbininkų 
grobimas daro šią vietą vis mažiau patrauklią verslui. Šelfo 
naftos telkiniai šios veiklos nepaliesti, ir būtent ten plaukia 
investicijos. 

Islamistų grupuotė „Boko Haram’, norinti įkurti kalifatą 
musulmonų gyvenamose srityse, pasinaudojo šiose atiliku- 
siose vietovėse vyraujančiu neteisingumo jausmu, kad įsitvir- 
tintų šiaurėje. „Boko Haram“ kovotojai paprastai yra kanurių 
tautybės iš šiaurės rytų. Jie retai veikia ne savo namų terito- 
rijoje, net nebando lįsti į vakarinį hausos genties regioną ir 
tikrai nenukeliauja iki pakrančių sričių. Tai reiškia, kad kai Ni- 
gerijos kariškiai atvyksta jų ieškoti, „Boko Haram“ būna savo 

teritorijoje. Dauguma vietos gyventojų nebendradarbiauja 
su kariškiais - arba bijodami atsakomųjų veiksmų, arba dėl 
bendro pasipiktinimo šalies pietų gyventojais. 

„Boko Haram“ užimta teritorija dar negresia Nigerijos 
valstybės egzistencijai. Grupuotė net nekelia grėsmės sos- 
tinei Abudžai, nors ši įsikūrusi pačiame šalies viduryje, bet 
ji kasdien grasina šiaurėje gyvenantiems žmonėms ir kenkia 
Nigerijos, kaip tinkamos vietos verslui, reputacijai užsienyje. 

Dauguma jos užimtų kaimų yra Mandaros kalnagūbryje, 
šis remiasi į Kamerūną. Tai reiškia, kad nacionalinė kariuo- 
menė veikia toli nuo savo bazių ir negali apsupti „Boko Ha- 
ram“ pajėgų. Kamerūno vyriausybė nėra palanki „Boko Ha- 
ram“, bet kaimo vietovės prireikus suteikia kovotojams erdvės 
pasitraukti. Ši padėtis savaime neišsispręs dar keletą metų, 
nes „Boko Haram“ bandys sudaryti sąjungas su džihadistais 
šiaurėje, Sachelio regione. 

Amerikiečiai ir prancūzai stebėjo problemą keletą metų, 
dabar, atsakydami į augančią grėsmę prievartai iš Sachelio ir 
Sacharos regiono persimesti į Šiaurės Nigeriją, kontroliuoja 
teritoriją apžvalgos dronais. Amerikiečiai naudoja kelias ba- 
zes, įskaitant vieną Džibutyje, ši yra dalis JAV karinių pajėgų 
Afrikos komandos, įkurtos 2007 m., o prancūzai turi prieigą 
prie betono statinių keliose vadinamosios „frankofoniškos 
Afrikos“ šalyse. 

Pavojus, kad grėsmė išplis per kelias šalis, buvo žadintuvo 
skambutis. Nigerija, Kamerūnas ir Čadas dabar bendradar- 
biauja karinėje srityje ir derina veiksmus su amerikiečiais ir 
prancūzais. 

Toliau į pietus prie Atlanto pakrantės įsikūrusi antroji pa- 
gal dydį subsacharinės Afrikos naftos gavėja - Angola. Buvusi 

Portugalijos kolonija yra viena iš Afrikos nacionalinių vals- 
tybių, turinti natūralias geografines sienas. Ją riboja Atlanto 
vandenynas vakaruose, džiunglės - šiaurėje ir dykuma - pie- 
tuose, o rytuose atšiaurūs menkai apgyvendinti regionai yra 
tarsi buferinė zona, skirianti nuo KDR ir Zambijos. 

Dauguma iš 22 milijonų gyventojų gyvena vakarinėje pu- 
sėje, kur pakanka drėgmės ir galima žemdirbystė, prie vakari- 
nės pakrantės yra diduma Angolos naftos telkinių. Gręžiniai 
Atlante daugiausia priklauso amerikiečių bendrovėms, bet 
daugiau nei pusė išgaunamos naftos keliauja į Kiniją. O tai 
daro Angolą (priklausomai nuo prekybos potvynių ir atos- 
lūgių) antrąja pagal dydį po Saudo Arabijos žaliavinės naftos 
tiekėja į Vidurio karalystę. 

Angola - dar viena šalis, kuri žino, kas yra konfliktas. Jos 
karas dėl nepriklausomybės baigėsi 1975 metais, kai por- 
tugalai pasitraukė, bet jis tuoj pat virto pilietiniu karu tarp 
genčių, atrodančiu kaip pilietinis karas dėl ideologijos. Ru- 
sija ir Kuba palaikė „socialistus“, JAV ir apartheido politikos 
besilaikanti Pietų Afrikos Respublika parėmė „sukilėlius“. 
Dauguma socialistų, priklausančių MPLA (Angolos liaudies 
judėjimas už išsivadavimą), buvo iš mbundų genties, o opo- 
ziciniai sukilėlių kovotojai - daugiausia iš kitų dviejų pagrin- 
dinių genčių, bakongų ir ovimbundų. Jų politinė maskuotė 
buvo FNLA (Nacionalinis Angolos išlaisvinimo frontas) ir 
UNITA (Nacionalinė sąjunga už visišką Angolos nepriklau- 
somybę). Daug pilietinių karų praėjusio amžiaus septinta- 
jame ir aštuntajame dešimtmečiuose vyko pagal šį pavyzdį: 
jei Rusija rėmė kurią vieną pusę, šioji staiga prisimindavo, 
kad ji laikosi socialistinių principų, o jos oponentai tapdavo 
antikomunistais. 

Mbundai turėjo geografinį, bet ne kiekio pranašumą. Jie 
turėjo sostinę Luanda, prieigą prie naftos telkinių ir pagrin- 
dinés upės - Kvanzos, juos rėmė šalys, galinčios jiems tiekti 
rusų ginklus ir kubiečių kareivius. Jie paėmė viršų 2002 m., 
o jų vadovai neatidėliodami sugriovė savo šiek tiek abejotiną 
socialistų reputaciją prisijungdami prie ilgo sąrašo koloniza- 
torių ir afrikiečių vadovų, kurie praturtėjo žmonių sąskaita. 

Ši apgailėtina užsieninės ir vietinės eksploatacijos istorija 
tęsiasi ir dvidešimt pirmame amžiuje. 

Kaip matėme, kinų yra visur, jie nusiteikę rimtai, ir jie vi- 
same žemyne lygiai tokie pat aktyvūs kaip ir europiečiai bei 
amerikiečiai. Maždaug trečdalis Kinijos naftos importo yra 
iš Afrikos, tai - kartu su daugeliu brangiųjų metalų, randamų 
daugumoje Afrikos šalių, - reiškia, kad jie ten atėję ir pasiliks. 
Europos ir Amerikos naftos bendrovės ir didžiosios tarptau- 
tinės kompanijos vis dar daug smarkiau įsitraukusios į veiklą 
Afrikoje, bet Kinija sparčiai jas vejasi. Pavyzdžiui, Liberijoje 
ji ieško geležies rūdos, KDR ir Zambijoje kasa varį, o KDR 
dar ir kobaltą. Ji jau ėmė plėtoti Mombasos uostą Kenijoje ir 
dabar pradeda daug didesnius projektus - nes Kenijos naftos 
išteklius išgauti jau pradeda apsimokėti. 

Kinijos valstybinė Kinijos kelių ir tiltų korporacija įgyven- 
dina 14 milijardų dolerių vertės geležinkelio, sujungsiančio 
Mombasą ir sostinę Nairobį, projektą. Analitikai teigia, kad 
laikas pervežti prekes iš vieno miesto į kitą sutrumpės nuo 
trisdešimt šešių iki aštuonių valandų, o tai reiškia 60 procentų 
mažesnes transporto sąnaudas. Yra netgi planų sujungti Nai- 
robį šiaurėje su Pietų Sudanu ir vakaruose su Uganda bei Ru- 
anda. Padedama kinų, Kenija ketina tapti rytinės pakrantės 
ekonomine jėgaine. 

Už pietinės sienos Tanzanija bando varžytis ir tapti Rytų 
Afrikos lydere - ji sudarė milijardų dolerių vertės infrastruk- 
tūros projektų sandorių su kinais. Ji taip pat pasirašė bendrą 
sutartį su Kinija ir Omano statybos bendrove perstatyti ir iš- 
plėsti Bagamojo uostą, nes pagrindinis Dar as Salamo uostas 
yra itin užsikimšęs. Planuojama, kad Bagamojas galės praleis- 
ti 20 milijonų konteinerių krovinių per metus, o tai pavers jį 
didžiausiu uostu Afrikoje. Tanzanija taip pat turi geras trans- 
porto jungtis su „Pietiniu Tanzanijos žemdirbystės plėtros 
koridoriumi“ ir sąsajų su penkiolikos valstybių Pietinės Afri- 
kos plėtros bendrija, tai savo ruožtu jungia ją su šiaurės-pietų 
koridoriumi, o šis susieja Durbano uostą su vario turtingais 
KDR ir Zambijos regionais ir paspartina Dar as Salamo uosto 
susisiekimą su Durbanu ir Malavija. 

Vis dėlto Tanzanija, atrodo, bus antro lygio galia prie ry- 
tinės pakrantės. Kenijos ekonomika yra tikrai galingiausia 
penkių valstybių Rytų Afrikos bendrijoje, jai priklauso apie 
40 procentų regiono BVP, Ji turi gal ir mažiau dirbamosios 
žemės negu Tanzanija, bet tą, kurią turi, naudoja daug veiks- 
mingiau. Jos pramonės sistema taip pat efektyvesnė, kaip ir 
jos prekių pateikimo rinkai sistema — ir namuose, ir užsieny- 
je. Jeigu Tanzanijai pavyks išlaikyti politinį stabilumą, regis, 
artimiausiu ir vidutiniu laikotarpiu jai lemta likti vyraujančia 
regiono galia. 

Kinijos ranka jaučiama ir Nigeryje, kur Kinijos nacionalinė 
naftos bendrovė investuoja į nedidelį Tenerės naftos telkinį ša- 
lies viduryje. O Kinijos investicijos Angoloje per pastarąjį de- 
šimtmetį pranoko 8 milijardus dolerių ir kasmet auga. Kinijos 
geležinkelių inžinerijos bendrovė („China Railway Enginee- 
ring Corporation“ — CREC) jau investavo beveik 2 milijardus 

dolerių į Bengelos geležinkelio, jungiančio KDR ir Angolos 
Lobito uostą Atlanto pakrantėje už 800 mylių, modernizavi- 
mą. Šiuo keliu bus gabenamas kobaltas, varis ir manganas - 
KDR Katangos provincijos prakeiksmas ir palaiminimas. 

Luandoje CREC stato naują tarptautinį oro uostą, aplink 
sostinę iškilo didžiuliai kiniško pavyzdžio gyvenamieji dau- 
giabučiai, kuriuose įsikūrė kai kurie iš dabar šalyje gyve- 
nančių, kaip vertinama, 150 000-200 000 kinų darbininkų. 
Tūkstančiai šių darbininkų yra apmokyti karybos ir gali tapti 
parengta milicija, jeigū to pareikalautų Kinija. 

Pekinas nori Angoloje to paties, ko ir visur: žaliavų savo 
prekėms ir politinio stabilumo, kad žaliavų ir produktų srau- 
tas būtų garantuotas. Taigi, jei prezidentas Jose Eduardo dos 
Santosas, vadovaujantis jau trisdešimt šešerius metus, nu- 
sprendžia sumokėti Mariah Carey milijoną, kad ši 2013 m. 
padainuotų jo gimtadienio vakarėlyje, tai jo reikalas. Ir jeigu 
mbundai, kuriems priklauso dos Santosas, ir toliau viešpa- 
taus, tai irgi jų reikalas. 

Kinijos įsitraukimas yra patrauklus pasiūlymas daugeliui 
Afrikos vyriausybių. Pekinas ir didelės Kinijos bendrovės ne- 
užduoda sudėtingų klausimų apie žmogaus teises, nereikalau- 
ja ekonomikos reformų ir net nesiūlo, kad kai kurie Afrikos 
valstybių vadovai nustotų vogti savo šalių turtą, kaip galėtų 
daryti Tarptautinis valiutos fondas ar Pasaulio bankas. Pavyz- 
džiui, Kinija yra didžiausia Sudano prekybos partnerė, tai lei- 
džia šiek tiek paaiškinti, kodėl ji nuosekliai gina Sudaną Jung- 
tinių Tautų Saugumo Taryboje ir remia jo prezidentą Omarą 
al-Bashirą net ir tuomet, kai Tarptautinis baudžiamasis teis- 
mas išdavė jo arešto orderį. Į Vakarų kritiką dėl to Pekinas 
nekreipia dėmesio: į ją žvelgiama kaip į dar vieną galios žaidi- 


157 


mą, nutaikytą stabdyti Kinijos verslą, ir veidmainystę, turint 
galvoje Vakarų istoriją Afrikoje. 

Viskas, ko nori kinai, yra nafta, iškasenos, brangieji me- 
talai ir rinkos. Tai lygiateisiai tarpvyriausybiniai santykiai, 
bet mes išvysime vis augančią įtampą tarp vietos gyventojų 
ir kinų darbininkų, dažnai atvežamų talkinti įgyvendinant di- 
delius projektus. Tai savo ruožtu gali Pekiną labiau įtraukti į 
vietos politiką, kol galiausiai jam teks įvairiose šalyse laikyti 
kokias nors nedideles karines pajėgas. 

Pietų Afrikos Respublika (PAR) yra didžiausia Kinijos 
prekybos partnerė Afrikoje. Šios dvi šalys turi ilgą politinę 
ir ekonominę istoriją, jos gerai tinka viena kitai. Šimtai kinų 
bendrovių - ir valstybinių, ir privačių - dabar veikia Durbane, 
Johanesburge, Pretorijoje, Keiptaune ir Port Elizabete. 

PAR ekonomika rikiuojama kaip antra pagal dydį žemy- 
ne - po Nigerijos. Ji iš tikrųjų yra galybė pietuose dėl savo 
ekonomikos (tris kartus didesnės už Angolos), kariuomenės 
ir gyventojų skaičiaus (53 milijonai). PAR labiau išsivysčiusi 
nei dauguma Afrikos valstybių dėl savo padėties pačiame pie- 
tiniame žemyno pakraštyje ir dėl to, kad prieina prie dviejų 
vandenynų, ji turtinga aukso, sidabro ir anglių, o klimatas ir 
žemė leidžia gausiai užsiauginti maisto. 

Dėl to, kad ji taip toli pietuose, o pakrantės lyguma greitai 
pakyla į aukštumą, PAR yra viena iš labai nedaugelio Afrikos 
šalių, kuri nekenčia nuo maliarijos prakeiksmo, nes uodams 
čia veistis sunku. Tai leido europiečiams kolonistams pasi- 
stūmėti į jos gilumą daug toliau ir greičiau nei maliarijos kan- 
kinamose atogrąžose, įsikurti ir pradėti nedidelio masto pra- 
moninę veiklą, kuri dabar išaugo į pietinės Afrikos didžiausią 
ekonomiką. 

Didumai pietinės Afrikos verslas su išoriniu pasauliu reiš- 
kia verslą su Pretorija, Blumfonteinu ir Keiptaunu. 

PAR pasinaudojo savo gamtos turtais ir padėtimi, kad 
susietų kaimynus su savo transporto sistema, tai reiškia, kad 
dviejų bėgių geležinkelio ir automobilių kelių konvejerio 
juosta driekiasi iš Ist Londono, Keiptauno, Port Elizabeto ir 
Durbano į šiaurę pro Zimbabvę, Botsvaną, Zambiją, Malavį ir 
Tanzaniją, pasiekia net KDR Katangos provinciją ir į rytus iki 
Mozambiko. Naujasis kinų tiesiamas geležinkelis iš Katangos 
į Angolos pakrantę lyg ir turėtų mesti iššūkį šiam vyravimui ir 
galėtų atimti dalį srauto, einančio iš KDR, bet, atrodo, PAR 
lemta išlaikyti savo pranašumą. 

Apartheido metais Afrikos nacionalinis kongresas rėmė 
Angolos MPLA kovoje prieš portugalų kolonizatorius. Bet 
bendros kovos aistra virsta šaltesniais santykiais, kai kiek- 
viena iš šių partijų valdo savo šalį ir varžosi regioniniame lyg- 
menyje. Angolai reikės gerokai pažengti, kad pasivytų PAR. 
Tai nebus karinė konfrontacija: PAR vyravimas yra bemaž 
totalus. Ji turi dideles, gerai ginkluotas karines pajėgas — apie 
100 000 karių, tuzinus naikintuvų ir atakos sraigtasparnių, ke- 
letą šiuolaikinių povandeninių laivų ir fregatų. 

Britų imperijos laikais kontroliuoti PAR reiškė kontro- 
liuoti Gerosios Vilties kyšulį, taigi ir jūros kelius tarp Atlanto 
ir Indijos vandenynų. Šiuolaikiniai kariniai laivynai gali plauk- 
ti gerokai labiau nutolę nuo pietinės Afrikos pakrantės, jeigu 
nori jį aplenkti, bet kyšulys vis dar yra kertinė vieta pasaulio 
žemėlapyje, o PAR turi vyraujančią įtaką visame apatiniame 
žemyno trečdalyje. 

Šiame šimtmetyje vyksta naujos grumtynės dėl Afrikos, 
tik šįkart dviejų lygių. Yra gerai aprašytų išorinių interesų, ki- 

šimosi varžantis dėl išteklių, bet yra ir „vidinės lenktynės“, o 
PAR ketina važiuoti greičiausiai ir toliausiai. 

Ji dominuoja penkiolikos valstybių Pietų Afrikos plėtros 
bendrijoje (Southern African Development Community - 
SADC) ir sugebėjo gauti nuolatinę vietą Tarptautinėje konfe- 
rencijoje dėl Didžiųjų ežerų regiono, nors ji net nepriklauso 
jam. Su SADC varžosi Rytų Afrikos bendrija (East African 
Community - EAC), kurią sudaro Burundis, Kenija, Ruan- 
da, Uganda ir Tanzanija. Pastaroji yra taip pat ir SADC, o kiti 
EAC nariai neigiamai žvelgia į jos flirtą su PAR. Savo ruožtu 
PAR, rodos, vertina Tanzaniją kaip priemonę įgyti daugiau 
įtakos Didžiųjų ežerų regione ir toliau. 

Pietų Afrikos Respublikos nacionalinės gynybos pajėgos 
oficialiai turi brigadą KDR, Jungtinių Tautų vadovaujamų 
taikdarių sudėtyje, ji ten buvo pasiųsta politinių vadovų lai- 
duoti, kad PAR nebus palikta nuošaly, kai bus dalijamas karo 
grobis šioje iškasenų turtingoje šalyje. Tai atvedė ją prie kon- 
kurencijos su Uganda, Burundžiu ir Ruanda, visos jos norėtų 
vadovauti KDR. 

Praeityje Afrikai nebuvo suteikta progos - tai lėmė jos 
geografija — ir tuomet europiečiai sukonstravo visas šiandie- 
nines sienas. Dabar, sparčiai augant gyventojų skaičiui ir plė- 
tojantis megapoliams, ji neturi kito pasirinkimo kaip tik įsilie- 
ti į šiuolaikinį globalizuotą pasaulį. Ir šiuo keliu, kad ir kokios 
būtų mūsų minėtos problemos, ji lekia šuoliais. 

Tos pačios prekybai kliudžiusios upės dabar pakinkomos 
gaminti elektros energiją. Iš žemės, kuri neleido sėkmingai 
verstis žemdirbyste, išgaunami mineralai ir nafta, taip kai ku- 
rios šalys tampa turtingos, tegul net ir nedaug tų turtų pasie- 
kia žmones. Bet vis dėlto daugumoje šalių, žinoma, ne visose, 

skurdas krito pakilus sveikatos apsaugos ir švietimo lygiui. 
Daug šalių yra anglakalbės, o anglų kalbos dominuojamoje 
globalioje ekonomikoje tai yra pranašumas, pastarąjį dešimt- 
metį žemyne ekonomika augo. 

Trūkumas - ekonomikos augimas daugelyje šalių priklau- 
so nuo iškasenų ir energijos išteklių pasaulinių kainų. Šalys, 
kurių nacionaliniai biudžetai tvirtinami numatant gauti 100 
dolerių už naftos barelį, turi gyventi kukliau, kai kainos krin- 
ta iki 80 ar 60 dolerių. Pramonės produkcijos lygis panašus į 
buvusį praėjusio amžiaus aštuntajame dešimtmetyje. Visame 
žemyne korupcija ir toliau veši, be kelių „karštų“ konfliktų 
(pavyzdžiui, Somalyje, Nigerijoje, Sudane), yra dar keletas, 
tik užšaldytų. 

Vis dėlto kasmet nutiesiama vis daugiau kelių ir geležin- 
kelių, sujungiančių šią neįtikėtinai įvairią erdvę. Didžiuliai 
vandenynų ir dykumų plotai, skiriantys Afriką nuo likusio pa- 
saulio, buvo įveikti oro linijų, o pramoniniai raumenys sukūrė 
uostus ten, kur gamta to nebuvo numačiusi. 

Nuo pat septintojo dešimtmečio kas dešimtmetį optimis- 
tai rašė apie tai, kad Afrika yra ant ribos įveikti tas kortas, ku- 
rias istorija ir gamta jai padalijo. Galbūt šįkart tai bus tiesa. 
Subsacharinėje Afrikoje dabar gyvena 1,1 milijardo žmonių, 
kai kuriais vertinimais, iki 2050-ųjų šis skaičius gali daugiau 
nei padvigubėti - iki 2,4 milijardo. 


ŠEŠTAS SKYRIUS 


Viduriniai hutai 


--—— —— ہے سے ————— 


Mes nugriovem „Sykesą ir Picot“. 


„Islamo valstybės“ kovotojas, 2014 m. 

IDURYS KO? Į RYTUS NUO KO? PATS REGIONO VARDAS 

V pagrįstas europiečių pasaulio matymo, ir būtent eu- 
ropiečių požiūris į regioną jį suformavo. Europiečiai rašalu 
paišė žemėlapių linijas: tos linijos tikrovėje neegzistavo, tai 
buvo pačios dirbtiniausios pasaulio sienos. Dabar jas bando- 
ma perbraižyti krauju. l 

Vienas iš svarbiausių vaizdo epizodų, 2014 m. nufilmuo- 
tų Viduriniuose Rytuose, buvo pritemdytas sprogimų ir galvų 
kapojimo kadrų. Tai profesionalios „Islamo valstybės“ propa- 
gandos pavyzdys, jis rodo, kaip buldozeris nuvalo ar greičiau 
nustumia Irako ir Sirijos sieną į nebūtį. Siena yra paprasčiausias 
aukštas smėlio pylimas. Tereikia pastumti smėlį ir siena dau- 
giau fiziškai nebeegzistuos. Ši „linija“ vis dar teoriškai egzistuo- 
ja. Keleri artimiausi metai apibrėš, ar anksčiau cituoto „Islamo 
valstybės“ kovotojo žodžiai yra pranašiški, ar pasipūtėliški: رر‎ 
Mes griauname sienas ir laužome kliūtis. Dėkojame Alachui.“ 

Po Pirmojo pasaulinio karo platesniuose Viduriniuose Ry- 
tuose buvo mažiau sienų negu dabar, ir tos buvusios daugiau- 
sia nulemtos vien tik geografijos. Erdvės tarp jų buvo laisvai 
padalytos ir valdomos pagal geografiją, etniškumą ir religiją, 
bet nebuvo pastangų sukurti nacionalinių valstybių. 

Platesnieji Viduriniai Rytai tęsiasi skersai 1000 mylių iš va- 
karų į rytus, nuo Viduržemio jūros iki Irano kalnų. Iš šiaurės į 
pietus, jeigu pradėtume prie Juodosios jūros ir baigtume šalia 
Omano Arabijos jūros pakrantės, jie apimtų apie 2000 mylių. 
Regione yra didžiulių dykumų, oazių, sniegu padengtų kalnų, 
ilgų upių, didelių miestų ir pakrančių lygumų. Ir čia yra labai 
daug tokio gamtos turto, kokio reikia kiekvienai pramoninei ar 
tampančiai pramonine šaliai, - naftos ir dujų. 

Čia ir derlingas regionas, žinomas kaip Mesopotamija, tai 

yra „žemė tarp upių“ (Eufrato ir Tigro). Ir vis dėlto svarbiau- 
sia regione — plačioji Arabijos dykuma ir krūmynai jos centre, 
ji paliečia Izraelį, Jordaniją, Siriją, Iraką, Kuveitą, Omaną, Je- 
meną ir didumą Saudo Arabijos, įskaitant Rub al Chalį, arba 
„tuščiąjį ketvirtį . Tai didžiausia vientisa smėlio dykuma pa- 
saulyje, jos plotas prilygsta Prancūzijos plotui. Būtent dėl to 
dauguma regiono gyventojų ne tik kad glaudėsi jos pakrašty- 
je, bet ir iki europiečių kolonizacijos nemąstė apie nacionali- 
nes valstybes ir teisiškai įtvirtintas sienas. 

Suvokimas, kad žmogus iš tam tikros vietos negali nuke- 
liauti per regioną aplankyti giminaičio iš tos pačios genties, 
jeigu jis neturi dokumento, kurį jam įteikia dar vienas žmo- 
gus, kurio jis nepažįsta ir kuris gyvena tolimame mieste, atro- 
dė kvailai. Mintis, kad dokumentas buvo atspausdintas, nes 
užsienietis pasakė, kad ši žemė dabar yra du regionai, ir sugal- 
vojo, kaip juos vadinti, iš viso buvo beprasmiška ir prieštaravo 
šimtmečių gyvenimo istorijai. 

Osmanų imperija (1299-1922) buvo valdoma iš Stam- 
bulo. Savo galybės viršūnėje ji driekėsi nuo Vienos vartų iki 
pat Anatolijos ir toliau pro Arabiją iki Indijos vandenyno. Iš 
vakarų į rytus ji apėmė žemes, kurios dabar vadinasi Alžyru, 
Libija, Egiptu, Izraeliu / Palestina, Sirija, Jordanija, Iraku - ir 
dar šiek tiek Irano. Ji niekuomet nesirūpino sugalvoti vardų 
daugumai iš šių regionų, 1867 m. ji paprasčiausiai padalijo 
juos į administracines sritis, vilajetus, kurie paprastai buvo 
pagrįsti genčių gyvenamomis vietomis, ar tai būtų kurdai 
šiuolaikiniame Šiaurės Irake ar genčių susivienijimai dalyje 
dabartinės Sirijos ir Irako. 

Kai Osmanų imperija ėmė byrėti, britams ir prancūzams 
kilo kitokių minčių. 1916 m. britų diplomatas pulkininkas 

seras Markas Sykesas paėmė vaškinį pieštuką ir nubrėžė apy- 
tikrę liniją skersai Vidurinių Rytų žemėlapio. Ji ėjo nuo Hai- 
fos prie Viduržemio jūros (tai dabartinis Izraelis) iki Kirkuko 
(dabar Irakas) šiaurės rytuose. Ji tapo pagrindu jo slapto susi- 
tarimo su kolega prancūzu Francois George'u-Picot padalyti 
regioną į dvi įtakos sferas, jeigu trijų šalių Antantė nugalėtų 
Osmanų imperiją Pirmajame pasauliniame kare. Teritorijas į 
šiaurę nuo linijos turėjo kontroliuoti prancūzai, žemėse į pie- 
tus turėjo įsigalėti britų hegemonija. 

Terminas „Sykesas ir Picot“ tapo santrumpa įvardijant 
įvairius sprendimus, priimtus pirmajame dvidešimto amžiaus 
trečdalyje, kurie sulaužė genčių vadams duotus pažadus ir ku- 
rie paaiškina šiandienos ekstremizmą ir neramumus. Bet šis 
paaiškinimas gali būti perdėtas: prievartos ir ekstremizmo čia 
būta ir prieš atvykstant europiečiams. Ir vis dėlto, kaip matė- 
me ir Afrikoje, atsitiktinis „nacionalinių valstybių“ kūrimas 
iš žmonių, nepratusių gyventi kartu viename regione, nėra 
receptas pasiekti teisingumą, lygybę ir stabilumą. 

Iki „Sykeso ir Picot“ (platesniąja prasme) nebuvo Sirijos 
valstybės, nebuvo Libano, nebuvo Jordanijos, Irako, Saudo 
Arabijos, Kuveito, Izraelio ar Palestinos. Šiuolaikiniai žemėla- 
piai rodo nacionalinių valstybių sienas ir pavadinimas, bet jos 
yra jaunos ir trapios. 

Viduriniuose Rytuose vyraujanti religija yra islamas, bet 
jis turi daug įvairių atmainų. Pats svarbiausias pasidalijimas 
islame yra beveik toks pat senas kaip ir pati religija: skilimas 
tarp sunitų ir šiitų musulmonų prasidėjo 632 m. po Kristaus, 
kai mirė pranašas Mahometas ir užvirė ginčai dėl jo paveldo. 

Sunitai musulmonai sudaro daugumą tarp arabų ir išvis 
viso pasaulio musulmonų, jų yra galbūt apie 85 procentus 

visų tikinčiųjų, nors kai kuriose arabų šalyse šis kiekis nėra 
toks ryškus. Jų pavadinimas kilęs iš žodžių al sunna, arba „tra- 
dicijos žmonės . Po pranašo mirties tapusieji sunitais teigė, 
kad jo įpėdinis turėtų būti renkamas pagal arabų genčių tradi- 
cijas. Jie save laiko musulmonais ortodoksais. 

Terminas „šiitai kilęs iš shiat Ali, pažodžiui - „Ali sekė- 
jai , čia kalba apie pranašo Mahometo žentą. Ali ir jo sūnūs 
Hasanas ir Huseinas buvo nužudyti, taip iš jų buvo atimta tai, 
ką šiitai laiko savo prigimtine teise - vadovauti musulmonų 
bendruomenei. | 

Iš šio pasidalijimo kilo keletas diskusijų dėl doktrinų ir 
kultūrinės praktikos, atskiriančios dvi pagrindines islamo ša- 
kas, tai vedė į ginčus ir karus, nors buvo ir ilgų taikaus sugyve- 
nimo laikotarpių. 

Pasidalijusios ir šios dvi pakraipos. Pavyzdžiui, yra atski- 
rų sunitiškojo islamo atšakų, kurios seka kokių nors didžių 
praeities išminčių mokymu, įskaitant griežtą hanbali tradici- 
ją, pavadintą taip pagal devinto amžiaus Irako islamo žinovą 
Ahmadą ibn Hanbalį, į ją linksta Kataras ir Saudo Arabija, ji 
turėjo įtakos ir ultrapuritoniskam salafity mąstymui, vyrau- 
jančiam tarp džihadistų. 

Šiitų islamas dalijasi į tris pagrindines kryptis, iš kurių ge- 
riausiai žinoma, ko gero, dvylikos imamų, bet net ir ši yra skilu- 
si. Izmailitų mokykla ginčija septintojo imamo kilmę, zaiditų 
abejoja penktojo imamo kilme. Yra dar kelios pagrindinės šiitų 
islamo srovės atšakos, o alavitai ir drūzai laikomi taip nutolę 
nuo tradicinės islamo minties, kad daugelis kitų musulmonų, 
ypač iš sunitų, net nelaiko jų priklausančiais tai pačiai religijai. 

Europos kolonializmo paveldas paliko arabus suburtus į 
nacionalines valstybes ir valdomus vadovų, kurie linko palai- 

kyti tą islamo šaką (ir gentį), iš kurios patys buvo kilę. Paskui 
šie diktatoriai naudodavosi valstybės mašina, kad garantuotų, 
jog jų Šventojo rašto versija įsigalės visoje teritorijoje, api- 
brėžtoje europiečių nubrėžtų dirbtinių linijų, nesvarbu, ar tai 
buvo istoriškai tinkama ir teisinga atskirų genčių ir religijų, 
kurios buvo sumestos kartu, atžvilgiu. 

Irakas yra puikus pavyzdys dėl to kilusių konfliktų ir 
chaoso. Religingesni šiitai niekuomet nesutiko, kad sunitų 
vyriausybė kontroliuotų jų šventuosius miestus, pavyzdžiui, 
Nadžafą ir Karbala, kur, teigiama, palaidoti jų kankiniai Ali ir 
Huseinas. Šių bendruomenių jausmai yra šimtmečių senumo, 
keli dešimtmečiai, kol jos vadinosi „irakiečiais, negalėjo iš- 
tirpdyti tokių emocijų. 

Turkai, Osmanų imperijos valdovai, matė atšiaurias, kal- 
nuotas sritis, kuriose vyravo kurdai, toliau, kalnams pereinant 
į lygumas link Bagdado ir į vakarus, dabartinėje Sirijoje, jie 
matė vietą, kur dauguma žmonių buvo arabai sunitai. Pagaliau 
ten, kur dvi didžiosios Tigro ir Eufrato upės susilieja į al Ara- 
bo vandens kelią, pelkynus, jie ir vėl matė arabus, o dauguma 
jų buvo šiitai. Šias teritorijas jie ir valdė atitinkamai, padaliję 
į tris administracinius regionus: Mosulo, Bagdado ir Basros. 

Senovėje regionai, maždaug atitinkantys minėtus anksčiau, 
buvo žinomi kaip Asirija, Babilonija ir Šumeras. Kai šią erdvę 
kontroliavo persai, dalijo ją panašiai, taip pat ir Aleksandras 
Didysis, o vėliau ir Umajadų imperija. Britai pažiūrėjo į tą pačią 
teritoriją ir sujungė tris į vieną, logiškai tai neįmanoma, nors 
krikščionys tokias mįsles gal ir gali išspręsti pasitelkę Šventąją 
Trejybę, bet Irake visa tai baigėsi pragariška sumaištimi. 

Daugelis analitikų teigia, kad tik stiprus žmogus gali sujung- 


ti šias tris sritis į vieną šalį, ir Irakas turėjo vieną stiprų žmogų 

po kito. Bet iš tikrųjų žmonės niekuomet nebuvo suvienyti, 
juos tiesiog stingdė baimė. Ten, kur diktatoriai negali užmaty- 
ti, žmonių sąmonėse, labai nedaug kas tikėjo valstybės propa- 
ganda, kai ji dangstė sistemingą kurdų persekiojimą, Saddamo 
sunitų musulmonų klano iš jo gimtojo Tikrito dominavimą ar 
masines šiitų žudynes po jų nepavykusio sukilimo 1991 m. 

Kurdai pasitraukė pirmieji. Mažiausios mažumos dikta- 
torių valdomos šalys kartais apsimeta tikinčios propagandos 
teiginiais, kad jų teisės yra ginamos, nes neturi jėgų kaip nors 
paveikti tikrovę. Pavyzdžiui, Irako krikščionių mažuma ir sau- 
jelė jame gyvenančių žydų jautė, kad jie galėtų būti saugesni 
laikydamiesi ramiai pasaulietinėje diktatūroje, tokioje kaip 
Saddamo, negu rizikuodami patirti permainas ir tai, kas, kaip 
jie bijojo, gali nutikti po jų - kaip ir įvyko. Bet kurdai gyveno 
geografiškai apibrėžtoje teritorijoje ir — tai dar svarbiau - jy 
buvo pakankamai, kad jie sureaguotų, kai diktatūros realybės 
nebebuvo galima pakelti. 

Penki milijonai Irako kurdų susitelkę Šiaurės ir Šiaurės 
Rytų Irbilo, Suleimanijos ir Dahuko provincijose ir jas supan- 
čiose teritorijose. Tai milžiniškas, daugiausia kalvų ir kalnų 
pusmėnulis, o tai leido kurdams išlaikyti savo identitetą, nors 
jie ir kultūrinėje srityje, ir karinėmis pajėgomis buvo nuo- 
lat puolami, pavyzdžiu galėtų būti 1988 m. „Anfal“ karinė 
kampanija, per kurią kaimai buvo puolami ir dujomis iš oro. 
Aštuonių etapų kampanijos metu Saddamo pajėgos neėmė 
belaisvių ir žudė visus sutiktus vyrus nuo penkiolikos iki pen- 
kiasdešimties metų. Apie 100 000 kurdų buvo išžudyta ir 90 
procentų jų kaimų nušluota nuo žemėlapio. 

Kai 1990 m. Saddamas Husseinas per plačiai užsimojo 
ir įžengė į Kuveitą, kurdai bandė pasinaudoti savo istorine 

Nors ir nėra pripažinta valstybė, Kurdistano regioną 
galima aiškiai identifikuoti. Jis peržengia sienas, ir tai yra 
galimų rūpesčių zona, jeigu kurdiški regionai pabandys 
įkurti nepriklausomą valstybę. 


proga paversti Kurdistaną realybe, kaip jiems ir buvo žadėta 
po Pirmojo pasaulinio karo Sevro sutartyje (1920 m.), bet 
niekada nebuvo tesėta. Įlankos karo pabaigoje kurdai pakilo, 
sąjungininkų pajėgos paskelbė „saugumo zoną“, į kurią buvo 
neįleidžiami Irako daliniai, ir de facto Kurdistanas ėmė įgauti 
pavidalą. 2003 m. JAV įsiveržimas į Iraką sucementavo tai, kas 
jau, regis, yra faktas - Bagdadas kurdų nebevaldys. 
Kurdistanas nėra suvereni pripažinta valstybė, bet jis turi 
daug tokios išorinių požymių, o dabartiniai įvykiai Viduri- 
niuose Rytuose tik padidina tikimybę, kad Kurdistanas atsiras 

ir tarptautinėje teisėje. Klausimas tik kokio jis bus pavidalo. Ir 
kaip Sirija, Turkija ir Iranas reaguos, jeigu jy kurdiški regionai 
pabandys tapti jo dalimi ir taip sukurti vientisą Kurdistaną su 
prieiga iki Viduržemio jūros? 

Kils ir dar viena problema: kurdų vienybė. Irako Kurdis- 
tanas ilgai buvo padalytas tarp dviejų besivaržančių šeimų. 
Sirijos kurdai mėgina sukurti valstybėlę, kurią jie vadina Ro- 
džava. Jie regi ją kaip būsimojo didžiojo Kurdistano dalį, bet 
jeigu jis bus sukurtas, kils klausimų, kas kiek valdžios turės — 
ir kur. Jeigu Kurdistanas tikrai taps tarptautiniu mastu pripa- 
žinta valstybe, pasikeis Irako forma. Jeigu, aišku, toks Irakas 
bus. Nes gali ir nebūti. 

Hašimitų karalystė, kaip kartais vadinama Jordanija, 
yra dar viena teritorija, kurią britai išraižė dykumoje. Britai 
1918 m. turėjo didžiulę administruojamą teritoriją ir keletą 
spręstinų problemų. 

Įvairios arabų gentys padėjo britams kovoti su osmanais 
Pirmajame pasauliniame kare, bet buvo dvi ypatingos, kurias 
Londonas pažadėjo apdovanoti karui pasibaigus. Deja, abiem 
buvo pažadėta tas pats - Arabijos pusiasalio kontrolė. Turint 
galvoje, kad saudų ir hašimitų gentys dažnai tarpusavy karia- 
vo, tai buvo kiek keblu. Todėl Londonas nupūtė dulkes nuo 
žemėlapių, nubrėžė kelias linijas ir pranešė, kad saudų šeimos 
galva gali valdyti vieną regioną, o hašimitų vadovas - kitą, 
nors kiekvienam būtų reikėję britų diplomato, kad prižiūrė- 
tų. Saudų vadovas galiausiai susigundė ir pavadino teritoriją 
savo vardu, taigi mes ją žinome kaip Saudo Arabiją - apytikris 
atitikmuo būtų pavadinti Jungtinę Karalystę „Vindzorlandu“. 

Britai, griežti biurokratijos šalininkai, kitą teritoriją pa- 
vadino „Transjordanija“, tai tarsi santrumpa „kitoje Jordano 

upės pusėje“. Dulkėtas mažas miestelis Amanas tapo Trans- 
jordanijos sostine, o kai 1948 m. britai išėjo namo, pavadi- 
nimas pasikeitė į Jordaniją. Bet hašimitai kilę ne iš Amano 
teritorijos: iš pat pradžių jie buvo dalis galingos kurešių gen- 
ties iš Mekos regiono, o čia vietos gyventojai - daugiausia 
beduinai. Dauguma jų dabar yra palestiniečiai: kai Izraelis 
1967 m. okupavo Vakarų Krantą, daug palestiniečių pabėgo 
į Jordaniją, tai būvo vienintelė arabų šalis, suteikianti jiems 
pilietybę. Dabar dauguma iš 6,7 milijono Jordanijos gyven- 
tojų yra palestiniečiai, ir daugelis iš jų nelaiko savęs lojaliais 
dabartinio hašimitų valdovo, karaliaus Abdulos, valdiniais. 
Yra ir dar viena problema - milijonas šalies priimtų Irako ir 
Sirijos pabėgėlių, kurie kelia didžiulę įtampą dėl itin ribotų 
išteklių. 

Tokios šalies demografijos permainos kelia didelių prob- 
lemų, ypač rimtos jos Libane. 

Iki dvidešimto amžiaus žemes tarp Libano kalnų ir jūros 
arabai laikė tiesiog Sirijos sritimi. Prancūzai, į kurių rankas ji 
įkrito po Pirmojo pasaulinio karo, viską matė kitaip. 

Prancūzai ilgai buvo regiono arabų krikščionių sajungi- 
ninkai ir kaip padėką sukūrė jiems šalį tokioje vietoje, kur 
1920 m. jie atrodė vyraujanti populiacija. Kadangi šalis ne- 
turėjo akivaizdaus pavadinimo, prancūzai pavadino ją pagal 
artimiausius kalnus, taip radosi Libanas. Ši geografinė užgaida 
tvėrė iki dvidešimto amžiaus šeštojo dešimtmečio pabaigos. 
Bet tuomet Libano šiitų ir sunitų musulmonų gimstamumo 
lygis augo greičiau nei krikščionių, musulmonų daugėjo ir 
dėl palestiniečių, bėgančių nuo 1948 m. arabų ir žydų karo 
kaimyniniame Izraelyje / Palestinoje. Libane vyko vos vienas 
oficialus gyventojų surašymas (1932 m.), nes demografija yra 

labai jautrus klausimas, o politinė sistema iš dalies pagrįsta 
santykiniu gyventojų skaičiumi. 

Regione ilgą laiką tarp skirtingų religinių grupių pratrūk- 
davo kovos, o tai, ką kai kurie istorikai vadina pirmuoju Li- 
bano pilietiniu karu, prasidėjo 1958 m. tarp krikščionių ma- 
ronitų ir musulmonų, kurių tuo metu jau buvo kiek daugiau 
nei krikščionių. Dabar jų akivaizdžiai daugiau, bet oficialių 
skaičių vis dar nėra, o dėl akademinių studijų, mininčių skai- 
čius, aršiai ginčijamasi. 

Kai kurios sostinės Beiruto dalys yra gyvenamos išimtinai 
šiitų musulmonų, kaip ir diduma šalies pietų. Čia vyrauja šiitų 
grupuotė „Hezbollah“ (remiama šiitų dominuojamo Irano). 
Kita šiitų tvirtovė yra Bekos slėnis, kurį „Hezbollah“ naudo- 
ja kaip atraminį punktą išpuoliams į Siriją palaikydama ten 
vyriausybines pajėgas. Kiti miestai gyvenami beveik vien tik 
sunitų musulmonų. Pavyzdžiui, manoma, kad Tripolio šiau- 
rėje gyvena 80 procentų sunitų, bet jame taip pat yra regima 
alavitų mažuma, o turint galvoje sunitų ir alavitų įtampas už 
gretimų durų Sirijoje, tai privedė prie sporadiškų susidūrimų 
protrūkių. 

Libanas atrodo unifikuota valstybė tik žvelgiant į jį Ze- 
mėlapyje. Užtrunka vos kelias minutes atvykus į Beiruto 
uostą, kol tai atrandi. Keliaudamas iš oro uosto į centrą pra- 
važiuoji pro vien tik šiitų pietinius priemiesčius, kuriuos iš 
dalies saugo „Hezbollah“ milicija, turbūt efektyviausios ka- 
rinės pajėgos šalyje. Libano kariuomenė egzistuoja ant po- 
pieriaus — jeigu kiltų dar vienas pilietinis karas, toks kaip 
1975-1990 m., ji subyrėtų, nes kareiviai daugumoje dalinių 
paprasčiausiai pareitų namo į savo miestus ir prisijungtų prie 
vietos milicijos. 

Iš dalies būtent tai nutiko Sirijos ginkluotosioms pajėgoms, 
kai ten prasidėjo pilietinis karas 2011 m. pabaigoje. 

Sirija yra dar viena daugelio tikėjimų, daugelio religijų, 
daugelio genčių valstybė, kuri subyrėjo pasitaikius pirmai 
progai. Kaip būdinga regionui, daugumą šalyje sudaro sunitai 
musulmonai - apie 70 procentų, bet yra stiprios kitų tikėji- 
mų mažumos. Iki 2011 m. bendruomenės gyveno viena šalia 
kitos miesteliuose, miestuose ir kaimuose, bet vis dėlto buvo 
apibrėžtos teritorijos, kur kokia atskira grupė dominuoja. 
Kaip ir Irake, vietiniai visuomet pasakytų: „Mes esame viena 
tauta, tarp mūsų nėra nesutarimų. Bet, kaip ir Irake, tavo var- 
das, gimimo ar gyvenamoji vieta paprastai reiškia, kad tavo 
kilmė gali būti lengvai nustatyta ir, kaip ir Irake, nereikia dide- 
lių pastangų sudraskyti vieną tautą į daugelį. 

Valdydami regioną prancūzai laikėsi britų pavyzdžio skal- 
dyti ir valdyti. Tuo metu alavitai buvo žinomi kaip nusairiai. 
Daugelis sunitų jų nelaikė musulmonais ir buvo prieš juos 
nusiteikę tiek priešiškai, kad nusairiai turėjo persivadinti ala- 
vitais (lyg ir „Ali sekėjais“), kad pabrėžtų savo islamiškąją kil- 
mę. Tai buvo priekalnių žmonės, Sirijos visuomenės dugnas. 
Prancūzai pasikvietė juos į policijos pajėgas ir kariuomenę, 
o jau tenai metams bėgant jie įsitvirtino kaip didžioji šalies 
galia. 

Iš esmės visi suvokė, kokios įtampos kyla, kai gyventojų 
mažumos lyderiai valdo daugumą. Assado klanas, iš kurio ki- 
lęs prezidentas Basharas al-Assadas, yra alavitai, ši grupuotė 
sudaro apie 12 procentų gyventojų. Šeima valdė šalį nuo tada, 
kai Basharo tėvas Hafezas užgrobė valdžią po karinio pervers- 
mo 1970 m. 1982 m. Hafezas sutriuškino Musulmonų broli- 
jos sunitų sukilimą Hamoje ir per kelias dienas nužudė apie 

30 000 žmonių. Brolija niekada to neatleido ir nepamiršo, ir 
kai 2011 m. kilo nacionalinio masto sukilimas, reikėjo suvesti 
likusias sąskaitas. Kai kuriais atžvilgiais kilęs pilietinis karas 
buvo tiesiog tie patys Hamos įvykiai, tik antra dalis. 

Galutinis Sirijos pavidalas ir išvaizda dabar neaiški, bet yra 
vienas scenarijus, pagal kurį, jei Damaskas žlugs (nors tai toli 
gražu nėra tikėtina), alavitai sugrįš į savo senovines pakrantės 
ir kalvų tvirtoves ir suformuos mini valstybę - tokią, kokia 
gyvavo dvidešimto amžiaus trečiajame ir ketvirtajame de- 
šimtmečiuose. Teoriškai tai įmanoma, bet šimtai tūkstančių 
sunitų musulmonų pasiliktų regione, ir jeigu nauja vyriausy- 
bė, kurioje vyrautų sunitai, būtų suformuota Damaske, vienas 
iš jos prioritetų būtų apsaugoti kelią iki Sirijos pakrantės ir 
įveikti paskutinius pasipriešinimo židinius. 

Artimoje ateityje, regis, Sirijai lemta būti valdomai kaip 
kelioms teritorijoms, kur įvairūs karo vadai vienas po kito vis 
paima valdžią. Tuo metu, kai rašomos šios eilutės, preziden- 
tas Assadas tiesiog yra galingiausias karo vadas iš daugelio. 
Paskutinis Libano pilietinis karas truko penkiolika metų ir 
kartais atrodo, kad ir vėl yra pavojus jam kilti. Sirijos gali lauk- 
ti panašaus likimo kančia. 

Sirija, kaip ir Libanas, taip pat tapo vieta, kur išorinės jėgos 
siekia savo tikslų. Rusija, Iranas ir Libano „Hezbollah“ palaiko 
Sirijos vyriausybės pajėgas. Arabų šalys palaiko opoziciją, bet 
skirtingos šalys remia skirtingas opozicijos grupuotes: pavyz- 
džiui, saudai ir katariečiai varžosi dėl įtakos, bet ir vieni, ir kiti 
remia skirtingus žmones, kad ją įgytų. 

Prireiktų meistriškumo, drąsos ir taip dažnai trūkstamo 
dėmens - mokėjimo siekti kompromiso, kad būtų galima iš- 
laikyti šiuos regionus kartu kaip vientisą ir valdomą erdvę. 

Ypač kai sunitų kovotojai džihadistai mėgina juos sudraskyti, 
kad išplėstų savo „kalifatą“. 

Tokios grupuotės kaip „Al-Qaeda“ ir vėliau „Islamo vals- 
tybė“ sukaupė dabar turimą paramą iš dalies dėl kolonijinės 
epochos sukelto pažeminimo ir panarabiško nacionalizmo — 
taip pat ir pačių arabų nacionalinių valstybių — žlugimo. Ara- 
bų lyderiai nesugebėjo sukurti klestėjimo ar suteikti laisvės, o 
islamizmo sirenų daina, žadanti išspręsti visas problemas, pa- 
sirodė patraukli daugeliui šiame regione, paženklintame tok- 
siško pamaldumo, nedarbo ir priespaudos mišinio. Islamistai 
primena aukso amžių, kai islamas valdė imperiją ir buvo tech- 
nologijų, meno, medicinos ir valdymo priešakyje. Jie padėjo 
sugrąžinti į paviršių senuosius svarstymus apie visų Vidurinių 
Rytų „kitoniškumą. 

„Islamo valstybė“ išaugo iš „Al-Oaedos“ Irake franšizės 
grupės pirmo amžiaus dešimtmečio pabaigoje, jai faktiškai va- 
dovavo „Al-Oaedos“ vadovybės likučiai. Tuo metu, kai Sirijos 
pilietinis karas buvo pačiame įkarštyje, grupė atsiskyrė nuo 
„Al-Oaedos“ ir persivadino. Pirmiausia išoriniam pasauliui 
ji buvo žinoma kaip Irako ir Levanto islamo valstybė (ISIL — 
Islamic State of Iraq and the Levant), bet arabiškai Levantas 
vadinamas al Sham, pamažu šis reiškinys tapo ISIS. 2014 m. 
vasarą grupė pradėjo vadintis „Islamo valstybe“ ir paskelbė 
apie tokį darinį didelėse Irako ir Sirijos dalyse. 

Ji greitai tapo patrauklia džihadistams grupe ir pritraukė į 
savo pusę tūkstančius užsienio musulmonų, iš dalies dėl savo 
dievobaimingo romantizmo, iš dalies dėl brutalumo. Bet jos 
pagrindinis patrauklus bruožas buvo sėkmingas kalifato kūri- 
mas. „Al-Oaeda“ žudė žmones ir užgrobdavo dėmesį, o „Isla- 
mo valstybė“ žudė žmones ir grobė teritorijas. 

„Islamo valstybė“ užgrobė dar vieną sritį, kuri interneto 
laikais yra vis svarbesnė - psichologinę erdvę. Ji pasinaudojo 
pionieriškais „Al-Oaedos“ darbais socialinėje žiniasklaidoje ir 
pakėlė juos į naujas sumanumo ir brutalumo aukštumas. Jau 
2015 m. „Islamo valstybė“ lenkė bet kurią vyriausybę savo vie- 
šąja komunikacija, džihadistai naudojosi interneto brutalizuo- 
jančiu efektu ir jo polinkiu į prievartą ir seksą. Tai „Jackass“ 
kartos džihadistai, šiame mirtiname žaidime jie pirmauja. 

2015 m. vasarą daugelis arabų Viduriniuose Rytuose, 
įskaitant didumą regioninės žiniasklaidos, vadino „Islamo 
valstybę kitu vardu, , Daesh', atspindinčiu organizaciją kaip 
atstumiančią - taip jautė daug paprastų žmonių. 

Tai savotiškas akronimas, atsiradęs iš ankstesnio grupuo- 
tės arabiško vardo Dawlat al Islamiya Iraq Wa al Shams, bet 
žmonės linkę vartoti šį vardą dėl to, kad „Islamo valstybės“ 
nariai jo nekenčia. Jis skamba panašiai kaip veiksmažodis 
daes (slaptai sėjantis nesantaiką) ir rimuojasi su neigiamais 
žodžiais, tokiais kaip fanish (nusidėjėlis), o labiausiai neken- 
čiantiems šios organizacijos patinka tai, kad žodis rimuojasi ir 
skamba kiek panašiai kaip jahesh, reiškiančio „kvaila subinė“. 
Arabų kultūroje tai visai rimtas įžeidimas — toks, kuris kartu 
ir pažemina subjektą, ir paniekina jo galią, ir sunaikina baimę. 

2015 m. karas siautėjo įvairiose Irako dalyse — „Islamo vals- 
tybė“ prarado Tikrita, bet atsiėmė Ramadi miestą. Staiga JAV 
karinės oro pajėgos pasijuto keistai skrisdamos į žvalgybos mi- 
sijas ir ribotus oro antpuolius, padedančius Islamo revoliucijos 
sargų vadams. „Islamo valstybė“ norėjo Tikrito iš dalies dėl 
to, kad apsigintų nuo Irako vyriausybės, bandančios atsiimti 
Mosulą šiaurėje, bet Ramadi jiems buvo daug svarbesnis. Jis 
įsikūręs Anbaro provincijoje, tai daugiausia sunitiškas Irako 

regionas, ir yra netoli Sirijos sienos. Teritorijos išlaikymas su- 
stiprino jų reikalavimą būti pripažinta „valstybe“. 

2015 m. rugpjūtį sukako pirmosios amerikiečių vado- 
vaujamos „Islamo valstybės“ bombardavimo misijos ir Ira- 
ke, ir Sirijoje metinės. Būta tūkstančių oro smūgių, daug 
JAV lėktuvų skrido iš lėktuvnešių „USS George H. W. Bush" 
ir „USS Carl Vinson‘, esančių įlankoje, kiti skrido iš Kuveito 
ir bazės Jungtiniuose Arabų Emyratuose, įskaitant „F-22 Rap- 
tor“ radarų nesusekamą naikintuvą, pradėtą naudoti kovose 
2015 m. ir sudavusį smūgius „Islamo valstybės“ naftos gavy- 
bos įmonėms. JAV pilotams, skridusiems daugumoje misijų, 
kilo problemų dėl to, kad nebuvo amerikiečių specialiųjų pa- 
jėgų priešakinių oro dispečerių, pranešančių taikinių koordi- 
nates. Kadangi taikiniai dažnai buvo miestų teritorijoje, pagal 
„kovos taisyklių“ reikalavimus daug lėktuvų turėjo sugrįžti į 
bazes nepanaudoję ginklų. 

Nuo 2015 m. vasaros pabaigos „Islamo valstybė“ nuolat 
praranda teritoriją. Tarp svarių netekčių yra Sirijos miestas 
Kobanė, atsiimtas kurdų kovotojų, o 2016 m. sausį didelį Ira- 
ko miestą Ramadi perėmė Irako kariuomenė. Tuo pat metu 
„Islamo valstybė“ patiria milžinišką spaudimą dėl pagausėju- 
sių oro smūgių. 

Rusai įsivėlė netgi dar labiau, bombarduodami ir Laisvo- 
sios Sirijos armijos, ir „Islamo valstybės“ taikinius Sirijoje, kai, 
kaip įtariama, „Islamo valstybė“ susprogdino vieną iš jų kelei- 
vinių lėktuvų Egipte. Į teroro išpuolius Paryžiuje 2015 m. lap- 
kritį prancūzai atsakė intensyviais oro smūgiais prieš „Islamo 
valstybę“, tuomet paprašė Jungtinės Karalystės pagalbos. Bri- 
tų parlamentas nubalsavo pagausinti savo oro smūgių Irake ir 
įtraukti taikinius Sirijoje. 

Rezultatas: „Islamo valstybės“ „kalifatas“ susitraukė, kai 
kurie jo lyderiai ir daugybė eilinių buvo užmušta. Bet tuomet 
šimtai kovotojų patraukė į Libiją įkurti ten dar vienos ba- 
zės, galbūt atsarginės, jeigu būtų sunaikinti Sirijoje ir Irake. 
2016 m. pavasarį Libija akivaizdžiai tapo dar vienu frontu il- 
game mūšyje. 

Rusai, britai, amerikiečiai, prancūzai ir kiti dabar yra vi- 
siškai įsitraukę į mūšius, skraido tūkstančiai dronų, kai kurie 
iš Jungtinių Valstijų teritorijos. Dronai yra šiuolaikinis pavyz- 
dys, kaip technologijos įveikia kai kuriuos geografijos riboji- 
mus - bet kartu jie pabrėžia ir geografijos svarbą. JAV laiko vis 
augantį dronų laivyną bent jau dešimtyje bazių pasaulyje. Tai 
leidžia žmogui, sėdinčiam prie vairasvirtės biure su kondicio- 
nieriumi Nevadoje, smūgiuoti į taikinius arba perduoti kon- 
trolę agentui prie taikinio. Bet tai taip pat reiškia, kad JAV turi 
palaikyti gerus santykius su visomis šalimis, kuriose įkurtos 
regioninės dronų būstinės. Pavyzdžiui, signalui, pasiųstam iš 
Nevados, gali tekti nukeliauti povandeniniu kabeliu į Vokieti- 
ją, tuomet jis gali būti paleistas į palydovą, priklausantį trečiai 
šaliai, kuri parduoda dažnius Pentagonui. Tai priminimas apie 
konceptualų JAV galios žemėlapį, kurio reikia, kad visiškai 
suprastume šiandienos geopolitiką. 

Dronų smūgiai turėjo niokojantį poveikį atskiriems tai- 
kiniams 2015-2016 m., jie labai prisidėjo prie kelių tūkstan- 
čių kvadratinių mylių teritorijos Irake išlaisvinimo iš „Islamo 
valstybės“ valdžios, nors ši vis dar kontroliuoja didelius šalies 
lopus, daugiausia sunitų gyvenamuose regionuose. 

Sunitų islamistų kovotojai iš visos planetos, traukiami 
kaip drugeliai milijardo pikselių šviesos, pasinaudojo trigubu 
skilimu tarp Irako kurdų, sunitų ir šiitų. Jie siūlo arabams su- 

nitams svaiginamą mišinį iš pažado sugrąžinti juos į „teisėtą“ 
regiono dominuojamos jėgos vietą ir iš naujo įkurti kalifatą, 
kuriame visi tikratikiai pagal jų versiją (sunitai musulmonai) 
gyvens valdomi vieno valdovo. 

Bet būtent jų įsitikinimų ir veiksmų fanatizmas paaiškina, 
kodėl jie negali įgyvendinti savo utopinių fantazijų. 

Pirmiausia, tik kai kurios iš Irako sunitų genčių palaiko 
džihadistų tikslus ir tai tik dėl to, kad pasiektų savo tikslus - o 
tarp jų nėra tikslo sugrįžti į šeštą amžių. Kai tik jie gaus, ko 
nori, atsigręš prieš džihadistus, ypač užsieniečius. Antra, dži- 
hadistai pademonstravo, kad jie nepasigailės nė vieno jiems 
prieštaraujančio ir kad buvimas ne sunitu prilygsta mirties 
nuosprendžiui. Taigi visi ne sunitai musulmonai ir visos ma- 
žumos Irake - krikščionys, chaldėjai, jazidai ir kiti — yra prieš 
juos, kaip ir daugelis Vakarų ir musulmonų šalių. 

Džihadistams nepriklausantys Irako sunitai yra sudėtin- 
goje padėtyje. Jeigu Irakas subyrėtų arba būtų legaliai fede- 
ralizuotas, jie įstrigtų per vidurį, apsupti smėlio zonoje, kuri 
žinoma kaip sunitų trikampis - jo kampai apytiksliai yra kiek 
į rytus nuo Bagdado, į vakarus nuo Ramadi ir į šiaurę nuo 
Tikrito. Čia gyvenantys sunitai dažnai turi daugiau bendra 
su giminingomis gentimis Sirijoje negu su kurdais šiaurėje ar 
šiitais pietuose. 

Trikampio viduje nėra tiek ekonominės įvairovės, kad 
būtų galima palaikyti sunitų vientisumą. Istorija priskiria naf- 
tą „Irakui“, bet de facto šalies padalijimas reikštų, kad nafta at- 
sidurtų daugiausia kurdų ir šiitų regionuose, o jeigu nebūtų 
stipraus ir vieningo Irako, pinigai už naftą plaukų ten, kur naf- 
ta išgaunama. Kurdų žemės negali būti jų kontroliuojamos, 
tokie miestai piečiau nuo Bagdado kaip Nadžafas ir Karbala 


182 


yra beveik išimtinai šiitiški, o Basros ir Um Kasro uostai yra 
toli nuo sunitų teritorijos. Ši dilema palieka sunitus kovoti dėl 
lygios dalies šalyje, kurią jie kadaise valdė, kartais pažaidžiant 
su atsiskyrimo idėja, bet suvokiant, kad jų ateitis - savivalda 
ne itin kokioje teritorijoje. 

Skilimo atveju šiitai geografiškai yra geriausiai įsikūrę, kad 
galėtų pasinaudoti pranašumais. Regionas, kuriame jie vyrau- 
ja, turi naftos telkinių, 35 mylias pakrantės, al Arabo vandens 
kelią, uostų, prieigą prie išorinio pasaulio ir religinį, ekonomi- 
nį ir karinį sąjungininką už gretimų durų - tai Iranas. 

Džihadistai fantazuoja apie globalų salafitų islamo domi- 
navimą. Tomis akimirkomis, kai kiek prašviesėja, nors lieka 
laukiniai, jie planuoja ir kovoja dėl kuklesnio tikslo — kalifa- 
to visuose Viduriniuose Rytuose. Vienas iš džihadistų kovos 
šūkių - „Nuo Mosulo iki Jeruzalés!", tai reiškia, kad jie tikisi 
kontroliuoti teritoriją nuo Mosulo Irake iki pat Beiruto Li- 
bane, Amano Jordanijoje ir Jeruzalės Izraelyje. Bet tikrasis 
„Islamo valstybės“ geografinis kalifatas yra apribotas jo pa- 
jėgumų. 

Neketiname nuvertinti problemos, kuri gali būti tokio 
lygio, kad taps arabiška Europos Trisdešimties metų karo 
(1618-1648 m.) versija. Tai nėra tik Vidurinių Rytų prob- 
lema. Daug išgyvenusių džihadistų iš įvairių šalių grįš namo į 
Europą, Šiaurės Ameriką, Indoneziją, Kaukazą ir Bangladešą, 
kur jie kažin ar pasirinks ramų gyvenimą. Žvalgybos tarnybos 
Londone mano, kad yra daug daugiau britų musulmonų, ko- 
vojančių Vidriniuose Rytuose džihadistų grupuočių pusėje 
nei tarnaujančių britų kariuomenėje. Islamistų radikalizacijos 
programa prasidėjo keletą dešimtmečių prieš dabar Europos 
šalyse pradėtas deradikalizacijos iniciatyvas. 

Dauguma šalių regione daugiau ar mažiau susiduria su 
saviškiais šio kartų konflikto variantais. Pavyzdžiui, Saudo 
Arabija per praėjusį dešimtmetį įveikė „Al-Oaedos“ kovines 
grupes, bet, jas išsklaidžiusi, dabar ji susiduria su atsinauji- 
nančiais kitų džihadistų kartų iššūkiais. Ji turi kitą problemą 
pietuose, Jemeno pasienyje, kurį patį drasko prievarta, sepa- 
ratistų judėjimai ir stiprios džihadistų grupuotės. 

Dar pradeda kunkuliuoti islamistų judėjimas Jordanijoje, 
ypač Zarkos mieste, į šiaurės rytus link Sirijos ir Irako sienų, 
kur yra kelių tūkstančių tokių grupuočių kaip „Al-Qaeda“ ir 
„Islamo valstybė“ rėmėjų namai. Valdžia bijo, kad Irako ir Si- 
rijos džihadistų grupuotės pasieks trapias sienas ir visa jėga 
veršis į Jordaniją. Britų apmokyta Jordanijos kariuomenė, 
manoma, yra viena iš pajėgiausių Viduriniuose Rytuose, bet 
jai gali būti sunku kovoti, jeigu vietos islamistai ir užsienio 
kovotojai pradės gatvėse partizaninį karą. Jeigu palestiniečių 
kilmės jordaniečiai atsisakytų ginti šalį, nėra nerealu patikėti, 
kad ji galėtų nugrimzti į chaosą, kurį mes dabar matome Siri- 
joje. Būtent to hašimitai valdovai nenori - ir būtent to visiškai 
nenori ir izraeliečiai. 

Kova dėl arabiškų Vidurinių Rytų iš dalies atitraukė pro- 
žektorių šviesą nuo Izraelio ir arabų kovos. Susitelkimas į Iz- 
raelį ir Palestiną kartais sugrįžta, bet mastas to, kas vyksta ki- 
tur, pagaliau leido bent jau kai kuriems stebėtojams suprasti, 
kad regiono problemos nesusiveda į Izraelio egzistenciją. Tai 
buvo melas, stumiamas arabų diktatorių, bandant nukreipti 
dėmesį nuo savo pačių brutalumo, o daugelis žmonių toje 
teritorijoje ir diktatoriams naudingų idiotų Vakaruose juo 
tikėjo. Bet vis dėlto Izraelio ir Palestinos bendra tragedija tę- 
siasi, o šis mažas žemės gabalėlis yra taip apsėdęs samones, 

kad kai kas gali pradėti jį vertinti kaip patį aštriausią pasaulio 
konfliktą. 

Osmanai vertino plotą į vakarus nuo Jordano upės iki Vi- 
duržemio jūros kaip Sirijos regiono dalį. Jie vadino jį Filistina. 
Po Pirmojo pasaulinio karo britams turint šių teritorijų man- 
datą ji tapo Palestina. 

Žydai gyveno vietoje, vadinamoje Izraeliu, tūkstantme- 
čius, tačiau istorijos siautėjimas juos išblaškė po visą pasau- 
lj. Izraelis jiems liko „pažadėtąja žeme“, ir ypač Jeruzalė buvo 
šventa vieta. Bet 1948 m. arabų musulmonai ir krikščionys 
buvo akivaizdi dauguma toje teritorijoje jau daugiau kaip 
tūkstantį metų. 

Dvidešimtame amžiuje įvedus Palestinos mandatą žydų 
judėjimas prisijungti prie savo bendratikių augo, skatinamas 
pogromų Rytų Europoje, tad vis daugiau žydų ėmė ten kurtis. 
Britai teigiamai žiūrėjo į „žydų tėvynės“ sukūrimą Palestinoje 
ir leido žydams ten persikelti ir pirkti žemę iš arabų. Po Ant- 
rojo pasaulinio karo ir Holokausto žydų į Palestiną pabandė 
persikelti dar daugiau. Įtampa tarp žydų ir ne žydų pasiekė 
virimo tašką, ir išsekusi Britanija 1948 m. perdavė problemą 
Jungtinėms Tautoms, o šios nubalsavo, kad regionas būtų pa- 
dalytas į dvi šalis. Žydai sutiko, arabai pasakė „Ne“. Dėl to kilo 
karas, o dėl jo kilo pirmoji banga palestiniečių pabėgėlių, sku- 
bančių iš tos teritorijos tuo metu, kai žydų pabėgėliai traukė 
čia iš visų Vidurinių Rytų pakraščių. 

Jordanija okupavo Vakarų Kranto regioną, įskaitant Rytų 
Jeruzalę. Egiptas okupavo Gazos Ruožą vertindamas jį kaip 
savo teritorijos dalį. Niekam nešovė į galvą mintis suteikti čia 
gyvenantiems žmonėms palestiniečių pilietybę, taip pat ne- 
buvo jokio didesnio vietos gyventojų judėjimo, raginančio 

Golano aukštumos, Vakarų Krantas ir Gazos Ruožas lieka 
ginčytina teritorija po 1967 m. Šešių dienų karo. 


sukurti palestiniečių valstybę. O Sirija visą teritoriją laikė di- 
džiosios Sirijos dalimi ir ten gyvenančius žmones - sirais. 

Iki šių dienų Egiptas, Sirija ir Jordanija įtariai žvelgia į pa- 
lestiniečių nepriklausomybę, ir jeigu Izraelis dingtų ir vietoj 
jo būtų Palestina, visos trys galėtų pasikėsinti į jos teritorijos 
dalį. Bet šiame šimtmetyje palestiniečių valstybingumo jaus- 
mas sutvirtėjęs, ir kiekvienas arabų diktatorių režimas, ban- 


dantis išplėšti gabalą iš palestiniečių valstybės, kad ir kokio 
dydžio ir pavidalo, susidurs su rimta opozicija. Palestiniečiai 
puikiai suvokia, kad dauguma arabų šalių, į kurias jie bėgo 
dvidešimtame amžiuje, atsisako suteikti jiems pilietybę, šios 
šalys reikalauja, kad jų vaikų ir anūkų statusas liktų „pabėgė- 
liai“, ir daro viską, kad jie nesiintegruotų į šalį. 

Per Šešių dienų karą 1967 m. izraeliečiai įgijo kontrolę 
visoje Jeruzalėje, Vakarų Krante ir Gazoje. 2005 m. jie paliko 
Gazą, bet šimtai tūkstančių naujakurių pasiliko Vakarų Krante. 

Izraelis laiko Jeruzalę savo amžinąja ir nedalijama sosti- 
ne. Žydų religija teigia, kad akmuo, ant kurio Abraomas buvo 
pasirengęs paaukoti Izaoką, guli čia ir kad jis yra tiesiai virš 
Šventų Švenčiausiojo. 

Karaliaus Saliamono šventykla. Palestiniečiams Jeruzalė 
turi religinį rezonansą, siekiantį giliai viso musulmoniškojo 
pasaulio mąstysenoje - miestas laikomas trečiąja švenčiausią- 
ja vieta islamo religijoje, nes teigiama, jog pranašas Mahome- 
tas pakilo į dangų nuo tos pačios uolos, kuri yra vietoje, dabar 
vadinamoje „Tolimiausia mečete“ (Al Aksa). Kariniu požiū- 
riu miestas yra tik kuklios strateginės ir geografinės svarbos — 
nėra pramonės, apie kurią būtų galima kalbėti, nėra upės, 
nėra oro uosto - bet jis yra pritrenkiančios svarbos kultūriniu 
ir religiniu požiūriu: ideologinė vietos trauka yra svarbesnė 
negu jos užimama vietovė. Priėjimas prie Jeruzalės ir jos kont- 
rolė nėra klausimas, dėl kurio kompromisinis sprendimas gali 
būti lengvai pasiekiamas. 

Gazą izraeliečiams buvo palyginti lengviau atiduoti (nors 
vis dėlto sunku). Ar ten gyvenantys žmonės ką nors laimėjo 
dėl Izraelio pasitraukimo, lieka vis dėlto ginčytinas klausimas. 

Gaza, be abejonių, atrodo blogiau iš dabartinių dviejų pa- 

lestiniečių „vienetų Ji tik 25 mylių ilgio ir 7,5 mylios pločio. 
Į šią erdvę sukišta 1,8 milijono žmonių. Iš tikrųjų tai „mies- 
tas-valstybė“, nors ir siaubingai nuskurdusi. Dėl konflikto su 
Izraeliu jos piliečiai iš trijų pusių atitverti saugumo barjero, 
sukurto Izraelio ir Egipto, o iš vakarų - jūros. Statyti jie gali tik 
per tam tikrą atstumą nuo sienos su Izraeliu, nes izraeliečiai 
mėgina riboti paleidžiamų raketų galimybes pasiekti toliau 
Izraelio teritorijoje. Pastarąjį dešimtmetį spartėjo asimetriš- 
kos ginklavimosi varžybos - kovotojai Gazoje ieškojo raketų, 
kurios gali lėkti toliau, o Izraelis plėtojo savo priešraketinės 
gynybos sistemą. 

Dėl savo urbanistinio tankumo Gaza yra patogus mūšio 
laukas jos gynėjams, bet tikras košmaras civiliams, kurie turi 
menką užuoglaudą nuo karo arba neturi jokios, taip pat neturi 
ryšio su Vakarų Krantu, nors atstumas tarp šių dviejų terito- 
rijų yra tik 25 mylios siauriausioje vietoje. Kol nebus sutarta 
dėl taikos, Gazos gyventojai neturi kur eiti ir nieko negali pa- 
daryti namuose. 

Vakarų Krantas yra beveik septynis kartus didesnis už 
Gazą, bet iš visų pusių apsuptas sausumos. Daugumą jo teri- 
torijos sudaro kalnagūbris, besidriekiantis iš šiaurės į pietus. 
Žvelgiant iš karinio žiūros taško, tai suteikia galimybę kiek- 
vienam užėmusiam aukštumą kontroliuoti pakrantės lygu- 
mą vakarinėje kalnagūbrio pusėje ir Jordano tarpeklio slėnį 
į rytus. Palikus nuošaly žydų naujakurių ideologiją, pagrįstą 
bibline teise gyventi žemėse, kurias jie vadina Judėja ir Sama- 
rija, kariniu požiūriu izraeliečiai mano, kad ne Izraelio pajė- 
goms negalima leisti kontroliuoti šių aukštumų, nes sunkioji 
ginkluotė galėtų apšaudyti pakrantės lygumą, o ten gyvena 70 
procentų Izraelio gyventojų. Šioje lygumoje taip pat sutelkta 

svarbiausios kelių sistemos, daug sėkmingų aukštųjų techno- 
logijų bendrovių, tarptautinis oro uostas ir diduma sunkio- 
sios pramonės. 

Yra priežasčių, kodėl Izraelio pusė reikalauja „saugumo“ 
ir primygtinai spaudžia, kad Palestinos valstybė, net jeigu ir 
būtų nepriklausoma, negalėtų turėti kariuomenės su sun- 
kiąja ginkluote ant kalnagūbrio ir kad Izraelis turi išsaugoti 
sienos su Jordanija kontrolę. Izraelis yra toks mažas, kad ne- 
turi „strateginio gylio“, neturi kur atsitraukti, jeigu jo gyny- 
ba būtų pralaužta, todėl kariniu požiūriu jis susitelkia į pa- 
stangas laiduoti, kad niekas prie jo neprisiartintų. Negana to, 
siauriausioje vietoje atstumas nuo Vakarų Kranto sienos iki 
Tel Avivo yra apie 10 mylių, nuo Vakarų Kranto kalnagūbrio 
bet kokia padori kariuomenė galėtų perkirsti Izraelį perpus. 
Taigi Vakarų Kranto atžvilgiu Izraelis stengiasi padaryti taip, 
kad jokia grupuotė netaptų tiek galinga, kad galėtų grėsti jo 
egzistencijai. 

Dabartinėmis sąlygomis Izraelis susiduria su grėsmėmis 
savo saugumui ir piliečių gyvybėms dėl teroristų puolimų ir 
raketų smūgių iš artimiausių kaimynių, bet ne su grėsme pa- 
čiai savo egzistencijai. Egiptas pietryčiuose grėsmės nekelia. 
Sudaryta taikos sutartis, dabar tenkinanti abi puses, o iš da- 
lies demilitarizuotas Sinajaus pusiasalis atlieka buferio tarp jų 
vaidmenį. Į rytus už Raudonosios jūros prie Akabos Jordani- 
joje dykuma taip pat gina Izraelį, kaip ir pasirašyta sutartis su 
Amanu. Šiaurėje kyla potenciali grėsmė iš Libano, bet ji san- 
tykinai nedidelė - viso labo atakos per sieną ar pavieniai ap- 
šaudymai. Vis dėlto, jei „Hezbollah“ Libane panaudotų savo 
didesnes ir toliau siekiančias raketas, kad pasiektų tolimesnes 
Izraelio teritorijas, atsakas būtų labai stiprus. 

Rimtesnė galima grėsmė kyla iš Libano didžiausios kai- 
mynės Sirijos. Istoriškai Damaskas nori turėti (ir jam to rei- 
kia) tiesioginę prieigą prie pakrantės. Jis visuomet vertino 
Libaną kaip Sirijos dalį (taip ir buvo) ir blogai jaučiasi dėl 
to, kad jos daliniai 2005 m. buvo priversti išeiti. Jeigu kelias 
iki jūros blokuojamas, alternatyva yra pereiti Golano aukš- 
tumas ir nusileisti į kalvotą regioną aplink Tiberiados ežerą 
pakeliui link Viduržemio jūros. Bet aukštumos buvo Izraelio 
užimtos per Šešių dienų karą 1967 m., o Sirijos kariuomenė 
gerokai nukraujuotų, jeigu veržtųsi į pakrantės lygumą, iš ku- 
rios atsiveria keliai į didesnius Izraelio gyvenamus centrus. Į 
tai galima nekreipti dėmesio kada nors ateityje, bet vidutiniu 
laikotarpiu tai mažai tikėtina, o kol tęsiasi Sirijos pilietinis ka- 
ras - neįmanoma. 

Taigi lieka Irano klausimas - daug rimčiau svarstytinas, 
nes čia iškyla branduolinių ginklų problema. 

Iranas yra ne arabų, daugiausia farsi kalba kalbančiųjų gy- 
venamas gigantas. Jis didesnis už Prancūziją, Vokietiją ir Jung- 
tinę Karalystę kartu sudėjus, bet šių šalių gyventojų skaičius 
sudaro iki 200 milijonų žmonių, o Irane gyvena tik 78 mili- 
jonai. Kadangi gyvenamosios erdvės mažai, dauguma žmo- 
nių įsikūrę kalnuose, didelės dykumos ir druskingos lygumos 
Irano viduje nėra tinkamos gyventi. Net važiuojant per jas 
gniuždoma žmogaus dvasia, o gyventi čia yra kova, kuriai ne- 
daug kas ryžtasi. 

Irane yra du didžiuliai kalnynai: Zagroso ir Elbruso. Za- 
grosas driekiasi iš šiaurės 900 mylių palei Irano sienas su Tur- 
kija ir Iraku ir baigiasi beveik prie Hormūzo sąsiaurio Persijos 
įlankoje. Pietinėje kalnų pusėje į vakarus plyti lyguma, kur al 
Arabo upė atskiria Iraną ir Iraką. Šiose vietose ir didieji Irano 

naftos telkiniai, kiti - šiaurėje ir centre. Manoma, kad visi kar- 
tu sudaro trečias pagal dydį pasaulyje atsargas. Ir vis dėlto Ira- 
nas sąlygiškai neturtingas dėl netinkamo valdymo, korupci- 
jos, kalnuotos topografijos, kliudančios transporto jungtims, 
ir ekonominių sankcijų, kurios iš dalies trukdė tam tikriems 
pramonės sektoriams modernizuotis. 

Elbruso kalnynas taip pat prasideda šiaurėje, bet prie 
sienos su Armėnija. Jis eina palei visą pietinę Kaspijos jūros 
pakrantę ir toliau iki Turkmėnistano sienos, paskui pasiekęs 
Afganistaną leidžiasi žemyn. Šiuos kalnus galima matyti iš 
sostinės Teherano, jie kyla virš miesto iš šiaurinės pusės. Vaiz- 
dai tikrai įspūdingi. Ir dar viena labiau negu Irano branduoli- 
nis projektas saugoma paslaptis - kasmet keletą mėnesių čia 
puikios sąlygos slidinėti. 

Iraną gina jo geografinė padėtis: iš trijų pusių supa kalnai, 
iš ketvirtos - pelkė ir vanduo. Mongolų kariuomenė buvo pas- 
kutinė, bent kiek prasiskverbusi į šią teritoriją 1219-1221 m., 
paskui puolėjai prasmegdavo smėlynuose bandydami pereiti 
kalnus. Per Antrąjį Persijos įlankos karą 2003 m. net JAV, di- 
džiausios kada nors pasaulio matytos karinės pajėgos, nesi- 
ryžo pasukti į dešinę, kai įžengė į Iraką iš pietų, žinodamos, 
kad net turint pranašią ugnies galią Iranas nėra ta šalis, į kurią 
galima įsiveržti. Iš tikrųjų JAV tarp kariškių tais laikais buvo 
populiari frazė: „Įveikiam dykumas, ne kalnus. 

1980 m. prasidėjus Irano ir Irako karui, irakiečiai pasitel- 
kė šešias divizijas norėdami kirsti al Arabą ir aneksuoti Irano 
Chuzestano provinciją. Jie net neišsikrapštė iš užpelkėjusių 
lygumų, ką jau kalbėti apie įžengimą į Zagroso priekalnius. 
Karas truko aštuonerius metus ir nusinešė mažiausiai milijo- 


ną gyvybių. 

Kalnuotas Irano kraštovaizdis reiškia, kad susietą eko- 
nomiką sukurti sunku ir kad jame gyvena griežtai apibrėžtų 
bruožų mažumų grupės. Chuzestane, pavyzdžiui, etninę dau- 
gumą sudaro arabai, o dar ten gyvena kurdai,.azerai, turkmė- 
nai, gruzinai ir kiti. Daugiausia — 60 procentų - šalies kalba 
farsi, dominuojančios persų daugumos kalba. Dėl tokios įvai- 
rovės, kad palaikytų vidinį stabilumą, Iranas tradiciškai turi 
centralizuotą valdžią ir naudoja jėgą bei bauginamą žvalgybos 
tinklą. Teheranas žino, kad niekas neketina veržtis į Iraną, bet 
taip pat žino, kad priešiškos jėgos gali pasinaudoti jo mažu- 
momis ir pamėginti sukelti neramumus, grasinančius jo isla- 
mo revoliucijai. 

Iranas turi ir branduolinę pramonę, daugelis šalių, ypač Iz- 
raelis, tiki, kad ji naudojama kurti branduoliniams ginklams, 
ir tai didina įtampą regione. Izraelis jaučia, kad jam grasina 
iraniečių branduolinių ginklų atsiradimo galimybė. Tai nėra 
tik dėl Irano potencialo varžytis su izraeliečių arsenalu ir nu- 
šluoti Izraelį tiesiog viena bomba, tokiu atveju arabų šalys 
greičiausiai supanikuotų ir visos pasistengtų įsigyti kažką pa- 
našaus. Saudai, pavyzdžiui, bijo, kad ajatolos nori vyrauti re- 
gione, sutelkti visus arabus šiitus ir net turi planų kontroliuoti 
šventuosius Mekos ir Medinos miestus. Turintis branduolinį 
ginklą Iranas būtų, be abejonės, regioninė supergalia, o kad 
atremtų šį pavojų, saudai turbūt pabandytų įsigyti branduoli- 
nių ginklų iš Pakistano (su kuriuo turi artimų ryšių). Egiptas 
ir Turkija privalėtų pasekti jų pavyzdžiu. 

Tai reiškia, kad grėsmė, jog Izraelis atakuos Irano bran- 
duolinę infrastruktūrą, yra nuolatinė, bet esama ir daug ribo- 
jančių veiksnių. Vienas - tiesia linija nuo Izraelio iki Irano yra 
1000 mylių ir Izraelio karinėms oro pajėgoms tektų kirsti dvi 

valstybių sienas — Jordanijos ir Irako, o šis tikrai praneštų Ira- 
nui, kad yra puolamas. Kitas — pasirinkus kitokį kelią reikėtų 
turėti kur pasipildyti degalų, o tai gali būti už Izraelio ribų, 
taip pat reikėtų skristi kitos valstybės teritorija (jeigu būtų 
skrendama šiauriniu keliu). O paskutinė priežastis - Iranas 
turi galimai kozirinę kortą — galimybę uždaryti Hormüzo 
sąsiaurį Persijos įlankoje, per kurį priklausomai nuo parda- 
vimo praplaukia apie 20 procentų pasauliui reikalingos naf- 
tos. Siauriausiame taške sąsiauris, laikomas strategiškiausiu 
pasaulyje, yra vos 21 mylios pločio. Industrializuotas pasaulis 
bijo galimų padarinių Hormūzą uždarius galbūt mėnesiams, 
pirmiausia smarkiai šoktelėtų kainos. Tai svarbiausia priežas- 
tis, kodėl tiek daug šalių spaudžia Izraelį nesiimti veiksmų. 

Pirmajame dešimtmetyje iraniečiai bijojo būti apsupti 
amerikiečių. JAV karinis laivynas buvo įlankoje, amerikiečių 
kariuomenė - Irake ir Afganistane. Sumažėjus kariuomenės 
kiekiams abiejose šalyse dabar Irano baimės išsisklaidė, jis 
liko vyraujančioje pozicijoje turėdamas tiesioginių sąsajų su 
savo sąjungininkais šiitų dominuojamose Irako srityse. Irako 
pietūs yra taip pat ir tiltas, jungiantis Iraną su jo sąjunginin- 
kais alavitais Damaske ir jo sąjungininkais šiitais - „Hezbol- 
lah“ pavidalu - Viduržemio jūros pakrantėje Libane. 

Nuo šešto iki ketvirto amžiaus prieš Kristų Persijos impe- 
rija driekėsi nuo pat Egipto iki Indijos. Šiuolaikinis Iranas ne- 
turi tokių imperinių planų, bet tikrai siekia plėsti savo įtaką, o 
akivaizdi kryptis yra per lygumas į vakarus - į arabų pasaulį ir 
jo šiitų mažumas. Jis išsikovojo teritorijos Irake, kai po JAV in- 
vazijos susikūrė šiitų daugumą turinti vyriausybė. Tai sukėlė 
nerimą sunitų dominuojamai Saudo Arabijai ir ėmė kurstyti 
Vidurinių Rytų Šaltojo karo versiją, jo esmė - saudų ir Irano 

santykiai. Saudo Arabija gali būti didesnė negu Iranas, ji gali 
būti daug kartų turtingesnė negu Iranas dėl savo gerai išplėto- 
tos naftos ir dujų pramonės, bet jo gyventojų skaičius gerokai 
mažesnis (28 milijonai saudų prieš 78 milijonus iraniečių) ir 
ji kariniu požiūriu visai nėra tikra, kad sugebėtų įveikti savo 
persus kaimynus, jei Šaltasis karas kada nors virstų karštuoju 
ir jų pajėgos susidurtų tiesiogiai. Kiekviena pusė turi ambi- 
cijų būti vyraujanti galia regione, kiekviena laiko save vado- 
vaujančia atitinkamoje islamo versijoje. Kai Irakas gyveno po 
Saddamo padu, galingas buferis skyrė Saudo Arabiją ir Iraną, 
kai šis buferis dingo, šiedvi šalys spokso viena į kitą per įlan- 
ką. Amerikai vadovaujant 2015 m. vasarą sudarytas sandoris 
dėl Irano branduolinių pajėgumų jokiu būdu nelaidavo, kad 
iš Irano kylanti grėsmė įlankos valstybėms sumažėjo. Vakarų 
žiniasklaida susitelkė į Izraelio reakciją, bet visa arabų Zinia- 
sklaida visame regione buvo kategoriškai prieš jį, kai kurie 
laikraščiai lygino jį su 1938 m. Miuncheno susitarimu. Vienas 
iš garsiausių Saudo Arabijos žiniasklaidos komentatorių para- 
gino savo valstybę pasigaminti bombą, kad būtų pasirengusi, 
kai tą patį padarys Iranas. 

Toks buvo šokiruojančių įvykių 2016 m. pradžioje fonas, 
kai Saudo Arabija (daugiausia sunitų gyvenama šalis) per vie- 
ną dieną įvykdė mirties bausmę keturiasdešimt septyniems 
kaliniams, tarp jy ir pačiam vyriausiajam šiitų šeichui - Nimrui 
al-Nimrui. Tai buvo apskaičiuotas valdančiosios karališkosios 
sunitų šeimos veiksmas parodyti pasauliui, įskaitant Ameri- 
ką, kad saudai vis tiek ketina duoti atkirtį Iranui, sudarytas 
ar nesudarytas tas branduolinis sandoris. Šiitų musulmonų 
pasaulyje kilo demonstracijos, Saudo Arabijos ambasada Te- 
herane buvo, be abejo, apiplėšta ir padegta, diplomatiniai san- 

tykiai tarp abiejų šalių nutraukti, taigi buvo parengta scena 
žiauraus sunitų ir šiitų pilietinio karo tęsiniui. 

Į vakarus nuo Irano įsikūrusi ir europietiška, ir azijietiška 
šalis. Turkija yra prie arabų žemių sienų, bet ji nėra arabiška, 
ir nors dauguma jos teritorijos yra dalis didesnio Vidurinių 
Rytų regiono, ji bando laikytis nuošaliau nuo čia vykstančių 
konfliktų. 

Turkai niekuomet nebuvo pripažinti kaip dalis Europos 
jų kaimynų šiaurėje ir šiaurės vakaruose. Jeigu Turkija yra eu- 
ropietiška, tuomet Europos sienos yra tolimesnėje plačiosios 
Anatolijos lygumos pusėje, taigi jos baigiasi prie Sirijos, Irako 
ir Irano. Taip mano nedaug žmonių. Jeigu tai nėra Europos 
dalis, tai kur ji yra? Jos didžiausias miestas Stambulas 2010 m. 
buvo Europos kultūros sostinė, ji varžosi „Eurovizijos“ dai- 
nų konkurse ir UEFA Europos čempionų lygoje, 1970 m. ji 
kreipėsi prašydama narystės Europos Sąjungoje, bet vis dėlto 
mažiau nei S procentai jos teritorijos yra Europoje. Dauguma 
geografų Europa laiko nedidelę dalį Turkijos į vakarus nuo 
Bosforo, o likusią dalį šalies, į pietus ir pietryčius nuo Bosforo, 
vertina kaip Vidurinius Rytus (platesniąja prasme). 

Tai viena iš priežasčių, kodėl Turkija niekada nebuvo 
priimta į Europos Sąjungą. Kiti veiksniai yra jos ekonomika 
ir reputacija žmogaus teisių srityje, ypač jei kalbėtume apie 
kurdus. Ji turi 75 milijonus gyventojų, ir Europos šalys bijo, 
kad turint galvoje gyvenimo standartų skirtumus narystė ES 
nulemtų masinį darbo jėgos įvažiavimą. Dar vienas veiksnys — 
Turkija yra musulmonų (98 procentai) šalis, nors apie tai ES 
nekalbama. Europos Sąjunga nėra nei pasaulietinė, nei krikš- 
čioniška organizacija, bet visą laiką vyko sudėtinga diskusija 
apie „vertybes“. Į kiekvieną argumentą už Turkijos narystę ES 

yra argumentas prieš, ir per pastarąjį dešimtmetį Turkijos pri- 
sijungimo perspektyvos sumenko. Tai privertė šalį susimąsty- 
ti, kokios galėtų būti kitos galimybės. 

Praėjusio amžiaus trečiajame dešimtmetyje bent jau vie- 
nas žmogus kitokio pasirinkimo nematė. Jo vardas Mustafa 
Kemalis, jis buvo vienintelis turkų generolas, kurio reputacija 
po Pirmojo pasaulinio karo sutvirtėjo. Kai pergalingos galios 
supjaustė Turkiją, jis iškilo kaip prezidentas, nes priešinosi 
sąjungininkų primestoms sąlygoms, bet kartu modernizavo 
Turkiją ir darė ją Europos dalimi. Šalyje buvo įvesti Vakarų 
teisiniai kodeksai, Grigaliaus kalendorius, islamo viešosios 
institucijos uždarytos. Uždrausta dėvėti fesus, arabiškus raš- 
menis pakeitė lotyniškoji abėcėlė, net suteiktos balso teisės 
moterims (dvejais metais anksčiau negu Ispanijoje ir pen- 
kiolika metų anksčiau nei Prancūzijoje). 1934 m., kai turkai 
gavo teisiškai galiojančias pavardes, Kemaliui buvo suteikta 
„Atatūrk“ — „Turkų tėvas“. Jis mirė 1938 m., bet kiti Turkijos 
vadovai ir toliau darė viską, kad atvestų Turkiją į Vakarų Eu- 
ropos glėbį, o to nesiekiantys atsidurdavo ne toje perversmų, 
kuriuos vykdė kariuomenė, pasiryžusi įgyvendinti Atatūrko 
priesakus, pusėje. 

Bet devintojo dešimtmečio pabaigoje nuolatinis Europos 
atmetimas ir atkaklus daugelio paprastų turkų nenoras būti 
ne tokiems religingiems baigėsi tuo, kad iškilo karta politikų, 
kurie ėmė galvoti apie neįmanoma - kad galbūt Turkijai rei- 
kia plano B. Prezidentas Turgutas Ozalas, religingas žmogus, 
užėmė savo pareigas 1989 m. ir pradėjo permainas. Jis skati- 
no turkus matyti Turkiją ir vėl kaip didelį sausumos tiltą tarp 
Europos, Azijos ir Vidurinių Rytų, šalį, kuri vėl gali tapti di- 
dele galia visuose trijuose regionuose. Dabartinis prezidentas 

Recepas Tayyipas Erdoganas turi panašių ambicijų, gal net ir 
didesnių, bet susidūrė su panašiomis kliūtimis jas įgyvendin- 
damas. Iš dalies jos yra geografinės. 

Politiškai arabų šalys ir toliau įtaria, kad Erdoganas nori 
atkurti Osmanų imperiją ekonomine prasme, ir vengia arti- 
mesnių santykių. Iraniečiai vertina Turkiją kaip stipriausią 
karinį ir ekonominį varžovą savo pačių vidiniame kieme. Nie- 
kuomet nebuvę šilti santykiai dar labiau atšalo, kai šalys atsi- 
dūrė priešingose pusėse palaikydamos skirtingas puses Sirijos 
pilietiniame kare. Stipri Turkijos parama Musulmonų broli- 
jos vyriausybei Egipte atsigręžė prieš ją, kai Egipto kariuome- 
nė surengė savo antrą perversmą ir perėmė valdžią. Santykiai 
tarp Kairo ir Ankaros dabar lediniai. 

Dar blogesni santykiai tarp Ankaros ir Maskvos. Turkai ir 
rusai pykosi 500 metų, bet per pastarąjį amžių daugiau ar ma- 
žiau išmoko sugyventi be ypatingos trinties. Sirijos pilietinis 
karas tai pakeitė, nes Rusija remia prezidentą Assada, o Turki- 
ja sunkiai dirba, kad padėtų nuversti Assado režimą ir pakeisti 
jį sunitų musulmonų vadovaujama vyriausybe. Viskas pasie- 
kė kritinį tašką 2015 m. pabaigoje, kai Rusijos kariuomenė 
įsiveržė į Siriją. Turkija numušė rusų „SU 24“ naikintuvą ir 
paskelbė, kad šis įsiveržė į jos oro erdvę. Toliau vyko aršus 
žodžių karas, netgi tvyrojo neapibrėžta grėsmė, kad visa tai 
virs šaudynėmis, bet abi pusės pasitenkino kandumu ir eko- 
nominėmis sankcijomis. Karštas ginčas kilo ne tik dėl Sirijos 
ir rusų naikintuvo - Turkija ir Rusija varžosi dėl įtakos Juodo- 
joje jūroje, Kaspijos jūroje ir tarp tiurkų tautų tokiose šalyse 
kaip Turkmėnistanas. Jos abi žino, kad augdama Turkija ban- 
dys pasivaržyti su Rusija „-stanuose“, ir nė viena neketina nu- 
sileisti, kai kalbama apie suvereniteto ir „garbės“ klausimus. 

Turkijos elitas išmoko, kad bandymai užsidirbti islamis- 
tiškų taškų susidūrimuose su Izraeliu pastūmėjo Izraelį bend- 
radarbiauti su Kipru ir Graikija ir kurti trišalį energetikos 
aljansą, kurio tikslas — eksploatuoti dujų telkinius prie šių 
šalių pakrančių. Niūrus Egipto vyriausybės žvilgsnis į Tur- 
kiją prisideda prie to, kad Kairas domisi galimybėmis tapti 
stambesniu šio naujo energijos šaltinio vartotoju. O Turkija, 
kuri būtų galėjusi pasinaudoti Izraelio energija, lieka itin pri- 
klausoma nuo savo senos priešės Rusijos energijos išteklių ir 
kartu dirba su ja plėtodama naujus vamzdynus energijai į ES 
šalis tiekti. 

Amerikiečiai, sunerimę dėl naujo Šaltojo karo tarp Tur- 
kijos ir Izraelio, dviejų savo sąjungininkų, stengiasi juos ir vėl 
suvesti. JAV nori geresnių santykių tarp jų, kad sustiprintų 
NATO pozicijas rytinėje Viduržemio jūros dalyje. NATO 
samprata, Turkija yra raktinė šalis, nes kontroliuoja Bosfo- 
ro sąsiaurį — koridorių iš Juodosios jūros ir į ją. Jeigu Turkija 
uždarytų sąsiaurį, kuris siauriausioje vietoje yra mažiau nei 
mylios pločio, Rusijos Juodosios jūros laivynas negalėtų iš- 
plaukti į Viduržemio jūrą ir toliau — į Atlantą. Net ir praplau- 
kus Bosforą patenkama viso labo į Marmuro jūrą, vis dar rei- 
kia praplaukti Dardanelų sąsiaurį, kad patektum į Egėjo jūrą 
pakeliui į Viduržemio. 

Turint galvoje jos užimamą sausumos plotą, apie Turkiją 
nedažnai galvojama kaip apie jūrų galybę, bet ji ribojasi su 
trimis jūromis ir tai, kad kontroliuoja šiuos vandenis, visada ją 
darė jėga, kurios reikia paisyti, ji taip pat yra prekybos ir trans- 
porto tiltas, jungiantis Europą su Viduriniais Rytais, Kaukazu 
ir taip toliau - iki Vidurinės Azijos šalių, su kuriomis ji turi 
bendrą istoriją ir - kai kuriuose regionuose - etninių ryšių. 

Turkija pasiryžusi būti istorijos kryžkelėse, net jei spūs- 
tis ten kartais gali būti pavojinga. Turkijos užsienio reikalų 
ministerijos tinklalapis pabrėžia tai skyriuje „Užsienio po- 
litikos santrauka“: „Afroeuraziška geografija, Turkijai esant 
epicentre, yra zona, kur tokios galimybės ir rizikos sąveikauja 
intensyviausiai. Jame taip pat sakoma: „Turkija yra pasiryžu- 
si tapti visateise Europos Sąjungos nare - tai dalis jos dviejų 
šimtmečių pastangų pasiekti aukščiausią šiuolaikinės civili- 
zacijos lygį. 

Greitu laiku tai neatrodo įmanoma. Dar prieš keletą metų 
Turkija buvo laikoma pavyzdžiu, kaip Vidurinių Rytų šalis, 
išskyrus Izraelį, gali būti demokratiška. Šis pavyzdys neseniai 
susilaukė keleto smūgių, įskaitant vis dar besitęsiančią kurdų 
problemą, sunkumus, su kuriais susiduria kai kurios krikščio- 
nių grupės, ir tyli parama prieš Sirijos vyriausybę kovojan- 
čioms islamistų grupuotėms. Prezidento Erdogano pastabos 
apie žydus, rasinę ir lyčių lygybę, įvertinus šliaužiančią Tur- 
kijos islamizaciją, pažadino skambėti pavojaus varpus. Bet, 
palyginti su dauguma arabų valstybių, Turkija yra daug la- 
biau išsivysčiusi ir atpažįstama kaip demokratiška valstybė. 
Erdoganas gali mėginti sugriauti kažkiek Atatūrko darbo, bet 
„Turkų tėvo“ anūkai gyvena daug laisviau nei žmonės bet kur 
kitur arabiškuose Viduriniuose Rytuose. 

Kadangi arabų valstybės nepatyrė panašaus atsivėrimo ir 
kentė nuo kolonializmo, jos nebuvo pasirengusios paversti 
arabų sukilimų (2010 m. prasidėjusią protestų bangą) tik- 
ruoju Arabų pavasariu. Vietoj to jie sugižo ir nusirito į nesi- 
baigiančius maištus ir pilietinius karus. 

„Arabų pavasaris“ yra netikslus žiniasklaidos sugalvotas 
pavadinimas - jis aptemdo mūsų supratimą apie tai, kas vyks- 

ta. Per daug reporterių nuskubėjo paimti interviu iš jaunų li- 
beralų, stovinčių miestų aikštėse su plakatais anglų kalba, ir 
klaidingai palaikė juos liaudies balsu ir istorijos kryptimi. Kai 
kurie žurnalistai daré tą patį per „Žaliąją revoliuciją“, aprašy- 
dami Šiaurės Teherano jaunus studentus kaip „Irano jaunimą‘, 
nekreipdami dėmesio į kitus jaunus iraniečius, kurie jungėsi 
prie reakcingos „Basij milicijos ir Islamo revoliucijos sargų. 

1989 m. Rytų Europoje buvo likusi viena totalitarizmo 
forma: komunizmas. Daugumos žmonių sąmonėje tebuvo 
viena kryptis, kuria galima eiti, - link demokratijos, klestin- 
čios kitoje geležinės uždangos pusėje. Rytai ir Vakarai dalijosi 
istorine atmintimi apie demokratijos ir pilietinės visuomenės 
laikotarpius. Arabų pasaulis 2011 m. niekuo tokiu negalėjo 
džiaugtis ir žvelgė į daug įvairių pusių. Tarp jų buvo (ir tebė- 
ra) ir demokratija, liberalioji demokratija (kuri skiriasi nuo 
pirmosios), nacionalizmas, stipraus lyderio kultas, ir kryptis, į 
kurią daug žmonių žvelgė visą laiką, - islamas įvairiais pavida- 
lais, įskaitant islamizmą. 

Viduriniuose Rytuose galia iš tikrųjų plaukia iš statinės 
į ginklus. Kai kurie geri piliečiai iš Misratos Libijoje gali no- 
rėti sukurti liberalią ir demokratišką partiją, kai kurie net gali 
norėti agituoti už gėjų teises, bet jų pasirinkimas bus ribotas, 
jeigu vietinė de facto valdžia uždraus liberalius demokratus ir 
gėjus. Tipiškas atvejis yra Irakas: demokratijos čia tik vardas, 
jokio liberalumo nėra, čia homoseksualūs žmonės paprastai 
dėl to žudomi. 

Antroji arabų sukilimo fazė žengė geroką žingsnį. Tai su- 
dėtinga vidinė kova bendruomenėse, kur religiniai įsitikini- 

mai, visuomeniniai papročiai, genčių sąsajos ir ginklai dabar 
yra galingesnės jėgos negu Vakarų lygybės, raiškos laisvės ir 
visuotinio balsavimo idealai. Arabų šalys apniktos prietarų, 
netgi neapykantos, apie kurią eilinis vakarietis žino tiek ma- 
žai, kad netgi linksta netikėti ja ir tuomet, kai tai išspausdi- 
nama tiesiog pirmame puslapyje. Mes suvokiame savo pačių 
prietarus, kurių yra legionas, bet dažnai, regis, užsimerkiame 
matydami juos Viduriniuose Rytuose. 

Kasdienė neapykantos kitiems išraiška yra tiek įprasta 
arabų pasaulyje, kad ji vargiai tesutraukia komentarų ne iš 
Vakaruose lavintos regiono liberaliosios mažumos, turinčios 
ribotą priėjimą prie žiniasklaidos platformų. Antisemitinės 
karikatūros, tokios pat kaip nacių „Der Stūrmer“ propagandi- 
niame laikraštyje, yra įprastos. Kas savaitę pasiutusiems ima- 
mams suteikiama erdvė geriausio laiko televizijos laidose. 

Tokio elgesio gynėjų vakariečių sparnai kartais pakerpami 
baimės būti aprašytiems kaip tie veikėjai, apie kuriuos pasa- 
kojo Edwardas Saidas savo „Orientalizme“. Jie išduoda savo 
pačių liberalias vertybes paneigdami jų universalumą. Kiti, 
būdami naivūs, teigia, kad šie raginimai žudyti nėra plačiai 
paplitę ir turi būti vertinami arabų kalbos, kurioje įmanomas 
retorikos polėkis, kontekste. Tai rodo, kad jie nesupranta 
„arabiškos gatvės“, pagrindinės arabų žiniasklaidos, vaidmens 
ir atsisako suprasti, kad kai neapykantos apimti žmonės ką 
nors sako, jie būtent tai ir turi galvoje. 

Kai Hosnis Mubarakas buvo nušalintas kaip Egipto pre- 
zidentas, jį iš tikrųjų nuvertė žmonių galia, bet išorinis pa- 
saulis nesugebėjo įžvelgti, kad kariškiai metų metus laukė 
galimybės atsikratyti jo ir jo sūnaus Gamalio, o gatvės teatras 
suteikė jiems reikalingą priedangą. Ir tik tuomet, kai Musul- 

monų brolija pakvietė savo šalininkus, priedanga buvo pa- 
kankama. Egipte buvo tik trys institucijos: Mubarako Na- 
cionalinė demokratinė partija, kariuomenė ir Musulmonų 
brolija. Pastarosios dvi sunaikino pirmąją, tuomet brolija 
laimėjo rinkimus, pradėjo kurti iš Egipto islamišką valstybę 
ir pati sumokėjo savo kainą - ją nuvertė tikroji šalies galia — 
kariuomenė. 

Islamistai lieka antrąja galia, nors dabar jie pasitraukė į 
pogrindį. Kai demonstracijos prieš Mubaraką buvo pačiame 
įkarštyje, susirinkimai Kaire pritraukdavo keletą šimtų tūks- 
tančių žmonių. Mubarakui žlugus, kai radikaliosios Musul- 
monų brolijos pamokslininkas Yusufas al-Qaradawis grįžo iš 
tremties Katare, mažiausiai milijonas žmonių išėjo jo pasitik- 
ti, bet nedaug kas Vakarų žiniasklaidoje tai pavadino „žmonių 
balsu“. Liberalai niekada neturėjo galimybių. Neturi jų ir da- 
bar. Taip yra ne dėl to, kad regiono gyventojai yra radikalai, 
taip yra todėl, kad kai jūs alkani ir išgąsdinti, o jums siūloma 
duona ir saugumas arba demokratijos samprata, pasirinkimas 
nėra sudėtingas. 

Nuskurdusiose visuomenėse, kuriose nėra daug atsakingų 
institucijų, galia priklauso gaujoms, užsimaskavusioms kaip 
„milicija“ arba „politinės partijos“. Kai jos kovoja dėl valdžios, 
dažnai sveikinamos naivių palaikytojų vakariečių, žūva dau- 
gybė nekaltų žmonių. Atrodo, kad artimiausiais metais taip 
ir bus Libijoje, Sirijoje, Jemene, Irake ir galbūt kitose šalyse. 

Amerikiečiai linkę sumažinti savo politines ir karines in- 
vesticijas regione, nes jiems dabar mažiau reikia importuoti 
energijos išteklių. Jeigu jie pasitrauktų, Kinija ir - mažesniu 
mastu - Indija galėtų įsivelti į regiono reikalus tiek, kiek JAV 
prarastų susidomėjimą. Kinai jau dabar yra stambūs lošėjai 

Saudo Arabijoje, Irake ir Irane. Tai globalaus lygio scenarijus, 
dėl jo bus sprendžiama didžiųjų galių sostinių kanceliarijose. 
O šiose žemėse bus žaidžiami žaidimai su žmonių vaizduotė- 
mis, norais, viltimis ir poreikiais. Ir su jų gyvenimais. 

„Sykeso-Picot“ pasaulis dūžta: jo sudėliojimas iš naujo, 
net ir kitokiu pavidalu, bus ilgas ir kruvinas. 


SEPTINTAS SKYRIUS 


Indija ir Pakistanas 


Indija nėra nei nacija, nei valstybė. 
Tai tautybių subkontinentas. 


Muhammadas Ali Jinnah 


Valstybės siena 
Ginčijama siena 

NDIJA IR PAKISTANAS GALI SUTARTI DĖL VIENO: NĖ VIENA 
1 šalis nenori, kad kita egzistuotų. Tai sudaro šiokią tokią prob- 
lemą, turint galvoje, kad jos turi bendrą 1900 mylių ilgio sieną. 
Kiekviena šalis nuoširdžiai šiaušiasi iš priešiškumo branduo- 
liniais ginklais, taigi nuo to, kaip jos susitvarkys su šiais nepa- 
geidaujamais santykiais, priklauso dešimčių milijonų gyvybė 
ir mirtis. 

Indijos gyventojų skaičius artėja prie 1,3 milijardo, Pakis- 
tane gyvena 182 milijonai. Nuskurdęs, nepastovus ir skilinė- 
jantis Pakistanas, rodos, apibrėžia save per opoziciją Indijai, 
o Indija, nors ir apsėsta Pakistano, apibrėžia save daugybe 
būdų - ji ir. kylanti pasaulinė galia, jos ekonomika auga, vidu- 
rinė klasė plečiasi. Turėdama tokį pranašumą ji žvelgia į Pa- 
kistaną ir mato, kad šį lenkia pagal beveik visus ekonominius 
ir demokratinius rodiklius. 

Tarp jų vyko keturi dideli karai ir daug susirėmimų. Emo- 
cijos buvo įkaitusios. Į dažnai cituojamą Pakistano karininko 
pastabą, kad Pakistanas tūkstančiu pjūvių privers Indiją krau- 
juoti, 2014 m. pabaigoje atsiliepė karybos analitikas daktaras 
Amarjitas Singhas, „Indian Defence Review“ jis rašė: „Kad ir 
ko tikėtųsi kiti, mano nuomonė yra paprasčiausiai tokia, kad 
Indijai geriau ištverti daug kainuosiantį Pakistano branduolinį 
puolimą, pergyventi jį net ir dešimčių milijonų mirčių kaina, 
nei diena iš dienos kęsti pažeminimą ir skausmą, patiriant tūks- 
tantį pjūvių, eikvojant energiją ir neįgyvendinant galimybių.“ 
Tai gal ir neatspindi oficialios vyriausybės politikos, bet rodo 
jausmų gylį abiejose visuomenėse. Šiuolaikinis Pakistanas ir 
Indija gimė liepsnoje, kitąkart liepsna gali juos pražudyti. 

Dvi šalys susietos tarpusavyje Indijos subkontinento geo- 
grafijos, ji sukuria natūralius rėmus. Bengalijos įlanka, Indijos 

vandenynas ir Arabijos jūra yra atitinkamai į pietryčius, pie- 
tus ir pietvakarius, Hindukušo kalnai - šiaurės vakaruose, Hi- 
malajai - šiaurėje. Judant pagal laikrodžio rodyklę Beludžis- 
tano dykumos plokščiakalnis nuosekliai kopia aukštyn, kol 
Šiaurės Vakarų pasienio provincijoje tampa kalnais, paskui jie 
dar aukštėja ir pavirsta Hindukušu. Posūkis dešinėn, į rytus, 
sujungia jį su Karakorumo kalnais, vedančiais į Himalajus. Šie 
driekiasi toliau palei sieną su Kinija iki pat Birmos. Nuo čia 
Indija apsuka Bangladešą, o jos žemės leidžiasi į pietus link 
Bengalijos įlankos. | 

Šių rėmų viduje - šiuolaikinė Indija, Pakistanas, Bangla- 
dešas, Nepalas ir Butanas. Pastarosios dvi skurdžios, iš visų 
pusių sausumos apsuptos valstybės, kurias nustelbia jų mil- 
žiniškos kaimynės - Kinija ir Indija. Bangladešo problema ne 
ta, kad jam stinga prieigos prie jūros, o ta, kad jūra turi per 
daug prieigos prie Bangladešo: Bengalijos įlankos vandenų 
potvyniai nuolat kamuoja žemumų teritoriją. Kita jo geogra- 
finė problema - jis beveik visiškai apsuptas Indijos, nes 2545 
mylių ilgio siena, dėl kurios sutarta 1974 m., apeina aplinkui 
Bangladešą ir palieka šiam tik trumpą sienos atkarpą su Birma 
kaip alternatyvų sausumos kelią į išorinį pasaulį. 

Bangladešas nepastovus, jame yra Indijai rūpesčių kelian- 
čių islamistų kovotojų, bet nė viena iš šių trijų mažesnių ša- 
lių subkontinente niekada nesugebės pakilti tiek, kad keltų 
grėsmę jo neginčijamam šeimininkui. Ir Pakistanas nebūtų 
vertinamas kaip grėsmė Indijai, jeigu nebūtų sugebėjęs įgyti 
branduolinių ginklų gamybos technologijos per dešimtme- 
čius po regiono padalijimo 1947 m. 

Ši teritorija, nors sąlygiškai lygi, visuomet buvo pernelyg 
plokščia ir įvairi, kad turėtų stiprią centrinę valdžią. Net britų 

kolonijų valdovai su savo garsia biurokratija ir teritorijas jun- 
giančia geležinkelių sistema leido regioninę autonomiją ir išties 
ja naudojosi, kad kiršintų vienus vietos lyderius su kitais. Kalbų 
ir kultūrų įvairovė iš dalies yra nulemta klimato skirtumų - pa- 
vyzdžiui, stingdanti Himalajų šiaurė, palyginti su džiunglėmis 
pietuose, — bet prisidėjo ir subkontinento upės ir religijos. 

Įvairios civilizacijos užaugo prie šių upių, tokių kaip Gan- 
ga, Brahmaputra ir Indas. Iki šių dienų gausiausiai gyvenamos 
vietovės išsidėsčiusios prie jų krantų, o tokių skirtingų regio- 
nų - pavyzdžiui, Pandžabo, kur dauguma gyventojų yra sik- 
hai, ir tamiliškai kalbančio Tamilnado, - ribos yra pagrįstos 
šiais geografiniais skirtumais. 

Įvairios galybės veržėsi į subkontinentą šimtmečiais, bet 
nė viena iš tikrųjų jo neužkariavo. Dar ir dabar Naujasis Delis 
iš tikrųjų nekontroliuoja Indijos ir, kaip pamatysime, Islama- 
badas dar labiau nekontroliuoja Pakistano. Musulmonams la- 
bai sekėsi suvienyti subkontinentą valdant vienai valdžiai, bet 
net islamas niekada neįveikė kalbinių, religinių ir kultūrinių 
skirtumų. 

Pirmąkart musulmonai į Indiją įsiveržė vos aštuntame 
mūsų eros amžiuje, kai arabai iš umajadų kalifato nusigavo net 
iki Pandžabo per dabartinį Pakistaną. Nuo to laiko iki aštuo- 
niolikto amžiaus įvairūs užsienio įsiveržimai atnešė į subkon- 
tinentą islamą, bet į vakarus nuo Indo upės slėnio dauguma 
induistų gyventojų priešinosi atsivertimui ir taip sėjo galimo 
Indijos padalijimo sėklas. 

Atėjo britai, paskui išėjo, o kai išėjo, centras negalėjo išsi- 
laikyti ir viskas sugriuvo. Išties tikrojo centro nebuvo: regio- 
nas visada buvo padalytas senų Pandžabo ir Gudžarato kalbų, 
kalnų ir dykumų, islamo ir induizmo skirtumų. 1947 m. po- 

kolonijinio nacionalizmo ir religinio separatizmo jėgos pa- 
dalijo subkontinentą į dvi, vėliau - į tris didesnius gabalus: 
Indiją, Pakistaną ir Bangladešą. Britai, išsekinti dviejų pasau- 
linių karų ir suvokdami, kad imperijos dienos eina į pabaigą, 
nesusilaukė jokios šlovės pasitraukdami. 

1947 m. birželio 3 d. Bendruomenių rūmuose buvo pa- 
skelbta: britai pasitrauks - Indija turės būti padalyta į dvi ne- 
priklausomas Indijos ir Pakistano dominijas. Po septyniasde- 
šimt trijų dienų, rugpjūčio 15 d., jie visai nebuvo išvykę. 

Toliau vyko nepaprastas žmonių kraustymasis - milijo- 
nai musulmonų bėgo iš naujai suformuotos Indijos teritori- 
jos skubėdami į vakarus link Pakistano, o milijonai induistų 
ir sikhų keliavo į priešingą pusę. Keliais pajudėjo 30 000 žmo- 
nių kolonos - ištisos bendruomenės. Pilni pabėgėlių trauki- 
niai pirmyn ir atgal zujo per subkontinentą, vienus žmones 
išleisdami miestuose ir pajudėdami atgal su besiveržiančiais 
keliauti į priešingą pusę. 

Tai buvo skerdynės. Riaušės kilo abiejose šalyse, kai ap- 
imti panikos ir baimės musulmonai, induistai, sikhai ir kiti 
puolė vieni kitus. Britų vyriausybė nusiplovė rankas ir atmetė 
naujųjų Indijos ir Pakistano vadovų prašymus panaudoti ke- 
letą šalyje vis dar dislokuotų karinių dalinių, kad padėtų pa- 
laikyti tvarką. Žuvusiųjų skaičiaus vertinimai yra įvairūs, bet 
bent jau milijonas žmonių mirė, o 15 milijonų turėjo bėgti. 
Musulmonų daugumos gyvenamos vietos vakaruose - Indo 
slėnio regionas į vakarus nuo Taro dykumos ir Gangos upės 
baseino — tapo Vakarų Pakistanu, o žemės į rytus nuo Kalku- 
tos (dabar Kolkata) tapo Rytų Pakistanu. 

Ka iš to gavo Pakistanas? Daug mažiau negu Indija. Jis pa- 
veldėjo daugiausia rūpesčių keliančią Indijos sieną — šiaurės 

vakarų ribą su Afganistanu, valstybė buvo perskelta į du nesu- 
sisiekiančius regionus ir nelabai kas juos laikė kartu, nes 1000 
mylių Indijos teritorijos skyrė Vakarų Pakistaną nuo Rytų Pa- 
kistano. Aliaska ir likusi JAV dalis suvaldė nesusisiekiančių te- 
ritorijų problemą nesunkiai, bet jos yra kultūriškai, kalbiškai 
ir ekonomiškai susijusios ir veikia stabilioje aplinkoje. Dvi Pa- 
kistano dalis jungė tik islamas. Jos iš tikrųjų niekuomet nebu- 
vo kartu, taigi nebuvo stebuklas, kai atitrūko viena nuo kitos, 
1971 metais Rytų Pakistanas sukilo prieš Vakarų Pakistano 
dominavimą, įsikišo Indija ir po didžiulio kraujo praliejimo 
Rytų Pakistanas atsiskyrė ir tapo Bangladešu. 

Bet tuomet, 1947 m., prabėgus dvidešimt penkeriems 
metams po Osmanų imperijos žlugimo, Jinnah ir kiti naujojo 
Pakistano lyderiai, skambant garsioms fanfaroms ir šviesios 
ateities pažadams, paskelbė, kad jie sukūrė suvienytą musul- 
monų tėvynę. 

Pakistanas yra geografiškai, ekonomiškai, demografiškai 
ir kariškai silpnesnis nei Indija. Jo nacionalinis identitetas irgi 
nėra toks stiprus. Indija, nors yra didelė, kultūriškai įvairi ir 
turi siekiančių atsiskirti judėjimų, sukūrė tvirtą pasaulietinę 
demokratiją su vienijančiu Indijos identiteto jausmu. Pakista- 
nas yra islamiška valstybė, turinti diktatūrų istoriją ir gyvento- 
jus, kurie dažniau lojalūs kultūriniam regionui negu valstybei. 

Pasaulietinė demokratija padėjo Indijai, bet 1947 m. pa- 
dalijimas suteikė jai pranašumą. Naujojoje Indijoje buvo 
daugiausia subkontinento pramonės, diduma mokesčių rin- 
kimo bazių ir dauguma didžiųjų miestų. Pavyzdžiui, Kalkuta 
su savo uostu ir bankų sektoriumi atiteko Indijai, taip Rytų 
Pakistanas neteko savo didžiojo pajamų šaltinio ir jungties su 
išoriniu pasauliu. 

Pakistanas gavo tik 17 procentų finansų rezervų, kuriuos 
iki padalijimo kontroliavo vyriausybė. Jis neturėjo pinigų 
plėtrai, liko su žemdirbių dauguma, nestabilia vakarine siena 
ir įvairiai susiskaidžiusia valstybe. 

Pakistano vardas suteikia mums užuominų apie šiuos su- 
siskaldymus - pak reiškia „tyras“, o stan urdų kalba reiškia 
„žemę“, taigi tai yra tyrųjų žemė, bet tai taip pat ir santrum- 
pa. P atitinka Pandžabą, A - Afganiją (puštūnų teritoriją prie 
Afganistano sienos), K - Kašmyrą, S - Sindą, o T atitinka 
„tan“ - kaip kad Beludžistanas. 

Iš šių penkių skirtingų regionų, kur kiekviename kalbama 
sava kalba, buvo suformuota viena valstybė, bet ne tauta. Pa- 
kistanas labai stengiasi sukurti vienybės jausmą, bet vis dar 
reta, kad Pandžabo gyventojas vestų merginą, kilusią iš Be- 
ludžistano, ar sindė tekėtų už puštūno. Pandžabo gyventojai 
sudaro 60 procentų, sindai - 14 procentų, puštūnai - 13,5 
procento, o beludžiai - 4,5 procento. Visą laiką tvyro religi- 
nės įtampos - ir ne tik priešiškumas, kurį dažnai rodo šalies 
krikščioniškos ir induistinės mažumos, bet ir tarp daugumą 
turinčių sunitų, ir musulmonų šiitų mažumos. Pakistane yra 
kelios tautos vienoje valstybėje. 

Oficiali kalba yra urdų, tai gimtoji Indijos musulmonų, pa- 
bėgusių 1947 m., kalba, dauguma jų įsikūrė Pandžabe. Bet dėl 
to kalba netapo mėgstama likusioje šalies dalyje. Sindų regio- 
nas ilgai nervinosi dėl to, ką suvokė kaip Pandžabo vyravimas, 
daugelis sindų mano, kad jie laikomi antrarūšiais piliečiais. 
Šiaurės Vakarų pasienio puštūnai niekuomet nepripažino pa- 
šaliečių valdžios, kai kurios pasienio regiono dalys yra vadina- 
mos Federaliniu lygiu administruojamos genčių teritorijos, 
bet iš tikrųjų Islamabadas jų niekuomet nevaldė. Kašmyras 

Daugelis Indiją ir Pakistaną sudarančių regionų 
turi savo identitetą ir kalbas. 


lieka padalytas tarp Pakistano ir Indijos, ir nors dauguma kaš- 
myriečių nori nepriklausomybės, vienas dalykas, dėl kurio 
Indija ir Pakistanas gali sutarti, — kad jie jos negaus. Beludžis- 
tane taip pat periodiškai kyla nepriklausomybės judėjimas. 
Beludžistanas yra itin svarbus - nors ten gyvena tik maža 
dalis Pakistano gyventojų, be jo nebūtų Pakistano. Jis užima 
apie 45 procentus šalies teritorijos, ten dauguma jo gamtinių 

dujų ir iškasenų turtų. Kitas pajamų šaltinis gali būti siūlo- 
mais sausumos keliais atvesti Irano ir Kaspijos jūros naftą per 
Pakistaną į Kiniją. Šioje ypatingoje karūnoje brangakmenis 
yra pakrantės miestas Gvadaras. Daug analitikų tiki, kad šis 
strateginis turtas buvo Sovietų Sąjungos ilgalaikis taikinys, 
kai ji įsiveržė į Afganistaną 1979 metais: Gvadaras būtų išpil- 
dęs Maskvos ilgalaikę svajonę apie neužšąlantį uostą. Kinus ši 
brangenybė taip pat traukė, jie investavo milijardus dolerių į 
regioną. Giliavandenis uostas buvo atidarytas 2007 m., dabar 
dvi šalys stengiasi padaryti viską, kad sujungtų jį su Kinija. 
Ilgalaikėje perspektyvoje Kinija norėtų panaudoti Pakistaną 
kaip sausumos kelią savo energetikos poreikiams. Tai leistų 
jai aplenkti Malakos sąsiaurį, kuris, kaip matėme skyriuje apie 
Kiniją, yra dusinimo taškas, galintis pasmaugti Kinijos eko- 
nomikos augimą. 

2015 m. pavasarį dvi šalys susitarė dėl 46 milijardų dole- 
rių vertės sandorio nutiesti kelių, geležinkelių ir vamzdynų 
magistralę, besidriekiančią 1800 mylių nuo Gvadaro iki Kini- 
jos Sindziango provincijos. Vadinamasis Kinijos ir Pakistano 
ekonominis koridorius suteiks Kinijai tiesioginę prieigą prie 
Indijos vandenyno ir dar toliau. 2015 m. Kinija taip pat pasira- 
šė keturiasdešimties metų 2300 akrų žemės uosto teritorijoje 
nuomos sutartį, ketindama išplėtoti didžiulę „specialiąją eko- 
nominę zoną“ ir tarptautinį oro uostą - visa tai būtų Kinijos 
ir Pakistano ekonominio koridoriaus dalis. Kadangi abi pusės 
žino, kad Beludžistanas greičiausiai liks nestabilus, zonai ap- 
saugoti formuojamos apie 25 000 karių saugumo pajėgos. 

Didžiulės Kinijos investicijos į tokio sausumos kelio sta- 
tybas suteikia daug laimės Pakistanui, tai viena iš priežasčių, 
kodėl jis visuomet sieks numalšinti provincijoje kylančius at- 

siskyrimo judėjimus. Bet kol daugiau Beludžistano sukuria- 
mo turto negrįš namo ir nebus naudojama teritorijos plėtrai, 
šios žemės liks neramios ir kartais jose bus smurtaujama. 

Islamas, kriketas, žvalgybos, kariuomenė ir Indijos baimė 
laiko Pakistaną susitelkusj. Nė vienas iš šių veiksnių nebus 
pakankamas jį apsaugoti nuo sudraskymo, jeigu separatisti- 
nés jėgos sustiprės. Iš tikrųjų Pakistanas jau yra pilietinio karo 
būsenoje daugiau negu dešimtmetį, po periodiškų ir neapgal- 
votų karų prieš savo milžinišką kaimynę Indiją. 

Pirmasis kilo 1947 m., iš karto po padalijimo, jis vyko dėl 
Kašmyro ir baigėsi 1948-aisiais, kai ši teritorija buvo padalyta 
pagal Kontrolės liniją (taip pat žinomą kaip Azijos Berlyno 
siena), bet ir Indija, ir Pakistanas ir toliau teigia, kad suvereni- 
tetas priklauso jiems. 

Bemaž dvidešimt metų vėliau Pakistanas netinkamai įver- 
tino Indijos kariuomenę dėl jos prasto pasirodymo 1962 m. 
Indijos ir Kinijos kare. Įtampa tarp Indijos ir Kinijos kilo dėl 
Kinijos įsiveržimo į Tibetą, po kurio savo ruožtu Indija sutei- 
kė prieglobstį Dalai Lamai. Šiame trumpame konflikte kinų 
kariuomenė pasirodė pranašesnė ir judėjo į priekį beveik iki 
pat Asamo valstijos netoli Indijos centrinių teritorijų. Tuo- 
met Pakistano kariuomenė žvelgė į tai piktdžiugiškai, per- 
vertino savo pačių jėgas, 1965 m. pradėjo karą su Indija ir jį 
pralaimėjo. 

1984 m. Pakistanas ir Indija įsivėlė į susirėmimus 22 000 
pėdų aukštyje ant Siančenio ledyno, manoma, tai aukščiausiai 
kovotas mūšis istorijoje. Susirėmimai atsinaujino 1985 m., 
1987 m. ir 1995 m. Pakistanas toliau rengė kovotojus, kurie 
jsiskverbdavo per Kontrolės liniją, dar vienas mūšis dėl Kaš- 
myro įsižiebė 1999 m. Bet tuomet jau abi šalys buvo ginkluo- 

tos branduoliniais ginklais, keletą savaičių neištarta eskalavi- 
mo iki branduolinio karo grėsmė tvyrojo virš konflikto, kol 
įsikišo amerikiečių diplomatai ir abi puses perkalbėjo. Jie vėl 
priartėjo prie karo 2001 m., šūviai vis dar sporadiškai pasigirs- 
ta prie sienos. 

Kariniu požiūriu Indija ir Pakistanas priversti kovoti. Abi 
pusės sako, kad jų pozicija yra gynybinė, bet nė viena netiki 
kita, taigi jos toliau kaupia pajėgas prie sienų, susikibusios ga- 
limame mirties šokyje. 

Santykiai tarp Indijos ir Pakistano niekuomet nebus drau- 
giški, bet jeigu ne plėšomas į dvi puses Kašmyras, jie galėtų 
būti ir širdingi. Esant dabartinei padėčiai Indija patenkinta 
matydama, jog Pakistanas susiskaldęs, ir darys viską, kad pa- 
laikytų tokią padėtį, o Pakistanas stengiasi kenkti Indijai rem- 
damas atskirus elementus šioje valstybėje ir net palaikydamas 
teroro atakas - tokias kaip Mumbajaus žudynės 2008 m. 

Kašmyro klausimas iš dalies susijęs su nacionaliniu išdi- 
dumu, bet jis yra ir strateginis. Visiška Kašmyro kontrolė at- 
vertų Indijai langą į Vidurinę Aziją ir sieną su Afganistanu. Tai 
taip pat atimtų iš Pakistano sieną su Kinija ir sumažintų Kini- 
jos ir Pakistano santykių naudą. Pakistano vyriausybė mėgsta 
trimituoti, kad jos draugystė su Kinija yra „aukštesnė negu 
kalnai ir gilesnė nei vandenynai“. Tai nėra tiesa, bet naudinga, 
nes kartais priverčia amerikiečius nervintis ir nesvarstyti nu- 
traukti didžiulės finansinės paramos, kurią Pakistanas gauna 
iš Vašingtono. 

Jeigu Pakistanas visiškai kontroliuotų Kašmyrą, tai padi- 
dintų Islamabado užsienio politikos sprendimų variantų ir 
atimtų galimybes iš Indijos. Tai taip pat padėtų Pakistanui 
laiduoti vandens tiekimo saugumą. Indo upė išteka iš Hima- 


217 


lajų Tibeto, bet teka per Indijos kontroliuojamą Kašmyro dalį 
prieš pasiekdamas Pakistaną ir paskui plaukdamas per visą 
šalį įteka į Arbijos jūrą prie Karačio. 

Indas ir jo intakai teikia vandenį dviem trečdaliams šalies: 
bejo medvilnės pramonė ir daug kitų Pakistano vos krutančios 
ekonomikos ramsčių sugriūtų. Sutartimi, kuri buvo gerbiama 
per visus Indijos ir Pakistano karus, šalys sutarė dalytis van- 
denis: bet gyventojų ir ten, ir ten daugėja nerimą keliančiais 
mastais, o pasaulinis atšilimas gali sumenkinti vandens srautą. 
Užėmęs visą Kašmyrą Pakistanas apsaugotų vandens tiekimą. 
Turint galvoje statymus, nė viena pusė nenusileis, ir kol jos 
nesusitars dėl Kašmyro, raktas priešiškumui panaikinti negalės 
būti surastas. Regis, Kašmyrui lemta likti vieta, kur sporadiškai 
vyksta karas per tarpininkus tarp Pakistane parengtų kovotojų 
ir Indijos kariuomenės - konfliktas, kuris gresia išsilieti į tikrą 
karą su branduolinio ginklo panaudojimo pavojumi. Abi šalys 
per tarpininkus kariaus ir dar vieną karą - Afganistane, ypač 
dabar, kai dauguma NATO pajėgų pasitraukė. 

Pakistanas neturi vidinės „strateginės gelmės“ — vietos, 
kur galėtų atsitraukti, jeigu būtų puolamas iš rytų — iš Indijos. 
Pakistano ir Indijos siena eina pelkynais pietuose, Taro dyku- 
ma ir kalnais šiaurėje, tai nepaprastai sudėtingos teritorijos 
kariuomenei žygiuoti. Bet tai gali būti padaryta, abi pusės turi 
mūšių planus, kaip ten kovoti. Indijos kariuomenės plane yra 
Karačio uosto ir jo degalų atsargų talpyklų blokada iš sausu- 
mos ir jūros, bet lengvesnis įsiveržimo kelias yra tarp pietų ir 
šiaurės — jis centre, svetingesniame Pandžabe. Pandžabe įsi- 
kūrusi Pakistano sostinė - Islamabadas. 

Atstumas nuo Indijos sienos iki Islamabado mažesnis 
negu 250 mylių, diduma kelio eina lyguma. Jei nuspręstų pul- 

ti, sutelktos, triuškinančios įprastinės Indijos pajėgos galėtų 
būti sostinėje per kelias dienas. Tai, kad jie teigia nenorintys 
to daryti, nesvarbu, — iš Pakistano žiūros taško jie tai padaryti 
galėtų, o geografinė galimybė Pakistanui yra pakankama, kad 
valstybei reikėtų plano A ir plano B atremti riziką. 

Planas A yra sulaikyti indų judėjimą Pandžabe ir galbūt 
kontratakuoti per sieną bei perkirsti indų greitkelį 1A - gyvy- 
biškai svarbų Indijos kariuomenės tiekimo kelią. Indijos ka- 
riuomenė turi daugiau nei 1 milijoną karių, ji dvigubai dides- 
nė negu Pakistano, bet jeigu neturės tiekimo, kovoti negalės. 
Planas B yra prireikus atsitraukti už Afganistano sienos, o tam 
reikia, kad Kabule būtų palanki vyriausybė. Taigi geografija 
pareikalavo, kad Pakistanas rodytų dėmesį Afganistanui, kaip 
ir Indija. 

Kad pakenktų viena kitai, kiekviena pusė trokšta nulieti 
sau tinkamą Afganistano vyriausybę — arba, kitaip tariant, 
kiekviena pusė nori, kad Kabulas būtų jos priešo priešas. 

Kai sovietai 1979 m. įsiveržė į Afganistaną, Indija diplo- 
matiniais būdais palaikė Maskvą, o Pakistanas paskubėjo pa- 
dėti amerikiečiams ir saudams apginkluoti, apmokyti ir su- 
mokėti mudžahedams, kad šie kovotų prieš sovietų armiją. 
Kai sovietai buvo įveikti, Pakistano žvalgybos tarnyba, ISI, 
padėjo sukurti ir paskui rėmė Afganistano Talibaną, kuris tin- 
kamu laiku perėmė valdžią šalyje. 

Pakistanas natūraliai turėjo priėjimą prie Afganistano Ta- 
libano. Daugumą jame sudaro puštūnai, tos pačios tautybės 
yra dauguma pakistaniečių prie Šiaurės Vakarų pasienio (da- 
bar žinomo kaip Chaiber Pachtunchva). Jie niekuomet negal- 
vojo apie save kaip apie dvi tautas ir laiko sieną tarp jų Vakarų 
išsigalvojimu, iš dalies taip ir yra. 

Afganistano ir Pakistano siena yra žinoma kaip Durando 
linija. Seras Mortimeris Durandas, Indijos kolonijinės vyriau- 
sybės užsienio reikalų sekretorius, nubrėžė ją 1893 m. ir Afga- 
nistano valdovas su ja sutiko. Bet 1949 m. afganų vyriausybė 
„anuliavo“ susitarimą, manydamas, kad jis yra dirbtinė kolo- 
nijinės eros atgyvena. Nuo tų laikų Pakistanas bandė įtikinti 
Afganistaną pakeisti nuomonę. Afganistanas atsisakė, ir puš- 
tūnai abiejose kalnų pusėse bando gyventi taip, kaip gyveno 
šimtmečius, nekreipdami dėmesio į sieną ir palaikydami savo 
senuosius ryšius. 

Šioje teritorijoje, kartais vadinamoje Puštūnistanu, įsi- 
kūręs Pakistano miestas Pešavaras, savotiškas Talibano ur- 
banizuotas karinis ir pramoninis kompleksas. Kalašnikovų 
kopijos, bombų gamybos technologija ir kovotojai plaukia iš 
miesto, o parama iš įvairių valstybės institucijų plaukia į jį. 

Tai taip pat yra ISI pareigūnų sutelkimo taškas pakeliui į 
Afganistaną, čia kaupiami pinigai ir rengiamos instrukcijos 
Talibano grupėms anapus sienos. Jau dešimtmečius Pakista- 
nas Afganistane įsivėlęs kariniais būdais, bet jis pernelyg iš- 
sklaidė jėgas, ir tigras, kuriuo jis jojo, įkando jam. 

2001 m. Pakistano sukurtas Talibanas jau keletą metų buvo 
suteikęs „Al-Oaedos“ kovotojams užsieniečiams prieglobstį. 
Tuomet rugsėjo 11 d. „Al-Qaeda“ smogė JAV jų pačių teritori- 
joje - operacija buvo suplanuota ir parengta Afganistane. Atsa- 
kydamos JAV karinės pajėgos išvarė Talibaną ir , Al-Qaeda" iš 
miestelio. Afganų Šiaurės aljanso antitalibano pajėgos pajudėjo 
žemyn ir užėmė šalį, tada atvyko NATO stabilizavimo pajėgos. 

Jau kitą dieną po rugsėjo 11-osios amerikiečiai pradėjo 
alsuoti diplomatine ugnimi į Pakistaną, reikalaudami, kad šie 
dalyvautų „kare su teroru“ ir baigtų remti teroristus. Tuome- 

Pagrindinės etninės grupės Afganistano ir Pakistano 
teritorijoje netelpa į ribas, nustatytas 1893 m. Durando linijos, 
daugelis iš šių grupių ir toliau labiau tapatina save su gentimis 

už sienų negu su likusia valstybe. 


tinis valstybės sekretorius Colinas Powellas paskambino pre- 
zidentui Musharrafui, pareikalavo, kad šis išeitų iš posėdžio 
atsiliepti ir pasakė jam: „Arba jūs su mumis, arba prieš mus.“ 

Amerikiečių pusė to niekada nepatvirtino, bet Musharra- 
fas rašė, kad po šio skambučio Powello pavaduotojas Richar- 
das Armitage'as paskambino ISI vadovui ir pasakė, kad „jeigu 
mes pasirinksime teroristus, turime pasiruošti, kad mus su- 
bombarduos iki akmens amžiaus lygio“. Pakistanas bendra- 
darbiavo, ir tai tiko. Išskyrus tai, kad jie ne visai bendradarbia- 
vo, ir tai jau netiko. 

Islamabadas buvo priverstas veikti ir veikė, bet ne visi 
Pakistano sistemoje prisijungė. Vyriausybė uždraudė keletą 
kovotojų grupuočių ir pabandė suvaldyti religines grupes, ku- 
rias laikė ekstremistinėmis. 2004 m. ji panaudojo karinę jėgą 
prieš grupuotes Šiaurės Vakarų pasienyje ir privačiai pritarė 
amerikiečių dronų smūgių jos teritorijoje politikai, nors vie- 
šai ją ir smerkė. 

Tai buvo sudėtingi sprendimai. Pakistano kariuomenė ir 
ISI turėjo atsigręžti prieš tuos pačius Talibano lyderius, ku- 
riuos jie mokė, su kuriais mezgė draugystes dešimtajame de- 
šimtmetyje. Talibano grupuotės reagavo su įsiūčiu, visiškai už- 
ėmė keletą regionų genčių teritorijoje. Musharrafas buvo trijų 
nepavykusių pasikėsinimų taikiniu, turėjusi tapti jo įpėdine 
Benazir Bhutto buvo nužudyta, karinių puolimų ir bombarda- 
vimo kampanijų chaose žuvo beveik 50 000 Pakistano civilių. 

Amerikiečių ir NATO operacija Afganistane ir pakistanie- 
čių veiksmai anapus sienos padėjo išsklaidyti arabų, čečėnų ir 
kitus „Al-Oaedos“ užsieniečius kovotojus po įvairius pasaulio 
kampelius, kur jų vadai buvo sumedžioti ir nužudyti, bet Ta- 
libanas neturėjo kur išvykti — jie buvo afganai ir pakistanie- 
čiai — ir, kaip jie sakė šiems naujiems technologiškai pažen- 
gusiems užsienio įsiveržėliams iš Amerikos ir Europos: „Jūs 
galite turėti laikrodžius - bet mes turime laiko.“ Jie gali ilgai 
laukti, kol užsieniečiai išsinešdins, kad ir kas būtų mėtoma ant 
jų, ir čia jiems padės atskiri elementai Pakistane. 

Per porą metų tapo aišku: Talibanas nebuvo įveiktas, tali- 
bai ištirpo terpėje, iš kurios atėjo, - tarp puštūnų gyventojų, 
ir dabar vėl pasirodo, patys pasirinkdami, kada ir kur išnirti. 

Amerikiečiai atėjo su „kūjo ir priekalo" strategija. Jie ke- 
tino sudaužyti kūju afganų Talibaną į Pakistano operacijos 

kitapus sienos priekalą. „Priekalas“ genčių teritorijose pasiro- 
dė esąs kempinė, sugerianti viską, kas į ją metama, įskaitant 
kiekvieną afganų talibą, besitraukiantį nuo amerikiečių kūjo. 

2006 m. britai nusprendė stabilizuoti Helmando provin- 
ciją, kur afganų vyriausybės įtaka nelabai toli siekė už provin- 
cijos sostinės Laškar Gaho ribų. Tai pagrindinė afganų puštū- 
nų teritorija. Britai atėjo turėdami gerų ketinimų, jie mokėjo 
savo istoriją, bet, atrodo, jie tiesiog ją ignoravo — kodėl, lieka 
paslaptimi. Tuometinis britų gynybos sekretorius Johnas Rei- 
das neteisingai cituojamas (ir kaltinamas) tą vasarą pasakęs, 
jog „viliasi, kad nė vienas šūvis nebus paleistas iš pykčio“. Iš 
tikrųjų jis sakė: „Mes esame pietuose, kad apgintume afga- 
nų tautą ir padėtume jiems atkurti ekonomiką ir demokratiją. 
Mes būtume visiškai laimingi, jei po trejų metų išvyktume 
nepaleidę nė šūvio.“ 

Gal ir puikus buvo siekis, bet ar tai galėjo būti įvykdoma? 
Tą vasarą, po jo spaudos konferencijos Užsienio reikalų mi- 
nisterijoje Londone su gynybos sekretoriumi teko pasikalbėti 
šitaip: 


- Nesijaudink, Timai. Mes neketiname gaudyti 
Talibano, mes ten esame, kad gintume žmones. 
- Nesijaudinkite, sekretoriau, Talibanas gaudys jus. 


Tai buvo draugiškas apsikeitimas nuomonėmis - jis vyko, 
kai dar nebuvo nužudyta daugiau kaip 450 britų kareivių, bet 
iki šios dienos aš nežinau, ar britų vyriausybė ramino viešą- 
ją nuomonę prieš kariuomenės panaudojimą, nors tyliai sau 
spėjo, kad tai bus sunkus žygis, ar ji buvo nepaaiškinamai nai- 
vi dėl to, kas laukė. 

Taigi talibai liejo britų kraują, liejo amerikiečių, liejo 
NATO karių kraują, laukė, kol NATO pasitrauks, ir po tryli- 
kos metų NATO išėjo. 

Visu šiuo laikotarpiu aukščiausio lygio Pakistano valdžios 
nariai žaidė dvigubą žaidimą. Amerika galėjo turėti savo stra- 
tegiją, bet Pakistanas žinojo tai, ką žinojo Talibanas: vieną 
dieną amerikiečiai turės išeiti, o kai jų nebebus, Pakistano 
užsienio politika vėl reikalaus draugiškos Pakistanui vyriau- 
sybės Afganistane. Atskiros frakcijos Pakistano kariuomenėje 
ir vyriausybėje ir toliau tiekė pagalbą Talibanui, lažindamosi, 
kad NATO pasitraukus bent jau pietinėje Afganistano pusėje 
ir vėl vyraus Talibanas, todėl Kabulas neišvengiamai turės kal- 
bėtis su Islamabadu. 

Pakistano klasta buvo apnuoginta, kai amerikiečiai ga- 
liausiai rado „Al-Oaedos“ lyderį Osamą bin Ladeną, besi- 
slepiantį Abotabado, miestelio, kuriame dislokuotas karinis 
garnizonas, valdžios akivaizdoje. Šiuo metu amerikiečiai tiek 
nepasitikėjo savo Pakistano „sąjungininkais“, kad iš anksto 
nepranešė Islamabadui apie specialiųjų pajėgų komandą, 
kuri įskrido į šalį nužudyti bin Ladeno. Tai buvo suvereni- 
teto pažeidimas, kuris pažemino Pakistano kariuomenę ir 
vyriausybę, kaip ir vėlesnis argumentas: „Jei jūs nežinojote, 
kad jis ten, buvote nekompetentingi, jeigu žinojote - buvote 
bendrininkai.“ 

Pakistaniečių vyriausybė visuomet neigė, kad žaidžia dvi- 
gubą žaidimą, dėl kurio žuvo labai daug afganų ir pakistanie- 
čių, kaip ir palyginti mažai amerikiečių. Po Abotabado misijos 
Islamabadas ir toliau viską neigė, bet dabar mažiau žmonių juo 
tikėjo. Jeigu kas nors pakistaniečių valdžioje buvo pasirengęs 
suteikti prieglobstį labiausiai Amerikos ieškomam žmogui, 

nors tuomet jis jau nebebuvo jiems itin vertingas, akivaizdu, 
kad palaikys ir grupes, prisidedančias prie jų ambicijų daryti 
įtaką įvykiams Afganistane. Problema ta, kad šios grupės dabar 
jau turėjo savo atitikmenis Pakistane ir norėjo ten daryti įtaką 
įvykiams. Kandančiam buvo įkąsta. 

Pakistaniečių Talibanas yra natūrali afganiškos versijos 
atšaka. Ir viename, ir kitame vyrauja puštūnai, nė vienas ne- 
paklus jokiai nepuštūniškai vadovybės kontrolei, tegul tai bus 
devyniolikto amžiaus britų kariuomenė ar pandžabų domi- 
nuojama dvidešimt pirmo amžiaus Pakistano armija. 

Tai visada buvo Islamabado suprantama ir toleruojama. 
Pakistaniečių vyriausybė apsimetė, kad ji valdo visą šalį, o 
Šiaurės Vakarų pasienio puštūnai apsimetė, kad jie yra loja- 
lūs pakistaniečių valstybei. Tokie santykiai vyravo iki 2001 m. 
rugsėjo 11 d. 

Vėlesni metai Pakistanui buvo itin sunkūs. Civilių mirčių 
nepaprastai daug, užsienio investicijos išnyko, taigi įprastinis 
gyvenimas dar sunkesnis. Kariuomenė, priversta eiti prieš 
tuos, kurie de facto buvo sąjungininkai, prarado beveik 5000 
vyrų, o pilietinis karas sukėlė pavojų trapiai valstybės vienybei. 

Viskas buvo taip blogai, kad Pakistano kariuomenė ir vy- 
riausybė galiausiai turėjo perduoti JAV kariuomenei žvalgy- 
bos duomenis ir koordinates, leidusias jiems smogti dronais 
į Pakistano talibų taikinius Šiaurės Vakarų pasienyje. Tuo pat 
metu, kai smūgių padariniai buvo akivaizdūs, Islamabadas 
turėjo apsimesti, kad juos smerkia, ir įvardyti tai kaip Pakis- 
tano suvereniteto pažeidimą dėl šimtų civilių mirčių, priskir- 
tų JAV klaidoms. 

Dronai daugiausia skrido iš bazės Afganistane, bet mano- 
ma, kad kai kurie buvo paleisti iš slaptos bazės Pakistane. Kad 

ir iš kur jie skrido, jų buvo daugybė. Dronų smūgių Afganista- 
ne ir Pakistane smarkiai padaugėjo Obamos prezidentavimo 
metais, palyginti su paleistais valdžioje esant George'ui Bushui. 

2015 m. pavasarį viskas tapo dar sudėtingiau. NATO pa- 
sitraukė iš Afganistano, amerikiečiai paskelbė baigią kovines 
misijas, šalyje palieką tik pajėgų likučius. Oficialiai jie palie- 
kami tam, kad būtų vykdomos specialiųjų pajėgų operacijos 
ir mokymų misijos, neoficialiai - kad pamėgintų garantuoti, 
jog Kabulas neatiteks Talibanui. Be NATO, neduodančios ra- 
mybės Talibanui afganiškoje sienos pusėje, Pakistano užduo- 
tis sumušti pakistaniečių Talibaną pasidarė dar sudėtingesnė. 
Vašingtonas ir toliau spaudžia Islamabadą, todėl lieka keli ga- 
limi scenarijai: 


e Pakistano kariuomenė visa galia puola Šiaurės Vakarų 
pasienį ir įveikia Talibaną; 


e Talibano kampanija ir toliau greitina Pakistano byrėji- 
mą, kol jis tampa žlugusia valstybe; 


e amerikiečiai praranda susidomėjimą, spaudimas Isla- 
mabadui susilpnėja ir vyriausybė randa bendrą kalbą 
su Talibanu. Padėtis tampa normali, Šiaurės Vakarų 
pasienis paliekamas ramybėje, bet Pakistanas ir toliau 
gina savo interesus Afganistane. 


Iš šių scenarijų mažiausiai tikėtinas yra pirmasis. Jokia už- 
sienio galia niekada nenugalėjo Šiaurės Vakarų pasienio gen- 
čių, o pakistaniečių kariuomenė, sudaryta ir pandžabų, sindų, 
beludžių, ir kašmyriečių (ir kai kurių puštūnų), bus laikomi 
užsienio galia, kai tik pajudės į genčių teritoriją. 


226 


Antrasis scenarijus yra galimas, bet po daugelio metų, 
kai Islamabadas negirdėjo žadintuvo skambučių, Talibano 
2014 m. surengtos 132 moksleivių žudynės Pešavare iš tik- 
rųjų, atrodo, supurtė pakistaniečių valdžią ir privertė ją su- 
vokti, kad judėjimas, kurį ji padėjo sukurti, dabar gali ją su- 
naikinti. 

Ir dėl to trečiasis scenarijus yra labiausiai tikėtinas. Ame- 
rikiečių interesai Afganistane bus riboti, jei Talibanas tyliai 
pažadės daugiau nepriglausti tarptautinių džihadistų grupuo- 
čių. Pakistaniečiai išlaikys pakankamai ryšių su afganų tali- 
bais, kad garantuotų, jog vyriausybė Kabule klausysis, ką sako 
Islamabadas, ir nesušvelnės Indijai, o kai spaudimo nebebus, 
ji galės susitarti su pakistaniečių Talibanu. 

Nieko tokio nereikėtų, jeigu afganų Talibanas, iš dalies 
sukurtas Pakistano ISI, nebūtų buvęs tiek kvailas, kad priim- 
tų bin Ladeno „Al-Oaedos“ arabų ir po rugsėjo 11 d. nebūtų 
buvęs tiek ištikimas puštūnų pagarbos svečiui tradicijai, at- 
sisakydamas juos išduoti, kai to pareikalavo amerikiečiai. O 
dabar - po pusantro dešimtmečio kovų - padėtis tokia bloga, 
kad JAV vyriausybė turi vykdyti priešingą politiką ir laikyti 
Afganistane tūkstančiais karių daugiau nei planavo. 

Kalbant apie Indiją, ji gali užsiimti daugeliu veiklų - iš tik- 
rųjų ji turės tai daryti, nes privalo mąstyti ne tik apie Pakista- 
ną, net jeigu jis ir yra Naujojo Delio prioritetas. Kaimyninė 
priešiška valstybė, turinti branduolinių ginklų, verčia sutelkti 
į ja dėmesį, bet Indija, kildama kaip potenciali pasaulinė galy- 
bė, turi dar ir susikaupti prie 1,3 milijardo žmonių gyvenimo 
ir jį tvarkyti. 

Jos santykiai su Kinija būtų svarbiausi užsienio politiko- 
je, jeigu ne vienas aspektas - Himalajai. Be juos skiriančios 

aukščiausios pasaulio kalnų grandinės dabartiniai drungni 
santykiai būtų lediniai. Žvilgsnis į žemėlapį parodys, kad dvi 
didžiulės šalys suglaudusios skruostus, bet pažvelgus iš arčiau 
matyti, kad jos viena nuo kitos atitvertos kliūties, kuri driekia- 
si, kaip vertina CŽA „Pasaulio faktų knyga“, visas 1652 mylias 
bendros sienos. l 

Yra trintį keliančių klausimų, pagrindinis iš jų - Tibeto, 
aukščiausios teritorijos Žemėje. Kaip aptarta anksčiau, Kini- 
ja norėjo Tibeto ir dėl to, kad jo neturėtų Indija, ir kad - tai 
lygiai blogai Pekino požiūriu - neleistų nepriklausomam Ti- 
betui suteikti teisę Indijai turėti čia karinę bazę, taigi ir kont- 
roliuoti vyraujančias aukštumas. 

Indijos atsakymas Kinijai aneksavus Tibetą - suteikti prie- 
globstį Dalai Lamai ir Tibeto nepriklausomybės judėjimui 
Dharamšalos mieste, Himačal Pradešo valstijoje. Tai ilgalai- 
kio draudimo polisas, Indijos apmokėtas nesitikint kada nors 
gauti pinigų. 

Esant dabartinei padėčiai Tibeto nepriklausomybė atrodo 
neįmanoma, bet jeigu tai, kas neįmanoma, atsitiktų, kad ir po 
keleto dešimtmečių, Indija galėtų priminti Tibeto vyriausy- 
bei, kas buvo jų draugai tremties metais. 

Kinai supranta, kad šis scenarijus itin neįtikimas, bet Dha- 
ramšala juos visą laiką erzina. Jų atsakymas matyti Nepale, 
kur Pekinas daro viską, kad išlaikytų savo įtaką tenykščiam 
maoistų judėjimui. 

Indija nenori matyti maoistų dominuojamo Nepalo, kurį 
galiausiai kontroliuotų Kinija, bet ji žino, kad Pekino pinigai 
ir prekyba perka ten įtaką. Kinijai šiomis dienomis gali mažai 
rūpėti maoizmas, bet jai pakankamai rūpi Tibetas, kad ji duo- 
tų ženklą Indijai, jog taip pat gali leisti sau mokėti už ilgalaikį 

draudimo polisą. Bet koks „kišimasis“ į Tibetą gali būti at- 
remtas „įsikišimo“ Nepale. Kuo daugiau Indija turi susitelkti 
prie mažesnių valstybių kaimynystėje, tuo mažiau ji gali skirti 
dėmesio Kinijai. 

Kita problema tarp jų yra Arunačal Pradešo valstija Šiau- 
res Rytų Indijoje, teises į ją Kinija reiškia kaip į „Pietų Tibetą“. 
Kuo labiau auga Kinijos pasitikėjimas, tuo labiau auga ir te- 
ritorija, kurią ji vadina kiniška. Iki nesenų laikų Kinija reiškė 
teises tik į Tavango teritoriją tolimuose valstijos vakaruose. 
Bet pirmajame dešimtmetyje Pekinas nusprendė, kad visas 
Arunačal Pradešas buvo kiniškas, tai buvo naujiena indams, 
kurių suverenitetui valstija priklausė nuo 1955 m. Kinų pre- 
tenzijos iš dalies yra geografinės, o iš dalies psichologinės. 
Arunačal Pradešas ribojasi su Kinija, Butanu ir Birma, dėl to 
jis strategiškai naudingas, bet visa ši tema taip pat vertinga Ki- 
nijai kaip priminimas Tibetui, kad su nepriklausomybe nieko 
neišeis. 

Tokį pat pranešimą Indija turi periodiškai siųsti keletui 
savo pačios regionų. Kyla daug separatistų judėjimų, vieni ak- 
tyvesni negu kiti, kai kurie apsnūdę, bet nė vienas neatrodo 
nenusiteikęs siekti savo tikslų. Pavyzdžiui, sikhų judėjimas 
sukurti sikhų valstybę iš dalies Pakistano ir dalies Indijos Pan- 
džabo kol kas nurimo, bet gali vėl atgyti. Asamo valstijoje var- 
žosi keli judėjimai, įskaitant bodo kalba kalbančius žmones, 
kurie nori savo valstybės, ir Asamo musulmonų vieningus iš- 
sivadavimo tigrus, kurie nori, kad Asame būtų sukurta atskira 
musulmonų valstybė. 

Yra net judėjimas sukurti nepriklausomą krikščionišką 
valstybę Nagalande, kur 75 procentai gyventojų yra baptis- 
tai, bet galimybė, kad Nagalando nacionalinė taryba pasieks 

savo tikslus, yra tokia pat tolima, kaip ir žemė, kurią ji nori 
kontroliuoti, ir panašu, kad ši tiesa galioja visiems separatistų 
judėjimams. 

Nepaisant šių ir kitų nepriklausomybės siekiančių grupių, 
21 milijono sikhų populiacijos ir galbūt 170 milijonų musul- 
monų mažumos Indija išlaiko stiprų savasties pojūtį ir vieny- 
bę įvairovėje. Tai jai padės, kai prasiskverbs toliau į pasaulio 
sceną. 

Pasaulis taip stebėjosi Kinijos gluminančiu kilimu į ga- 
lią, kad jos kaimynė buvo dažnai nepastebima, bet Indija dar 
gali pasivaržyti su Kinija kaip šio šimtmečio ekonomikos jė- 
gainė. Tai septinta pagal dydį pasaulio šalis, antra gyvento- 
jų skaičiumi. Ji ribojasi su šešiomis šalimis (septyniomis, jei 
priskaičiuotume Afganistaną). Šalyje yra 9000 mylių vidinių 
laivybai tinkamų vandens kelių, patikimas vandens tiekimas 
ir didžiuliai dirbamosios žemės plotai, ji yra didžiulė anglių 
išgavėja ir turi pramoninius kiekius naftos ir dujų, nors visada 
importavo visas šias žaliavas energetikai, o degalų ir šildymo 
kainų subsidijos eikvoja jos finansus. 

Nepaisant gamtos turtų, Indijos augimas neprilygsta Ki- 
nijos, o kadangi Kinija dabar pajudėjo į platesnį pasaulį, abi 
šalys gali atsitrenkti viena į kitą - ne prie savo sausumos sie- 
nos, bet jūroje. 

Tūkstančius metų regionai, kurie yra šiuolaikinė Kinija ir 
Indija, galėjo kontroliuoti vienas kitą dėl savo teritorijos ir rel- 
jefo. Ekspansija į kaimynės teritoriją per Himalajus buvo ne- 
įmanoma, be to, kiekviena turėjo daugiau negu pakankamai 
dirbamosios žemės. 

Bet dabartinė technologijų plėtra reiškia, kad kiekvienai 
reikia didžiulių energijos išteklių, geografija nepaliko joms to- 

kių turtų, todėl abi šalys priverstos plėsti savo horizontus ir 
sukti į vandenynus, o čia jau jos sutiko viena kitą. 

Prieš dvidešimt penkerius metus Indija ėmėsi „žvelgimo į 
rytus“ politikos, iš dalies, kad blokuotų tai, ką ji galėjo vertinti 
kaip neišvengiamą Kinijos iškilimą. Ji „pasirūpino reikalais“ 
dramatiškai padidindama prekybos su Kinija apimtis (dau- 
giausia importą), kartu megzdama strateginius santykius toje 
erdvėje, kurią Kinija laiko savo kiemu. 

Indija sustiprino savo ryšius su Birma, Filipinais ir Tailan- 
du, bet dar svarbiau, kai ji bendradarbiauja su Vietnamu ir Ja- 
ponija, kad kontroliuotų augančią Kinijos įtaką Pietų Kinijos 
jūroje. 

Visoje šioje veikloje ji turi naują sąjungininką, nors ir lai- 
ko jį ištiestos rankos atstumu - Jungtines Valstijas. Dešimt- 
mečius Indija įtarinėjo, kad amerikiečiai yra naujieji britai, 
tik su kitokiu akcentu ir turintys daugiau pinigų. Dvidešimt 
pirmame amžiuje labiau pasitikinti savimi Indija vis labiau 
daugiapoliame pasaulyje rado priežasčių bendradarbiauti su 
JAV. Kai prezidentas Obama 2015 m. lankėsi Indijos Respub- 
likos dienos parade, Naujasis Delis pasirūpino pademonst- 
ruoti naujus žibančius JAV tiektus „C-130 Hercules“ ir „C-17 
Globemaster“ transportinius lėktuvus, kaip ir Rusijos tiektus 
tankus. Dvi gigantiškos demokratijos pamažu artėja viena 
prie kitos. 

Indija turi didelį, gerai apginkluotą šiuolaikinį karinį laivy- 
ną, jame yra ir lėktuvnešis, bet ji nesugebės varžytis su didžiu- 
liu vandenynų kariniu laivynu, kurį pastatyti planuoja Kinija. 
Vietoj to Indija ieško sąjungų su kitomis suinteresuotomis 
pusėmis, kad galėtų bent jau mesti iššūkį, jeigu ne įveikti Ki- 
nijos karinį laivyną, kai jis plaukia per Kinijos jūras, Malakos 

sąsiaurį, per Bengalijos įlanką aplink Indijos smaigalį į Ara- 
bijos jūrą link draugiško Gvadaro uosto, kurį Kinija pastatė 
Pakistane. 

Kalbant apie Indiją, visuomet grįžtama prie Pakistano, o 
kalbant apie Pakistaną - prie Indijos. 


AŠTUNTAS SKYRIUS 


Koreja ir Japonija 


Aš... bandžiau ištarti kuklų kalambūrą apie tai, 
kaip Kim Jong-ilas būna „O Brangusis Vadas“, 
bet pokštas mirė mano lūpose. 


Chistopheris Hitchensas, 
„Meilė, skurdas ir karas: kelionės ir esė“ 

AIP SPRĘSTI TOKIĄ PROBLEMA KAIP KOREJOS? NIEKAIP, 
Ki bandyti ją suvaldyti — galų gale pasaulyje vyksta 
dar daug kitų dalykų, kurie reikalauja dėmesio. 

Visas regionas nuo Malaizijos iki pat Rusijos Vladivosto- 
ko uosto žvelgia į Šiaurės ir Rytų Korėjos problemą nervingai. 
Visi kaimynai žino, kad ji gali sprogti tiesiog priešais jų akis, 
įtraukdama kitas šalis ir kenkdama jų ekonomikoms. Kinai 
nenori kariauti Šiaurės Korėjos pusėje, bet jie nenori ir matyti 
suvienytos Korėjos, kurioje netoli jos sienų įsikurtų amerikie- 
čių bazės. Amerikiečiai nenori kariauti už Pietų Korėją, bet 
jie negali sau leisti būti vertinami kaip išduodantys draugą. 
Japonai, turėdami ilgą kišimosi į Korėjos pusiasalio gyvenimą 
istoriją, turi būti matomi kaip judantys labai švelniai, jie žino, 
jog bus įtraukti, kad ir kas atsitiktų. 

Sprendimas yra kompromisas, bet Pietų Korėja jam turi 
ribotą apetitą, ir visiškai jokio neturi Šiaurės Korėjos vado- 
vybė. Kelias pirmyn visai nėra aiškus, atrodo, kad jis kažkur 
nematomas už horizonto. 

Keletą metų Amerika ir Kuba ramiai šoko viena apie 
kitą, laidydamos užuominas, kad jos gal norėtų šokti tango 
be trukdžių, ir tai 2015 m. atvedė prie dalinio proveržio link 
diplomatinių santykių atkūrimo. Antra vertus, Šiaurės Korėja 
rūsčiai žvelgia į bet kokius galimus kvietėjus pašokti, kartais 
rodydama grimasas. 

Šiaurės Korėja yra skurdo palaužta šalis, manoma, kad joje 
gyvena 25 milijonai žmonių, jai vadovauja beprotiška, mo- 
raliai sugedusi ir bankrutavusi komunistinė monarchija, o ją 
palaiko Kinija, iš dalies baimindamasi milijonų pabėgėlių, ga- 
limai plūstelsiančių šiaurėn per Jalu upę. JAV, būgštaudamos, 
kad kariuomenės atitraukimas duotų blogą ženklą ir padrą- 

sintų Šiaurės Korėjos įžūlumą, ir toliau laiko Pietų Korėjoje 
daugiau kaip 30 000 karių, o Pietų Korėja, turėdama įvairių 
jausmų dėl galimos rizikos savo klestėjimui, ir toliau mažai ką 
daro suvienijimo labui. 

Visi veikėjai šioje Rytų Azijos dramoje žino, kad jei ban- 
dys jėga ieškoti atsakymo į klausimą klaidingu metu, rizikuos, 
kad bus tik blogiau. Daug blogiau. Nėra neprotinga bijoti to, 
kad viskas baigsis, kai dvi sostinės rūks griuvėsiuose, siautės 
pilietinis karas, kils humanitarinė katastrofa, raketos kris To- 
kijuje ir aplink jį, ir įvyks dar vienas kinų ir amerikiečių susi- 
dūrimas padalintame pusiasalyje, o viena iš jo pusių turi bran- 
duolinį ginklą. Jeigu Šiaurės Korėja subliūkš, gali ir sprogti, 
paskleisdama nestabilumą už savo sienų - tai gali būti karas, 
terorizmas ar pabėgėlių srautas, taigi visi veikėjai yra atsidūrę 
bėdoje. Tad sprendimas paliktas kitai lyderių kartai, o vėliau — 
dar kitai. 

Jeigu pasaulio vadovai bent prabils apie pasirengimą die- 
nai, kai Šiaurės Korėja sugrius, rizikuos priartinti tą dieną, o 
kadangi niekas jai nesirengė — geriau laikytis ramiai. UZbur- 
tas ratas. 

Šiaurės Korėja ir toliau visai sėkmingai vaidina išprotėju- 
sią, bet pajėgią klipatą. Jos užsienio politika iš esmės yra tokia: 
įtarti visus, išskyrus kinus, bet net ir Pekinu negalima iki galo 
pasitikėti, nors iš jo plaukia 84,12 procento Šiaurės Korėjos 
importo, jis perka 84,48 procento jos eksporto, anot tarptau- 
tinės prekybos vizualizacijos portalo „Observatory of Econo- 
mic Complexity“ pateiktų 2014 m. duomenų. Šiaurės Korėja 
skiria daug pastangų sukiršinti visus prašalaičius vieną prieš 
kitą, įskaitant kinus, kad tik užblokuotų vieningo fronto prieš 
ją sudarymą. 

Savo įkalintiems gyventojams ji sako, kad yra stipri, dosni, 
didinga valstybė, atremianti visus sunkumus ir stojanti prieš 
bloguosius užsieniečius, ir vadina save Korėjos Liaudies De- 
mokratine Respublika (KLDR). Ji turi unikalią politinę filo- 
sofiją, vadinamą „cuhê, ši ideologija sulieja aršų nacionaliz- 
mą su komunizmu ir nacionaliniu savarankiškumu. 

Iš tiesų tai nedemokratiškiausia valstybė pasaulyje, ji nėra 
valdoma dėl žmonių, ji nėra respublika. Tai vienos šeimos ir 
vienos partijos dinastija. Ir apklausoje dėl diktatūros čia irgi 
galima pažymėti kiekvieną laukelį: savavališki suėmimai, kan- 
kinimai, parodomieji teismai, sulaikymo stovyklos, cenzūra, 
baimės valdžia, korupcija ir nesibaigiantis siaubas — nesuvo- 
kiamo dvidešimt pirmame amžiuje masto. Palydoviniai vaiz- 
dai ir liudininkų pasakojimai byloja, kad mažiausiai 150 000 
politinių kalinių yra laikoma milžiniškose darbo ir „perau- 
klėjimo“ stovyklose. Šiaurės Korėja yra dėmė ant pasaulio 
sąžinės, bet vis dėlto tik nedaug žmonių įsivaizduoja visą čia 
vykstančio siaubo mastą. 

Naujienos ir pasakojimai apie elito šalinamus narius, 
kuriems mirties bausmė buvo vykdoma sušaudant iš prieš- 
lėktuvinio pabūklo ar atiduodant sudraskyti gaujai alkanų 
šunų, niekada nebuvo patvirtinti. Bet - tiesa tai būtų ar ne - 
mažai tėra abejonių dėl daugybės siaubų, kuriuos diktatūra 
atneša žmonėms. Visuotinė valstybės kontrolė baigiasi mu- 
šimu, kankinimu, įkalinimo stovyklomis ir žudynėmis be 
teismo. 

Šalies saviizoliacija ir valstybinė beveik visuotinė infor- 
macijos kontrolė tokia, kad mes galime tik spėti, ką žmonės 
jaučia savo šalies, sistemos ir vadovų atžvilgiu ir ar jie palaiko 
režimą. Analizuoti, kas vyksta jos politikoje ir kodėl, pana- 

šu kaip su akiniais nuo saulės žiūrėti pro matinį langą. Buvęs 
ambasadorius Pchenjane kartą man sakė: „Tai tarsi būtum 
vienoje pusėje stiklo ir bandytum jį atidaryti, bet nėra už ko 
nusitverti, kad galėtum įžiūrėti, kas ten viduje: 

Korėjos įkūrimo istorija tokia: ji dangaus sumanymu buvo 
sukurta 2333 m. prieš Kristų. Dangaus valdovas pasiuntė savo 
sūnų Hvanungą į Žemę, čia jis nužengė ant Pektu (Bekdu) 
kalno ir vedė moterį, kuri anksčiau buvo lokė, o jų sūnus Dan- 
gunas pradėjo kurti tautą. 

Anksčiausia rašyta šios sukūrimo legendos versija siekia 
tryliktą šimtmetį. Tai gali kažkiek paaiškinti, kodėl komunis- 
tinė valstybė turi valdžią, kuri perduodama vienoje šeimoje ir 
kuriai suteiktas dieviškas statusas. Pavyzdžiui, Kim Jong-ilas 
buvo Pchenjano propagandos mašinos aprašomas kaip 
„Brangus Vadas, tobulas įsikūnijimas pavidalo, kurį turi tu- 
rėti vadas“, „Vadovaujantis Saulės spindulys“, „Švytinti Pektu 
kalno žvaigždė“, „Dvidešimt pirmo amžiaus pasaulio vadas“ ir 
„Didysis Žmogus, nužengęs iš dangaus“, taip pat ir „Karštos 
Meilės Amžinoji Siela“. Jo tėvas turėjo labai panašius titulus. 

Kaip žmonės jaučiasi dėl tokių teiginių? Net ir ekspertai 
vis spėlioja. Žiūrint į masinės isterijos kadrus, kai Šiaurės Ko- 
rėjos gyventojai gedi 2011 m. mirusio Kim Jong-ilo, įdomu 
matyti, kad po pirmųjų kelių eilių kūkčiojančių ir raudančių 
žmonių sielvarto lygis, atrodo, mažėja. Ar taip yra todėl, kad 
priekiniai žino, jog į juos žvelgia kamera, taigi dėl savo pačių 
saugumo turi daryti tai, ką reikia? Ar į priekį išvesti partijos 
ištikimieji? Ar tai paprasti žmonės, iš tikrųjų sukrėsti sielvar- 
to, Šiaurės Korėjos perdėtais pavidalais panašaus į tuos emo- 
cinius pliūpsnius, kuriuos matėme Jungtinėje Karalystėje po 
princesės Dianos mirties? 

Ir vis dėlto KLDR vis dar tęsia silpno veikėjo beprotiškai 
pavojingą vaidinimą. Tai reikalauja įgūdžių, o jo šaknys slypi 
iš dalies Korėjos vietoje ir istorijoje, nes ji yra įkalinta tarp 
Kinijos ir Japonijos milžinų. 

„Karalystės atsiskyrélés" vardą Korėja užsidirbo aštuonio- 
liktame amžiuje, pabandžiusi izoliuotis po to, kai šimtmečius 
buvo dominavimo, okupacijos ir plėšimų taikinys arba kartais 
tiesiog kelias pakeliui kur nors kitur. Jeigu einate iš šiaurės, vos 
perėję Jalu upę rasite kelias dideles natūralias gynybos linijas 
iki pat jūros, o jeigu galite išsilaipinti iš jūros, galioja atvirkščia 
taisyklė. Atėjo ir išėjo mongolai, taip pat kinų Mingų dinasti- 
ja, mandžiūrai, keletą kartų japonai. Todėl kuriam laikui šalis 
pasirinko neprasidėti su išoriniu pasauliu ir nukirto daug savo 
prekybinių ryšių vildamasi, kad ją paliks ramybėje. 

Tai nepavyko. Dvyliktame amžiuje japonai sugrįžo, 
1910 m. jie aneksavo visą šalį, o vėliau ėmėsi naikinti jos kul- 
tūrą. Korėjiečių kalba buvo uždrausta, kaip ir Korėjos isto- 
rijos mokymas, o pamaldos šintoizmo šventyklose tapo pri- 
valomos. Represijų dešimtmečiai paliko paveldą, kuris dar ir 
šiandien veikia santykius tarp Japonijos ir abiejų Korėjų. 

Japonijos pralaimėjimas 1945 m. paliko Korėją padalytą 
skersai 38-osios lygiagretės. Į šiaurę nuo jos valdė komunistinis 
režimas, prižiūrimas pirmiausia sovietų, o vėliau komunistinės 
Kinijos, į pietus nuo linijos buvo proamerikietiška diktatūra, 
vadinama Korėjos Respublika. Tai buvo pati Šaltojo karo eros 
pradžia, kai buvo ginčijamasi dėl kiekvieno žemės colio, o kiek- 
viena pusė stengėsi turėti įtakos ar tiesioginės kontrolės visame 
pasaulyje, nenorėdama leisti kitai išlaikyti nė pėdos užimtos. 

38-osios lygiagretės, kaip skiriamosios linijos, pasirinki- 
mas buvo nesėkmingas įvairiais aspektais ir, anot amerikie- 

čių istoriko Dono Oberdorferio, savavališkas ir atsitiktinis. 
Jis teigia, kad Vašingtonas buvo tiek susitelkęs į japonų pa- 
sidavimą 1945 m. rugpjūčio 10 d., kad tikros strategijos Ko- 
rėjai neturėjo. Sovietų daliniams judant pusiasalio šiaurėje, o 
Baltiesiems rūmams susibūrus visos nakties nepaprastajam 
susirinkimui, du jaunesnieji karininkai, nusitvėrę tik „Natio- 
nal Geographic“ žurnalo išleisto žemėlapio, parinko 38-aja 
lygiagretę kaip vietą, kurią galima pasiūlyti sovietams sustoti 
tuo pagrindu, kad ji eina maždaug per šalies vidurį. 

Ten nebuvo jokių korėjiečių, jokių Korėjos ekspertų. Jei- 
gu būtų buvę, būtų galėję pasakyti prezidentui Trumanui ir 
jo valstybės sekretoriui Deanui Ruskui, kad ta linija yra tokia 
pati, kaip rusų ir japonų aptarta dalijantis įtakos sferas prieš 
pusę amžiaus, pasibaigus rusų ir japonų 1904-1905 m. karui. 
Maskvai, nežinančiai, kad amerikiečiai laužia politiką iš pirš- 
to, gali būti atleista, ji pamanė, kad taip JAV de facto pripažįsta 
anuos susitarimus, taigi pritaria padalijimui ir tam, jog šiaurė 
priklausys komunistams. Sandoris buvo sudarytas, tauta pa- 
dalyta, burtas mestas. 

Sovietai atitraukė savo dalinius iš šiaurės 1948 m., ameri- 
kiečiai pasekė jų pavyzdžiu pietuose 1949 m. 1950 m. birželį 
išdrąsėjusi Šiaurės Korėjos kariuomenė pražūtingai neįver- 
tino Amerikos Šaltojo karo geopolitinės strategijos ir kirto 
38-ąją lygiagretę, ketindama suvienyti pusiasalį valdant ko- 
munistų vyriausybei. Šiaurės pajėgos pralėkė žemyn per visą 
šalį beveik iki pietinės pakrantės smaigalio, Vašingtone su- 
skambo pavojaus varpai. 

Šiaurės Korėjos vadovybė ir jos kinai rėmėjai teisingai 
išmąstė, kad griežtai kariniu požiūriu Korėja nėra gyvybiš- 
kai svarbi JAV, bet jie nesugebėjo suprasti, jog amerikiečiai 

žinojo, kad jei neužstos savo sąjungininkės Pietų Korėjos, kiti 
sąjungininkai visame pasaulyje praras pasitikėjimą jais. Jei 
Amerikos sąjungininkai pačiame Šaltojo karo įkarštyje pradė- 
tų ieškoti apsidraudimo ar pereitų į komunistų pusę, jos visa 
globali strategija atsidurtų bėdoje. Čia esama paralelių su JAV 
politika šiuolaikinėje Rytų Azijoje ir Rytų Europoje. Tokios 
valstybės kaip Lenkija, Baltijos šalys, Japonija ir Filipinai turi 
pasikliauti Amerikos parama, kai bus kalbama apie jų santy- 
kius su Rusija ir Kinija. 

1950 m. rugsėjį JAV, vadovaudamos Jungtinių Tautų pa- 
jėgoms, pajudėjo į Korėją, stumdamos Šiaurės dalinius atgal 
už 38-osios, tuomet dar toliau - beveik iki Jalu upės ir Kinijos 
sienos. 

Dabar buvo Pekino eilė spręsti. Viena, kai JAV pajėgos 
yra pusiasalyje, visai kas kita - kai jos į šiaurę už lygiagretės, 
ir iš tikrųjų net šiauriau virš Hamhungo esančių kalnų - smo- 
giamuoju atstumu nuo pačios Kinijos. Kinų daliniai paplūdo 
per Jalu upę, prasidėjo trisdešimt šešių mėnesių aršūs mūšiai, 
abiejose pusėse žuvo daugybė žmonių, kol galiausiai įsirė- 
žė ir sustoję prie dabartinės sienos sutarė dėl paliaubų, bet 
ne sutarties. Jie įstrigo prie 38-osios lygiagretės. Taip ir liko 
įstrigę. 

Pusiasalio geografija yra gana nesudėtinga, ji primena, 
koks dirbtinis yra šiaurės ir pietų padalijimas. Tikrasis (apy- 
tikris) perskėlimas yra tarp vakarų ir rytų. Pusiasalio vaka- 
rinė pusė yra daug plokštesnė nei rytinė, būtent ten gyvena 
dauguma žmonių. Rytuose stūkso Hamgjongo kalnagūbris 
šiaurinėje dalyje ir žemesni kalnynai pietuose. Demilitarizuo- 
ta zona, kertanti pusiasalį perpus, iš dalies eina palei Imdžin- 
gango upę, bet tai niekuomet nebuvo natūralus barjeras tarp 

Didžiausias Pietų Korėjos rūpestis - kaip arti Seulas ir jo | 
apylinkės yra prie sienos su Šiaurės Korėja. Seulo padėtis daro 
ji pažeidžiamą, jeigu netikėtai pultų kaimynė, kurios sostinė 
yra daug toliau ir iš dalies apsaugota kalnuoto reljefo. 


dviejų dalių, tiesiog upė palyginti vienalytėje erdvėje, į kurią 
gerokai per dažnai įžengdavo užsieniečiai. 

Faktiškai abi Korėjos vis dar karo būklėje, o turint galvoje 
labai didelę įtampą tarp jų, iki didžiulio konflikto tetrūksta 
kelių artilerijos sviedinių. 

Japonija, JAV ir Pietų Korėja - visos nerimauja dėl Šiaurės 
Korėjos branduolinių ginklų, bet Pietų Korėja ypač, nes ji turi 
dar vieną virš savęs kybantį pavojų. Šiaurės Korėjos gebėji- 
mais sėkmingai miniatiūrizuoti savo branduolines technolo- 
gijas ir sukurti kovines galvutes, kurios galėtų būti paleistos, 

galima abejoti, bet ji tikrai įstengtų staiga smogti pirma įpras- 
tinėmis pajėgomis, kaip jau parodė 1950 m. 

Pietų Korėjos sostinė, Seulo megapolis, įsikūrusi vos 35 
mylios į pietus nuo 38-osios lygiagretės ir demilitarizuotos zo- 
nos. Beveik pusė Pietų Korėjos 50 milijonų gyventojų gyvena 
didžiojo Seulo regione, čia įsikūrė daug jos pramonės ir finan- 
sų centrų, ir visa tai gali pasiekti Šiaurės Korėjos artilerija. 

Kalvose virš 148 mylių ilgio demilitarizuotos zonos Šiau- 
rės Korėjos kariuomenė, manoma, turi 10 000 artilerijos pa- 
būklų. Jie gerai apsaugoti, kartais įtvirtintose slėptuvėse ir ur- 
vuose. Ne visi iš jų galėtų pasiekti Seulo centrą, bet kai kurie 
galėtų, ir visi galėtų pasiekti didžiojo Seulo regioną. Beveik 
nėra abejonės, kad per dvi ar tris dienas jungtinės Pietų Ko- 
rėjos ir JAV karinės oro pajėgos sunaikintų daugumą iš jų, bet 
per tą laiką Seulas liepsnotų. Įsivaizduokite vienos salvės svie- 
dinių iš 10 000 artilerijos pabūklų, besileidžiančių miesto ir 
priemiesčių teritorijoje, poveikį, tada padauginkite jį dešimtis 
kartų. 

Du Šiaurės Korėjos ekspertai, Victoras Cha ir Davidas 
Changas, straipsnyje „Foreign Policy“ žurnale vertino, kad 
KLDR pajėgos galėtų iššauti iki 500 000 sviedinių link miesto 
per pirmąją konflikto valandą. Tai labai didelis kiekis, bet net 
jei padalintume jį iš penkių, rezultatas vis tiek būtų nusiau- 
biantis. Pietų Korėjos vyriausybė atsidurtų didžiulio karo vi- 
duryje kartu mėgindama suvaldyti į pietus bėgančių milijonų 
žmonių chaosą ir bandydama sustiprinti sieną daliniais, esan- 
Ciais Žemiau sostinės. 

Kalvos virš demilitarizuotos zonos nėra aukštos, tarp jų 
ir Seulo — ištisos žemumos. Staigiu puolimu Šiaurės Korėjos 
kariuomenė galėtų pasislinkti pirmyn labai greitai, padeda- 

ma specialiųjų pajėgų, kurios įeitų pro požeminius tunelius, 
Pietų Korėjos gyventojai mano, kad jie jau iškasti. Manoma, 
kad Šiaurės Korėjos karo planai numato ir povandeninius 
laivus, kurie išlaipintų smogiamuosius dalinius piečiau nuo 
Seulo, ir aktyvuotų „snaudžiančius agentus“ tarp Seulo gy- 
ventojų. Manoma, kad ji turi 100 000 karių, kuriuos laiko 
specialiųjų pajėgų kariais. 

Šiaurė jau taip pat įrodė, kad gali pasiekti Tokiją balistinė- 
mis raketomis - per Japonijos jūrą ir į Ramųjį vandenyną jos 
pataikytų tiesiai į Japonijos teritoriją. Jos ginkluotąsias pajėgas 
sudaro milijonas žmonių, tai viena iš didžiausių kariuomenių 
pasaulyje, ir nors daugelis iš jų net nėra gerai apmokyti, jie 
vis tiek bus naudingi Pchenjanui kaip patrankų mėsa, kol jis 
stengsis išplėsti konfliktą. 

Amerikiečiai kariautų greta Pietų Korėjos, kinų kariuo- 
menė būtų visiškoje parengtyje ir artėtų prie Jalu, o rusai ir 
japonai nervingai visa tai stebėtų. 

Niekam nereikia, kad Korėjoje kiltų dar vienas didelis ka- 
ras, nes abi pusės būtų suniokotos, bet tai neužbėgdavo už 
akių praeities karams. 1950 m., pereidama 38-ąją lygiagretę, 
Šiaurės Korėja nenumatė, kad laukia trejų metų karas, ku- 
riame žus keturi milijonai žmonių ir kuris baigsis aklaviete. 
Konfliktas dabar galėtų būti dar katastrofiškesnis. Korėjos 
Respublikos ekonomika yra aštuoniasdešimt kartų stipresnė 
nei Šiaurės, gyventojų ji turi du kartus daugiau, o bendros 
Pietų Korėjos ir JAV ginkluotosios pajėgos beveik neabejo- 
tinai galiausiai įveiktų Šiaurės Korėją, jeigu tik Kinija nenu- 
spręstų vėl prisijungti. 

O kas tuomet? Nėra daug rimtų planų tokiam atvejui. Ma- 
noma, kad Pietų Korėja yra modeliavusi kompiuteriu, ko to- 

kiu atveju galėtų prireikti, bet apskritai sutariama, kad padėtis 
būtų chaotiška. Problemų, kurias sukurtų žlunganti ar sprogs- 
tanti Korėja, pagausėtų, jeigu tai atsitiktų kaip karo padarinys. 
Daug šalių būtų paveiktos, jos turėtų priimti sprendimus. Net 
jeigu Kinija nenorėtų įsiveržti verdant kovoms, ji gali nuspręs- 
ti privalanti kirsti sieną ir garantuoti, kad Šiaurės Korėja išlai- 
kys buferinę zoną tarp Kinijos ir JAV pajėgų. Ji gali nuspręsti, 
kad suvienyta Korėja, būdama sąjungininke JAV, kurios yra 
Japonijos sąjungininkės, būtų pernelyg didelė grėsmė, kad tai 
būtų galima leisti. 

JAV turėtų nuspręsti, kiek toli per demilitarizuotą zoną 
jos eitų ir.ar turėtų neutralizuoti visas Šiaurės Korėjos vietas, 
kur yra branduolinių ir kitų masinio naikinimo ginklų. Kini- 
ja turėtų panašių rūpesčių, ypač kad kai kurie branduoliniai 
įrenginiai yra vos už 35 mylių nuo jos sienos. 

Politiniame fronte Japonija turėtų nuspręsti, ar nori maty- 
ti galingą ir suvienytą Korėją kitapus Japonijos jūros. Turint 
galvoje trapius santykius tarp Tokijo ir Seulo, Japonija turi 
priežasčių dėl to nervintis, bet kadangi daug didesnis jos rū- 
pestis yra Kinija, matyt, ji vis dėlto būtų pusėje, remiančioje 
suvienijimą, nepaisydama galimo scenarijaus, kad iš jos bus 
paprašyta padėti finansiškai dėl to, kad ilgą laiką praėjusia- 
me šimtmetyje buvo okupavusi pusiasalį. Be to, ji žino tai, ką 
žino ir Seulas: didžiausias suvienijimo išlaidas turės pakelti 
Pietų Korėja, ir prieš jas Vokietijos suvienijimo kaina atrodys 
nykštukinė. Rytų Vokietija gal ir toli atsiliko nuo Vakarų Vo- 
kietijos, bet ji turėjo plėtros istoriją, pramoninę bazę ir išsila- 
vinusius gyventojus. Plėtoti Korėjos šiaurę reikštų statyti nuo 
pačių pamatų, o išlaidos sustabdytų suvienyto pusiasalio eko- 
nomiką dešimtmečiui. Paskui Šiaurės gamtos išteklių, tokių 

kaip anglys, cinkas, varis, geležis ir retieji žemės elementai, 
lobiai būtų pranašumas, galimai prasidėtų modernizavimo 
programa, bet apima dvejopi jausmai, pagalvojus apie riziką, 
kuri tuo metu kils vienos iš labiausiai pažengusių pasaulio 
valstybių klestėjimui. 

Tai ateities sprendimai. Kol kas kiekviena pusė ir toliau 
rengiasi karui, kaip ir Pakistanas su Indija, jie surakinti abipu- 
siame baimės ir įtarimų glėbyje. 

Pietų Korėja dabar yra energinga ir integruota pasaulio 
valstybių bendrijos narė, ir jos užsienio politika atitinkama. 
Turėdama atvirus vandenis į vakarus, rytus ir pietus, mažai 
turėdama gamtos išteklių, ji pasistengė per pastaruosius tris 
dešimtmečius pastatyti šiuolaikinį karinį laivyną, kuris geba 
išplaukti į Japonijos jūrą ir Rytų Kinijos jūrą, kad apgintų Ko- 
rėjos Respublikos interesus. Kaip ir Japonija, ji priklausoma 
nuo užsienio išteklių, kad patenkintų savo energijos porei- 
kius, taigi ji atidžiai stebi laivybos kelius visame regione. Ji 
daug laiko praleido apsidrausdama ir investuodama diploma- 
tinį kapitalą į glaudesnius santykius su Rusija ir Kinija, tai er- 
zino Pchenjaną. 

Klaidingi kurios nors pusės apskaičiavimai galėtų atves- 
ti prie karo, taip pat turėtų žlugdantį poveikį pusiasalio gy- 
ventojams, domino efektas paveiktų ir JAV ekonomiką. Kas 
prasidėjo nuo JAV, ginančių savo Šaltojo karo poziciją prieš 
Rusiją, išsirutuliojo į strateginės svarbos jos ir dar kelių kitų 
šalių ekonomikai klausimą. 

Pietų Korėja vis dar turi problemų su Tokiju, susijusių su 
buvusia japonų okupacija, ir netgi tuomet, kai santykiai geri, 
o tai būna retai, jie tiktai drungni. 2015 m. pradžioje, kai JAV, 
Pietų Korėja ir Japonija suderino sutartį dalytis karinės zval- 

gybos informacija, kurią kiekviena rinko apie Šiaurės Korė- 
ją, Seulas pasakė, kad jis Tokijui perduos tik ribotos apimties 
slaptą informaciją ir tik per Vašingtoną. Tiesiogiai su japonais 
jie atsisakė bendradarbiauti. 

Dvi šalys vis dar turi teritorinį ginčą dėl to, ką Pietų Korėja 
vadina Dokdo („vienišosiomis“, kitaip Liankūro) salomis, o 
japonai žino kaip Takešimos („bambuko“) salas. Pietų Korėja 
dabar kontroliuoja uolėtas atodangas, kur geros vietos žvejoti, 
regione gali būti ir dujų atsargų. Nepaisant šių dyglių šonuose 
ir vis dar gyvų prisiminimų apie okupaciją, abi turi priežasčių 
bendradarbiauti ir palikti už nugaros savo rūpesčių kupiną 
praeitį. 

Japonijos istorija yra visai kitokia negu Korėjos, ir to prie- 
žastis iš dalies lemta jos geografijos. 

Japonai yra salų tauta, dauguma iš jos 127 milijonų gyven- 
tojų daugiausia gyvena keturiose didžiosiose salose, priešais 
kurias už Japonijos jūros yra Korėja ir Rusija, o mažuma gyve- 
na 6848-iose mažesnėse salose. Didžiausia iš pagrindinių yra 
Honšiū sala, kurioje įsikūręs didžiausias pasaulio megapolis - 
Tokijas ir jo 39 milijonai gyventojų. 

Artimiausiame taške Japonija nutolusi 120 mylių nuo Eu- 
razijos sausumos, ir tai viena iš priežasčių, kodėl į ją niekam 
niekada nepasisekė įsiveržti. Kinai už kokių 500 mylių - už 
Rytų Kinijos jūros, ir nors Rusijos teritorija daug arčiau, rusų 
pajėgos paprastai yra toli dėl itin nesvetingo klimato ir labai 
menkai apgyvendintos teritorijos už Ochotsko jūros. 

Keturioliktame amžiuje mongolai bandė įsiveržti į Japo- 
niją, prieš tai perlėkę Kiniją, Mandžiūriją ir žemyn per Ko- 
rėjos pusiasalį. Pirmai progai pasitaikius jie buvo sumušti, 
antrąkart audra sudaužė jų laivyną. Korėjos sąsiaurio van- 

denis nušlavė tai, ką japonai vadino „Dieviškuoju vėju“, jų 
kalba - kamikaze. 

Taigi grėsmė iš vakarų ir šiaurės vakarų buvo ribota, o į 
pietryčius ir rytus plytėjo tik Ramusis vandenynas. Būtent 
dėl šios aplinkybės japonai savo žemę pavadino Nippon, arba 
„Saulės kilmė“: žvelgiant į rytus nieko nebuvo tarp jų ir ho- 
rizonto ir kiekvieną rytą virš to horizonto kildavo saulė. Be 
pavienių įsiveržimų į Korėją jie daugiausia turėdavo reikalų 
patys su savimi, kol atkeliavo modernus pasaulis, o kai jis tai 
padarė, jie pirmiausia jį atstūmė, o vėliau išėjo jo pasitikti. 

Yra įvairių nuomonių, kada salos tapo Japonija, bet esama 
garsaus laiško, pasiųsto iš to krašto, kurį mes dabar vadiname 
Japonija, Kinijos imperatoriui 617 m. po Kristaus, jame vy- 
riausiasis japonų aristokratas rašo: „Štai aš, imperatorius šalies, 
kur saulė teka, siunčiu laišką imperatoriui šalies, kur saulė lei- 
džiasi. Ar tu sveikas?“ Istoriniai įrašai mena, kad Kinijos impe- 
ratorius skeptiškai žvelgė į tokį akivaizdų įžūlumą. Jo imperija 
buvo plati, o pagrindinės japonų salos buvo nelabai suvieny- 
tos, ir tokia padėtis nepasikeis iki maždaug šešiolikto amžiaus. 

Japonų salos užima teritoriją, kuri didesnė negu abi Ko- 
rėjos kartu arba, ieškant pavyzdžių Europoje, - didesnė negu 
Vokietija. Bet trys ketvirčiai žemės nėra tinkamos gyventi 
žmogui, ypač kalnuotuose regionuose, ir tik 13 procentų tin- 
ka intensyviam apdirbimui. Tai verčia japonus gyventi arti 
vienas kito išilgai pakrantės lygumų ir uždarose vidaus terito- 
rijose, kur kalvų terasose galima auginti ryžius. Kalnai reiškia, 
kad Japonija turi daugybę vandens, bet lygumų trūkumas taip 
pat reiškia, kad jos upės netinkamos laivybai, taigi ir prekybai, 
šią problemą dar sunkina tai, kad nedaug upių jungiasi viena 
su kita. 

Taigi japonai tapo jūrų žmonėmis, plaukiojo ir prekiavo 
prie daugybės savo salų pakrančių, kartais užpuldavo Korėją, 
o po šimtmečių izoliacijos išniro, kad vyrautų visame regione. 

Dvidešimto amžiaus pradžioje Japonija buvo pramoninė 
galybė, turinti trečią pagal dydį laivyną pasaulyje, o 1905 m. ji 
įveikė rusus kare sausumoje ir jūroje. Bet ta pati salų valstybės 
geografija, kuri leido jai būti izoliuotai, dabar nepaliko jokių 
galimybių neišeiti į pasaulį. Problema ta, kad jos pasirinkimas 
buvo išeiti į pasaulį kariniu būdu. 

Ir pirmasis kinų ir japonų karas, ir rusų ir japonų karas kilo 
norint apriboti kinų ir rusų įtaką Korėjoje. Japonija manė, kad 
Korėja yra, prūsų karo patarėjo majoro Klemenso Meckelio 
žodžiais, „durklas, nukreiptas į Japonijos širdį“. Pusiasalio 
kontrolė pašalino šią grėsmę, o Mandžiūrijos valdymas laida- 
vo, kad Kinijos ranka ir kiek mažesniu mastu Rusijos negalėtų 
priartėti prie durklo rankenos. Korėjos anglys ir geležies rūda 
taip pat pravertė. 

Japonija turi mažai gamtos išteklių, reikalingų, kad taptų 
pramonine valstybe. Jos anglių ištekliai riboti ar prastos koky- 
bės, labai mažai naftos, nedideli kiekiai gamtinių dujų, kukliai 
tėra gumos ir trūksta daugelio metalų. Tai tokia pat tiesa, kaip 
ir prieš 100 metų, nors priekrantės dujų telkiniai tyrinėjami 
kartu su povandeniais brangiųjų metalų ištekliais. Ir vis dėlto 
ji lieka didžiausia pasaulio gamtinių dujų importuotoja ir tre- 
čia pagal dydį naftos importuotoja. 

Šių produktų troškulys privertė Japoniją siautėti visoje 
Kinijoje praėjusio amžiaus ketvirtajame dešimtmetyje, pas- 
kui Pietryčių Azijoje penktojo dešimtmečio pradžioje. Ji oku- 
pavo Taivaną 1895 m. ir nedelsė aneksuoti Korėjos 1910 m. 
Japonija okupavo Mandžiūriją 1932 m., o 1937 m. įsiveržė į 

Kiniją. Kai kiekvienas domino kaulelis krito, besiplečiančiai 
imperijai ir augančiai Japonijos populiacijai reikėjo daugiau 
naftos, daugiau anglių, daugiau metalų, daugiau gumos ir dau- 
giau maisto. 

Kol Europos galios buvo užsiėmusios karu Europoje, Ja- 
ponija įsiveržė į šiaurinę Indokiniją. Galiausiai amerikiečiai, 
tuomet tiekę daugumą Japonijai reikalingos naftos, iškėlė 
ultimatumą - atsitraukti arba bus įvestas naftos embargas. 
Japonai atsakė užpuldami Perl Harborą, tada perlėkė Piet- 
ryčių Aziją, užimdami Birmą, Singapūrą, Filipinus ir kitas 
teritorijas. 

Taip buvo labai išsklaidytos jėgos, ir ne tik dėl JAV puo- 
limo, bet ir stengiantis pastverti išteklius, kad ir gumą, kurių 
reikėjo ir Jungtinių Valstijų pramonei. Dvidešimto amžiaus 
gigantas mobilizavosi visuotiniam karui. Tuomet Japonijos 
geografija atliko savo vaidmenį didžiausioje katastrofoje — Hi- 
rošimoje ir Nagasakyje. 

Amerikiečiai kovodami perėjo Ramųjį vandenyną, nuo 
salos prie salos, ir tai brangiai kainavo. Kai jie paėmė Okina- 
vą, esančią Riūkiū salų grandinėje tarp Taivano ir Japonijos, 
fanatiškas priešas jiems vis dar priešinosi, pasirengęs ginti ke- 
turias pagrindines salas ir jų prieigas nuo puolimo iš jūros ir 
sausumos. Buvo pranašaujama, kad JAV patirs daug nuosto- 
lių. Jei reljefas būtų ne toks sudėtingas, amerikiečių pasirin- 
kimas galėjo būti kitoks - jie galėjo prasiskinti kelią iki To- 
kijo - bet jie pasirinko branduolinį variantą ir Japonijos bei 
viso pasaulio kolektyvinę pasąmonę užkrėtė naujojo amžiaus 
siaubu. 

Kai radioaktyviosios dulkės nusėdo ant visiškos japonų 
kapituliacijos, amerikiečiai padėjo jiems atsikurti, iš dalies 

taip apsidrausdami prieš komunistinę Kiniją. Naujoji Japo- 
nija parodė savo senąjį išradingumą ir per tris dešimtmečius 
tapo pasauline ekonomikos jėgaine. 

Bet jos buvęs agresyvumas ir militarizmas nevisiškai su- 
nyko: jie tiesiog buvo palaidoti po Hirošimos ir Nagasakio 
duženomis ir subyrėjusia nacionaline dvasia. Japonijos po- 
karinė konstitucija neleido jai turėti kariuomenės, karinių 
oro pajėgų ar karinio laivyno, tik „savigynos pajėgas“, kurios 
dešimtmečius buvo blyškus prieškarinės kariuomenės šešė- 
lis. Pokarinė sutartis, įpiršta JAV, apribojo Japonijos gynybos 
išlaidas iki 1 procento bendrojo vidaus produkto ir leido pasi- 
likti Japonijos teritorijoje dešimtims tūkstančių amerikiečių, 
32 000 jy vis dar ten. 

Bet devintojo dešimtmečio pradžioje vėl ėmė ryškėti silp- 
nos nacionalizmo apraiškos. Senesnės kartos grupės niekuo- 
met nesutiko, kad Japonijos karo nusikaltimai buvo milžiniš- 
ki, o jaunimo grupės nebuvo pasirengusios prisiimti kaltės už 
savo tėvų nuodėmes. Daugelis Tekančios Saulės šalies vaikų 
norėjo savo „natūralios“ vietos po saule pokario pasaulyje. 

Lankstus požiūris į konstituciją tapo norma, ir pamažu ja- 
ponų savigynos pajėgos buvo paverstos šiuolaikiniu koviniu 
daliniu. Tai vyko tuomet, kai Kinijos kilimas buvo vis akivaiz- 
desnis, taigi amerikiečiai, suvokdami, kad jiems reikės karinių 
sąjungininkų Ramiojo vandenyno regione, buvo pasirengę 
priimti iš naujo militarizuotą Japoniją. 

Šiame šimtmetyje Japonija pakeitė savo gynybos politiką, 
kad leistų savo pajėgoms kovoti greta sąjungininkų užsieny- 
je, tikimasi, kad būsimi konstitucijos pakeitimai suteiks tam 
tvirtesnį teisinį pagrindą. 2013 m. Saugumo strategijos doku- 
mentas buvo pirmasis, kuriame ji įvardijo potencialų priešą: 

„Kinija ėmėsi veiksmų, kurie gali būti vertinami kaip bandy- 
mai prievarta pakeisti status quo." 

2015 m. gynybos biudžetas buvo ligi šiol didžiausias ir su- 
darė 42 milijardus JAV dolerių, diduma jo skiriama karinio 
laivyno ir oro pajėgų ginkluotei, įskaitant šešis JAV pagamin- 
tus „F-35A“ radarų nematomus naikintuvus. 2015 m. pavasa- 
rį Tokijas taip pat pristatė laivą, kurį pavadino „sraigtaspar- 
nius nešančiu eskadriniu minininku“. Nereikia būti kariniu 
ekspertu, kad pastebėtum, jog šis laivas yra toks didelis kaip 
japonų Antrojo pasaulinio karo lėktuvnešiai, kurie uždraus- 
ti 1945 m. kapituliacijos sąlygų. Laivas gali būti pritaikytas 
fiksuotų sparnų lėktuvams, bet gynybos ministras paskelbė 
pareiškimą, kad jis „neketina jo naudoti kaip lėktuvnešio". Tai 
tas pat kas nusipirkti motociklą, paskui sakyti, kad tai yra dvi- 
ratis, nes jūs neketinate naudoti jo kaip motociklo. Japonai 
dabar turi lėktuvnešį. 

Jam ir kitiems puikiems naujiems daiktams išleisti pini- 
gai yra aiškus ketinimų pareiškimas, kaip ir jo buvimo vieta. 
Pagrindinių salų prieigas sauganti karinė infrastruktūra Oki- 
navoje bus patobulinta. Tai taip pat leis Japonijai lanksčiau 
patruliuoti savo oro gynybos zoną, kurios dalis persikloja su 
tokia pačia Kinijos zona 2013 m. Pekinui ją praplėtus. 

Abi zonos apima salas, vadinamas Senkaku arba Diaoju 
(atitinkamai japoniškai ir kiniškai), kurias kontroliuoja Japo- 
nija, bet teises į jas reiškia ir Kinija. Jos yra dalis Riūkiū salų 
grandinės, kuri ypač jautri, nes bet kurios priešiškos pajėgos 
judėdamos link Japonijos centro turi praeiti pro salas; jos 
duoda Japonijai labai daug teritorinių vandenų ir ten gali būti 
eksploatuojamų povandeninių dujų ir naftos telkinių. Taigi 
Tokijas ketina jas išlaikyti bet kokiomis priemonėmis. 

Kinijos išplėstoji „Oro gynybos identifikacijos zona“ Rytų 
Kinijos jūroje apima teritoriją, į kurią teises reiškia ir Japonija, 
Taivanas bei Pietų Korėja. Kai Pekinas pranešė, kad kiekvie- 
nas lėktuvas, skrendantis per šią zoną, turi pranešti apie save 
arba „susidurs su gynybos veiksmais“, Japonija, Pietų Korėja 
ir Jungtinės Valstijos atsakė perskrisdamos ją be pranešimo. 
Kinija priešiškai nesureagavo, bet jei tik Pekinas nuspręs, gali 
būti paskelbtas ultimatumas. 

Japonija taip pat reiškia savo teises į Kurilų salas toli į šiau- 
rę nuo Hokaido, kurias prarado Sovietų Sąjungai laimėjus 
Antrajame pasauliniame kare, jas vis dar kontroliuoja Rusija. 
Rusija nelinkusi diskutuoti apie tai, bet ginčas nėra to paties 
lygmens kaip Japonijos diskusijos su Kinija. Kurilų salose yra 
vos maždaug 19 000 gyventojų, ir nors salos yra žuvų turtin- 
guose vandenyse, teritorijos neturi ypatingos strateginės svar- 
bos. Bet šis klausimas lemia šaltus Rusijos ir Japonijos santy- 
kius, o tarp tų šaltų dar yra ir visiškai ledinė salų problema. 

Tai Kinija neleidžia japonų lyderiams užmigti naktį ir juos 
laiko arti JAV - ir diplomatiniu, ir kariniu požiūriu. Daugeliui 
japonų, ypač Okinavoje, nepatinka JAV karinis buvimas, bet 
Kinijos galia, o kartu ir Japonijos gyventojų skaičiaus mažė- 
jimas greičiausiai garantuos, kad pokariniai JAV ir Japonijos 
santykiai tebesitęs, nors ir lygiateisiškesniu pagrindu. Japonų 
statistikai bijo, kad gyventojų skaičius susitrauks iki mažiau 
nei 100 milijonų šimtmečio viduryje. Jeigu ir toliau išliks da- 
bartinis gimstamumo lygis, net įmanoma, kad iki 2110 m. gy- 
ventojų skaičius bus mažesnis negu 50 milijonų, kiek buvo 
1910 m. Japonų vyriausybės bando įvairias priemones, kad 
įveiktų nuosmukį. Naujausias pavyzdys - milijonai mokes- 
čių mokėtojų dolerių skirti finansuoti jaunų porų pasimaty- 

mų tarnybai. Subsidijuojami konkatsu vakarėliai rengiami, 
kad susitiktų, kartu valgytų bei gertų vieniši vyrai ir moterys 
ir - galbūt - gimdytų vaikus. Imigracija yra dar vienas gali- 
mas Japonijos problemų sprendimas, bet tai sąlygiškai uždara 
visuomenė, ir gyventojai į imigraciją žiūri nepalankiai. Turint 
galvoje, kad vis labiau užsispyrusioje Kinijoje yra 1,4 mili- 
jardo gyventojų, Japonijai, iš naujo besiginkluojančiai galiai, 
turinčiai nuosaikiai vanagišką požiūrį, reikės kaimynystėje 
draugų. 

Taigi amerikiečiai lieka ir Korėjoje, ir Japonijoje. Dabar 
nusistovėjo nauji trikampio santykiai tarp jų, kaip pabrėžta 
anksčiau minėtoje žvalgybos sutartyje. Japonija ir Pietų Ko- 
rėja turi daugybę ginčytinų klausimų, bet sutars, kad bendra 
Kinijos ir Šiaurės Korėjos baimė visa tai įveiks. 

Ir net jeigu jie visi išspręs tokias problemas kaip Korėjos, 
Kinijos klausimas vis tiek tebeliks, o tai reiškia, kad JAV 7-asis 
laivynas liks Tokijo įlankoje, o JAV jūrų pėstininkai - Oki- 
navoje ir saugos kelius iš Ramiojo vandenyno ir Kinijos jūrų 
vandenų ir į juos. Galima tikėtis, kad vandenys bus audringi. 


DEVINTAS SKYRIUS 


Lotynų Amerika 


Mes mėgstame, kai mus vadina „vilties žemynu“... 
Ši viltis yra lyg rojaus pažadas, vekselis, kurio 
apmokėjimas visada atidedamas. 


Pablo Neruda, Čilės poetas, 
Nobelio premijos laureatas 

OTYNŲ AMERIKA, YPAČ JOS PIETŪS, YRA ĮRODYMAS, KAD 
| Pario atnešti Senojo Pasaulio žinias ir technologijas į 
Naująjį, bet geografija sukyla prieš jus, tuomet jums nekas te- 
pasiseka, ypač jeigu jūsų politika klaidinga. Lygiai kaip geogra- 
fija padėjo JAV tapti didžiule galia, taip dvidešimties pietesnių 
šalių geografija laiduoja, kad nė viena neiškils, kad galėtų mesti 
rimtą iššūkį Šiaurės Amerikos gigantui šiame šimtmetyje, taip 
pat to negalės padaryti ir kolektyviai. 

Lotynų Amerikos geografijos ribojimai jau buvo apibrėžti 
nuo pat tautinių valstybių formavimosi pradžios. Kai žemė 
JAV jau buvo atimta iš tikrųjų vietos gyventojų, dauguma jos 
buvo parduota ar atiduota smulkiems savininkams; o Lotynų 
Amerikoje - priešingai, įvesta Senojo Pasaulio galingų žemės 
savininkų ir baudžiauninkų kultūra, vedanti į nelygybę. Be 
to, europiečiai naujakuriai sukūrė kitą geografinę problemą, 
kuri iki šių dienų neleidžia šalims atskleisti viso savo poten- 
cialo: jie liko arti pakrančių, ypač (kaip matėme Afrikoje) re- 
gionuose, kur žemumos buvo apkrėstos ligomis ir moskitais. 
Todėl dauguma didžiausių miestų, dažnai - sostinių, kūrėsi 
netoli kranto, o visi keliai iš gilumos buvo nutiesti į sostines, 
bet nesijungė vienas su kitu. 

Kai kuriais atvejais, pavyzdžiui, Peru ir Argentinoje, sosti- 
nės didmiesčio teritorijoje gyvena daugiau negu 30 procentų 
šalies gyventojų. Kolonizatoriai rūpinosi tik išgauti turtą iš ats- 
kirų regionų, atvežti jį į pakrantę ir išgabenti į užsienio rinkas. 
Net ir iškovojus nepriklausomybę daugiausia europiečių gy- 
venami pakrančių elitai nesugebėjo investuoti į šalies gelmę, ir 
tenykščiai gyvenamieji centrai tebeliko atskirti vienas nuo kito. 

Antrojo šio amžiaus dešimtmečio pradžioje tarp daugelio 
verslo lyderių, profesorių ir žiniasklaidos analitikų buvo ma- 

dinga aistringai aiškinti, kad mes esame „Lotynų Amerikos 
dešimtmečio“ priešaušryje. Tai dar nepraėjo, ir nors turi nere- 
alizuoto potencialo, regionas nuolat turės kovoti su tuo kortų 
rinkiniu, kurį jam padalijo gamta ir istorija. 

Meksika auga iki regioninės galybės, bet ji visuomet turės 
dykumingas dykras šiaurėje, kalnus rytuose bei vakaruose ir 
džiungles pietuose, ir visa tai fiziškai stabdo jos ekonomikos 
augimą. Brazilija pasirodė pasaulio scenoje, bet jos vidaus re- 
gionai lieka izoliuoti vienas nuo kito; o Argentina ir Čilė, nors 
turi daugybę gamtos išteklių, vis dar bus daug toliau nuo Niu- 
jorko ir Vašingtono negu Paryžius ar Londonas. 

Prabėgus dviem šimtams metų nuo kovų už nepriklau- 
somybę pradžios, Lotynų Amerikos šalys toli atsilieka nuo 
Šiaurės Amerikos gyventojų ir europiečių. Jų bendras gyven- 
tojų skaičius (įskaitant Karibų jūros teritorijas) yra didesnis 
negu 600 milijonų, bet jų bendras BVP yra lygus Prancūzijos 
ir Jungtinės Karalystės, kuriose kartu gyvena apie125 milijo- 
nai žmonių. Jos nuėjo ilgą kelią nuo kolonializmo ir vergovės. 
Ir dar liko ilgas kelias prieš akis. 

Lotynų Amerika prasideda prie Meksikos sienos su JAV 
ir driekiasi į pietus 7000 mylių per Centrinę Ameriką, paskui 
Pietų Ameriką ir tuomet pasiekia Ugnies Žemę Horno kyšu- 
lyje, kur susitinka didžiausi pasaulio vandenynai - Ramusis ir 
Atlanto. Plačiausioje vietoje iš vakarų į rytus — nuo Brazilijos 
iki Peru - ji yra 3200 mylių pločio. Vakarinėje pusėje yra Ra- 
musis vandenynas, kitoje - Meksikos įlanka, Karibų jūra ir 
Atlanto vandenynas. Jokioje pakrantėje nėra daug natūraliai 
gilių uostų, taip ribojama prekyba. 

Centrinė Amerika yra kalvotas kraštas, o siauriausioje 
vietoje ji vos 120 mylių pločio. Toliau lygiagrečiai Ramia- 

jam vandenynui 4500 mylių driekiasi ilgiausia ištisinė kalnų 
grandinė pasaulyje - Andai. Jų viršūnes per visą ilgį dengia 
sniegas, daugiausia jie yra neįveikiami, taigi atskiria daug Ze- 
myno regionų vakaruose nuo rytų. Aukščiausias taškas Va- 
karų pusrutulyje yra čia - 22 843 pėdų aukščio Akonkagvos 
kalnas, o nuo kalnų srūvantys vandenys suteikia galios Andų 
valstybių — Čilės, Peru, Ekvadoro, Kolumbijos ir Venesue- 
los - elektrinėms. Pagaliau žemė leidžiasi, pasirodo miškai ir 
ledynai, mes atsiduriame Čilės archipelage, o tuomet - žemės 
pabaigoje. Rytinėje Lotynų Amerikos pusėje dominuoja Bra- 
zilija ir Amazonės upė, antra pagal dydį pasaulyje po Nilo. 

Vienas iš nedaugelio bendrų dalykų šioms šalims yra kal- 
ba, kurios pagrindas yra lotynų. Beveik visose iš jų kalbama 
ispaniškai, Brazilijoje - portugališkai, o prancūzų Gvianoje — 
prancūziškai. Bet šis lingvistinis ryšys slepia žemyno, turinčio 
penkis skirtingus klimatinius regionus, skirtumus. Sąlyginė 
lyguma į rytus nuo Andų ir nuosaikus klimatas apatiniame 
Pietų Amerikos trečdalyje, žinomame kaip pietinis kūgis, su- 
daro griežtą kontrastą kalnams ir džiunglėms toliau į šiaurę, 
čia žemės ūkio ir statybos darbų sąnaudos mažesnės, taigi tai 
pelningiausi regionai visame žemyne - o Brazilija, kaip pama- 
tysime, susiduria su sunkumais net gabendama prekes savo 
namų rinkoje. 

Akademinė bendruomenė ir žurnalistai mėgsta rašyti, kad 
žemynas yra „kryžkelėje“ — tarsi jis pagaliau turėtų pasiekti 
savo didingą ateitį. Aš sakyčiau, kad, kalbant geografiškai, jis 
yra ne tiek kryžkelėje, kiek pasaulio dugne. Daug kas vyksta 
šioje neaprėpiamoje erdvėje, bet problema ta, kad visa tai yra 
kažkur toli nuo dalykų, kurie rūpi kitiems, negyvenantiems 
tame žemyne. Galbūt toks požiūris gali būti laikomas Šiaurės 

pusrutulio požiūriu, bet būtent taip žvelgia didžiosios ekono- 
minės, karinės ir diplomatinės galybės. 

Nors šios vietos nutolusios nuo didžiausių gyvenamųjų 
centrų, žmonės gyveno piečiau nuo dabartinės Meksikos ir 
JAV sienos bemaž 15 000 metų. Manoma, kad jie kilo iš Rusi- 
jos ir kirto Beringo sąsiaurį tuomet, kai ten dar buvo sausuma. 
Šiuolaikiniai gyventojai yra europiečių, afrikiečių, vietinių 
genčių ir metisų — europiečių ir vietos amerikiečių palikuo- 
nių - mišinys. 

Šį mišinį galima atsekti iki Tordesiljo sutarties tarp Ispani- 
jos ir Portugalijos 1494 m., vieną iš ankstyvųjų pavyzdžių, kai 
europiečiai kolonizatoriai braižė žemėlapiuose linijas tolimų 
žemių, apie kurias ne ką težinojo arba - šiuo atveju - nežinojo 
nieko. Kai dvi Europos didelės jūros galybės patraukė į vaka- 
rus tyrinėti vandenynų, sutarė, kad visos ne Europoje atrastos 
žemės bus tarp jų pasidalytos. Popiežius sutiko. Visa kita yra 
labai liūdna istorija, kurioje dauguma dabartinės Pietų Ame- 
rikos gyventojų buvo nušluota. 

Nepriklausomybės judėjimai prasidėjo devyniolikto am- 
žiaus pradžioje, jiems vadovavo Simonas Bolivaras Venesue- 
loje ir Jose de San Martinas Argentinoje. Ypač Bolivaras yra 
įrėžtas Pietų Amerikos kolektyvinėje pasąmonėje: jo garbei 
pavadinta Bolivija, į kairiąją politiką krypstančios žemyno ša- 
lys sudarinėja tarpusavio sąjungas, rinkdamosi „bolivarišką“ 
ideologiją prieš JAV. Ši ideologija - neapibrėžtas rinkinys an- 
tikolonijinių ir prosocialistinių idėjų, kurios dažnai nuklysta į 
nacionalizmą, kai politikai būna pasirengę ten nuklysti. 

Devynioliktame amžiuje daug naujų nepriklausomų šalių 
subyrėjo — arba dėl pilietinio konflikto, arba pasienio karų, 
bet iki amžiaus pabaigos įvairių valstybių sienos buvo daug- 

maž nustatytos. Trys turtingiausios valstybės - Brazilija, Ar- 
gentina ir Čilė - tuomet puolė į žlugdančiai brangias karinių 
laivynų ginkluotės lenktynes, kurios sulėtino visų trijų plėtrą. 
Žemyne yra dar likusių ginčų dėl sienų, bet demokratijos ki- 
limas reiškia, kad dauguma yra arba įšaldyti, arba juos bando- 
ma išspręsti diplomatiškai. | 

Ypač blogi santykiai tarp Bolivijos ir Čilės, jie siekia 1879 
metų Ramiojo vandenyno karą, kai Bolivija prarado didelį 
gabalą savo teritorijos, įskaitant 250 mylių pakrantės linijos, ir 
nuo to laiko neturėjo prieigos prie vandenų. Bolivija niekuo- 
met neatsigavo nuo šito smūgio, tai iš dalies paaiškina, kodėl 
ji yra tarp vargingiausių Lotynų Amerikos šalių. O tai savo 
ruožtu didina perskyrą tarp daugiausia lygumose gyvenančių 
europiečių ir daugiausia aukštumose gyvenančių vietinių. 

Laikas neišgydė žaizdų nei tarp jų, nei tarp dviejų šalių. 
Nors Bolivija turi trečias pagal dydį gamtinių dujų atsargas 
Pietų Amerikoje, ji jų neparduoda Čilei, kuriai reikia pati- 
kimo tiekėjo. Du su šia mintimi žaidę Bolivijos prezidentai 
buvo nušalinti, o dabartinis prezidentas Evo Moralesas links- 
ta į „dujos Čilei“ sandorį, kurį atmeta Čilė, nors jai ir reikia 
energijos. Nacionalinis išdidumas ir geografiniai poreikiai 
abiejose pusėse įveikia diplomatinius kompromisus. 

Kitas devynioliktą amžių siekiantis sienos ginčas susijęs 
su britų Belizo teritorija ir kaimynine Gvatemala. Tos sienos 
yra tiesių linijų, tokių, kaip matėme Afrikoje ir Viduriniuose 
Rytuose, ir jas nupaišė britai. Gvatemala teigia, kad Belizas 
yra jos suverenios teritorijos dalis, bet, kitaip negu Bolivija, 
nenori šio klausimo spausti. Čilė ir Argentina ginčijasi dėl 
Biglio sąsiaurio vandens kelio, Venesuela nori pusės Gajanos, 
o Ekvadoras istoriškai turi teritorinių reikalavimų Peru. Šis 

pavyzdys yra vienas iš rimtesnių ginčų dėl žemės žemyne ir 
privedė prie trijų karų dėl sienų per pastaruosius septynias- 
dešimt penkerius metus, naujausias vyko 1995 m., bet ir vėl — 
demokratijos brendimas palengvino įtampas. 

Antroje dvidešimto amžiaus pusėje matėme, kaip Cent- 
rinė ir Pietų Amerika tapo pakaitinis Šaltojo karo kovos lau- 
kas su palydimaisiais perversmais, karinėmis diktatūromis ir 
masiniais žmogaus teisių pažeidimais, pavyzdžiui, Nikaragvo- 
je. Šaltojo karo pabaiga leido daugeliui valstybių pajudėti link 
demokratijos ir, palyginti su dvidešimtu amžiumi, santykiai 
tarp jų dabar yra sąlygiškai stabilūs. 

Lotynų Amerikos gyventojai, bent jau į pietus nuo Pana- 
mos, daugiausia kuriasi vakarinėse ir rytinėse pakrantėse arba 
šalia jų, o žemyno vidurys ir stingdantys tolimi pietūs yra labai 
menkai apgyvendinti. Pietų Amerika iš tikrųjų yra demogra- 
fiškai tuščiaviduris žemynas, o jo pakrantė dažnai vadinama 
„apgyvendintu apvadu“. Centrinėje Amerikoje ir Meksikoje 
gyventojai pasiskirstę tolygiau, bet sudėtingas Meksikos rel- 
jefas riboja jos ambicijas ir užsienio politiką. 

Savo tolimoje šiaurėje Meksika turi 2000 mylių ilgio sie- 
ną su JAV, daugiausia tai dykuma. Žemė čia tokia atšiauri, kad 
diduma jos yra negyvenama. Ji veikia kaip buferinė zona tarp 
šios šalies ir gigantiškos šiaurinės kaimynės - bet šis buferis su- 
teikia daugiau pranašumų amerikiečiams negu meksikiečiams 
dėl jų technologijų skirtumų. Kariniu požiūriu JAV pajėgos 
gali per sieną netrukdomos įsiveržti, o štai bet kokios pajėgos, 
einančios priešinga kryptimi, bus sunaikintos. Kaip barjeras, 
atitveriantis nelegalų įvažiavimą į JAV, jis naudingas, bet jis ko- 
rėtas - problema, su kuria būsimos JAV administracijos gaus 
turėti reikalų. 

Visi meksikiečiai žino, kad prieš 1846-1848 m. karą su 
Jungtinėmis Valstijomis, žemė, kuri dabar yra Teksasas, Ka- 
lifornija, Naujoji Meksika ir Arizona, buvo Meksikos dalis. 
Konfliktas vedė prie to, kad pusė Meksikos teritorijos perėjo 
JAV. Bet nėra jokio stipraus politinio judėjimo, kurio tikslas 
būtų atgauti regioną, nėra aršių ginčų dėl sienos tarp abiejų 
šalių. Didumą dvidešimto amžiaus jos riejosi dėl mažo žemės 
gabaliuko, kai Rio Grandė devyniolikto amžiaus šeštajame 
dešimtmetyje pakeitė tėkmę, bet 1967 m. abi pusės sutarė, 
kad ta teritorija teisiškai priklauso Meksikai. 

Iki dvidešimt pirmo amžiaus vidurio ispanakalbiai grei- 
čiausiai bus didžiausia etninė grupė keturiose anksčiau iš- 
vardytose JAV valstijose ir dauguma iš jų bus meksikiečių 
kilmės. Galiausiai gali atsirasti ispaniškai kalbančiųjų poli- 
tinių judėjimų abiejose JAV ir Meksikos sienos pusėse, pa- 
sisakantys už vienijimąsi, bet visa tai švelnins faktas, kad 
daug JAV lotynų neturės meksikietiško paveldo, o Meksika 
greičiausiai nė kiek nepriartės prie JAV gyvenimo standar- 
tų. Meksikos vyriausybė vargsta vien mėgindama kontro- 
liuoti savo pačios teritoriją — ji nesugebės perimti nė kiek 
daugiau regimoje ateityje. Meksikai lemta gyventi JAV šešė- 
lyje, dvišaliuose santykiuose ji visuomet atliks tik antraeilį 
vaidmenį. Ji neturi karinio laivyno, kuris galėtų apsaugoti 
Meksikos įlanką arba išsiveržti į Atlantą, taigi priklauso nuo 
JAV karinio laivyno, laiduojančio, kad jūrų keliai liks atviri ir 
saugus. 

Privačios abiejų valstybių bendrovės įkūrė fabrikų čia pat 
į pietus nuo sienos, kad sumažintų darbo jėgos ir transporto 
sąnaudas, bet regionas yra priešiškas žmonių egzistencijai ir 
liks buferine žeme, per kurią daug Lotynų Amerikos vargšų ir 

toliau bandys pereiti ieškodami legalaus ar nelegalaus kelio į 
šiaurės pažadėtąją žemę. 

Meksikos didžiausias kalnynas Siera Madrė dominuoja 
šalies vakaruose ir rytuose, o tarp jų yra plokščiakalnis. Pie- 
tuose, Meksiko slėnyje, įsikūrusi sostinė - Meksikas, viena iš 
didžiausių pasaulio sostinių, turinti apie 20 milijonų gyven- 
tojų. 

Vakariniuose aukštumų šlaituose ir slėniuose dirva yra 
skurdi, o upės nelabai padeda atgabenti prekių į rinką. Ry- 
tiniuose šlaituose žemė derlingesnė, bet raižytas reljefas vis 
tiek neleidžia Meksikai plėtotis taip, kaip jis norėtų. Į pietus 
yra sienos su Belizu ir Gvatemala. Meksika menkai teturi in- 
teresų plėstis į pietus, nes žemė greitai kyla ir reljefas tampa 
kalnuotas, tokį sunku nukariauti ir kontroliuoti. Plėtimasis į 
bet kurią šalį nepadidintų naudingos Meksikos turimos že- 
mės ploto. Ji neturi ideologinių teritorinių ambicijų, tačiau 
telkiasi į bandymus plėsti savo ribotą naftos gavybos pramo- 
nę ir nori pritraukti daugiau investicijų į savo gamyklas. Be 
to, Meksika turi pakankamai vidinių problemų, kurias reikia 
spręsti nesiveliant į kokius nors nuotykius užsienyje - bent 
jau ne į didesnius nei dabartinis jos vaidmuo patenkinti milži- 
nišką Amerikos apetitą narkotikams. 

Meksikos siena visuomet buvo kontrabandininkų prie- 
globstis, o ypač pastaruosius dvidešimt metų. Tai tiesioginis 
JAV vyriausybės politikos Kolumbijoje, esančios už 1500 my- 
lių į pietus, rezultatas. 

1970 m. prezidentas Nixonas pirmasis paskelbė „karą su 
narkotikais“, kuris, kaip ir „karas su teroru', yra kiek miglota 
koncepcija, jame pergalė negali būti pasiekta. Bet tik dešim- 
tojo dešimtmečio pradžioje Vašingtonas pradėjo karą su Ko- 

lumbijos narkotikų karteliais atvirai padėdami Kolumbijos 
vyriausybei. Jam taip pat pavyko uždaryti daug oro ir jūrų 
narkotikų kelių iš Kolumbijos į JAV. 

Karteliai atsakė nutiesdami sausumos kelią - į viršų per 
Centrinę Ameriką ir Meksiką ir toliau į Amerikos pietryčius. 
Kelias iš dalies eina Panamerikos greitkeliu, kertanciu Zemy- 
ną iš pietų į šiaurę. Originaliai suprojektuotas vežti prekes į 
abi puses per daugelį šalių, dabar jis naudojamas vežti narko- 
tikus į šiaurę, į JAV. Tai savo ruožtu leido Meksikos narkoti- 
ky gaujoms prisidėti prie veiksmo — pagelbėti gabentojams 
ir gaminti savo pačių produkciją. Daugelio milijardų vertės 
verslas sukėlė vietinius gaujų karus, kurių nugalėtojai dabar 
naudoja savo naujai įgytą galią ir pinigus įsifiltruoti į Meksi- 
kos policiją ir kariuomenę, jas korumpuoti, patekti į politinį 
ir verslo elitą. 

Visa tai panašu į heroino prekybą Afganistane. Daug aguo- 
nas auginančių afganų fermerių atsakė į NATO pastangas su- 
griauti jų tradicinį būdą užsidirbti gyvenimui arba paimdami 
ginklus, arba palaikydami Talibaną. Vyriausybės politika gali 
būti paskelbti „karą su narkotikais, bet tai nereiškia, kad re- 
gioniniu lygmeniu, kur veikia afganų narkotikų lordai, įsaky- 
mai bus vykdomi. Taip yra ir Meksikoje. 

Istorijos tėkmėje Meksike besikeičiančios vyriausybės 
niekuomet tvirtai nevaldė šalies. Dabar jos oponentai, narko- 
tikų karteliai, turi savo sukarintus sparnus, kurie tiek pat gerai 
ginkluoti, kaip ir valstybinės pajėgos, dažnai geriau apmoka- 
mi, labiau motyvuoti, o keliuose regionuose visuomenės ver- 
tinami kaip darbo vietų kūrėjai. Didžiulės gaujų uždirbamų 
pinigų sumos plaunamos per visą šalį, daug jų skalbiama per 
iš pažiūros teisėtai veikiančias verslo įmones. 

Dabar Meksika beveik apimta pilietinio karo. Karteliai 
mėgina kontroliuoti teritoriją bauginimais, vyriausybė bando 
apsimesti, kad gali palaikyti įstatymo valdžią, o suspausti per 
vidurį žudomi šimtai civilių. Viena iš siaubingiausių viso to 
iliustracija buvo keturiasdešimt trijų būsimų mokytojų nužu- 
dymas 2014 m., kaip manoma, kartelio darbas, sukėlęs trau- 
mą šaliai ir išjudinęs valdžią, bet galiausiai ir jis atrodo kaip 
„tik“ dar viena siaubinga gairė būsimoje ilgoje kovoje. 

Sausumos tiekimo kelias solidus, JAV paklausa beveik ne- 
rodo mažėjimo ženklų. Visos Meksikos vyriausybės bando 
laikytis šalia savo galingos kaimynės ir į Amerikos spaudimą 
atsako pradėdamos savo „karą su narkotikais“. Štai čia ir yra 
visas keblumas. Meksika gyvena iš to, kad tiekia vartojimo 
prekes į JAV, taigi kol šios vartos narkotikus, meksikiečiai juos 
tieks — galų gale, juk tokia ir yra idėja: gaminti daiktus, kuriuos 
galima pagaminti pigiai ir parduoti brangiau, negu jie kainuo- 
tų legaliai. Be narkotikų šalis būtų net vargingesnė negu yra, 
nes būtų nukirstas didelis užsieniečių pinigų kiekis. Su nar- 
kotikais prievartos šalyje daug daugiau, negu galėtų būti. Tas 
pats galioja ir kai kurioms šalims į pietus nuo Meksikos. 

Centrinė Amerika ne ką telaimėjo dėl savo geografijos, 
išskyrus vieną dalyką. Ji yra siaura. Iki šiol vienintelė šalis, iš 
to gavusi pranašumų, yra Panama, bet plūstant naujiems pini- 
gams iš Kinijos tai gali ir pasikeisti. 

Šiuolaikinės technologijos reiškia, kad kinai vos žvilgte- 
lėję į palydovinę nuotrauką gali pamatyti, kokių prekybos 
galimybių galėtų suteikti šis siauras žemės ruožas. 1513 m. 
ispanų tyrinėtojas Vasco Nufiezas de Balboa turėjo perplaukti 
Atlantą, išsilaipinti žemėje, kuri dabar vadinasi Panama, pas- 
kui keliauti per džiungles ir kalnus, kol priešais save išvydo 

Centrinė Amerika gali matyti daug permainų regionuose, 
kur ateina Kinijos investicijos, pavyzdys gali būti 
Nikaragvos kanalas. 


kitą didžiulį vandenyną - Ramųjį. Jų sujungimo pranašumai 
buvo akivaizdūs, ir užtruko dar 401 metus, kol technologijos 
pasivijo geografiją. 1914 m. buvo atidarytas naujas 50 mylių 
ilgio amerikiečių kontroliuojamas Panamos kanalas, sutaupęs 
8000 mylių kelionės iš Atlanto į Ramųjį vandenyną ir sudaręs 
sąlygas kanalo regionui augti ekonomiškai. 

Nuo 1999 m. kanalas kontroliuojamas Panamos, bet į jį 
žiūrima kaip į neutralų tarptautinį vandens kelią, saugomą 
JAV ir Panamos karinių laivynų. O tai yra problema kinams. 

Panama ir JAV yra draugės - iš tikrųjų tokios geros drau- 
gės, kad 2014 m. Venesuela trumpam nutraukė ryšius su 

Panama, vadindama ją „JAV liokajumi“. Vis daugiau sunku- 
mų patiriančioje šalyje Bolivaro laikų revoliucinės retorikos 
poveikį mažina suvokimas, kad Jungtinės Valstijos yra svar- 
biausias Venesuelos prekybos partneris ir kad Venesuela tie- 
kia apie 10 procentų JAV naftos importo. Energijos išteklių 
prekyba tarp jų greičiausiai kris, pradėjus veikti JAV skalūnų 
revoliucijos efektui, bet Pekinas noriai importuos Venesuelos 
naftą ir ieškos kelių, kaip ją atsigabenti į Kiniją, kad nereikėtų 
pasikliauti keliu per Panamą. 

Kinija, kaip matėme antrame skyriuje, planuoja tapti pa- 
sauline galia, o kad pasiektų šį tikslą, jai reikės išsaugoti atvi- 
rus jūrų kelius savo prekybiniam ir kariniam laivynui. Pana- 
mos kanalas gali būti ir neutralus koridorius, bet galų gale tai 
priklauso nuo amerikiečių geros valios. Taigi, kodėl neišsika- 
sus nuosavo kanalo kiek aukščiau Nikaragvoje? Galų gale, ką 
reiškia 50 milijardų JAV dolerių kylančiai supergalybei? 

Nikaragvos kanalo projektas yra finansuojamas verslinin- 
ko Wang Jingo, uždirbusio daugybę pinigų telekomunikaci- 
jų versle, bet neturinčio inžinieriaus patirties, nekalbant jau 
apie tai, kad suorganizuotų vieną iš ambicingiausių statybos 
projektų pasaulio istorijoje. Ponas Wangas griežtai teigia, kad 
Kinijos vyriausybė projekte nedalyvauja. Turint galvoje Kini- 
jos verslo kultūrą ir jos vyriausybės kišimąsi į visas gyvenimo 
sritis, tai neįprasta. 

Projekto, kuris turėtų būti baigtas trečiojo dešimtmečio 
pradžioje, 50 milijardų JAV dolerių sąmata yra keturis kartus 
didesnė negu visa Nikaragvos ekonomika ir sudaro esmin- 
gą Kinijos investiciją Lotynų Amerikoje, kuri lėtai, bet nuo- 
sekliai keičia JAV, kaip regiono pagrindinį prekybos partnerį. 
Kas tiksliai finansiškai remia poną Wangą, neaišku, bet Ni- 

karagvos prezidentas Danielis Ortega skubiai pasirašė planą, 
vargiai ar įvertinęs, kad daugiau kaip 30 000 žmonių dėl pro- 
jekto gali tekti išsikraustyti iš savo žemių. 

Buvęs revoliucionierius socialistas sandinistas ir kursty- 
tojas dabar mato, kad jis jau pats kaltinamas prisidėjęs prie 
didžiojo verslo. Kanalas perskels šalį į dvi dalis, bus padalin- 
tos šešios savivaldybės. Vienas tiltas per jį bus tikrai tiesiamas. 
Ortega turi žinoti, kad rizikuoja sėdamas nepasitenkinimo 
sėklas, bet jis tvirtina, jog projektas sukurs dešimtis tūkstan- 
čių darbo vietų ir atneš taip reikalingų investicijų bei pajamų 
į antrą skurdžiausią Vakarų pusrutulio šalį. 2016 m. pradžioje 
projektui nelabai sekėsi. Ponas Wangas prarado, kaip verti- 
nama, apie 85 procentus savo turtų 2015 m. rugsėjį griuvus 
Kinijos akcijų rinkai. Dauguma statybos darbų buvo atidėta, 
bet visos pusės primygtinai tvirtino, kad projektas bus sėk- 
mingas. 

Jei taip ir bus, Nikaragvos kanalas bus ilgesnis negu Pana- 
mos ir, tai kritiškai svarbu, bus gerokai platesnis ir gilesnis, tai- 
gi juo galės plaukti daug didesni tanklaiviai ir konteineriniai 
laivai, neminint didelių kinų karo laivų. Jis eis tiesiai iš rytų į 
vakarus, o Panamos kanalas iš tikrųjų eina iš šiaurės į pietus. 
Vidurinė dalis eis pagilintu Nikaragvos ežeru, taigi aplinko- 
saugininkai perspėja, kad didžiausias Lotynų Amerikos gėla- 
vandenis ežeras gali būti užterštas. 

Turint omenyje, kad Panamos kanalas už kelių šimtų my- 
lių į pietus yra platinamas, skeptikai klausia, kam reikalinga 
Nikaragvos versija. Kinija kontroliuos kanalą, galintį praleisti 
didesnius laivus, o tai galėtų suteikti garantijų tik tokio mas- 
to ekonomikai kaip Kinijos. Kyla klausimų dėl būsimo Ni- 
karagvos kanalo pelningumo - gali užtrukti dešimtmečius, 

kol jis pradės uždirbti - bet, atrodo, šis projektas orientuotas 
labiau į Kinijos nacionalinius interesus nei pelną. 

Išskobti jungtį tarp dviejų vandenynų per vienos valsty- 
bės teritoriją yra tik geriausiai regimas Kinijos investicijų Lo- 
tynų Amerikoje ženklas. Mes pripratome matyti, kad kinai 
yra dideli žaidėjai Afrikoje, bet jau dvidešimt metų jie iš lėto 
juda ir į pietus nuo Rio Grandes. 

Kinija ne tik investuoja į statybos projektus, bet ir skolina 
didžiules pinigų sumas Lotynų Amerikos vyriausybėms, ypač 
Argentinos, Venesuelos ir Ekvadoro. Mainais Kinija tikėsis 
paramos Jungtinėse Tautose savo regioniniams užmojams na- 
muose, įskaitant Taivano klausimą. 

Pekinas dar ir perka. Lotynų Amerikos valstybes vieną po 
kitos susirinko JAV, jos mieliau renkasi dvišales prekybos su- 
tartis negu turėti reikalų su regionu kaip visuma, kaip kad su 
ES. Kinai daro tą patį, bet jie bent jau pasiūlo alternatyvą, taip 
sumažindami regiono priklausomybę nuo JAV, kaip rinkos. 
Pavyzdžiui, Kinija dabar pakeitė JAV kaip Brazilijos pagrindi- 
nė prekybos partnerė, taip gali nutikti ir su keliomis kitomis 
Lotynų Amerikos šalimis. 

Lotynų Amerikos šalys neturi natūralaus bendrumo su 
JAV. Santykiai priklauso nuo JAV pradinės pozicijos, išdėstytos 
1823 m. Monroe doktrinoje (kaip matėme trečiame skyriuje), 
suformuluotoje prezidento Monroe metinėje kalboje. Doktri- 
na perspėjo Europos kolonizatorius ir gana aiškiai teigė, kad 
Lotynų Amerika yra JAV kiemas ir įtakos sfera. Nuo pat to laiko 
jos diriguoja įvykiams čia, ir daugelis Lotynų Amerikos gyven- 
tojų tiki, kad galutiniai rezultatai ne visada buvo teigiami. 

Praėjus aštuoniems dešimtmečiams nuo Monroe dok- 
trinos atėjo kitas prezidentas su „perkrautu Monroe“. Savo 

kalboje 1904 m. Theodoreas „Teddy“ Rooseveltas sakė: „Va- 
karų pusrutulyje Jungtinių Valstijų ištikimybė Monroe dokt- 
rinai gali priversti Jungtines Valstijas, tegul ir nenoromis, 
skandalingais neteisybės ar nekompetencijos atvejais panau- 
doti tarptautinę tvarkos palaikymo jėgą.“ Kitaip tariant, jei 
tik nuspręs, JAV kariuomenė gali įsikišti Vakarų pusrutulyje. 
Neskaičiuojant revoliucijų finansavimo, grupuočių ginklavi- 
mo ir karinių instruktorių siuntimo, JAV nuo 1890 m. iki Šal- 
tojo karo pabaigos Lotynų Amerikoje panaudojo jėgą beveik 
50 kartų. 

Tuomet atviro kišimosi lygis staiga krito, ir 2001 m. JAV 
pasirašė trisdešimt keturių valstybių Tarpamerikinę demo- 
kratinę chartiją, parengtą Amerikos valstybių organizacijos, 
skelbiančios, kad „Amerikos tautos turi teisę į demokratiją, 
ojų vyriausybės turi pareigą ją skatinti ir ginti“. Nuo to laiko 
JAV susitelkė į Lotynų Amerikos šalių susiejimą ekonomiš- 
kai, plėsdamos esamas prekybos sutartis, pavyzdžiui, Šiaurės 
Amerikos laisvosios prekybos asociacijos sutartį, ir sudaryda- 
mos kitas, tokias kaip Centrinės Amerikos laisvosios preky- 
bos susitarimas. 

Šilumos trūkumas, atsiradęs pietų ir šiaurės istoriniuose 
ir ekonominiuose santykiuose, reiškė, kad, atėjus ir pasibel- 
dus kinams, durys greitai atsidarė. Pekinas dabar parduoda ar 
dovanoja ginklų Urugvajui, Kolumbijai, Čilei, Meksikai, Peru 
ir siūlo jiems karinius mainus. Jis bando kurti karinius santy- 
kius su Venesuela ir mano, kad jie truks ilgiau nei bolivariškoji 
revoliucija. Ginklų tiekimas į Lotynų Ameriką yra sąlygiškai 
mažo masto, bet papildo Kinijos minkštosios galios pastan- 
gas. Jos vienintelis laivas ligoninė „Peace Ark“ apsilankė re- 
gione 2011 m. Tai tik 300 lovų laivas, jis nykštukas, palyginti 

su amerikiečių 1000 lovų laivų versijomis, kurie irgi lankosi, 
bet tai buvo ketinimų ženklas ir priminimas, kad Kinija „įgau- 
na“ vis daugiau minkštosios galios. 

Bet, turėdamos ar neturėdamos prekybos ryšių su Kinija, 
Lotynų Amerikos šalys neišvengiamai užrakintos geografinia- 
me regione - o tai reiškia, kad JAV visada bus čia didelės žai- 
dėjos. 

Visą trečdalį Pietų Amerikos žemių užimanti Brazilija yra 
geriausias pavyzdys. Ji beveik tokia pat didelė kaip JAV, o jos 
dvidešimt septynios federacinės valstijos savo dydžiu yra di- 
desnės nei dvidešimt aštuonios ES šalys kartu sudėjus, bet, 
kitaip nei joms, jai trūksta infrastruktūros, kad būtų tiek pat 
turtinga. Trečdalis Brazilijos yra džiunglės, kur kankinamai 
brangu, o kai kuriose vietose neteisėta, atsirėžti žemės ir pri- 
taikyti ją šiuolaikinio žmogaus gyvenimui. Amazonės džiun- 
glių naikinimas yra ilgalaikė ekologinė problema visam pasau- 
liui, bet tai nėra skubi problema Brazilijai: vyriausybė leidžia 
iškertamosios deginamosios žemdirbystės ūkininkams kirsti 
džiungles ir naudoti žemę žemdirbystei. Bet dirva tokia skur- 
di, kad keletą metų žemę dirbti beprasmiška. Žemdirbiai vis 
labiau kerta džiungles, o iškirstos jos nebeatauga. Klimatas ir 
dirva trukdo žemės ūkio plėtrai. 

Amazonės upė vietomis gali būti tinkama laivybai, bet 
jos krantai yra dumblėti, o aplinkinėse žemėse sunku ką nors 
pastatyti. Ši problema taip pat labai riboja naudingos žemės 
kiekį. Kiek piečiau nei Amazonės regionas, aukštumose, plyti 
savana ir, kitaip nei kitur, tai sėkmės istorija. Prieš dvidešimt 
penkerius metus ši teritorija buvo laikoma netinkama žemės 
ūkiui. Bet brazilų technologijos pavertė ją viena iš didžiausių 
pasaulyje sojų pupelių auginimo sritimi, o tai - kartu su javų 

derliaus augimu - reiškia, kad šalis tampa didžiąja žemės ūkio 
produkcijos gamintoja. 

Į pietus nuo savanos driekiasi seniausiai dirbamos Brazili- 
jos žemės. Dabar mes esame Pietų Amerikos pietiniame kū- 
gyje, jį Brazilija dalijasi su Argentina, Urugvajumi ir Cile. Są- 
lygiškai maža Brazilijos dalis yra vietoje, kur gyveno pirmieji 
portugalų kolonistai, bemaž 300 metų prabėgo iki to laiko, 
kai žmonės galėjo pajudėti iš šios pagrindinės srities ir paste- 
bimai apgyvendinti likusią šalies dalį. Iki šių dienų dauguma 
žmonių vis dar telkiasi netoli pakrančių sričių, nors šeštojo 
dešimtmečio pabaigoje buvo priimtas dramatiškas sprendi- 
mas perkelti sostinę (anksčiau sostinė buvo Rio de Žaneiras) 
keletą šimtų mylių į šalies gelmę, į tamtyč pastatytą Brazilijos 
miestą, kad būtų išplėtotas Brazilijos centras. 

Pietinė žemdirbystei tinkama pagrindinė dalis yra maž- 
daug Ispanijos, Portugalijos ir Italijos dydžio kartu sudėjus ir 
yra daug lygesnė nei likusi šalis. Ji sąlygiškai gerai drėkinama, 
bet jos diduma yra regiono gelmėje ir jai trūksta tinkamai iš- 
plėtotų transporto kelių. 

Tą patį būtų galima pasakyti ir apie didžiąją Brazilijos dalį. 
Jeigu pažiūrėsite į daugumą Brazilijos pakrančių miestų iš 
jūros pusės, paprastai pamatysite masyvią uolą, dramatiškai 
kylančią iš vandens arba šalia apgyvendintos teritorijos, arba 
iškart už jos. Ji žinoma kaip Didysis skardis ir tokių pilna viso- 
je Brazilijos pakrantėje - tai plokščiakalnio kraštas. Plokščia- 
kalnis sudaro didumą Brazilijos vidinės teritorijos. 

Šaliai trūksta pakrantės lygumos. Kad jos didieji pakrantės 
miestai būtų sujungti, reikia tiesti kelius į šlaitą ir per jį, to- 
liau juo iki kitos apgyvendintos teritorijos ir tada vėl žemyn. 
Trūksta ne tik šiuolaikinių padorių kelių, bet ir modernių ge- 

ležinkelių. Tai nepadeda pelningai prekybai ar tam, kad didelę 
erdvę būtų galima politiškai suvienyti. 

Viskas tik blogėja. Brazilija neturi tiesioginių prieigų prie 
La Platos regiono upių. La Platos upė pati įteka į Atlanto van- 
denyną Argentinoje, o tai reiškia, kad šimtmečius prekiauto- 
jai plukdė savo prekes žemyn La Platos upe į Buenos Aires, 
užuot vežusios juos aukštyn ir tolyn Didžiuoju skardžiu, kad 
nusigautų iki ne tokių išplėtotų uostų. Teksase įsikūrusi geo- 
politinės žvalgybos bendrovė stratfor.com vertina, kad septyni 
didžiausi Brazilijos uostai kartu per metus gali perkrauti ma- 
žiau prekių nei vienas amerikiečių Naujojo Orleano uostas. 

Taigi Brazilijai trūksta tokios prekybos apimties, kurios 
ji norėtų, ir - tiek pat svarbu - dauguma jos prekių gabena- 
ma nepakankamai gerais keliais, o ne upe, taip auga sąnau- 
dos. Teigiama tai, kad Brazilija tobulina savo transporto inf- 
rastruktūrą, o naujai atrastos pakrantės dujų atsargos padės 
tai apmokėti, sumažins priklausomybę nuo Bolivijos ir Vene- 
suelos energijos išteklių importo ir sušvelnins neišvengiamus 
ekonomikos nuosmukius, kuriuos patiria visos valstybės. Bet 
vis dėlto Brazilijai prireiks herakliškų pastangų norint įveikti 
savo geografinius trūkumus. 

Apie 25 procentus brazilų, kaip manoma, gyvena liūdnai 
pagarsėjusiose favelų lūšnose. Kai vienas iš keturių šalies gy- 
ventojų murkdosi apgailėtiname skurde, valstybei sunku tapti 
turtingai. Tai nereiškia, kad Brazilija nėra kylanti galia, tiesiog 
jos kilimas bus nuosaikus. 

Greitas būdas augti galėtų būti minkštoji galia, iš čia 
Brazilijos pastangos gauti nuolatinę vietą Jungtinių Tautų 
Saugumo Taryboje ir jos įprotis kurti regionines ekonomi- 
nes sąjungas - tokias kaip MERCOSUR, kuri laisvai susieja 

Braziliją, Argentiną, Paragvajų, Urugvajų ir Venesuelą. Kas 
keletą metų, dažnai vedami Brazilijos, Lotynų Amerikos ša- 
lys bando įkurti savo ES versiją - pastaroji inkarnacija buvo 
UNASUR, jos narės yra dvylika Pietų Amerikos valstybių. 
Jos būstinė įsikūrusi Ekvadore, bet Brazilijos balsas garsiau- 
sias. Tai primena ES, kurios būstinė Belgijoje, o vadovaujanti 
galia - Vokietijoje. Ir čia sugretinimai baigiasi. UNASUR la- 
bai pastebima internete, bet tai labiau tinklalapis, o ne eko- 
nominė sąjunga. ES šalys turi panašių politinių ir ekonomi- 
nių sistemų, dauguma narių turi tokią pačią valiutą, o Lotynų 
Amerikos šalys skiriasi savo politikos, ekonomikos, švietimo 
lygiais, valiutomis, darbo įstatymais. Jos taip pat turi įveikti 
atstumo suvaržymus, kaip ir kalnų aukštį bei jas skiriančių 
džiunglių tankmes. 

Bet Brazilija, panaudodama savo diplomatines galias ir 
augančią ekonominę jėgą, ir toliau veiks, kad padėtų sukurti 
Pietų Amerikos jėgainę. Šalis savo prigimtimi nėra konfron- 
tuojanti, ji užsienio politikoje pasisako prieš intervencijas ki- 
tose šalyse, o karas su kuria nors kaimyne atrodo labai nejtike- 
tinas. Ji sugebėjo palaikyti gerus santykius su visomis kitomis 
vienuolika Pietų Amerikos valstybėmis. 

Yra pasienio ginčas su Urugvajumi, bet neatrodo, kad jis 
liepsnoja, ir nepanašu, kad varžytuvės tarp Brazilijos ir Ar- 
gentinos galėtų pasiekti ką nors politiškai reikšmingesnio nei 
futbolo varžybos. Per pastaruosius metus Brazilija atitraukė 
savo kariuomenės dalinius nuo sienos su Argentina ir matė, 
kaip ispaniškai kalbanti kaimynė atsakė tuo pačiu. Argentinos 
karinio laivyno laivai mielai priimami Brazilijos uostuose, o 
štai britų Karališkojo karinio laivyno laivams toks priėjimas 
prieš keletą metų buvo uždraustas, taip argentiniečiai buvo 

pamaloninti besitęsiančiose diplomatinėse kovose su Jungti- 
ne Karalyste dėl Folklando salų. 

Brazilija yra įtraukta į BRICS — grupę didesnių šalių, ku- 
rios, teigiama, kyla ir ekonomiškai, ir politiškai, ir nors kiek- 
viena iš jų atskirai gali kilti, pati samprata labiau mados daly- 
kas nei realybė. Brazilija, Rusija, Indija, Kinija ir Pietų Afrika 
nėra prasmingas politinis ar geografinis derinys ir tarpusavyje 
turi labai nedaug ką bendra. Jeigu raidžių santrumpa nebūtų 
skambėjusi kaip žodis, BRICS teorija niekada nebūtų atsira- 
dusi. BRICS šalys renkasi į metinę konferenciją, o Brazilija 
kartais tarptautiniais klausimais atsiduria sąjungoje su Indija 
ir Pietų Afrika — savotiškas miglotas Šaltojo karo laikų nepri- 
sijungusiųjų judėjimo aidas, bet ji neprisijungia ir prie Rusi- 
jos bei Kinijos, kai tenka užimti priešišką JAV poziciją. 

Šiaurės ir Pietų Amerikos didieji išties susiriejo 2013 m. 
dėl klausimo, kuris vis dar skausmingai prisimenamas Bra- 
zilijoje. Naujiena, kad JAV Nacionalinė saugumo agentūra 
sekė Brazilijos prezidentę Dilmą Rousseff, privertė ją atšauk- 
ti valstybinį vizitą į Vašingtoną. Iš Obamos administracijos 
nebuvo jokio atsiprašymo, ir tai liudijo faktą, jog amerikiečiai 
yra suirzę dėl to, kad Kinija juos pakeitė kaip Brazilijos pa- 
grindinė prekybos partnerė. Tolesnis Brazilijos sprendimas 
pirkti savo karinėms oro pajėgoms švediškus, o ne „Boeing“ 
gamintus naikintuvus, manoma, buvo nulemtas šio vaido. 
Bet tarpvalstybiniai santykiai buvo palaipsniui atkurti, tačiau 
ne prezidentų lygmeniu. Konfrontacija nėra Brazilijos sti- 
lius, kitaip nei Venesuelos, vadovaujamos amžinatilsio pre- 
zidento Chavezo. Brazilai žino, kad pasaulis pripažįsta juos 
esant kylančia galia, bet jie žino ir tai, kad jų galia niekada 
neprilygs amerikiečių. 

Lygiai kaip ir Argentinos galia, nors kai kuriais požiū- 
riais ji įsikūrusi geresnėje vietoje negu Brazilija. Jai trūksta 
dydžio ir gyventojų, kad taptų pirmaujančia regionine jėga 
Lotynų Amerikoje, rodos, tai bus Brazilijos likimas, bet Ar- 
gentinos žemės kokybė gali padėti sukurti gyvenimo lygį, 
palyginamą su Europos šalimis. Tai nereiškia, kad ji atskleis 
savo potencialą - paprasčiausiai, jeigu gerai tvarkys ekono- 
miką, Argentinos geografija leis jai tapti galia, kokia ji nieka- 
da nebuvo. 

Šio potencialo pagrindai buvo pakloti devynioliktame 
amžiuje po karinių pergalių prieš Braziliją ir Paragvajų, sutei- 
kusių galimybę kontroliuoti lygius La Platos upės žemdirbys- 
tei tinkamus regionus, laivybai tinkamų upių sistemą, taigi ir 
prekes, kurios ja plukdomos žemyn link Buenos Airių uosto. 
Tai vienas iš geriausių nekilnojamojo turto sklypų visame že- 
myne. Jis iš karto suteikė Argentinai ekonominių ir strategi- 
nių pranašumų prieš Braziliją, Paragvajų ir Urugvajų - ir ji 
turi jį iki šių dienų. 

Bet Argentina ne visuomet visiškai išnaudojo savo pra- 
našumą. Prieš šimtą metų ji buvo tarp turtingiausių pasaulio 
šalių - lenkė Prancūziją ir Italiją. Bet negebėjimas siekti įvai- 
rovės, pasidalijusi ir neteisinga visuomenė, prasta švietimo 
sistema, virtinė valstybės perversmų ir pašėlusiai netolygi 
ekonominė politika per pastarųjų trisdešimties metu demo- 
kratinį laikotarpį smarkiai nusmukdė Argentinos statusą. 

Brazilai apie savo snobiškus kaimynus juokauja: „Tik tokie 
rafinuoti žmonės galėjo sukurti tokį didelį jovala.“ Argentinai 
reikia susitvarkyti, ir „Negyva karvė“ gali jai padėti. 

„Negyva karvė“, arba Vaca Muerta, yra skalūnų formacija, 
kartu su kitais skalūnų ištekliais galinti patenkinti Argentinos 

energijos poreikius ateinančius 150 metų ir dar liks ekspor- 
tui. Ji yra apie Argentinos vidurį — Patagonijoje - ir šliejasi 
prie Čilės. Formacija yra Belgijos dydžio - tai gal ir nedaug 
kaip šalies teritorija, bet, kaip skalūnų telkinys, ji didelė. Lyg 
ir viskas gerai, jeigu jūs ne prieš energiją, išgaunamą iš ska- 
lūnų — bet yra vienas „bet“. Tam, kad iš skalūnų būtų galima 
išgauti naftos ir dujų, reikia didžiulių užsienio investicijų, o 
Argentina nelaikoma užsienio investicijoms draugiška šalimi. 

Toliau į pietus yra daugiau naftos ir dujų - iš tikrųjų tie 
pietiniai telkiniai yra salose ir šelfe aplink salas, nuo 1833 m. 
priklausančias britams. Ir tai yra problema, įvardijama pagrin- 
dinių naujienų antraštėse. 

Tai, ką Britanija vadina Folklando salomis, Argentina žino 
kaip Malvinų salas, ir vargas tam argentiniečiui, kurs pavar- 
tos žodį iš E. Argentinoje nusikaltimas išspausdinti žemėlapį, 
kuriame salos įvardijamos kitaip negu „Islas Malvinas’, o visi 
pradinukai mokomi piešti dviejų pagrindinių salų - vakarinės 
ir rytinės — kontūrus. Atgauti „Prarastas mažąsias seseris“ yra 
nacionalinis reikalas kartų kartoms argentiniečių, be to, toks, 
kurį remia dauguma jų kaimynų Lotynų Amerikoje. 

1982 m. balandį britai prarado budrumą, ir Argentinos ka- 
rinė diktatūra, vadovaujama generolo Galtieri, įsakė įsiveržti 
į salas — tai buvo laikoma didžiule sėkme, bet po aštuonių sa- 
vaičių pasirodė britų specialiosios pajėgos, kurios greitai su- 
sitvarkė su Argentinos kariuomene ir atsiėmė teritoriją. O tai 
savo ruožtu atvedė prie diktatūros žlugimo. 

Jeigu Argentinos invazija būtų vykusi šį dešimtmetį, Bri- 
tanija nebūtų galėjusi atsiimti salų, nes dabar ji neturi funkci- 
onuojančio lėktuvnešio - padėtis bus ištaisyta 2020 m., tada 
Argentinos galimybių langas užsidarys. Ir nors nafta bei dujos 

vilioja, argentiniečių įsiveržimas į Folklandus mažai tikėtinas 
dėl dviejų priežasčių. 

Pirmiausia, Argentina dabar yra demokratiška ir žino, kad 
dauguma Folklando salų gyventojų nori pasilikti valdomi 
britų; antra, britai, kartą įkąsti, yra dvigubai atsargūs. Jiems 
gal kol kas ir trūksta lėktuvnešio, kuris nuplauktų 8000 mylių 
iki Pietų Atlanto, bet dabar jie tikrai turi kelis šimtus kovoto- 
jų salose kartu su pažangiomis radarų sistemomis, žemė-oras 
raketomis, keturiais naikintuvais „Eurofighter“ ir greičiau- 
siai branduoliniu povandeniniu laivu, vis išnyrančiu kur nors 
šalia. Britai ketina padaryti taip, kad argentiniečiai net ne- 
galvotų prisiartinti prie paplūdimių, nekalbant jau apie salų 
užėmimą. 

Argentiniečių karinės oro pajėgos dešimtmečius atsilieka 
nuo „Eurofighter“, o britų diplomatija pasiekė, kad Argenti- 
nos pastangos įsigyti modernių modelių iš Ispanijos nepavyk- 
tų. Pirkti iš JAV neįmanoma dėl Ypatingųjų santykių sutarties 
tarp Jungtinės Karalystės ir JAV, jie iš tikrųjų kartais yra ypa- 
tingi; taigi Argentinos galimybės susikurti pajėgas puolimui 
iki 2020 m. yra trapios. 

Bet tai nenumaldys diplomatinio karo, o Argentina šiame 
fronte pasigalando savo ginklus. Buenos Airės perspėjo, kad 
bet kokia naftos gavybos bendrovė, grezianti Folklanduose / 
Malvinose negali varžytis dėl licencijos išgauti skalūnų naftą 
ir dujas Patagonijos Vaca Muerta telkinyje. Ji net priėmė įsta- 
tymą, grasinantį baudomis arba kalėjimu subjektams, tirian- 
tiems Folklando žemyninį šelfą be jos leidimo. Tai atstūmė 
daug didelių naftos gavybos bendrovių, bet, be abejo, ne bri- 
tiškų. Kad ir kaip ten būtų, bet kas, bandantis surasti galimų 
turtų Pietų Atlanto vandenyse, veiks viename iš daugiausia 

iššūkių verslui keliančioje aplinkoje. Ten šaltoka ir vėjuota, o 
vandenys atšiaurūs. 

Mes nukeliavome į pietus tiek toli, kiek įmanoma, ir pa- 
siekėme užšalusias Antarktidos dykras. Nors daugybė šalių 
norėtų kontroliuoti šias žemes, labai nepastovios aplinkos, 
Antarktidos sutarties ir išgaunamų vertingų išteklių trūku- 
mo derinys iš esmės atbaido atviras varžybas, bent jau šiais 
laikais. To negalima pasakyti apie jos šiaurinį atitikmenį. Jei 
pasuksite nuo Antarktidos į pačią šiauriausią planetos dalį, 
pasieksite vietą, kuriai lemta tapti dvidešimt pirmo amžiaus 
diplomatinių mūšių lauku, kai didelės ir mažos šalys veršis 
užimti ten centrinę poziciją, - tai Arktis. 


DEŠIMTAS SKYRIUS 


Arktis 


Yra dvi rūšys Arkties problemų - 
įsivaizduojamos ir tikros. Iš šių dviejų 
įsivaizduojamos yra pačios tikriausios. 


Vilhjalmuras Stefanssonas, 
„Arkties faktai ir mitai“ 

S IAURIEČIAI ATEIS SU TRENKSMU. O KAS GALI TRENKTI? 


Rusai. Niekas neturi tiek pajėgų regione ir nėra tiek gerai 
pasiruošęs susidoroti su aplinkos atšiaurumu. Visos kitos vals- 
tybės atsilieka ir, kalbant apie JAV, net neatrodo bandančios 
pasivyti: Amerika yra Arkties valstybė be Arkties strategijos 
vis kaistančiame regione. 

Globalaus atšilimo poveikis dabar Arktyje matomas ge- 
riau nei bet kada: ledas tirpsta, taigi prie regiono lengviau pri- 
eiti, tai sutampa su energijos išteklių atradimu ir technologijų 
juos išgauti plėtojimu - ir tai sutelkė Arkties valstybių dėmesį 
į galimus laimėjimus ir praradimus, kurių gali būti pačioje su- 
dėtingiausioje pasaulio aplinkoje. Daugelis šalių regione kelia 
besivaržančius tarpusavyje reikalavimus, kol kas jos nesirūpi- 
no spausti — kol kas. Bet yra daug ko pareikalauti ir dėl daug 
ko ginčytis. 

Žodis „arktis“ kilęs iš graikų arktikos, reiškiančio „neto- 
li lokių, tai nuoroda į Ursa mayor, Didžiųjų Grįžulo Ratų 
žvaigždyną, kurio paskutinės dvi žvaigždės rodo link Šiauri- 
nės žvaigždės. 

Arkties vandenynas yra 5,4 milijono kvadratinių mylių, 
tai mažiausias pasaulio vandenynas, bet vis dėlto jis beveik 
toks pat didelis kaip Rusija ir pusantro karto didesnis už JAV. 
Žemynų šelfai šio vandenyno dugne užima santykinai dau- 
giau ploto negu bet kuriame kitame vandenyne, tai viena iš 
priežasčių, kodėl sunku sutarti dėl suvereniteto atskirose te- 
ritorijose. 

Arkties regionui priklauso žemė dalyje Kanados, Suomi- 
jos, Grenlandijos, Islandijos, Norvegijos, Rusijos, Švedijos ir 
JAV (Aliaska). Tai kraštutinumų žemė: vasarą temperatūra 
kai kuriose vietose trumpai gali pakilti iki 26 laipsnių Celsi- 

jaus, ilgais laikotarpiais žiemą ji krinta žemiau nei —45. Čia yra 
stingdančių vėjų išgraužtų uolų, platybių, poliarinių dykumų 
ir net upių. Tai didžiulio atšiaurumo ir didžio grožio vietos, 
tūkstantmečiais traukusios žmones. 

Pirmoji ekspedicija aprašyta 330 m. prieš Kristų, tai buvo 
graikų jūreivis Pitėjas iš Masilijos, radęs keistą žemę, vadina- 
mą „Tulė“. Kai grįžo prie Viduržemio jūros krantų, nedaug kas 
tikėjo jo stulbinamais pasakojimais apie tyrai baltus krašto- 
vaizdžius, užšalusias upes ir keistas būtybes, įskaitant didžiu- 
lius baltuosius lokius; bet Pitėjas buvo tik pirmasis iš daugelio 
žmonių, per šimtmečius aprašiusių Arkties stebuklą ir pasida- 
vusių jos keliamoms emocijoms. 

Dar daugelis pasidavė jos nepritekliams, ypač tie, kurie 
keliavo iki žinomo pasaulio pakraščio ieškodami to, ką abejo- 
jantieji vadino „mitiniu“ Šiaurės Vakarų jūrų keliu pro Arkties 
vandenyną, siejančiu Atlantą ir Ramųjį vandenyną. Vienas 
iš pavyzdžių yra Henry Hudsonas. Gal jo vardu ir pavadinta 
antra pagal dydį pasaulyje įlanka, bet 1607 m. jis turbūt mie- 
liau būtų rinkęsis išgyventi iki senatvės negu būti išmestas 
plūduriuoti ir beveik neišvengiamai pasiųstas mirti sukilusios 
įgulos, kuri pavargo nuo jo tiriamųjų kelionių. 

Į klausimą, kas pirmas pasiekė „Šiaurės ašigalį“, atsakyti 
sudėtinga, turint galvoje, kad nors planetoje yra fiksuotas taš- 
kas, ženklinantis jo poziciją, ledas, ant kurio stovima, juda, 
ir be GPS įrangos sunku pasakyti, kur tiksliai esama. Seras 
Edwardas Parry neturėdamas GPS pabandė tai padaryti 
1827 m., bet ledas judėjo į pietus greičiau, negu jis galėjo ju- 
dėti į šiaurę, taigi jis pasuko atgal, bet bent jau išgyveno. 

Kapitonui serui Johnui Franklinui pabandžius kirsti pas- 
kutinę neplauktą Šiaurės Vakarų jūrų kelio dalį 1845 m. pa- 

sisekė prasčiau. Du jo laivai įstrigo lede netoli Karaliaus Vil- 
jamo salos Kanados archipelage. Visi 129 ekspedicijos nariai 
žuvo, kai kurie laivuose, kiti - juos palikę ir patraukę į pietus. 
Ieškoti išgyvenusiųjų buvo pasiųstos kelios ekspedicijos, bet 
jos rado tik keletą griaučių ir išklausė inuitų medžiotojų pa- 
sakojimų apie tuzinus baltųjų, kurie mirė eidami per įšalusį 
kraštovaizdį. Laivai dingo visiškai, bet 2014 m. technologi- 
jos pasivijo geografiją, ir Kanados paieškų komanda naudo- 
dama sonarą nustatė vieno iš jų - „HMS Erebus“ - buvimo 
vietą: Šiaurės Vakarų jūrų kelio dugne. Ekspedicija iškėlė 
laivo varpą. 

Franklino ekspedicijos likimas neatgrasė daugybės nuo- 
tykių ieškotojų nuo bandymų rasti savo kelią per archipelagą, 
bet tik 1905 m. didysis norvegų tyrinėtojas Roaldas Amund- 
senas nutiesė per jį kelią mažesniu laivu su vos penkių žmo- 
nių įgula. Jis praplaukė Karaliaus Viljamo salą, kirto Beringo 
sąsiaurį ir įplaukė į Ramųjį vandenyną. Kad tai padarė, jis su- 
prato pamatęs priešais atplaukiant banginių medžiotojų laivą 
iš San Fransisko. Savo dienoraštyje jis prisipažino, kad jį už- 
plūdo emocijos, tai retas atvejis, beveik tiek retas, kiek ir jo 
didis laimėjimas: „Šiaurės Vakarų jūrų kelias įveiktas. Mano 
vaikystės svajonė tą akimirką buvo įgyvendinta. Keistas jaus- 
mas kaupėsi mano gerklėje, buvau kiek pernelyg įsitempęs ir 
išsekęs — jaučiau silpnumą - bet mano akys aSarojo." 

Po dvidešimties metų jis nusprendė praskristi virš Šiau- 
rės ašigalio, ir nors tai lengviau negu jį pereiti, žygis nebuvo 
paprastas. Kartu su italu pilotu ir keturiolika įgulos narių jis 
praskrido pusiau standžiu dirižabliu virš ledo ir iš 300 pėdų 
aukščio numetė Norvegijos, Italijos ir Amerikos vėliavas. Tai 
gal ir buvo didvyriškos pastangos, bet dvidešimt pirmame 

amžiuje jos nebuvo vertinamos kaip suteikiančios teisinį pa- 
grindą šioms trims šalims savintis regioną. 

Tai pasakytina ir apie įspūdingas japono Shinji Kazamos 
pastangas - 1987 m. jis tapo pirmuoju žmogumi, pasiekusiu 
Šiaurės ašigalį motociklu. Ponas Kazama buvo toks bebaimis, 
jog nekreipė dėmesio į besitraukiančią ašigalio ledo kepurę, 
tokie žmonės važiuotų per pūgą, kad patektų į istorijos kny- 
gas, bet nebėra abejonių, jog ledo, kurį tenka įveikti, dabar yra 
mažiau. 

Kad ledas traukiasi, neabejojama - palydovinės nuotrau- 
kos per pastarąjį dešimtmetį aiškiai rodo, jog ledo sumažėjo, - 
abejojama dėl priežasties. Dauguma mokslininkų įsitikinę, 
kad atsakingas žmogus, ne tik natūralūs klimato ciklai, ir kad 
būsimų atodangų eksploatavimas paspartins procesą. 

Kaimai Beringo ir Čiukčių jūros pakrantėse jau perkelti, 
nes prasidėjo krantų erozija, buvo prarasta medžioklės plotų. 
Vyksta biologinis persigrupavimas. Ėmė trauktis baltieji lo- 
kiai ir šiaurinės lapės, jūrų vėpliai pradėjo kovoti dėl erdvės, 
o žuvys, nieko nežinodamos apie teritorinių vandenų ribas, 
pasislinko į šiaurę, ištuštindamos kai kurių šalių aruodus ir 
papildydamos kitų. Skumbrės ir atlantinės menkės dabar ap- 
tinkamos Arktyje zvejojanciy tralerių tinkluose. 

Tirpstančio ledo poveikis bus juntamas ne tik Arktyje: to- 
kios tolimos šalys kaip Maldyvai, Bangladešas ir Nyderlandai 
tirpstant ledui ir kylant jūrų lygiui patirs padažnėjusių potvy- 
nių riziką. Dėl šio domino efekto Arktis yra globalus, o ne 
regioninis klausimas. 

Tirpstant ledui ir atsidengiant tundrai greičiausiai nutiks 
du dalykai, paspartinsiantys ledo kepurės pilkėjimo procesą. 
Numatomos pramoninės gamybos atliekos nusės ant sniego 

ir ledo, ir taip toliau mažins šilumą atspindinčios teritorijos 
plotą. Tamsiau nuspalvinta žemė ir atviras vanduo sugers 
daugiau šilumos negu ledas ir sniegas, kurių vietą jie užims, 


t> Šiaurės Vakarų jūrų kelias 
ہے‎ P Šiaurės jūros kelias 
Ledo danga 2012 rugpjūčio 26 d. 

Iš palydovinių nuotraukų akivaizdu, kad ledas Arktyje 
traukiasi, taip jūros keliai regione tampa labiau prieinami 
ilgesniais metų laikotarpiais. 

taip Žemė vis tamsės. Tai žinoma kaip albedo efektas, ir nors 
jis turi neigiamų aspektų, yra ir teigiamų: šylančioje tundroje 
galės natūraliai augti gerokai daugiau augalų, padidės žemės 
ūkio derliai, tad vietos gyventojai galės lengviau susirasti nau- 
jų maisto išteklių. 

Bet mes niekaip neišvengsime perspektyvos, kad vienas 
iš paskutinių didžiųjų pasaulio nesugadintų regionų turės 
keistis. Kai kurie klimato prognozių modeliai rodo, kad Ark- 
tyje vasarą nebebus ledo jau šimtmečio pabaigoje, šiek tiek 
mažiau yra teigiančiųjų, kad tai gali atsitikti gerokai anksčiau. 
Tikra yra tai, jog ledynai tirpti jau pradėjo, kad ir kaip greitai 
ir dramatiškai tai vyktų. 

Tirpstanti ledo kepurė jau leidžia krovininiams laivams 
plaukti per Šiaurės Vakarų jūrų kelią Kanados archipelage ke- 
letą vasaros savaičių per metus, taip tranzito kelias iš Europos 
į Kiniją gali būti sutrumpintas bent savaite. Pirmasis krovini- 
nis laivas, nelydimas ledlaužio, praplaukė 2014 m. „Nunavik“ 
gabeno 23 000 tonų nikelio rūdos iš Kanados į Kiniją. Polia- 
rinis kelias buvo 40 procentų trumpesnis ir ėjo per gilesnius 
vandenis negu kad plaukiant per Panamos kanalą. Tai leido 
laivui gabenti daugiau krovinio, sutaupė dešimtis tūkstančių 
dolerių degalų kainos ir sumažino laivo šiltnamio dujų išme- 
timą 1300 tonų. Tikimasi, kad 2040 m. kelias bus atviras du 
mėnesius kasmet, jis transformuos prekybos ryšius tolimoje 
šiaurėje ir sukels domino efektą tokiose tolimose šalyse kaip 
Egiptas ir Panama, nes tai paveiks iš Panamos ir Sueco kanalų 
gaunamas pajamas, kuriomis šios šalys dabar džiaugiasi. 

Šiaurės Rytų kelias, arba kaip jį vadina rusai - Šiaurės jūros 
kelias, apglėbiantis Sibiro pakrantę, dabar yra atviras keletą 
mėnesių per metus ir tampa vis populiaresniu jūros greitkeliu. 

Tirpstantis ledas atveria kitų galimų turtų. Manoma, kad 
dabar jau prieinamose Arkties regiono vietose gali būti mil- 
žiniški neatrastų dujų ir naftos atsargų kiekiai. 2008 m. Jung- 
tinių Valstijų „Geologinė apžvalga“ vertino, kad Arktyje yra 
1670 trilijonų kubinių pėdų gamtinių dujų, 44 milijardai ba- 
relių gamtines dujas lydinčių skysčių ir 90 milijardų barelių 
naftos, dauguma šių išteklių yra šelfe. Kai vis didesnė teritori- 
ja darosi prieinama, Arktyje gali būti rasta naujų aukso, cinko, 
nikelio ir geležies išteklių, jų ten randama jau dabar. 

„ExxonMobil, „Shell“ ir „Rosneft“ yra tarp energetikos 
milžinų, kurie kreipiasi licencijų ir pradeda tiriamuosius grę- 
žimus. Šalys ir bendrovės, pasirengusios pasistengti pasiekti 
šiuos gamtos turtus, turės mesti iššūkį klimatui, kur didžiąją 
dalį metų vyrauja nesibaigianti naktis, kur beveik visus metus 
jūra įšąla iki šešių pėdų gylio ir dar giliau ir kur atviruose van- 
denyse bangos gali pasiekti keturiasdešimt pėdų aukštį. 

Tai bus purvinas, sunkus ir pavojingas darbas, ypač besiti- 
kintiems veiklą vykdyti kiaurus metus. Jis taip pat pareikalaus 
didžiulių investicijų. Nutiesti dujotiekius daugelyje vietų bus 
neįmanoma, o statyti sudėtingą skystinimo infrastruktūrą jū- 
roje, ypač sudėtingomis sąlygomis, labai brangu. Bet galimos 
finansinės ir strateginės pergalės reiškia, kad didieji žaidėjai 
pabandys surizikuoti, užimti teritorijas ir pradėti gręžti, ir ne- 
panašu, kad galimi ekologiniai padariniai juos sustabdys. 

Teisių į suverenitetą pareiškimai yra pagrįsti ne ankstesnių 
tyrinėtojų mėtomomis vėliavomis, bet Jungtinių Tautų jūrų 
teisės konvencija (UNCLOS - United Nations Convention 
on the Law of the Sea). Joje patvirtinta, kad konvenciją pasi- 
rašiusi šalis turi išskirtines ekonomines teises nuo savo kranto 
iki 200 jūrmylių ribos (jeigu tai nekonfliktuoja su kitos šalies 

ribomis) ir gali šią erdvę paskelbti išskirtine ekonomine zona. 
Taigi nafta ir dujos šioje zonoje yra laikomos priklausančios 
valstybei. Tam tikromis aplinkybėmis, kai moksliškai įrodo- 
mas šalies žemyninio šelfo dydis, šalis gali prašyti išplėsti iš- 
skirtinę ekonominę zoną iki 350 jūrmylių nuo savo kranto. 

Tirpstantis Arkties ledas griežtina ir aštuonių Arkties ta- 
rybos, forumo, kur geopolitika tampa geopoliarktika, narių 
santykius. 

„Arkties penketukas“ yra šalys, besiribojančios su Arkties 
vandenynu, - Kanada, Rusija, JAV, Norvegija, Danija (nes ji 
atsakinga už Grenlandiją). Be jų, tarybai dar priklauso Islandi- 
ja, Suomija ir Švedija, jos yra visavertės narės. Dar yra dvylika 
valstybių, turinčių nuolatinio stebėtojo statusą, pripažinusių 
„Arkties valstybių“ suverenitetą, suvereno teises ir jurisdik- 
ciją regione, yra ir kitų kriterijų. Pavyzdžiui, 2013 m. Arkties 
taryboje Japonijai ir Indijai, rėmusioms Arkties mokslines 
ekspedicijas, ir Kinijai, kuri turi mokslinę bazę Norvegijos sa- 
loje ir šiuolaikinį ledlaužį, buvo suteiktas stebėtojų statusas. 

Bet yra šalių, nepriklausančių tarybai, bet turinčių regione 
teisėtų interesų, ir dar daugiau tokių, kurios įrodinėja, kad pa- 
gal „bendro žmonijos paveldo“ teoriją Arktis turėtų būti atvi- 
ra visiems. 

Dabar nagrinėjami bent devyni teisiniai ginčai ir suvereni- 
teto teisių Arkties vandenyne reikalavimai, visi teisiškai sudė- 
tingi, kai kurie gali sukelti nemažų įtampų tarp valstybių. Vie- 
nas iš įžūliausių yra rusų: Maskva jau padėjo žymeklį - ir gana 
giliai. 2007 m. ji pasiuntė dvi povandenines valtis su įgulomis 
į 13 980 pėdų po bangomis gylį, į dugną po Šiaurės ašigaliu, 
ir ten nuleido nerūdijančią Rusijos vėliavą iš titano kaip keti- 
nimų pareiškimą. Kiek žinoma, ji ir dabar ten kažkur plūdu- 

riuoja. Viena Rusijos strateginio planavimo institucija vėliau 
pranešė, kad Arktis turėtų būti pervadinta. Neilgai mąsčiusi ji 
pasiūlė variantą: „Rusijos vandenynas. 

Dar Rusija teigia, kad Lomonosovo gūbrys prie jos Sibiro 
pakrantės yra Sibiro žemyninio šelfo tęsinys, taigi priklauso 
tik Rusijai. Tai kelia problemų kitoms šalims, turint galvoje, 
kad gūbrys driekiasi iki pat Šiaurės ašigalio. 

Rusija ir Norvegija turi ypatingų sunkumų Barenco jūro- 
je. Norvegija teigia, kad Gakelio gūbrys Barenco jūroje yra 
jos išskirtinės ekonominės zonos tęsinys, o rusai tai ginčija. 
Be to, dar vyksta atskiras ginčas dėl Svalbardo salų, šiauriau- 
sios vietovės žemėje, kur nuolat gyvena žmonės. Dauguma 
šalių ir tarptautinių organizacijų pripažįsta, kad salose ga- 
lioja (ribotas) Norvegijos suverenitetas, bet didžiausioje iš 
jų, Špicbergene, auga Rusijos migrantų, besitelkiančių apie 
anglių kasyklas, skaičius. Kasyklos nėra pelningos, bet rusiška 
bendruomenė yra naudingas įrankis, pagrindžiantis Maskvos 
pretenzijas į visas Svalbardo salas. Jei užsimanys, Rusija gali 
sukelti įtampų ir pateisinti savo veiksmus geologiniais aiški- 
nimais ir ten gyvenančių rusų pateiktais „gyvenimo faktais“. 

NATO valstybė Norvegija suvokia, kas vyksta, ir todėl to- 
limoji šiaurė yra jos užsienio politikos prioritetas. Jos karinės 
oro pajėgos reguliariai perima rusų naikintuvus, priartėjusius 
prie jos sienų; padidėjusi įtampa privertė ją perkelti savo kari- 
nių operacijų centrą iš šalies pietų į šiaurę, ji kuria Arkties ba- 
talioną. Kanada stiprina savo gebančios veikti šaltame klimate 
kariuomenės pajėgumus, Danija sureagavo į Maskvos demons- 
truojamus raumenis sukurdama Arkties reagavimo pajėgas. 

O Rusija kuria Arkties armiją. Statomos šešios naujos ba- 
zės, iš naujo atidaromos kelios kandžių sugraužtos Šaltojo karo 

laikų stovyklos, pavyzdžiui, Novosibirsko salose, atnaujinami 
kilimo ir tūpimo takai. Mažiausiai 6000 karių pajėgos rengia- 
mos Murmansko regionui, tai bus dvi mechanizuotosios pės- 
tininkų brigados, turinčios sniegomobilių ir transporto ant 
oro pagalvių. 

Nėra sutapimas, kad Murmanskas dabar vadinamas Rusi- 
jos šiauriniais energetikos vartais“ ir kad prezidentas Putinas 
pasakė kalbėdamas apie energijos tiekimą: „Šelfo telkiniai, 
ypač Arktyje, be jokio perdėjimo yra dvidešimt pirmo am- 
ziaus mūsų strateginis rezervas. 

Murmansko brigados bus Maskvos minimalios nuolati- 
nės Arkties pajėgos, bet Rusija parodė savo visišką gebėjimą 
kovoti šalto klimato sąlygomis 2014 m. surengtose pratybose, 
kuriose dalyvavo 155 000 žmonių, tūkstančiai tankų, lėktuvų 
ir laivų. Rusijos gynybos ministerija teigė, kad jos buvo dides- 
nės nei vykdomos Šaltojo karo metais. 

Šiose pratybose Rusijos kariuomenė turėjo užduotį at- 
remti užsienio galios, pavadintos „Missouri“, aiškiai ženkli- 
nančios JAV, įsiveržimą. Scenarijus buvo toks, kad , Missouri" 
pajėgos išsilaipina Čiukotkoje, Kamčiatkoje, Kurilų salose ir 
Sachaline palaikydamos neįvardytą Azijos galią, kuri jau su- 
sirėmė su Rusija. Neįvardyta galia - Japonija, o scenarijaus 
konfliktas išprovokuotas teritorinio ginčo, analitikų manymu, 
dėl Pietų Kurilų salų. Karinis ketinimų demonstravimas buvo 
pabrėžtas politiškai, kai prezidentas Putinas savo oficialioje 
užsienio politikos doktrinoje pirmą kartą paminėjo Arkties 
regioną kaip Rusijos įtakos sferą. 

Nepaisant mažėjančių Rusijos ekonomikos pajėgumų, dėl 
ko daugelyje vyriausybės kuruojamų šakų mažinamas biu- 
džetas, jos gynybos biudžetas padidėjo, iš dalies ir dėl to, kad 

reikia mokėti už Arkties karinių raumenų pūtimą nuo dabar 
iki 2020 m. Maskva turi ateities planų, praeities infrastruktūrą 
ir vietos pranašumą. Kaip Melissa Bert, JAV pakrantės apsau- 
gos kapitonė, sakė Tarptautinių ir strateginių tyrimų centrui 
Vašingtone: „Jie Arktyje turi miestus, mes - tik kaimus.“ 

Visa tai įvairiais būdais yra Rusijos Šaltojo karo laikų Ark- 
ties politikos tęsinys arba bent jau prikėlimas. Rusai žino, kad 
NATO gali uždaryti jos Baltijos jūros laivyną blokuodama 
Skagerako sąsiaurį. Ši galima blokada yra dar grėsmingesnė 
dėl fakto, kad viršuje, Arktyje, Rusijos Šiaurės laivynas turi tik 
180 mylių atviro vandens koridorių nuo Kolos krantų iki Ark- 
ties ledynų. Iš šio siauro koridoriaus jis turi nusigauti žemyn 
per Norvegijos jūrą, praplaukti galimą GIJK (Grenlandijos, 
Islandijos ir Jungtinės Karalystės) pirštinės tarpą, kad pasiektų 
Atlanto vandenyną. Šaltojo karo metais ši sritis buvo žinoma 
NATO kaip „žudymo zona“, nes būtent čia NATO lėktuvai, 
laivai ir povandeninės valtys tikėjosi perimti sovietų laivyną. 

Pereiname prie naujojo Šaltojo karo ir matome, kad stra- 
tegija liko ta pati, net jei dabar amerikiečiai atitraukė dalinius 
iš savo NATO sąjungininkės Islandijos. Islandija neturi savo 
karinių pajėgų, tad amerikiečių pajėgų atitraukimas islandų 
vyriausybės buvo įvardytas kaip „trumparegiškas“. Kalbėda- 
mas Švedijos Atlanto taryboje Islandijos teisingumo minist- 
ras Bjornas Bjarnasonas sakė: „Tam tikras karinis buvimas 
regione turi būti išlaikytas, taip bus pasiųstas signalas apie 
valstybės interesus ir ambicijas šioje teritorijoje, nes karinis 
vakuumas gali būti klaidingai interpretuotas kaip nacionali- 
nių interesų ir prioritetų nebuvimas. 

Jau bent dešimtmetį yra aišku, kad Arktis yra rusų priori- 
tetas, bet ne amerikiečių. Tai matyti iš to, kiek dėmesio regio- 

nui skiria abi šalys, arba — JAV atveju — kiek sąlygiškai neski- 
riama dėmesio žlugus Sovietų Sąjungai. 

Ledlaužiui pastatyti reikia milijardo dolerių ir dešimties 
metų. Rusija akivaizdžiai yra pirmaujanti Arkties galia, nes 
turi didžiausią ledlaužių laivyną pasaulyje - anot 2013 m. JAV 
Pakrantės apsaugos apžvalgos, iš viso jų yra trisdešimt du. Šeši 
iš jų yra atominiai, vieninteliai tokio tipo pasaulyje, o Rusija 
dar planuoja 2018 m. pristatyti galingiausią pasaulio ledlaužį. 
Jis galės prasibrauti pro daugiau nei 10 pėdų storio ledą ir vilkti 
iki 70 000 tonų vandentalpos tanklaivius per ledo laukus. 

O štai Jungtinės Valstijos turi vieno veikiančio sunkaus 
ledlaužio - „USS Polar Star“ - laivyną, palyginti su aštuoniais, 
kuriuos turėjo septintajame dešimtmetyje, ir neplanuoja sta- 
tyti daugiau. 2012 m. jos turėjo pasikliauti rusų laivu, kad ga- 
lėtų aprūpinti tyrimų bazę Antarktidoje, tai buvo didžiųjų ga- 
lių bendradarbiavimo triumfas, bet kartu ir demonstravimas, 
kaip JAV atsiliko. Jokia kita valstybė irgi negali mesti iššūkio: 
Kanada turi šešis ledlaužius ir stato vieną naują, Suomija turi 
aštuonis, Švedija - septynis, o Danija - keturis. Kinija, Vokie- 
tija ir Norvegija turi po vieną. 

2015 m. rudenį prezidentas Obama nuvyko į Aliaską, tai 
buvo pirmasis pareigas einančio prezidento vizitas valstijoje, 
ir išties paragino JAV statyti daugiau ledlaužių. Bet apie tai 
buvo užsiminta probėgšmais kelionėje, skirtoje klimato kai- 
tos klausimams. Energetikos ir saugumo klausimai Arktyje 
buvo vos paminėti. Vašingtonas gerokai atsilieka lenktynėse. 

JAV turi kitą problemą. Jos neratifikavo UNCLOS sutar- 
ties, taip atiduodamos 200 000 kvadratinių mylių povandeni- 
nės teritorijos Arktyje, nes nepareikalavo išskirtinės ekono- 
minės zonos. 

Ir vis dėl to jos ginčijasi su Kanada dėl galimų šelfo naftos 
gavybos teisių ir prieigos prie vandenų Kanados archipelage. 
Kanada teigia, kad tai yra „vidinis vandens kelias“, o JAV tvir- 
tina, kad tai tarptautinės laivybos sąsmauka, nereguliuojama 
Kanados įstatymų. 1985 m. JAV pasiuntė į tuos vandenis led- 
laužį, iš anksto neinformavusi Kanados, taip sukėlė aršų ginčą 
tarp dviejų kaimynių, kurių santykiai yra ir draugiški, ir dygūs. 

JAV taip pat ginčijasi su Rusija dėl Beringo jūros, Arkties 
vandenyno ir šiaurinės Ramiojo vandenyno dalies. 1990 m. 
su Sovietų Sąjunga buvo pasirašyta jūrų sienos sutartis, pagal 
kurią Maskva atidavė žvejybinį regioną. Bet Sovietų Sąjun- 
gai subyrėjus Rusijos parlamentas atsisako ratifikuoti sutartį. 
Teritorija abiejų pusių yra traktuojama kaip priklausanti JAV 
suverenitetui, bet rusai pasilieka teisę grįžti prie šio klausimo. 

Kyla ir kitų ginčų. Kanada ir Danija nesutaria dėl Hanso 
salos, esančios Nerso sąsiauryje, skiriančiame Grenlandiją 
nuo Elsmyro salos. Grenlandijoje gyvena 56 000 žmonių, 
ji turi savo vyriausybę, bet lieka priklausoma nuo Danijos. 
1953 m. sutartis tarp Danijos ir Kanados paliko salą ginčo 
objektu, nuo to laiko abi šalys pasivargino nuplaukti iki jos ir 
ten įsmeigti savo valstybines vėliavas. 

Visi suvereniteto klausimai kyla iš tų pačių troškimų ir bai- 
miu - troškimo apsaugoti kelius karinei ir prekybinei laivybai, 
troškimo turėti regiono gamtos išteklius ir baimės, kad kiti 
gali laimėti ten, kur jūs pralaimite. Dar visai neseniai ištekliai 
buvo teoriniai, bet tirpstantis ledas teorinius dalykus pavertė 
įmanomais, o kai kuriais atvejais garantuotais. 

Tirpstantis ledas keičia geografiją ir gaires. Arkties valsty- 
bės ir milžiniškos energetikos bendrovės dabar turi nuspręs- 
ti, kaip jos reaguos į šias permainas ir kiek dėmesio jos skirs 

aplinkai ir Arktyje gyvenantiems žmonėms. Energijos badas 
lyg ir sakytų, kad lenktynės neišvengiamos - tokios, kurias kai 
kurie Arkties specialistai vadina naujuoju „Didžiuoju žaidi- 
mu“. Tolimoje šiaurėje bus daug daugiau laivų, daug daugiau 
naftos ir dujų gavybos platformų — iš tikrųjų daug daugiau vis- 
ko. Rusai turi ne tik savo atominių ledlaužių, bet net ir svarsto 
apie plūduriuojančios branduolinės jėgainės, pajėgios atlai- 
kyti traiškantį dešimties pėdų ledo svorį, statybą. 

Bet vis dėlto yra šios padėties skirtumų su „grumtynėmis 
dėl Afrikos“ devynioliktame amžiuje ir didžiųjų galių machi- 
nacijomis Viduriniuose Rytuose, Indijoje ir Afganistane tame 
pirminiame „Didžiajame žaidime“. Šiose lenktynėse yra tai- 
syklių, yra sprendimų formulių ir erdvės sprendimų priėmi- 
mui. Arkties tarybą sudaro subrendusios šalys, dauguma iš jų 
mažiau ar daugiau demokratiškos. Yra tarptautinių įstatymų, 
reguliuojančių teritorinius ginčus, aplinkos taršą, jūrų teisę 
ir elgesį su mažomis tautomis. Dauguma ginčytinų teritorijų 
nebuvo užkariautos devyniolikto amžiaus imperialistų ar na- 
cionalinių valstybių tarpusavio karuose. 

Arkties valstybės žino, kad jų kaimynystė sudėtinga, ne 
tiek dėl besiginčijančių grupių, kiek dėl geografijos iššūkių. 
Arktyje yra penki su puse milijono kvadratinių mylių vande- 
nyno, jos gali būti tamsios, pavojingos ir mirtinos. Tai nėra 
vieta, kur norėtum atsidurti be draugų. Šalys žino, kad kiek- 
vienas, norintis, kad jam čia pavyktų, turės bendradarbiauti, 
ypač tokiais klausimais kaip žuvų ištekliai, kontrabanda, tero- 
rizmas, paieškos ir gelbėjimas bei ekologinės katastrofos. 

Tikėtina, kad ginčas dėl žvejybos teisių gali peraugti į ką 
nors rimtesnio, turint galvoje, kad Jungtinė Karalystė ir Is- 
landija beveik priėjo prie smūgių šeštojo ir aštuntojo dešimt- 

mečio „menkių karų“ metu. Kontrabandos esama visur, kur 
driekiasi tranzitiniai keliai, ir nėra jokios priežasties tikėti, kad 
Arktyje bus kitaip, bet dėl klimato sąlygų tvarkos priežiūra 
ten bus sudėtingesnė. Vis daugiau prekybinių ir kruizinių lai- 
vų plaukiant į regioną Arkties valstybių paieškos, gelbėjimo 
ir antiteroristiniai gebėjimai turės augti, kaip ir jų gebėjimas 
reaguoti į ekologines katastrofas vis labiau lankomuose van- 
denyse. 1965 m. atominiam ledlaužiui „Leninas“ esant jūroje 
nutiko katastrofa reaktoriuje. Kai jis grįžo į krantą, reaktoriaus 
dalys buvo išpjautos ir - kartu su radioaktyviu kuru - palaido- 
tos betono konteineryje plieniniame laive, kuris buvo paskan- 
dintas jūroje. Kai Arktis atsivers, tokių incidentų greičiausiai 
bus daugiau, ir jie tebebus sunkiai suvaldomi. 

Galbūt Arktis taps tik dar vienu nacionalinių valstybių 
kovos lauku - galų gale karai pradedami dėl to, kad bijomasi 
kitų tautų, arba dėl godulio. Bet Arktis yra kitokia ir galbūt 
su ja elgiamasi irgi bus kitaip. Iš savo istorijos žinome, kiek 
godumo būna žaidime, kurį visi nori laimėti. Be abejonės, 
dalinis tikėjimas geografijos neišvengiamumu, pridėjus dar 
žmogaus prigimtį, sako, kad kitaip neįmanoma. Bet turime 
ir pavyzdžių, kaip technologijos padėjo mums išsiveržti iš 
geografijos kalėjimo. Pavyzdžiui, galime kirsti dykumas ir 
jūras tokiu greičiu, kokio ankstesnės kartos net negalėjo įsi- 
vaizduoti. Mes net nutraukėme Žemės traukos grandines. 
Savo naujajame globalizuotame pasaulyje galime naudoti 
technologijas, suteiksiančias mums galimybių Arktyje. Mes 
galime įveikti savo prigimties godžiąją pusę ir pradėti „Didįjį 
žaidimą“ visų labui. 

PABAIGA 


Mî UŽBAIGĖME KELIONE PASAULIO VIRŠŪNĖJE, TAIGI 
vienintelis kelias yra aukštyn. 

Paskutinės ribos visada žadino vaizduotę, bet mūsų am- 
žiuje žmonija įgyvendino savo svajones ir pakilo į kosmosą, 
per milimetrą į begalybę mūsų kelyje į ateitį. Žmonijos ne- 
pailstanti dvasia laiduoja, kad mūsų sienos nesiriboja erdve, 
kurią, kaip daugelis žino, Carlas Saganas pavadino „blyškiu 
žydru tašku“. 

Bet turime sugrįžti į Žemę ir kartais net gana skaudžiai, 
nes dar nenugalėjome nei savo geografijos, nei savo polinkio 
varžytis dėljos. 

Geografija visada buvo savotiškas kalėjimas - apibrézian- 
tis, kokia yra arba gali būti valstybė, - iš kurio mūsų pasaulio 
vadovai dažnai bandė išsivaduoti. 

Rusija turbūt yra aiškiausias pavyzdys, ji natūraliai plėtėsi 
iš nedidelio savo kontroliuojamo regiono lygumoje, kol jos 
centrinė sritis apėmė didžiulį plotą, apsuptą daugiausia kalnų 
ir jūrų, ir silpnas taškas buvo tik vienas - Rytų Europos lygu- 
moje. Rusijos lyderiai, norėdami sukurti didžią valstybę - o 
tai jie padarė, - turėjo nelabai didelį pasirinkimą, ką daryti 
su šiuo silpnu tašku. Panašiai Europoje nebuvo priimamas 
sąmoningas sprendimas tapti didele prekybos zona: ilgi ir 

ramiai tekantys upių tinklai tūkstantmečių eigoje pavertė tai 
įmanoma ir netgi neišvengiama įvykių eiga. 

Dvidešimt pirmame amžiuje geografiniai veiksniai, padė- 
ję nulemti mūsų istoriją, ir toliau lems mūsų ateitį: Rusija ir 
po šimtmečio su nerimu žvelgs į vakarus per tokia pačia lik- 
siančią lygumą. Indiją ir Kiniją ir toliau skirs Himalajai. Gal- 
būt jos gali įsivelti į tarpusavio konfliktą, bet jei tai atsitiktų, 
geografija nulems susidūrimų pobūdį: arba jos turės išplėtoti 
technologijas, leidžiančias permesti didžiules karines pajėgas 
per kalnus, arba, jei tai liks neįmanoma ir nė viena pusė neno- 
rės smukti iki branduolinio karo, susidurti jūroje. Florida ir 
toliau saugos Meksikos įlanką. Raktas čia yra įlankos padėtis, 
o ne tai, kas ją kontroliuoja. Paimkime kraštutinį ir neįtikė- 
tiną scenarijų: įsivaizduokime, kad didžioji dalis ispanakalbės 
Floridos atsiskyrė nuo JAV ir tapo Kubos ir Meksikos sajun- 
gininke. Pasikeistų tik įlankos kontrolierius, bet ne šios vietos 
svarba. 

Be abejo, geografija nediktuoja visų įvykių eigos. Didžios 
idėjos ir didieji lyderiai yra dalis kintančio istorijos proceso. 
Bet visi jie priversti veikti geografijos rėmuose. Bangladešo 
vadovai gali svajoti apie tai, kaip išvengti Bengalijos įlankos 
vandenų potvynių, bet jie žino, kad 80 procentų šalies yra už- 
tvindomoje lygumoje ir niekur negali būti perkelta. Būtent tai 
ir norėjo Skandinavijos ir Anglijos karalius Kanutas parodyti 
savo pataikūnams dvariškiams vienuoliktame amžiuje įsaky- 
damas bangoms trauktis: gamta arba Dievas yra galingesni 
negu bet koks žmogus. Viskas, ką galima padaryti Banglade- 
še, yra reaguoti į gamtos realijas: statyti daugiau apsaugų nuo 
potvynių ir tikėtis, kad kompiuteriniai kylančio vandens lygio 
dėl globalaus atšilimo modeliai yra perdėti. 

Nauja geografinė realybė - pavyzdžiui, klimato kaita - pa- 
teikia naujų galimybių ir iššūkių. Globalus atšilimas gali su- 
kelti masinį žmonių persikėlimą. Jeigu Maldyvams ir dauge- 
liui kitų salų tikrai lemta dingti bangose, paveiktos bus ne tik 
tos šalys, iš kur žmonės kraustysis, kol dar ne vėlu, bet ir tos, į 
kurias jie bėgs. Jeigu Bangladešą potvyniai kamuos vis labiau, 
160 milijonų gyventojų šalies ateitis bus siaubinga, jeigu van- 
dens lygis pakils dar aukščiau, skurstanti šalis gali atsidurti 
po vandeniu. O jei žemės, esančios iš karto piečiau Sachelio, 
dykumės, tokie karai kaip Darfūre, Sudane (iš dalies sukelti 
dykumos slinkimo link klajoklių šiaurėje, tai juos pastūmėjo į 
pietus link furų genčių) intensyvės ir plėsis. 

Vandens karai - kita galima problema. Net jeigu Viduri- 
niuose Rytuose artimiausiais dešimtmečiais ir atsiras stabilių 
demokratijų, kai Murato upės, ištekančios iš Turkijos ir įte- 
kančios į Eufratą, vandenys pastebimai nuseks, Turkija turės 
statyti užtvankas, kad apsaugotų savo gyvybės šaltinį, o tai 
lengvai gali būti karo su Iraku ir Sirija, įsikūrusių žemiau upe, 
priežastis. 

Žvelgiant į priekį, kai bandysime iš savo geografijos kalė- 
jimo išsiveržti į visatą, politinės kovos tęsis kosmose, bent jau 
įžvelgiamoje ateityje. 

Žmogus pirmą kartą prasiveržė pro viršutinį stratosferos 
sluoksnį 1961 m. - tuomet dvidešimt septynerių metų sovie- 
tų kosmonautas Jurijus Gagarinas pakilo į kosmosą kosminiu 
laivu „Vostok 1“. Liūdnų minčių apie žmoniją sukelia tai, kad 
kito ruso — Kalašnikovo - vardas žinomas kur kas geriau. 

Gagarinas, Buzzas Aldrinas ir daugelis kitų yra Marco 
Polo ir Kristupo Kolumbo įpėdiniai, pionieriai, pastūmę sie- 
nas ir pakeitę pasaulį taip, kaip net neįsivaizdavo tuomet, kai 

gyveno. Į gera ar bloga — ne svarbiausia, jie atrado naujų ga- 
limybių ir naujų erdvių, kur žmonės varžysis, kad kuo geriau 
pasinaudotų tuo, ką ten pasiūlo gamta. Tai bus kartų darbas, 
bet mes ir kosmose kelsime savo vėliavas, „užkariausime“ teri- 
torijas, reikšime teises į kurias nors sritis ir mėginsime įveikti 
savo kelyje visatos statomas kliūtis. 

Dabar kosmose yra apie 1100 veikiančių palydovų ir ma- 
žiausiai 2000 neveikiančių. Rusai ir amerikiečiai paleido jų 
apie 2400, apie 100 - japonai, panašų kiekį paleido kinai, 
daugybė kitų šalių - daug mažiau. Žemesnėje negu palydovai 
orbitoje yra kosminė stotis, kur pirmą kartą žmonės beveik 
nuolat gyvena ir dirba už Žemės gravitacijos ribų. Manoma, 
kad bent penkios amerikiečių vėliavos vis dar yra Mėnulio 
paviršiuje, be to, mūsų įrenginiai jau nuskriejo už Marso ir 
Jupiterio, o kai kurie skrieja toliau, nei mes galime įmatyti ir 
pabandyti suprasti. 

Yra pagunda galvoti apie mūsų pastangas kosmose kaip 
apie galimybę sujungti žmonijos jėgas ir bendradarbiauti ku- 
riant kolektyvinę ateitį. Bet pirmiausia ir toliau matysime var- 
zybas dėl pirmenybės kosmose. Palydovai ten yra ne tik tam, 
kad mums transliuotų televizijos vaizdelius ar padėtų spėti 
orus: jie dar ir šnipinėja kitas valstybes, stebi, kas kur juda ir 
ką veža. Be to, Amerika ir Kinija varžosi tobulindamos laze- 
rių technologijas, kurios gali būti panaudotos kaip ginklas, ir 
abi stengiasi padaryti viską, kad turėtų raketų sistemą, kuri 
gali veikti kosmose ir sunaikinti varžovų atitikmenis. Daug 
technologiškai pažengusių valstybių dabar rengiasi galimoms 
kovoms kosmose. 

Kai siekiame žvaigždžių, mūsų laukiantys iššūkiai yra to- 
kie, kad galbūt turėsime suartėti, kad juos jveiktume, - ir ke- 

liauti į visatą ne kaip rusai, amerikiečiai ar kinai, bet kaip žmo- 
nijos atstovai. Bet kol kas, nors išsivadavome iš gravitacijos 
pančių, mes vis dar įkalinti savo pačių sąmonės, apriboti savo 
pačių įtarimų „kitiems“, kaip ir mūsų pirmykščių varžybų dėl 
išteklių. Laukia dar ilgas kelias. 

